(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΙΒ΄

Τετάρτη, 23 Οκτωβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν πενήντα πέντε μέλη του Φοιτητικού Συλλόγου από το Τμήμα Πολιτικής Επιστήμης και Δημόσιας Διοικήσεως του Εθνικού και Καποδιστριακού Πανεπιστημίου Αθηνών. , σελ.   
3. Ειδική Ημερήσια Διάταξη:Συζήτηση κατόπιν αιτήματος του Πρωθυπουργού κ. Κυριάκου Μητσοτάκη σύμφωνα με το άρθρο 142Α του Κανονισμού της Βουλής, με αντικείμενο την ενημέρωση του Σώματος για τον απολογισμό της φετινής αντιπυρικής περιόδου και τις πρωτοβουλίες της Κυβέρνησης αναφορικά με τη στήριξη των πληγέντων, την αποκατάσταση των υποδομών και την περαιτέρω ενίσχυση της Πολιτικής Προστασίας., σελ.   
4. Ανακοινώνονται επιστολές του Προέδρου της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Νικόλαου Ανδρουλάκη, προς τον Πρόεδρο της Βουλής κ. Κωνσταντίνο Τασούλα, με τις οποίες ενημερώνει το Σώμα ότι: i. Γραμματέας της Κοινοβουλευτικής Ομάδας εκλέχθηκε ο κ. Δημήτριος Μπιάγκης, Αναπληρωτής Γραμματέας ο κ. Ιωάννης Τσίμαρης και ii. Κοινοβουλευτικοί Εκπρόσωποι ορίζονται οι κκ. Παύλος Γερουλάνος και Δημήτριος Μάντζος., σελ.   
5. Επί διαδικαστικού θέματος, σελ.

ΠΡΟΕΔΡΕΥΩΝΤΕΣ

ΓΕΩΡΓΑΝΤΑΣ Γ. , σελ.   
 ΜΠΟΥΡΑΣ Α. , σελ.   
 ΤΑΣΟΥΛΑΣ Κ. , σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
  
 ΑΝΔΡΟΥΛΑΚΗΣ Ν. , σελ.   
 ΑΝΤΩΝΙΟΥ Μ. , σελ.   
 ΒΕΛΟΠΟΥΛΟΣ Κ. , σελ.   
 ΒΟΡΙΔΗΣ Μ. , σελ.   
 ΚΙΚΙΛΙΑΣ Β. , σελ.   
 ΚΟΥΤΣΟΥΜΠΑΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΗΤΑΡΑΚΗΣ Π. , σελ.   
 ΜΗΤΣΟΤΑΚΗΣ Κ. , σελ.   
 ΜΠΑΚΟΓΙΑΝΝΗ Θ. , σελ.   
 ΜΠΑΡΚΑΣ Κ. , σελ.   
 ΝΑΤΣΙΟΣ Δ. , σελ.   
 ΠΑΠΠΑΣ Ν. , σελ.   
 ΠΛΕΥΡΗΣ Α. , σελ.   
 ΣΤΙΓΚΑΣ Β. , σελ.   
 ΤΟΥΡΝΑΣ Ε. , σελ.   
 ΧΑΡΙΤΣΗΣ Α. , σελ.   
 ΧΑΤΖΗΔΑΚΗΣ Δ. , σελ.   
 ΨΥΧΟΓΙΟΣ Γ. , σελ.

Β. Επί διαδικαστικού θέματος:  
  
 ΓΕΩΡΓΑΝΤΑΣ Γ. , σελ.   
 ΜΠΟΥΡΑΣ Α. , σελ.   
 ΤΑΣΟΥΛΑΣ Κ. , σελ.   
  
Γ. ΠΑΡΕΜΒΑΣΕΙΣ:  
  
 ΤΑΣΟΥΛΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΙΒ΄

Τετάρτη 23 Οκτωβρίου 2024

Αθήνα, σήμερα στις 23 Οκτωβρίου 2024, ημέρα Τετάρτη και ώρα 11.12΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΚΩΝΣΤΑΝΤΙΝΟΥ ΤΑΣΟΥΛΑ**.

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 22-10-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΙΑ΄ συνεδριάσεώς του, της Τρίτης 22 Οκτωβρίου 2024, σε ό,τι αφορά την ψήφιση στο σύνολο του σχεδίου νόμου: «Επιτάχυνση προσλήψεων μέσω Α.Σ.Ε.Π., τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Ν.Π.Δ.Δ. και στον Κώδικα Κατάστασης Δημοτικών και Κοινοτικών Υπαλλήλων, σύστημα κινήτρων και ανταμοιβής δημοσίων υπαλλήλων, ρυθμίσεις για το σύστημα αξιολόγησης δημοσίων υπαλλήλων και λοιπές διατάξεις για τη βελτίωση της λειτουργίας της δημόσιας διοίκησης»)

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση, κατόπιν αιτήματος του Πρωθυπουργού κ. Κυριάκου Μητσοτάκη, σύμφωνα με το άρθρο 142Α του Κανονισμού της Βουλής, με αντικείμενο την ενημέρωση του Σώματος για τον απολογισμό της φετινής αντιπυρικής περιόδου και τις πρωτοβουλίες της Κυβέρνησης αναφορικά με τη στήριξη των πληγέντων, την αποκατάσταση των υποδομών και την περαιτέρω ενίσχυση της Πολιτικής Προστασίας.

Συνεδριάζουμε, κυρίες και κύριοι συνάδελφοι, σήμερα μετά από σχετικό αίτημα του Πρωθυπουργού, που απεστάλη την Τρίτη 15 Οκτωβρίου 2024 και γνωστοποιήθηκε στους Προέδρους των Κοινοβουλευτικών Ομάδων της Αντιπολίτευσης, όπως ορίζει το άρθρο 142Α του Κανονισμού μας.

Σύμφωνα με τα οριζόμενα σε αυτό το άρθρο η ανακοίνωση γίνεται αυτοπροσώπως από τον Πρωθυπουργό και η διάρκειά της δεν μπορεί να υπερβαίνει τα δέκα λεπτά στην πρωτολογία, πέντε στη δευτερολογία και πέντε στην τριτολογία. Εξίσου μικρός είναι και ο προβλεπόμενος χρόνος για την Αντιπολίτευση.

Ωστόσο, σύμφωνα με την πάγια κοινοβουλευτική πρακτική και για την καλύτερη οργάνωση της συζήτησης, προτείνω, όπως ακολουθήθηκε και στις προηγούμενες αντίστοιχες διαδικασίες και σύμφωνα με την από 17 Οκτωβρίου 2024 απόφαση της Διάσκεψης των Προέδρων, να επιμηκύνουμε τους χρόνους ομιλίας των ομιλητών, του Πρωθυπουργού και των Προέδρων των Κοινοβουλευτικών Ομάδων της Αντιπολίτευσης, εις τρόπο ώστε ο Πρωθυπουργός να δικαιούται στην πρωτολογία του πενήντα λεπτά και στη δευτερολογία του είκοσι πέντε λεπτά. Οι Πρόεδροι των λοιπών Κοινοβουλευτικών Ομάδων να λάβουν τον λόγο στην πρωτολογία τους για είκοσι πέντε λεπτά και στη δευτερολογία τους για δεκαπέντε λεπτά.

Ήθελα να παρακαλέσω και τον Πρωθυπουργό και τους Αρχηγούς λέγοντας ότι ο δικαιούμενος χρόνος δεν είναι απαραίτητα και o χρόνος που πρέπει να εξαντληθεί και επειδή αυτές τις συζητήσεις τις παρακολουθεί και ο ελληνικός λαός αξίζει να τον διευκολύνουμε, ώστε να μη γίνει μια συζήτηση που θα φτάσει τις οκτώ και εννιά ώρες, αλλά να μπορέσουμε να την ολοκληρώσουμε το πολύ σε πέντε με έξι ώρες. Εξάλλου, όπως έχω πληροφορηθεί, και ο Πρωθυπουργός δεν μπορεί να ξεπεράσει παρουσία πέντε με πεντέμισι ώρες, γιατί έχει ταξίδι εξωτερικής πολιτικής στη Σερβία.

Συνεπώς, με βάση αυτή την εξήγηση, δέχεται το Σώμα την πρόταση για αυτούς τους χρόνους, που καλό θα είναι να μην εξαντληθούν και υποχρεωτικά ως προς το μήκος τους;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Η πρόταση έγινε δεκτή.

Καλείται στο Βήμα ο Πρωθυπουργός κ. Κυριάκος Μητσοτάκης.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα.)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ευχαριστώ πολύ, κύριε Πρόεδρε.

Δύο εισαγωγικές παρατηρήσεις. Πρώτον, δεν θα χρειαστώ πενήντα λεπτά, για να μην ανησυχούν οι Αρχηγοί των κομμάτων της Αντιπολίτευσης για την πρωτολογία μου. Πενήντα λεπτά είναι ο χρόνος τον οποίο συνήθως δίνουμε για τον προϋπολογισμό. Στο πλαίσιο μιας προσπάθειας να γίνει λίγο πιο ζωντανή και πιο διαδραστική αυτή η συζήτηση θα επιχειρήσω στην πρωτολογία μου να είμαι πιο συνοπτικός, ώστε να μου δοθεί περισσότερος χρόνος στη δευτερολογία μου για να μπορέσω να απαντήσω στα επιχειρήματα των πολιτικών Αρχηγών και έχω και μια υποψία ότι μάλλον δεν θα περιοριστούν μόνο στα ζητήματα τα οποία αφορούν την ημερήσια διάταξη.

Οπότε έχω αυτή την αίσθηση, ότι θα μετατραπεί σε μια πιο γενικευμένη συζήτηση αυτή η οποία προκάλεσα σήμερα και η οποία, κύριε Πρόεδρε, θα έλεγα ότι έχει πια στοιχεία μιας τακτικότητας. Δεν χρειάζονταν οι ερωτήσεις των αξιότιμων Αρχηγών για να έρθουμε στη Βουλή να συζητήσουμε και να κάνουμε έναν απολογισμό της αντιπυρικής περιόδου. Είναι κάτι το οποίο έχουμε κάνει και σε προηγούμενες χρονιές και νομίζω ότι καλό είναι και χρήσιμο να γίνεται κάθε χρόνο, ώστε να γίνεται ένας αντικειμενικός απολογισμός, τι πετύχαμε, τι δεν πετύχαμε, να κεφαλαιοποιήσουμε τα θετικά της προσπάθειάς μας και να ακούσουμε -ελπίζω- χρήσιμες προτάσεις για το πώς μπορούμε να βελτιωθούμε περισσότερο.

Πρώτον, λοιπόν ας δούμε λίγο τα πραγματικά δεδομένα, τι έγινε σε αυτή την περίοδο και ποια είναι τα στατιστικά στοιχεία τα οποία πρέπει να έχουμε υπ’ όψιν μας για να μπορούμε να κάνουμε μια συζήτηση επί πραγματικών δεδομένων.

Πρώτο δεδομένο λοιπόν: Αυτή η χρονιά αναμενόταν δύσκολη κλιματολογικά, ήταν όμως αντικειμενικά η πιο δύσκολη χρονιά των τελευταίων σαράντα ετών, κάτι το οποίο δεν αμφισβητείται από τα στοιχεία όλων των επιστημόνων, συμπεριλαμβανομένου και του Εθνικού Αστεροσκοπείου.

Είχαμε συστηματικά υψηλότερες θερμοκρασίες του μέσου όρου, υπερβολικά μεγάλη ξηρασία, έντονους ανέμους, και όλα αυτά ήρθαν σε συνέχεια μιας περιόδου παρατεταμένης ανομβρίας, με ελάχιστο χιόνι στα βουνά μας, με αποτέλεσμα να δημιουργηθούν συνθήκες που γνωρίζαμε από την αρχή της αντιπυρικής περιόδου ότι θα ήταν ιδιαίτερα προβληματικές. Υψηλές θερμοκρασίες, ξηρασία, άνεμοι, συχνά κεραυνική δραστηριότητα χωρίς καταιγίδες -οι λεγόμενες «ξηρές καταιγίδες»- προκάλεσαν πολλές πυρκαγιές, ειδικά στους ορεινούς όγκους.

Αυτές όμως είναι οι συνθήκες που κατά πάσα πιθανότητα, ως αποτέλεσμα της κλιματικής κρίσης, θα καλούμαστε να αντιμετωπίζουμε με ολοένα μεγαλύτερη συχνότητα από δω και στο εξής.

Προσθέστε σε αυτό και το γεγονός ότι βρεθήκαμε σε βαθμό επικινδυνότητας «4» και «5» νωρίτερα από άλλες χρονιές. Το αποτέλεσμα είναι ότι είχαμε ουσιαστικά τον κρατικό μηχανισμό σε ετοιμότητα για ένα ολόκληρο εξάμηνο και με δύσκολες πυρκαγιές να εκδηλώνονται και σε εποχές όπως τα τέλη Σεπτεμβρίου, αρχές Οκτωβρίου, που δεν είχαμε στο παρελθόν συνηθίσει να έχουμε τέτοιου είδους έντονες φωτιές.

Οπότε ξεκινώ λέγοντας και πάλι, κύριε Υπουργέ, ένα μεγάλο ευχαριστώ σε όλα τα στελέχη του κρατικού μηχανισμού. Κατέβαλαν και φέτος μια τιτάνια προσπάθεια, την οποία πιστεύω όλοι μας οφείλουμε να αναγνωρίσουμε.

Πάμε, λοιπόν, τώρα να δούμε τα στατιστικά στοιχεία. Πόσες φωτιές είχαμε; Φέτος είχαμε εννέα χιλιάδες εκατόν μία, σύμφωνα με το σύστημα «ENGAGE», σε σχέση με επτά χιλιάδες εκατόν εξήντα τρεις πέρυσι.

Πόσες ήταν οι καμένες εκτάσεις; Για να μπορούμε να μιλάμε επί πραγματικών δεδομένων. Διότι θα ακούσουμε πάλι ότι κατακάηκε όλη η Ελλάδα και αυτά τα γνωστά, τα οποία ελπίζω αυτή τη φορά τουλάχιστον να τα αποφύγετε, για να μπορούμε να συμφωνήσουμε τουλάχιστον στα πραγματικά στοιχεία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν κάηκε, κύριε Μητσοτάκη;

**ΠΡΟΕΔΡΟΣ (Κωνσταντίνος Τασούλας):** Παρακαλώ! Θα έρθει η σειρά σας, τώρα μιλάει άλλος. Είναι στοιχειώδες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, αλλά κάηκε ή δεν κάηκε η Ελλάδα;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και μετά αναρωτιέστε, κυρία Κωνσταντοπούλου, γιατί η αντιμετώπιση από μέρους μου δεν είναι ανάλογη του σεβασμού που εσείς δείχνετε με τη συμπεριφορά σας στο Κοινοβούλιο! Έχετε την αντιμετώπιση που σας αξίζει!

(Χειροκροτήματα από την πτέρυγα της Νέας Δημοκρατίας)

Επανερχόμαστε στα στοιχεία. Πέρσι ήταν μια πολύ κακή χρονιά. Κάηκαν 1.754.000 στρέμματα. Φέτος κάηκαν 440.000 στρέμματα…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπράβο! Τέλεια!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** …με μέσο όρο τα τελευταία είκοσι χρόνια κάτι παραπάνω από 500.000 στρέμματα. Ήμασταν, δηλαδή, κάτω από τον μέσο όρο της τελευταίας εικοσαετίας, σε μια χρονιά που αντικειμενικά από κλιματολογικής άποψης, όπως -επαναλαμβάνω- ότι βεβαιώνουν όλοι οι ειδικοί, ήταν η δυσκολότερη των τελευταίων σαράντα ετών.

Το μέτρο σύγκρισης προφανώς δεν μπορεί να είναι ότι δεν θα έχουμε καθόλου πυρκαγιές. Δεν φαντάζομαι να υπάρχει κάποιος ο οποίος να δέχεται ότι μπορεί να περάσει ένα καλοκαίρι χωρίς καθόλου φωτιές στη χώρα. Αν το πιστεύετε αυτό, να βγείτε να το πείτε παρακαλώ πολύ, αλλά νομίζω ότι αυτό αντιβαίνει και στην κοινή λογική.

Το μέτρο σύγκρισης είναι αν μπορούμε να είμαστε κάτω από τον μέσο όρο με έναν σταθερό τρόπο και αν μπορούμε και οι απώλειες τις οποίες έχουμε να είναι τέτοιες, ώστε τουλάχιστον στα στρέμματα τα οποία καίγονται να μη χάνουμε μεγάλα, ώριμα, παραγωγικά δάση, τα οποία είναι και τα πιο σημαντικά για το περιβάλλον και τα πιο δύσκολα ως προς τη διαδικασία της φυσικής αναγέννησης.

Είχαμε λιγότερα καμένα στρέμματα ανά πυρκαγιά, σαράντα οκτώ στρέμματα έναντι των πενήντα οκτώ του μέσου όρου της τελευταίας εικοσαετίας. Και, ναι, είχαμε και φέτος πολύ λιγότερες καμένες δασικές εκτάσεις, δάση δηλαδή. Παραδείγματος χάριν, στην Αττική, σε μια φωτιά -που θα επανέλθω σε αυτή, γιατί φαντάζομαι ότι θα αποτελέσει και αντικείμενο κριτικής της Αντιπολίτευσης- από τα εκατό χιλιάδες στρέμματα περίπου που κάηκαν, μόνο τα δέκα χιλιάδες ήταν πραγματικό δάσος. Τα υπόλοιπα ήταν βραχώδεις, θαμνώδεις εκτάσεις, πιο εύκολες τουλάχιστον ως προς τη φυσική αναγέννηση.

Προφανώς, θα επαναλάβω ακόμη μία φορά ότι το πρόβλημα αυτό δεν είναι μόνο ελληνικό. Είναι παγκόσμιο. Δείτε τι έγινε στην Πορτογαλία τον Σεπτέμβριο, όπου κάηκε μέσα σε τέσσερις μέρες 1,3 εκατομμύριο στρέμματα. Το επαναλαμβάνω, μέσα σε τέσσερις ημέρες 1,3 εκατομμύριο στρέμματα. Δείτε τι γίνεται στις Ηνωμένες Πολιτείες. Στο Τέξας είχαν μια από τις μεγαλύτερες φωτιές στην ιστορία τους, στην Καλιφόρνια. Είναι, δυστυχώς, μια πραγματικότητα, η οποία έρχεται και συνοδεύει την κλιματική κρίση που αντιμετωπίζουμε.

Δεν είμαι εδώ για να εξωραΐσω τα πράγματα, αλλά θα πρέπει να συμφωνήσουμε ότι οι συνέπειες της κλιματικής κρίσης απειλούν πια ολόκληρο τον πλανήτη, ότι οι επιθέσεις θα είναι ολοένα και πιο συχνές, πράγμα το οποίο απαιτεί ο δικός μας βαθμός ανταπόκρισης να είναι αυξημένος και ότι η Μεσόγειος είναι μια περιοχή η οποία βρίσκεται στο επίκεντρο της κλιματικής κρίσης και η οποία θα δοκιμάζεται ολοένα και πιο συχνά από τέτοιου είδους κλιματολογικές δοκιμασίες.

Επιτρέψτε μου, λοιπόν, εν συντομία να περιγράψω τι κάναμε φέτος την αντιπυρική περίοδο, τι αλλάξαμε σε σχέση με το παρελθόν και τι μπορούμε να κάνουμε από εδώ και στο εξής.

Αν έπρεπε να συνοψίσω τη δράση μας θα έλεγα ότι αυτή αναπτύσσεται σε τέσσερις συν έναν πυλώνες. Πρόληψη. Θυμάστε ότι μετά την καταστροφική πυρκαγιά στο Μάτι έγινε μια έκθεση από έναν Γερμανό ειδικό, η Επιτροπή Γκολντάμερ, την οποία και εμείς είχαμε στηρίξει τότε, που αναφερόταν με πολύ μεγάλη επιμονή στην ανάγκη να δίνουμε πολύ μεγαλύτερη έμφαση στην πρόληψη, κάτι το οποίο ιστορικά στην πατρίδα μας δεν συνέβη. Ήταν σωστή η επισήμανση της Επιτροπής Γκολντάμερ και αυτό ακριβώς έκανε η ελληνική Κυβέρνηση με μεγάλη συστηματικότητα, αξιοποιώντας και σημαντικούς πόρους του Ταμείου Ανάκαμψης.

Πρόγραμμα «ANTINERO Ι, ΙΙ και ΙΙΙ». Σχεδόν 400 εκατομμύρια ευρώ διατέθηκαν σε δράσεις πρόληψης: αντιπυρικές ζώνες, δασικούς δρόμους, καθαρισμό αρχαιολογικών χώρων, παρεμβάσεις σε περιαστικά άλση. Είναι η πρώτη φορά στην ιστορία της χώρας, όπως βεβαιώνουν και οι δασικές υπηρεσίες μας, όπου δρομολογήθηκε ένα τόσο οργανωμένο πρόγραμμα παρέμβασης στα δάση μας, το οποίο είχε πραγματικό αποτύπωμα και βοήθησε πολύ στην αντιμετώπιση δύσκολων πυρκαγιών τις οποίες κληθήκαμε να αντιμετωπίσουμε φέτος το καλοκαίρι.

Και, βέβαια, σε αυτή τη μεγάλη πρωτοβουλία θέλουμε συμμάχους και τους πολίτες. Δεν αρκεί μόνο το κράτος μέσα από τις υπηρεσίες του να προχωρά στις απαραίτητες παρεμβάσεις που πρέπει να κάνει και οι οποίες -επαναλαμβάνω- τα τελευταία χρόνια έγιναν για πρώτη φορά στη χώρα σε αυτή την έκταση. Είναι πάρα πολύ σημαντικό και οι πολίτες να μπορούν να φροντίζουν οι ίδιοι την περιουσία τους και με αυτόν τον τρόπο να βοηθούν την μεγάλη συλλογική προσπάθεια την οποία κάνουμε για την αντιμετώπιση των δασικών πυρκαγιών.

Η πλατφόρμα, λοιπόν, για τον καθαρισμό των οικοπέδων, η οποία αντιμετωπίστηκε -το θυμάμαι καλά- με αρκετό σκεπτικισμό από την Αντιπολίτευση, είχε ως αποτέλεσμα παραπάνω από οκτακόσιες τριάντα χιλιάδες ιδιοκτήτες ακινήτων να δηλώσουν ότι καθάρισαν τα οικόπεδα τους. Είχαμε, επίσης, οκτώ χιλιάδες καταγγελίες για απεριποίητους χώρους στον περιαστικό ιστό. Και νομίζω ότι είναι κοινός τόπος πια ότι αυτή η προσπάθεια την οποία κάναμε είχε πραγματικά αποτελέσματα, διότι περιόρισε την καύσιμη ύλη, με αποτέλεσμα να κάνει την αντιμετώπιση των πυρκαγιών για το Πυροσβεστικό Σώμα πολύ πιο εύκολη. Ήταν μια μεγάλη επιτυχία συλλογική της χώρας και μια αναγνώριση και από την πλευρά της κοινωνίας ότι σε αυτή την προσπάθεια δεν μπορούμε να τα περιμένουμε όλα μόνο από το κράτος, ότι και οι πολίτες είναι υπεύθυνοι για την προστασία της περιουσίας τους και ότι σε αυτή την προσπάθεια η οποία γίνεται δεν πρέπει να αισθανόμαστε ότι δεν υπάρχει, μαζί με τη συλλογική ευθύνη, και ατομική ευθύνη την οποία ο καθένας πρέπει να αναγνωρίζει και να αναλαμβάνει.

Θέλω να θυμίσω, επίσης, ότι έχουμε αυστηροποιήσει πολύ τις ποινές για εμπρησμό, έστω κι αν αυτοί προκαλούνται από αμέλεια. Είχαμε μάλιστα και ορισμένα -πώς να τα χαρακτηρίσω;- τραγικά περιστατικά ανθρώπων που υποτίθεται ότι ήταν επιφορτισμένοι με αρμοδιότητες πολιτικής προστασίας σε επίπεδο αυτοδιοίκησης να προκαλούν από αμέλεια φωτιές και θα υποστούν και αυτοί τις συνέπειες του νόμου.

Από την άλλη, θέλουμε να δώσουμε κίνητρα στους πολίτες να μπορούν να ασφαλίζουν τις περιουσίες τους έναντι φυσικών καταστροφών. Γι’ αυτό και χρησιμοποιήσαμε το εργαλείο του ΕΝΦΙΑ, έτσι ώστε να δώσουμε ένα παραπάνω οικονομικό ερέθισμα στους πολίτες να ασφαλίσουν τα σπίτια τους. Μάλιστα, η έκπτωση από τον ΕΝΦΙΑ πηγαίνει από το 10% στο 20% για τους πολίτες που θα επιλέξουν να ασφαλίσουν τις περιουσίες τους έναντι φυσικών καταστροφών. Και, βέβαια, γι’ αυτούς τους συμπολίτες μας οι οποίοι έχουν περιουσίες μεγάλης αξίας η ασφάλιση αυτή πια καθίσταται υποχρεωτική.

Μίλησα, λοιπόν, για τη σημασία την οποία αποδώσαμε και τις δράσεις τις οποίες αναλάβαμε στον τομέα της πρόληψης. Πάμε να δούμε λίγο πιο αναλυτικά τι κάναμε στο κομμάτι της κατάσβεσης των πυρκαγιών. Εκεί θα ήθελα να σταθώ ιδιαίτερα σε δύο πρωτοβουλίες τις οποίες αναλάβαμε, που νομίζω ότι άφησαν ένα θετικό αποτύπωμα, πάνω στο οποίο πρέπει να οικοδομήσουμε και τα επόμενα χρόνια.

Το πρώτο είναι η αξιοποίηση της τεχνολογίας για την επιτήρηση, τον άμεσο εντοπισμό και τη γρήγορη κατάσβεση μιας πυρκαγιάς. Είχαμε για πρώτη φορά στην Αττική drones, τα οποία πετούσαν είκοσι τέσσερις ώρες το εικοσιτετράωρο δίνοντας σε πραγματικό χρόνο ευκρινή εικόνα και για πρώτη φορά, επίσης, τις επικίνδυνες μέρες του καλοκαιριού, όταν είχαμε βαθμό επικινδυνότητας «4» ως «5», είχαμε περιπολίες έμφορτες, με έμφορτα αεροσκάφη και ελικόπτερα, τα οποία έχουν τη δυνατότητα με αυτό τον τρόπο να κάνουν προσβολές σε πρώτο χρόνο, έτσι ώστε να αντιμετωπίζεται μία πυρκαγιά πριν αυτή πάρει σημαντικές διαστάσεις. Και θέλω να τονίσω ότι με αυτόν τον τρόπο της γρήγορης παρέμβασης μπορέσαμε και σβήσαμε τη συντριπτική πλειοψηφία των πυρκαγιών. Από τις 9.101 πυρκαγιές η συντριπτική πλειοψηφία -θα έλεγα, άνω του 98%- είναι φωτιές οι οποίες έσβησαν, όταν οι πυρκαγιές αυτές ήταν ακόμα μικρές. Γι’ αυτές δεν άκουσε κανείς ποτέ τίποτα. Προφανώς, δεν έδωσαν ιδιαίτερη σημασία τα δελτία ειδήσεων, ακριβώς γιατί η παρέμβαση έγινε σε πρώτο χρόνο, επειδή μπορέσαμε να τις εντοπίσουμε πολύ γρηγορότερα από ό,τι στο παρελθόν. Νομίζω ότι αυτή είναι μια σημαντική επιτυχία την οποία πρέπει να κεφαλαιοποιήσουμε. Ήδη προετοιμαζόμαστε για την επόμενη αντιπυρική περίοδο, πώς μπορούμε να επεκτείνουμε το σύστημα της επιτήρησης μέσα από drones, ώστε να μπορέσουμε να καλύψουμε ακόμα μεγαλύτερα τμήματα της χώρας, να μπορούμε να έχουμε μία πραγματική εικόνα, η οποία όλη διοχετεύεται στο κέντρο επιχειρήσεων, στο θάλαμο επιχειρήσεων της Πολιτικής Προστασίας και σίγουρα κάνει τη δουλειά των πυροσβεστών πολύ ευκολότερη.

Προφανώς αξιοποιήσαμε και πάλι το «112», για να μπορέσουμε να κάνουμε οργανωμένες εκκενώσεις εκεί όπου αυτό κρίθηκε απαραίτητο. Θέλω να ελπίζω ότι σε αυτή την Αίθουσα μπορούμε να συμφωνήσουμε επιτέλους στην αναγκαιότητα να γίνονται τέτοιες εκκενώσεις και να χαιρετίσουμε το γεγονός ότι η χώρα μας πια έχει αποκτήσει μια κουλτούρα εκκενώσεων, η οποία θέτει την προστασία της ανθρώπινης ζωής σε απόλυτη πρώτη προτεραιότητα.

(Χειροκροτήματα από την πτέρυγα της Νέας Δημοκρατίας)

Και το θυμήθηκα αυτό, κύριε Υπουργέ και κυρίες και κύριοι συνάδελφοι, βλέποντας τις σκηνές από τους δύο καταστροφικούς τυφώνες οι οποίοι έπληξαν τις νοτιοανατολικές Ηνωμένες Πολιτείες, που δόθηκαν εντολές εκκένωσης για εκατοντάδες χιλιάδες συμπολίτες μας και υπήρχαν και στελέχη της Πολιτικής Προστασίας και της Τοπικής Αυτοδιοίκησης που με πολύ κυνικό και σκληρό τρόπο προειδοποίησαν τους πολίτες ότι, αν μείνουν και δεν φύγουν, μάλλον θα πεθάνουν.

Αυτό, λοιπόν, το οποίο γίνεται σε όλο τον κόσμο, αποτελεί μια κατάκτηση της χώρας μας και το «112» πια είναι ένας δοκιμασμένος μηχανισμός ο οποίος αξιοποιείται, όποτε η Πολιτική Προστασία κρίνει ότι αυτό είναι απαραίτητο. Το «112» έχει σώσει πολλές ζωές και παρακαλώ πάρα πολύ στην κριτική, την οποία θα κάνετε και την οποία θα ακούσω με πολύ ενδιαφέρον, να σταματήσετε να λέτε ότι το «112» είναι άλλοθι γι’ αυτά τα οποία, υποτίθεται, δεν γίνονται στην πολιτική προστασία και στις επιχειρήσεις κατάσβεσης των πυρκαγιών. Είναι και άδικο, αλλά είναι και λάθος. Στέλνουμε το τελείως λάθος μήνυμα στους πολίτες, ότι κάτι το οποίο είναι πια μία μεγάλη κατάκτηση της πολιτικής προστασίας ακυρώνεται για λόγους μικροκομματικής αντιπαράθεσης.

Τρίτος πυλώνας της πολιτικής μας είναι ο καλύτερος συντονισμός όλων όσοι έχουν θέση στο μέτωπο απέναντι στις φυσικές απειλές. Ξεκινώντας με τις έγκαιρες μετεωρολογικές προβλέψεις -όσο κι αν έχει προχωρήσει η επιστήμη, ξέρετε, δεν σημαίνει πάντα ότι όλοι οι επιστήμονες και όλοι οι μετεωρολόγοι συμφωνούν με απόλυτη ακρίβεια στις προβλέψεις τις οποίες κάνουν- προχωρώ στην επιτήρηση από αέρα και εδάφους αλλά και στον τρόπο με τον οποίον γίνονται οι ίδιες οι επιχειρήσεις κατάσβεσης με έναν πολύ καλύτερο συντονισμό από το παρελθόν μεταξύ της Πυροσβεστικής, της Τοπικής Αυτοδιοίκησης, των Δασικών Υπηρεσιών, των Ενόπλων Δυνάμεων και των εθελοντών μας.

Και εδώ θα ήθελα να σταθώ ιδιαίτερα στη μεγάλη μεταρρύθμιση την οποία κάναμε πριν από δύο χρόνια, όταν μεταφέραμε ουσιαστικά την αρμοδιότητα και την πολιτική επίβλεψη των Δασικών Υπηρεσιών από το Υπουργείο Εσωτερικών, όπου κάπου ήταν χαμένες μέσα στον δαίδαλο των αποκεντρωμένων διοικήσεων, στο Υπουργείο Περιβάλλοντος, έτσι ώστε να υπάρχει πια ένας οριζόντιος έλεγχος και να υλοποιείται μια συγκροτημένη δασική πολιτική.

Αυτός ο καλύτερος συντονισμός μεταξύ των Δασικών Υπηρεσιών και της Πυροσβεστικής έχει λειτουργήσει. Έχει λειτουργήσει διότι οι δασικές υπηρεσίες είναι αυτές που έχουν την καλύτερη γνώση του πεδίου και το γεγονός ότι μπορούν να συνυπάρχουν σε έναν θάλαμο επιχειρήσεων στελέχη της Πυροσβεστικής με δασικούς υπαλλήλους διευκολύνει πολύ τη δουλειά της κατάσβεσης στο πεδίο.

Έχουμε, λοιπόν, κάνει σημαντικά βήματα ως προς τον καλύτερο συντονισμό. Φάνηκε αυτό τουλάχιστον στον επιχειρησιακό τρόπο με τον οποίο αντιμετωπίσαμε πολλές πυρκαγιές φέτος. Προφανώς έχουμε ακόμα περιθώρια για σημαντική βελτίωση σε αυτόν τον τομέα.

Σημαντική πρόοδος έχει γίνει και στον τομέα της αποκατάστασης, μιας και ένα από τα σκέλη των ερωτήσεών σας αφορά το τι γίνεται μετά τις πυρκαγιές. Η ταχύτητα με την οποία γίνεται η αποτύπωση των απωλειών, η διασταύρωση των δικαιούχων, είναι μια δύσκολη και μακρά διαδικασία, η οποία όμως τολμώ να πω, σε σχέση με αυτά τα οποία συνέβαιναν στο παρελθόν, γίνεται πια πολύ πιο γρήγορα.

Υπάρχουν αναλυτικές εκθέσεις για κάθε περιοχή η οποία δοκιμάστηκε. Ενδεικτικά ωστόσο θα πω μόνο ότι για την τελευταία πυρκαγιά στην Αττική έχει καταβληθεί ήδη 1.000.000 από την πρώτη αρωγή για διακόσιες τρεις αιτήσεις. Είναι μια διαδικασία η οποία βρίσκεται σε εξέλιξη. Θα ακολουθήσουν, προφανώς, οι εκταμιεύσεις για κάλυψη απωλειών σε αγρότες και επιχειρηματίες και παράλληλα θα συνεχιστούν και οι έκτακτες ενισχύσεις σε τοπικούς δήμους.

Προφανώς η αποκατάσταση, η οποία πρέπει να γίνει, δεν είναι μόνο οικονομική για τους πληγέντες από την πυρκαγιά, είναι και περιβαλλοντική. Και ήδη για την πυρκαγιά της Αττικής έχουν εγκριθεί δεκαοκτώ παρεμβάσεις αντιδιαβρωτικών έργων, ενώ σύντομα δύο ανάδοχοι αναδασώσεων -ένας πολύ σημαντικός θεσμός, τον οποίο αυτή η Κυβέρνηση θεσμοθέτησε- θα προχωρήσουν στις πρώτες αναδασώσεις γύρω από την Ιερά Μονή της Πεντέλης και γύρω από το Αστεροσκοπείο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιοι ανάδοχοι;

**ΠΡΟΕΔΡΟΣ (Κωνσταντίνος Τασούλας):** Παρακαλώ μη διακόπτετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιοι ανάδοχοι να μας πει.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εδώ αξίζει να δούμε τις παρεμβάσεις οι οποίες έγιναν από αυτή την Κυβέρνηση ως προς την αποκατάσταση των ζημιών από τις μεγάλες πυρκαγιές οι οποίες έγιναν στην Εύβοια το 2021, όπου με μεγάλη ταχύτητα προχώρησαν οι απαραίτητες αναδασώσεις, εκεί που χρειάζονται αναδασώσεις.

Για να απαντήσω στην κ. Κωνσταντοπούλου, που επιμένει να διακόπτει, οι αναδασώσεις οι οποίες απαιτούνται είναι ελάχιστες κατά κανόνα, διότι οι ίδιοι οι ειδικοί μάς υποδεικνύουν ότι το μεγαλύτερο κομμάτι της αναδάσωσης θα γίνει μέσα από φυσική αναγέννηση. Απαιτούνται όμως παρεμβάσεις ως προς τα αντιδιαβρωτικά έργα τα οποία πρέπει να γίνουν σε πρώτο χρόνο και παρεμβάσεις ως προς τα αντιπλημμυρικά έργα τα οποία πρέπει να γίνουν σε δεύτερο χρόνο, έτσι ώστε να μπορέσουμε να εξασφαλίσουμε ότι δεν θα έχουμε πλημμυρικά φαινόμενα μετά από μια μεγάλη πυρκαγιά.

Όλα αυτά τα έργα έχουν γίνει στην Εύβοια και είχαν πραγματικό αποτύπωμα. Διότι και η φυσική αναγέννηση στην Εύβοια πηγαίνει καλύτερα από αυτό το οποίο θα ήλπιζαν και οι ειδικοί. Και τα σημαντικά έργα τα οποία αφορούν την προστασία των εδαφών και τα μικρά αντιπλημμυρικά έργα που έγιναν κυρίως στον ορεινό όγκο -αναφέρομαι σε έργα ορεινής υδρονομίας- ήταν προφανώς αποτελεσματικά. Διότι ουσιαστικά η Εύβοια μέχρι σήμερα δεν έχει αντιμετωπίσει σημαντικά πλημμυρικά φαινόμενα.

Κύριε Πρόεδρε, έρχομαι τώρα, για να επιχειρήσω να σεβαστώ και τη δέσμευσή μου ότι δεν θα αξιοποιήσω όλο τον χρόνο που έχω στη διάθεσή μου, στον πιο κρίσιμο πυλώνα αυτού του νέου δόγματος της πολιτικής προστασίας, που δεν είναι άλλος από τη σημαντική επένδυση στις δομές και τους ανθρώπινους πόρους που αφορούν το μέλλον.

Αναφέρομαι συγκεκριμένα στο πρόγραμμα «ΑΙΓΙΣ». Είναι η πρώτη φορά που η χώρα διαθέτει ένα οργανωμένο αυτοτελές πρόγραμμα για την ενίσχυση των υποδομών της πολιτικής προστασίας. Είναι ένα πρόγραμμα ύψους συνολικά 2,1 δισεκατομμυρίων ευρώ.

Διαπιστώνω από τις ερωτήσεις σας ότι έχετε ανησυχία για την απορρόφηση των συγκεκριμένων πόρων. Κακώς όμως! Έχουν ήδη δημοπρατηθεί έργα ύψους 1,7 δισεκατομμυρίων ευρώ. Και θα πρέπει να γνωρίζετε ότι πρόκειται για πολύ «βαριά» προγράμματα, τα οποία πάντα απαιτούν διεθνείς διαγωνισμούς και από τη φύση τους προφανώς γίνονται συχνά χρονοβόρα. Δεν φαντάζομαι να εισηγείστε να παρακάμψουμε με κάποιο τρόπο τις ευρωπαϊκές διαδικασίες προμηθειών. Διότι αν το κάναμε αυτό, θα δεχόμασταν άλλου είδους καταγγελίες για φωτογραφικούς διαγωνισμούς.

Τα έργα αυτά, όμως, προχωρούν και προχωρούν με τη μέγιστη δυνατή ταχύτητα. Ενδεικτικά αναφέρω ότι η χώρα μας θα είναι η πρώτη η οποία, ελπίζουμε, το 2027 -λέω «ελπίζουμε», διότι δεν εξαρτάται από εμάς αυτό, εξαρτάται από τον κατασκευαστή- να μπορεί να εντάξει στον στόλο της τα πρώτα από τα επτά καινούργια Καναντέρ τα οποία θα μπορέσουμε να προμηθευτούμε. Είναι σύγχρονα αεροσκάφη, με μεγαλύτερη αυτονομία, μεγαλύτερη ικανότητα μεταφοράς νερού. Θα αντικαταστήσουν τα παλαιότερα Καναντέρ 215, τα οποία αισίως έχουν συμπληρώσει πενήντα χρόνια υπηρεσίας και θα εξακολουθούν να μας είναι χρήσιμα -απαραίτητα, θα έλεγα-, τουλάχιστον για τα επόμενα δύο χρόνια.

Προσωπικά πήγα στον Καναδά και υπέγραψα με τον Καναδό Πρωθυπουργό τη σχετική συμφωνία. Και υπήρξα επισπεύδων στην Ευρωπαϊκή Ένωση, έτσι ώστε να μπορέσουμε να δημιουργήσουμε μια κρίσιμη μάζα χωρών που θα μπορέσουν να κάνουν αντίστοιχες παραγγελίες, έτσι ώστε να πειστεί η καναδική εταιρεία να βάλει μπροστά τη γραμμή παραγωγής. Διότι σε όλους όσοι ισχυρίζονται ότι «γιατί δεν τα αγοράζετε πιο γρήγορα;» θα απαντήσω και πάλι ότι τα αεροπλάνα αυτά δεν υπάρχουν διαθέσιμα σήμερα. Αν κάποιος θέλει σήμερα να πάει να αγοράσει ένα καινούργιο Καναντέρ δεν μπορεί να το κάνει, γιατί πολύ απλά δεν υπάρχει γραμμή παραγωγής.

Η Ελλάδα μπήκε, λοιπόν, στην πρώτη γραμμή της ευρωπαϊκής προσπάθειας. Η γραμμή παραγωγής θα ξεκινήσει. Κάποια από αυτά τα αεροσκάφη θα ενταχθούν στον ευρωπαϊκό μηχανισμό rescEU, που αποτελεί μια σημαντική πρόοδο στον τρόπο με τον οποίο η Ευρώπη συνολικά συντονίζει τις δράσεις πολιτικής προστασίας. Είναι ένας μηχανισμός τον οποίο και η χώρα μας αξιοποίησε φέτος το καλοκαίρι, όπως συνεισέφερε και δυνάμεις όταν άλλες χώρες ζήτησαν τη δική μας υποστήριξη όταν αντιμετώπισαν αντίστοιχα προβλήματα με τα δικά μας.

Στο πρόγραμμα «ΑΙΓΙΣ» θα ενταχθεί και ένας σημαντικός αριθμός -δεκατρία τον αριθμό- καινούργιων ελικοπτέρων μεσαίου τύπου. Είναι ελικόπτερα τα οποία έχουν δυνατότητα να κάνουν και ρίψεις νερού, αλλά ταυτόχρονα να μεταφέρουν και έναν μικρό αριθμό προσωπικού σε περίπτωση που χρειάζεται μία ομάδα ΕΜΟΔΕ να πάει να κάνει παρέμβαση μέσα σε μια φωτιά.

Και αυτή είναι μια λογική αγορά την οποία κάνει η ελληνική Κυβέρνηση, για τον απλούστατο λόγο ότι το κόστος μίσθωσης των ελικοπτέρων, τα οποία όλοι οι πολίτες βλέπουν να πετούν με μεγάλη τακτικότητα, είναι πολύ μεγάλο και αξίζει τον κόπο τουλάχιστον για κάποιες κατηγορίες ελικοπτέρων να προχωρήσουμε σε μια αγορά ελικοπτέρων από το να τα μισθώνουμε με σημαντικό κόστος κάθε χρόνο.

Θέλω, επίσης, να θυμίσω στην Εθνική Αντιπροσωπεία ότι επειδή ο αριθμός αυτών των ελικοπτέρων είναι πεπερασμένος -δεν υπάρχουν ατελείωτα τέτοια ελικόπτερα στον κόσμο-, το κόστος μίσθωσής τους, καθώς ολοένα και περισσότερες χώρες ενδιαφέρονται να αγοράσουν τέτοιες υπηρεσίες, δυστυχώς κάθε χρόνο αυξάνεται.

Θα αποκτήσουμε καινούργια αμφίβια αεροσκάφη. Είναι οι air tractors, τους οποίους βλέπετε να πετούν τώρα, οι οποίοι μπορούν να παίρνουν νερό με μεγάλη ευκολία είτε από λίμνες είτε από τη θάλασσα. Αυτοί οι οποίοι πετούν αυτή τη στιγμή είναι μισθωμένοι. Καλώς εχόντων των πραγμάτων, σύντομα θα μπορούμε να αποκτήσουμε τους δικούς μας. Θα αντικαταστήσουν τα παλαιότερα αεροσκάφη Πετζετέλ. Θα έχουμε ακόμα και εναέρια μεταφερόμενα κέντρα επιχειρήσεων, καθώς και μια σειρά από υπερσύγχρονα drones, τα οποία θα πετούν σε μεγάλη εμβέλεια και κάτω από αντίξοες συνθήκες, μεταδίδοντας σε πραγματικό χρόνο εικόνα υψηλής ευκρίνειας στο Κέντρο Επιχειρήσεων.

Το πρόγραμμα «ΑΙΓΙΣ», όμως, δεν αφορά μόνο τα ιπτάμενα μέσα. Θα χρειαστούμε περισσότερη υποστήριξη, για να μπορούμε να κάνουμε πιο ακριβείς μετεωρολογικές προβλέψεις. Αναφέρομαι σε επιπλέον ραντάρ, σε μετεωρολογικούς σταθμούς.

Όπως σας είπα, η μετεωρολογία είναι μία επιστήμη η οποία έχει προοδεύσει πολύ. Ακόμα όμως έχει κάποιους βαθμούς αβεβαιότητας. Και χρειαζόμαστε όσο το δυνατόν περισσότερες ακριβείς τοπικές πληροφορίες. Διότι το ζήτημα δεν είναι να ξέρουμε αν θα βρέξει κάπου πολύ, αλλά να ξέρουμε με ακρίβεια ακριβώς πού θα βρέξει, έτσι ώστε να μπορούμε να κάνουμε τις σχετικές δράσεις πρόληψης όπου αυτές απαιτούνται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με υποκλοπές!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Λίγο πιο δυνατά, αν θέλετε. Δεν σας ακούσαμε.

**ΠΡΟΕΔΡΟΣ (Κωνσταντίνος Τασούλας):** Μια χαρά!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με υποκλοπές!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μπράβο σας! Μπράβο σας!

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τώρα ακούσατε ή θέλετε «Predator»;

**ΠΡΟΕΔΡΟΣ (Κωνσταντίνος Τασούλας):** Σας παρακαλώ! Σιγά! Σιγά!

Κυρία Κωνσταντοπούλου, σε λίγο θα έχετε ολοκληρώσει την πρωτολογία σας σε διακοπές και θα πάτε κατευθείαν στη δευτερολογία. Σας προειδοποιώ!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και, βέβαια, να προσθέσουμε στις επενδύσεις οι οποίες θα γίνουν από το πρόγραμμα «ΑΙΓΙΣ» και σχεδόν χίλια διακόσια καινούργια πυροσβεστικά οχήματα -εκτιμούμε ότι τα πρώτα διακόσια τριάντα πέντε θα έχουν παραδοθεί μέχρι του χρόνου το καλοκαίρι- καινούργια περιπολικά της ΕΛ.ΑΣ., καινούργια οχήματα του Λιμενικού, οχήματα τα οποία χρειάζεται και το Υπουργείο Εθνικής Άμυνας, αλλά και ένας σημαντικός αριθμός ασθενοφόρων, τον οποίο μπορέσαμε και εντάξαμε στο πρόγραμμα «ΑΙΓΙΣ», για να εκσυγχρονίσουμε ακόμα περισσότερο και τον στόλο μας όσον αφορά στα ασθενοφόρα. Είναι μια απαραίτητη αναβάθμιση. Πολλά αυτοκίνητα πια συμπληρώνουν δεκαπέντε χρόνια υπηρεσίας.

Παράλληλα, να πω ότι μαζί με το πρόγραμμα ενίσχυσης του εξοπλισμού της Πυροσβεστικής και της Πολιτικής Προστασίας συνεχίζεται και η ενίσχυση του έμψυχου δυναμικού της Πυροσβεστικής. Μετά τις πεντακόσιες προσλήψεις δασοκομάντος που έγιναν τον τελευταίο χρόνο, το 2022, άλλοι εξακόσιοι πενήντα το 2023. Για το 2025, θα έρθουν άλλοι τριακόσιοι νέοι δασοκομάντος σε τέσσερις μονάδες, στη Χαλκίδα, στη Ζάκυνθο, στον Πύργο και στα Χανιά.

Και θέλω, πραγματικά, να συγχαρώ αυτά τα στελέχη της Πυροσβεστικής τα οποία έχουν ως σκοπό να βρίσκονται πραγματικά στην πρώτη γραμμή της μάχης, να μπαίνουν μέσα στο δάσος, να παρεμβαίνουν σε εξαιρετικά δύσκολες συνθήκες, προχωρώντας με αυτόν τον τρόπο και το ίδιο το δόγμα της Πυροσβεστικής, το οποίο στο παρελθόν συχνά περιοριζόταν στο να περιμένουμε τη φωτιά στον δρόμο ή σε κάποια αντιπυρική ζώνη. Προφανώς και αυτό είναι απαραίτητο και σημαντικό. Η δυνατότητα, όμως, να μπορούμε να κάνουμε παρεμβάσεις μέσα στο δάσος είκοσι τέσσερις ώρες το εικοσιτετράωρο είναι εξαιρετικά σημαντική και οι δασοκομάντος μας έχουν αποδείξει ότι μπορούν να είναι εξαιρετικά αποτελεσματικοί σε αυτή την προσπάθεια.

Και, βέβαια, θέλω να ευχαριστήσω από καρδιάς και να κλείσω με αυτή την τοποθέτηση την πρωτολογία μου, τους εθελοντές μας. Έχουμε πια εννιά χιλιάδες συνολικά εθελοντές, πέντε χιλιάδες στην Πολιτική Προστασία, τέσσερις χιλιάδες στην Πυροσβεστική. Είναι εθελοντές πιστοποιημένοι, είναι εθελοντές εκπαιδευμένοι τόσο σε θεωρητικό όσο και σε πρακτικό επίπεδο. Με πολύ καλύτερη συνεργασία και μεγαλύτερη ένταξη στον επιχειρησιακό σχεδιασμό της Πυροσβεστικής, καταδεικνύουν με αυτόν τον τρόπο ότι η κοινωνία των πολιτών έχει, όπως είπα, έναν πολύ σημαντικό ρόλο να παίξει στις δράσεις της Πολιτικής Προστασίας.

Θέλω να πιστεύω και να ελπίζω ότι θα αυξηθεί ο αριθμός των εθελοντών, έτσι ώστε να μπορούμε να έχουμε ακόμα περισσότερες πρόσθετες δυνάμεις, όταν ακριβώς τις χρειαζόμαστε. Διότι δεν πρέπει να ξεχνάμε ότι έχουμε αυτή την ιδιαιτερότητα, να έχουμε πολύ περισσότερες ανάγκες σε ανθρώπινο δυναμικό τους καλοκαιρινούς μήνες και όχι τον χειμώνα. Άρα το να έχουμε πρόσβαση σε ανθρώπινο δυναμικό το οποίο να μπορεί να μας βοηθάει εθελοντικά τους κρίσιμους μήνες, έχει τεράστια σημασία για την καλύτερη διάρθρωση του ανθρώπινου δυναμικού της Πυροσβεστικής.

Θέλω, επίσης, να θυμίσω ότι υπάρχουν άλλες χώρες με άλλη κουλτούρα εθελοντισμού, όπως η Αυστρία, ας πούμε, όπου σχεδόν το 70% ή 80%, αν δεν κάνω λάθος, των δραστηριοτήτων που έχουν να κάνουν με την Πυροσβεστική, είναι εθελοντική δραστηριότητα, οργανωμένη σε τοπικό επίπεδο.

Εμείς, προφανώς, δεν είμαστε σε αυτή τη λογική, αλλά αυτό δεν σημαίνει ότι δεν μπορούμε να ενισχύσουμε πολύ περισσότερο τις εθελοντικές δράσεις και να έχουμε ακόμα περισσότερους εθελοντές, οι οποίοι θα μας είναι χρήσιμοι τους δύσκολους καλοκαιρινούς μήνες.

Κύριε Πρόεδρε, θα το επαναλάβω: Δεν είμαι εδώ πέρα ούτε για να πανηγυρίσω ούτε για να μηδενίσω. Προσπαθώ να κάνω έναν όσο το δυνατόν πιο αντικειμενικό απολογισμό τού τι κάναμε αυτή την αντιπυρική περίοδο. Ελπίζω οι πολιτικοί Αρχηγοί που θα λάβουν τον λόγο να μιλήσουν με πραγματικά δεδομένα και όχι με τις γνωστές κορώνες, με τις οποίες δυστυχώς αντιμετωπίζουν διαχρονικά τα ζητήματα που έχουν να κάνουν με την πολιτική προστασία. Αν υπάρχουν συγκεκριμένες προτάσεις τις οποίες θέλουν να καταθέσουν, είμαι εδώ για να τις ακούσω.

Θα ήθελα να πω στον κ. Ανδρουλάκη, αφού τον συγχαρώ για την επανεκλογή του, με αφορμή κάτι το οποίο διάβασα στην ερώτησή σας, ότι δεν είναι άλλοθι -να το ξεκαθαρίσουμε αυτό- η κλιματική κρίση. Είναι μια πραγματικότητα. Είναι μια επίθεση η οποία δεν έχει χρώμα, δεν έχει κόμμα. Είναι ένας κίνδυνος ο οποίος αφορά τους πάντες και απέναντι στην κλιματική κρίση έχουμε χρέος να σταθούμε όλοι ενωμένοι και συντεταγμένοι.

Μακάρι, τουλάχιστον σε αυτό το ζήτημα, να μπορέσουμε να καταλήξουμε σε κάποιον κοινό τόπο και να μπορέσουμε να βελτιώσουμε ακόμα περισσότερο τη μεγάλη προσπάθεια, αυτή την οποία έχουμε ξεκινήσει και στην οποία θα εξακολουθούμε να επιμείνουμε.

Και πριν προχωρήσει ειδικά η Αξιωματική Αντιπολίτευση σε μηδενιστική κριτική, να θυμίσω για ακόμα μια φορά ότι η Πολιτική Προστασία την οποία παρέλαβε αυτή η Κυβέρνηση το 2019 ήταν ένα μέρος κτηρίου σε ένα κτήριο το οποίο ήταν πρακτικά ετοιμόρροπο και το οποίο θα ήταν μάλλον το πρώτο κτήριο το οποίο θα κατέρρεε σε περίπτωση που θα είχαμε -ο μη γένοιτο- έναν μεγάλο σεισμό στην Αθήνα.

Σήμερα, η Πολιτική Προστασία είναι αυτοτελές Υπουργείο. Το κέντρο συντονισμού το θυμόμαστε πώς ήταν επί δικών σας ημερών. Θυμόμαστε πολύ καλά τις εικόνες. Βλέπουμε τώρα την τεράστια πρόοδο η οποία έχει γίνει. Δεν είναι ο σκοπός μου εδώ να αναδείξω ευθύνες του παρελθόντος. Απλώς, δεν θα επιτρέψω σε καμμιά περίπτωση αυτή η μεγάλη προσπάθεια, που πιστεύω ότι πρέπει να έχει συλλογικό χαρακτήρα, να μηδενιστεί από μια αντιπολίτευση η οποία επιμένει να τα βλέπει όλα μαύρα και να παρουσιάζει μια Ελλάδα, που δυστυχώς υπάρχει μόνο στη δική σας νοσηρή φαντασία.

Σας ευχαριστώ πολύ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Καλώ τώρα στο Βήμα τον κ. Νικόλαο Παππά, Πρόεδρο της Κοινοβουλευτικής Ομάδας Συνασπισμός Ριζοσπαστικής Αριστεράς-Προοδευτική Συμμαχία, για τη δική του ομιλία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΝΙΚΟΛΑΟΣ ΠΑΠΠΑΣ (Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία):** Ευχαριστώ πάρα πολύ, κύριε Πρόεδρε.

Θα ήθελα, κατ’ αρχάς, να καλωσορίσω στην Αίθουσα τον κ. Μητσοτάκη και να υπενθυμίσω σε όλους ότι η παρουσία του στη Βουλή δεν είναι μια χάρη προς την Εθνική Αντιπροσωπεία, αλλά βρίσκεται στον πυρήνα των καθηκόντων του.

**ΚΩΝΣΤΑΝΤΙΝΟΣ ΜΠΑΡΚΑΣ:** Μόλις έφυγε!

**ΝΙΚΟΛΑΟΣ ΠΑΠΠΑΣ (Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία):** Δεν θα αξιώσω, όμως -και με αφορμή την αποχώρησή του- μεγαλύτερο σεβασμό προς την Εθνική Αντιπροσωπεία από το επίπεδο αυτοσεβασμού που ο ίδιος διαφυλάσσει για τον εαυτό του.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Το επίπεδο και τον πήχη του αυτοσεβασμού ο κ. Μητσοτάκης τον βάζει κάθε μέρα πιο χαμηλά και καταφέρνει με επιτυχία να περνάει από κάτω. Ας τον κρίνουν όλες οι πτέρυγες της Βουλής και ο ελληνικός λαός!

Τον ακούσαμε με πάρα πολύ μεγάλο ενδιαφέρον. Δεν είχε να μας πει και να εξηγήσει έναν λόγο για τον οποίο η φωτιά στην Αττική έφτασε στον οικιστικό ιστό και το περιβόητο «112» ζητούσε από τους κατοίκους των Βριλησσίων να εκκενώσουν προς το Χαλάνδρι! Όλα πήγαν καλά, από ό,τι καταλάβαμε. Υπήρχε συντονισμός, τα ρέματα είχαν καθαριστεί, ήταν επαρκή τα εναέρια μέσα, αλλά για κάποιον λόγο αυτή η πυρκαγιά ξέφυγε. Τα είχε, λοιπόν, όλα καλά καμωμένα ο κ. Μητσοτάκης.

Επίσης, να πω ότι η σκέψη μας αυτή τη στιγμή είναι και το μάθαμε τελευταία στιγμή, ότι υπάρχει και πυρκαγιά σε εξέλιξη, πάλι στον αστικό ιστό, στο Πέραμα. Επιχειρούν πυροσβέστες εκεί. Ελπίζουμε να μη δούμε καταστάσεις τις οποίες όλοι απευχόμαστε και να μην επαναληφθούν φαινόμενα τα οποία πολλαπλασιάζονται, πολύ λυπάμαι που θα το πω, με δική σας ευθύνη.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Έχει κατασβηστεί, κύριε Παππά.

**ΝΙΚΟΛΑΟΣ ΠΑΠΠΑΣ (Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία):** Τι είπατε, κύριε Υπουργέ;

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Έχει κατασβηστεί, κύριε Παππά.

**ΝΙΚΟΛΑΟΣ ΠΑΠΠΑΣ (Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία):** Πάρα πολύ ωραία! Χαιρόμαστε! Χαιρόμαστε πάρα πολύ! Χαιρόμαστε πάρα πολύ!

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Δεν θα γίνει «Μάτι»!

**ΓΕΩΡΓΙΟΣ ΨΥΧΟΓΙΟΣ:** Ντροπή! Ντροπή!

**ΝΙΚΟΛΑΟΣ ΠΑΠΠΑΣ (Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία):** Δεν θα απαλλαγούμε από αυτό το άγος και αυτό το όνειδος, διότι κατά τη διάρκεια και των δικών σας ημερών και του κ. Μητσοτάκη, βεβαίως, έχουν καεί τέσσερα εκατομμύρια στρέμματα, αλλά δεν τον ακούσαμε αυτόν τον αριθμό.

Μας έκανε τον ψύχραιμο και τον συναινετικό κατά τη διάρκεια της ομιλίας του, για να εκτοξεύσει όχι σφοδρή κριτική και άδικη απλώς, αλλά ανοίκεια κριτική προς την Αξιωματική Αντιπολίτευση και τις άλλες δυνάμεις της Αντιπολίτευσης, ότι αυτά που θα πούμε είναι αποκυήματα νοσηρής φαντασίας.

Ποια είναι αποκυήματα νοσηρής φαντασίας, κύριε Μητσοτάκη; Ότι κάηκαν τέσσερα εκατομμύρια στρέμματα στην Ελλάδα; Ότι έχει τρεισήμισι χιλιάδες οργανικά κενά η Πυροσβεστική; Ότι τα οχήματα της Πυροσβεστικής στη μεγάλη τους πλειοψηφία είναι είκοσι και τριάντα ετών; Ότι προσλάβατε υπαλλήλους στα δασαρχεία υποτίθεται για την αντιπυρική περίοδο και κάποιοι από αυτούς ανέλαβαν υπηρεσία προχθές; Τι από αυτά είναι προϊόν φαντασίας; Δεν ξέρω αν υπάρχει κάποια πρόθεση να απαντήσει επί της ουσίας ο κ. Μητσοτάκης, αλλά εν πάση περιπτώσει αν όλα θεωρεί ότι λειτουργούν ρολόι, δεν νομίζω ότι είναι πειστικό αυτό για τον ελληνικό λαό που μας ακούει.

Ακούσαμε να μας μιλάει και για το πρόγραμμα «ΑΙΓΙΣ». Οι δαπάνες που έχουν πραγματοποιηθεί είναι δαπάνες συμβουλευτικής. Μας είπε ότι ελπίζει τα Καναντέρ να έρθουν το 2027. Για να λάβουμε μέτρα πότε και να έχουμε επαρκή μέσα; Ή εκτός αν θεωρούμε ότι είναι απολύτως λογικό να πολλαπλασιάζονται τα ενοικιαζόμενα πτητικά μέσα και να επταπλασιάζονται οι δαπάνες για αυτά, όπως έχει ακριβώς επισυμβεί.

Ακούσαμε και για τα Air Tractors από την Ισπανία. Μάλιστα. Το ξέρατε ότι οι εταιρείες που τα νοικιάζουν και τα εμπορεύονται ελέγχονται για καρτέλ στη συγκεκριμένη χώρα; Σας απασχόλησε; Ήμασταν έτοιμοι να αγοράσουμε κιόλας αυτά τα αεροσκάφη. Κάποιο σχόλιο προς τα εκεί θα έχουμε; Θα έχουμε μία απάντηση γιατί τα αεροσκάφη εναέριας επιτήρησης η Αυστρία τα αγόρασε με ενάμισι εκατομμύριο ευρώ και η Ελλάδα με οκτώ; Και αυτό είναι αποκύημα νοσηρής φαντασίας της Αντιπολίτευσης;

Αναμένουμε με ενδιαφέρον τη δευτερολογία του κ. Μητσοτάκη. Πραγματικά ελπίζουμε να πάρουμε κάποιες απαντήσεις. Δεν είμαστε πάρα πολύ αισιόδοξοι. Πραγματικά δεν περίμενα τέτοια προσπάθεια αποσιώπησης του τι πρέπει να γίνει. Δυστυχώς πρέπει και εμείς να συνηθίσουμε να πορευόμαστε και να πολιτευόμαστε με αυτού του τύπου τις πολιτικές συμπεριφορές.

Στην Πολιτική Προστασία, λοιπόν, χρειάζεται πρόληψη, πυρόσβεση και αποκατάσταση. Η πρόληψη και η αποκατάσταση είναι αρμοδιότητες της Δασικής Υπηρεσίας, η οποία πρέπει να ενισχυθεί και εσείς την έχετε ισοπεδώσει. Η πυρόσβεση είναι αρμοδιότητα της Πυροσβεστικής και η Πολιτική Προστασία πρέπει να καλύπτει και την ενημέρωση και την αρωγή και τις αποζημιώσεις και τη δικτύωση.

Πρέπει να εκπονηθούν και να εφαρμοστούν βασικές διαχειριστικές μελέτες και αντιπυρικά σχέδια, να δημιουργηθούν έξυπνες δασικές υπηρεσίες. Να υλοποιήσουμε τη δασική στρατηγική και το πόρισμα Γκολντάμερ που ολοκληρώθηκαν το 2019, αλλά πολύ φοβάμαι ότι δεν ισχύει αυτό που ισχυρίστηκε ο κ. Μητσοτάκης ότι το δρομολόγησαν και το υλοποιούν. Να υλοποιήσουμε προγράμματα δασοπροστασίας, να γίνουν αντιπυρικές ζώνες, να γίνουν στοχευμένες παρεμβάσεις στη μεικτή ζώνη δάσους –κατοικίας, να στελεχωθεί η Πυροσβεστική μας. Το προσωπικό έχει καταπονηθεί και εξαντλείται. Να ενισχυθεί η Πυροσβεστική με εναέρια μέσα. Και εν πάση περιπτώσει κάτι πρέπει να γίνει για να μην σταματούν πλέον οι πυρκαγιές στη θάλασσα και στον οικιστικό ιστό. Να γίνει αποκατάσταση και προστασία των καμένων εκτάσεων. Διότι ξέρετε στην Εύβοια κάηκαν πεντακόσιες πενήντα χιλιάδες στρέμματα. Είχατε πει ότι θα αναδασωθούν εννέα χιλιάδες και καταλήξαμε να αναδασώνονται χίλια πεντακόσια στρέμματα. Είναι αυτό επαρκής αποκατάσταση;

Κυρίες και κύριοι Βουλευτές, με τις πολιτικές σας και τη στρατηγική σας επιλογή η χώρα δεν μπορεί να αντιμετωπίσει τις συνέπειες των πολλαπλών κρίσεων που υπάρχουν. Η κλιματική κρίση, η δημογραφική κρίση, η οικονομική κρίση θα οδηγήσουν την κοινωνία σε νέα πολλαπλά αδιέξοδα.

Φανταστείτε κι εσείς, κύριε Υπουργέ, με δική σας διακυβέρνηση σε δέκα χρόνια από τώρα αν, ω μη γένοιτο, τι θα συζητάμε σ’ αυτή την Αίθουσα; Πόσα εκατομμύρια δασών θα έχουν καεί; Πόσες χαμένες ευκαιρίες θα έχουν περάσει για να ανασυγκροτηθεί η πολιτική προστασία; Ποιος θα είναι βεβαίως ο συνολικός πληθυσμός της Ελλάδας; Διότι ζούμε και μία δημογραφική κρίση απέναντι στην οποία τίποτα δεν έχετε να πείτε.

Στο αρχικό ένα τέταρτο της ομιλίας του ο κ. Μητσοτάκης μας εξήγησε ότι είναι εξωγενής παράγοντας η κλιματική κρίση. Μάλιστα. Αποσυμπιέζετε τις συνέπειες, αμβλύνετε τις συνέπειες της κλιματικής κρίσης με τις επιλογές σας; Ή μήπως σας φταίει η κλιματική κρίση που δεν έχει ολοκληρωθεί ούτε ένα αντιπλημμυρικό έργο στη Θεσσαλία; Ούτε ένα αντιπλημμυρικό έργο! Είναι φυσικό φαινόμενο; Όχι. Είναι η δική σας αβελτηρία. Είναι η δική σας αδράνεια. Είναι η επιλογή η οποία οδήγησε στην καταδίκη του εκλεκτού σας περιφερειάρχη για αυτές τις πολιτικές και για αυτές τις παραλείψεις. Χάθηκαν ζωές, εξοπλισμοί. Ο κόσμος έχασε το βιός του και κάθεται να κοιτάει μια Κυβέρνηση να επαίρεται ότι τα κάνει όλα σωστά, αλλά πρέπει λίγο κάπου να βελτιώσει την ταχύτητα υλοποίησης αυτής της πολιτικής.

Επιτρέψτε μου, κυρίες και κύριοι Βουλευτές, να συγχαρώ τον κύριο Πρόεδρο της Κυβερνήσεως για το γεγονός ότι κατάφερε να μαντέψει ότι θα πρέπει να αναφερθούμε και σε άλλα ζητήματα στη σημερινή συζήτηση, αφού μας έκανε την τιμή να παραβρεθεί. Και έρχομαι στα ζητήματα της οικονομίας.

Παρακολουθούμε με ενδιαφέρον τις παρεμβάσεις του και στα μέσα κοινωνικής δικτύωσης, την εβδομαδιαία ενημέρωση και όσα διατυπώνει σε άλλες δημόσιες παρεμβάσεις. Βαδίζουμε προς την ψήφιση ενός νέου προϋπολογισμού. Λέει ο κ. Μητσοτάκης ότι ο προϋπολογισμός που θα έρθει σε λίγες εβδομάδες κάνει καλό στην τσέπη μας. Κάνει καλό στην τσέπη του ελληνικού λαού υπό την προϋπόθεση, λέμε εμείς, ότι κάποιος είναι μέτοχος είτε σε εταιρεία ενέργειας είτε σε τράπεζα, είτε διοικεί εταιρεία ενέργειας ή τράπεζα. Του έχουμε νέα.

Η χώρα μας είναι τελευταία σε αγοραστική δύναμη. Λέει ο κ. Μητσοτάκης ότι μειώνονται οι φόροι. Δεν μειώνονται οι φόροι. Το 2025 θα πληρώσουμε 2,5 δισεκατομμύρια περισσότερους φόρους, 1,5 δισεκατομμύριο περισσότερο ΦΠΑ και 1 δισεκατομμύριο περισσότερο φόρο εισοδήματος. Η μερίδα του λέοντος από αυτόν τον παραπάνω φόρο εισοδήματος θα είναι από το χαράτσι που επιβάλλατε στους μικρομεσαίους στο τέλος της περασμένης χρονιάς. Τα φορολογικά έσοδα από το 2021 έχουν αυξηθεί κατά 40%, ενώ τα έσοδα από ΦΠΑ κατά 50%.

Ελπίζω αυτό να βοηθήσει τους συναδέλφους της κοινοβουλευτικής Πλειοψηφίας να σταματήσουν να χρησιμοποιούν το επιχείρημα ότι μειώνονται οι φόροι. Οι φόροι δεν μειώνονται. Έχετε αφήσει την κρίση της ακρίβειας να πέσει στα κεφάλια των νοικοκυριών και των μικρών επιχειρήσεων. Πρόκειται για μία στοχευμένη επιλογή η οποία παρακάμπτει επιλογές άλλες οι οποίες θα μπορούσαν να διευκολύνουν. Τα πλεονάσματα για την επόμενη χρονιά υπολογίζονται στα 6 δισεκατομμύρια ευρώ, ενώ και για τις χρονιές παρακάτω που περιγράφηκαν στο Μεσοπρόθεσμο είναι σε πολύ υψηλό επίπεδο.

Επενδύσεις. Τελευταία έχουμε δει πολλαπλές δηλώσεις έπαρσης για το επίπεδο των επενδύσεων. Και βλέπετε ακόμα και στις εκθέσεις της Τράπεζας της Ελλάδος. Δεν είναι μόνο το ύψος των επενδύσεων το οποίο είναι χαμηλό και μας κατατάσσει στην τελευταία θέση της Ευρωπαϊκής Ένωσης για το ποσοστό των επενδύσεων ως προς το ΑΕΠ. Είναι και η ποιότητά τους, διότι οι μισές και πλέον από αυτές αφορούν μεταβιβάσεις ακινήτων και τις μεταβιβάσεις των «μπουκέτων» από τις τράπεζες προς τα funds. Αυτές δεν είναι επενδύσεις που αυξάνουν το παραγωγικό δυναμικό. Δεν είναι επενδύσεις που αυξάνουν την παραγωγικότητα της χώρας.

Για να μην πω βέβαια ως αντιπαράδειγμα τα πανηγύρια που κάνατε όταν ευρέθη επενδυτής για την Ελληνική Βιομηχανία Ζάχαρης. Εκεί έχουμε δικαστικές εξελίξεις πλέον.

Μήπως να το σκεφτεί ο κ. Μητσοτάκης να μας δώσει καμμιά εξήγηση για το τι συνέβη και πού πήγε το πάρτι, το οποίο είχατε οργανώσει, για να μας πείτε ότι λύθηκε και το πρόβλημα των παραγωγών; Μιλάτε για τις εξαγωγές: 23 δισεκατομμύρια το εμπορικό έλλειμμα στο οκτάμηνο. Τι αποτυπώνει η μείωση των εξαγωγών, κυρίες και κύριοι; Χαμηλή και επιδεινούμενη ανταγωνιστικότητα και αυτό έχει αποτελέσματα και στα εισοδήματα και στην απασχόληση.

Μιλάτε για αύξηση της απασχόλησης: Πρώτον, μετριέται η απασχόληση σε ένα διαρκώς μειούμενο εργατικό δυναμικό, διότι η χώρα μας αντιμετωπίζει την πληθυσμιακή γήρανση. Δεύτερον, είμαστε τελευταίοι στο επίπεδο απασχόλησης στην Ευρωπαϊκή Ένωση. Τρίτον, οι μισές θέσεις εργασίας οι οποίες δημιουργούνται είναι μερικής απασχόλησης και τέταρτον -και ακόμα χειρότερα, βεβαίως- από το 2022 ως το 2023 είχαμε αύξηση των εργατικών δυστυχημάτων κατά 70%. Και αυτό φυσικό φαινόμενο; Η κλιματική κρίση; Ή μήπως η απαξίωση της επιθεώρησης εργασίας; Ή μήπως οι υπερωρίες; Αυτά είναι πολιτικές επιλογές και έχουν οδυνηρές πολιτικές συνέπειες, κύριοι, και για αυτές σας καλούμε να δώσετε εξηγήσεις.

Αλήθεια ένατη: Λέτε ότι νοικοκυρεύετε το δημόσιο χρέος. Το δημόσιο χρέος ρυθμίστηκε από τη δική μας διακυβέρνηση και εσείς το αυξήσετε κατά 50 δισεκατομμύρια ευρώ. Δεν νοικοκυρεύετε και στην αύξηση του δημοσίου χρέους απαντάτε με ξεπούλημα της δημόσιας περιουσίας, με τελευταίο σύμπτωμα το πακετάρισμα και το ξεπούλημα όλων των ακινήτων του δημοσίου. Και βεβαίως, κάτι το οποίο θα πρέπει επίσης να επισημανθεί, είναι ότι για πρώτη φορά θα έχουμε μετά από χρόνια και απόλυτη μείωση στη δαπάνη τη μισθολογική για το δημόσιο, ενώ το φέσι του δημοσίου προς την αγορά έφτασε τα 2,5 δισεκατομμύρια ευρώ.

Υγεία: Σας καταθέσαμε επίκαιρη επερώτηση για το δράμα που βιώνουν οι πολίτες και έχετε δημιουργήσει, με έναν προφανή στόχο την ιδιωτικοποίηση των υπηρεσιών της υγείας. Η Ελλάδα, πάλι, είναι στις πρώτες θέσεις της Ευρωπαϊκής Ένωσης με 35% των δαπανών να γίνονται από ιδιώτες, να είναι ιδιωτικές δαπάνες για την υγεία.

Και βεβαίως, πάμε τώρα στην περιβόητη ανάπτυξη: Η Ελλάδα δεν ζει κανένα αναπτυξιακό θαύμα, κυρίες και κύριοι της Νέας Δημοκρατίας. Η Ελλάδα την περίοδο 2019-2023 είχε μέσο ρυθμό ανάπτυξης 1,5% αλλά και με βάση το Μεσοπρόθεσμο που κατέθεσε η Κυβέρνησή σας, θα επιστρέψει σε αυτούς τους ρυθμούς τα επόμενα χρόνια. Έχασε ευκαιρίες η Ελλάδα. Με τα χρηματοδοτικά εργαλεία και τη χαλαρότητα τη δημοσιονομική θα μπορούσε να έχει κάνει πολλά περισσότερα. Και δεν σας έφταιγε, βεβαίως, καθόλου το διεθνές περιβάλλον.

Μιλάτε για ανάπτυξη, μάλιστα. Αντιλαμβάνεστε ότι η πλειοψηφία των νοικοκυριών βιώνει μία συνθήκη ύφεσης, μειωμένης, δηλαδή, δυνατότητας να έχει πρόσβαση σε αγαθά; Αυξάνεται το ποσοστό του πληθυσμού που είναι σε κίνδυνο φτώχειας και τα μισά νοικοκυριά στην Ελλάδα θέλουν το μισό του εισοδήματός τους για να καλύψουν τις ανάγκες της στέγασης και της θέρμανσης. Αυτή είναι η πολιτική σας.

Είναι ή δεν είναι πολιτική επιλογή το γεγονός ότι 2,5 δισεκατομμύρια ευρώ από το Ταμείο Ανάκαμψης διατέθηκαν με συγκεκριμένο τρόπο για έργα ψηφιακής μετάβασης, έναν τρόπο που προκάλεσε την παρέμβαση της Ευρωπαίας Εισαγγελέως; Οφείλεται σε κάποιο φυσικό φαινόμενο αυτό; Όχι. Οφείλεται στο γεγονός ότι πετάξατε στο καλάθι των αχρήστων την εθνική ψηφιακή στρατηγική, την οποία κληρονομήσατε από τη δική μας κυβέρνηση και ανοίξατε ένα κανονικό «πάρτι» που αφορά εν προκειμένω την αγορά της ψηφιακής μετάβασης.

Και ξέρετε, αυτή η παρέμβαση της Ευρωπαίας Εισαγγελέως έχει και ένα κοινό, όπως έχω ξαναπεί από αυτό το Βήμα, με ένα άλλο οδυνηρό συμβάν που αφορά την ψηφιακή πολιτική και ήταν η απειλή του να χαθούν χρήματα για την Ελλάδα -1,2 δισεκατομμύρια ευρώ- τον καιρό που ο ίδιος ο Κυριάκος Μητσοτάκης ήταν Υπουργός Διοικητικής Μεταρρύθμισης.

Προσέξτε, και τότε ο Γιοχάνες Χαν, αρμόδιος Επίτροπος, έλεγε: «αλλάξτε ρότα, φέρτε διαφάνεια, κάντε σχεδιασμό, διότι θα χάσετε 1,2 δισεκατομμύρια ευρώ για την ψηφιακή μετάβαση». Και ω του θαύματος -δεν νομίζω ότι είναι σύμπτωση- επί Πρωθυπουργίας Μητσοτάκη η Ευρωπαία Εισαγγελέας έρχεται να κάνει έρευνα για τη διαχείριση των κονδυλίων της ψηφιακής μετάβασης.

Επιμένουμε και θα επαναλαμβάνουμε κόντρα στην προσπάθεια λήθης και αναθεωρητισμού που κάνει η Νέα Δημοκρατία, με ενορχηστρωτή τον κ. Μητσοτάκη. Η χώρα πέρασε μεγάλες αναταραχές, τις οποίες εάν κάποιος επιχειρήσει να τις περιοδολογήσει, θα δει ότι είχαμε από το 2010 μέχρι το 2014 την περίοδο της απόλυτης κατάρρευσης, την τυπική χρεοκοπία το 2010 και μέχρι το 2014 την απώλεια του 25% του εθνικού εισοδήματος και την απώλεια ενός εκατομμυρίου θέσεων εργασίας.

Η περίοδος 2015-2019 χαρακτηρίζεται από τη σταθεροποίηση της οικονομίας και την ανασυγκρότηση. Τετρακόσιες χιλιάδες νέες θέσεις εργασίας ακόμα και σε συνθήκες εξωτερικού καταναγκασμού και μνημονίων, πλήρης πρόσβαση των πολιτών στις υπηρεσίες υγειονομικής περίθαλψης, ρύθμιση του ιδιωτικού χρέους.

Και αυτή η περίοδος ακολουθείται, από το 2019 και μετά, από μία αναιμική ανάπτυξη για λίγους. Η χώρα μας είναι η 23η - 24η στην Ευρωπαϊκή Ένωση στον μέσο όρο της ανάπτυξης και βεβαίως τελευταία στην αγοραστική δύναμη. Μεγάλη πλειοψηφία των πολιτών μας, δηλαδή, έχει βιώσει ακριβώς αυτό που περιέγραψα πιο πριν, τη μείωση του βιοτικού του επιπέδου.

Πώς απαντά η Κυβέρνηση; Απαντά με νέες εκποιήσεις. Θέλει να σβήσει από τη μνήμη του λαού όλα όσα συνέβησαν. Να επικεντρώσει τη συζήτηση στο πρώτο εξάμηνο του 2015 και κυρίως να πείσει τον ελληνικό λαό να μην ξανακοιτάξει προς τα αριστερά. Σας βεβαιώνουμε, όμως, ότι ο ΣΥΡΙΖΑ θα είναι εδώ να υπενθυμίζει τις δικές σας επιλογές, τις δικές σας πολιτικές αμαρτίες και τα αδιέξοδα τα οποία έχετε παράγει. Δεν θα αφήσουμε αυτήν την προσπάθεια αναθεωρητισμού να συγκροτήσει το αφήγημα του κόσμου προς το μέλλον.

Έχετε πρόθεση τεράστιων ιδιωτικοποιήσεων και για τα ακίνητα του δημοσίου και βεβαίως είχατε πρόθεση ιδιωτικοποίησης και του σιδηροδρόμου και της ΕΥΔΑΠ. Στην ΕΥΔΑΠ σκοντάψατε επάνω στις αποφάσεις του Συμβουλίου της Επικρατείας, όπου ο αγώνας των εργαζομένων, των δυνάμεων της Αντιπολίτευσης, μπλόκαρε ένα απεχθές σχέδιο, που όπου έχει εφαρμοστεί έχει προκαλέσει πάρα πολλά προβλήματα: Την ιδιωτικοποίηση των δικτύων ύδρευσης και αποχέτευσης. Αυτό το σχέδιο έχει μπλοκαριστεί.

Όμως επειδή πηγαίνουμε προς τη διαδικασία Συνταγματικής Αναθεώρησης, εμείς θέλουμε καθαρές κουβέντες: Ποια άρθρα σκοπεύετε να φέρετε προς αναθεώρηση; Μήπως σας ενοχλεί το άρθρο που προστατεύει το νερό ως δημόσιο αγαθό; Μήπως σας ενοχλεί το άρθρο που προστατεύει το απόρρητο των επικοινωνιών; Το άρθρο που διασφαλίζει τη μονιμότητα των δημοσίων υπαλλήλων;

Ανοίξτε τα χαρτιά σας. Ανοίξτε τα χαρτιά σας για να καταλάβουμε και εμείς εάν θα αναζητήσετε συμμαχίες για τη συνταγματική Αναθεώρηση προς τα δεξιά σας, εάν θα χρειαστείτε αυτό που είπατε «παλικάρια της φακής» για να φτιάξετε συνταγματικές πλειοψηφίες αναθεώρησης προς τα δεξιά. Να ξέρουμε και εμείς και ο ελληνικός λαός ποια είναι αυτή η πρόθεση την οποία έχετε.

Και μια συζήτηση την οποία, θέλετε δεν θέλετε, δεν μπορείτε να αποφύγετε, κύριε Μητσοτάκη -όπως και να το κάνει κανείς- είναι η συζήτηση για τον Πρόεδρο της Δημοκρατίας.

Εμείς θεωρούμε ότι δεν υπάρχουν άβατα στη δημοκρατία μας και έχει έρθει η ώρα για Πρόεδρο της Δημοκρατίας από την Αριστερά ή την προοδευτική ευρύτερη παράταξη. Υπάρχουν προσωπικότητες οι οποίες μέσα στην πορεία της κρίσης των τελευταίων ετών απέδειξαν με την πολιτεία τους ότι μπορούν να προστατέψουν την κοινωνία. Και αυτό είναι ένα ερώτημα και μία πρόκληση που αφορά όλες τις προοδευτικές δυνάμεις. Δεν αφορά μόνο τον ΣΥΡΙΖΑ - Προοδευτική Συμμαχία.

Εμείς, όμως, λέμε με τόλμη ότι ναι, έχει έρθει η ώρα για Πρόεδρο της Δημοκρατίας από την Αριστερά ή την ευρύτερη προοδευτική παράταξη και βεβαίως αυτό υπό το φως και των εξελίξεων και την πείρα τη συσσωρευμένη ότι είναι πολύ καλύτερο για τη χώρα σε αυτές τις θέσεις να υπηρετούν άνθρωποι με πολύ μεγάλη εθνική πείρα.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

(Στο σημείο αυτό κτυπάει το κουδούνι λήξεως του χρόνου ομιλίας του Προέδρου της Κοινοβουλευτικής Ομάδας του ΣΥΡΙΖΑ-Προοδευτική Συμμαχία)

Θα είμαι σύντομος, κύριε Πρόεδρε.

**ΠΡΟΕΔΡΟΣ (Κωνσταντίνος Τασούλας):** Ναι, κύριε Πρόεδρε, ας μην το χαλάσουμε αυτό. Αφού ξεκίνησε έτσι, ας το πάμε έτσι όλοι.

**ΝΙΚΟΛΑΟΣ ΠΑΠΠΑΣ (Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία):** Ναι, κύριε Πρόεδρε, θα το τηρήσουμε.

**ΠΡΟΕΔΡΟΣ (Κωνσταντίνος Τασούλας):** Ευχαριστώ.

**ΝΙΚΟΛΑΟΣ ΠΑΠΠΑΣ (Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία):** Θέλουμε πάρα πολύ συγκεκριμένες απαντήσεις για τις εξελίξεις στα εθνικά ζητήματα. Τι συζητιέται με την Τουρκία, για ποιες εξελίξεις μιλάει η τουρκική ηγεσία, πώς μπορούν τα ήρεμα νερά να είναι συμβατά με τη στρατηγική της «γαλάζιας πατρίδας», αν είναι το Κυπριακό στην κορυφή της ατζέντας και των προτεραιοτήτων μας, αν είναι η συμφωνία που κάναμε για την ΑΟΖ με την Κύπρο οριστική ή όχι -διότι και τέτοια υπονοούμενα ακούσαμε- και βεβαίως, εάν το επιτρέπει η ευγένεια του κ. Μητσοτάκη, να μας ενημερώσει κιόλας για το τι έχει συζητήσει με τον Τούρκο Πρόεδρο και για το ποια θα είναι η ατζέντα της συζήτησης του κ. Γεραπετρίτη με τον κ. Φιντάν.

Εντάξει, το καταλαβαίνω ότι χρειάζεται να επικοινωνείτε με τους Βουλευτές σας και να τους ενημερώνετε, αλλά νομίζω ότι είναι στον πυρήνα των υποχρεώσεών σας να ενημερώνετε και τα κόμματα της Αντιπολίτευσης και πολύ περισσότερο την Αξιωματική Αντιπολίτευση.

Κυρίες και κύριοι Βουλευτές, ο ΣΥΡΙΖΑ - Προοδευτική Συμμαχία είναι εδώ και έχει αναπτύξει μια σειρά από κοινοβουλευτικές πρωτοβουλίες. Καταθέσαμε τροπολογία για την προστασία της πρώτης κατοικίας και των δανειοληπτών, για ειδική συνεδρίαση των αρμόδιων επιτροπών για τις τραπεζικές χρεώσεις και τα μεγάλα προβλήματα του αγροτικού κόσμου. Δώστε μας σήμερα ημερομηνία, κύριε Μητσοτάκη. Καταθέσαμε επίκαιρη επερώτηση για την κατάρρευση της δημόσιας υγείας.

Αυτή είναι η στρατηγική της αριστερής προγραμματικής αντιπολίτευσης απέναντι σε μια πολιτική ισοπέδωσης και εκκαθάρισης. Είναι μια πολιτική που πρέπει να συζητηθεί και να αντιπαρατεθεί με το προοδευτικό σχέδιο της ανόρθωσης της κοινωνίας, της αγοράς και της οικονομίας. Δεν μπορείτε και δεν πρέπει να κρύβεστε άλλο. Ελάτε να αναλάβετε τις ευθύνες σας. Είναι η απαίτηση του λαού.

Η χώρα έχει ανάγκη μία προοδευτική αλλαγή. Ο προοδευτικός κόσμος δεν έχει ανάγκη από μεσσίες, δεν προσδοκά κατακερματισμούς. Ζητά τόλμη και ειλικρίνεια, υπερβάσεις κάθε κομματικής αυτάρκειας. Δεν ζητά εκ των υστέρων δικαίωση μιας σύμπλευσης με τη Δεξιά. Αναζητά το πολιτικό μέτωπο που θα κερδίσει τη Δεξιά, όπως έγινε στη Γαλλία υπό την πίεση των γεγονότων και με ηγετικές πρωτοβουλίες. Σε αυτή την κατεύθυνση μόνο ένας ισχυρός και ένας συγκροτημένος ΣΥΡΙΖΑ - Προοδευτική Συμμαχία μπορεί να είναι ο καταλύτης για τη στήριξη της κοινωνίας, την ενίσχυση της οικονομίας, την προστασία της δημοκρατίας.

Κύριε Μητσοτάκη, εσείς εγγυάστε την ανατροφοδότηση και τον πολλαπλασιασμό των κρίσεων. Η προοδευτική παράταξη, η Αριστερά μπορεί να εγγυηθεί την υπέρβασή τους. Και αυτό θα γίνει όταν ο λαός αναζητήσει τις λύσεις.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε τον κ. Παππά και για την τήρηση του χρόνου.

Καλώ τώρα στο Βήμα, συγχαίροντάς τον παράλληλα για την επανεκλογή του, τον κ. Νικόλαο Ανδρουλάκη, Πρόεδρο εκ νέου της Κοινοβουλευτικής Ομάδας του ΠΑΣΟΚ – Κινήματος Αλλαγής.

(Όρθιοι οι Βουλευτές του ΠΑΣΟΚ - Κινήματος Αλλαγής χειροκροτούν ζωηρά και παρατεταμένα).

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι συνάδελφοι, θα ξεκινήσω την ομιλία μου με τη χθεσινή αδιανόητη και αντιφατική στάση της Νέας Δημοκρατίας σχετικά με την τροπολογία που είχε σχέση με τη χρηματοδότηση των Σπαρτιατών.

Η στάση σας εγείρει πολύ σοβαρά ερωτήματα. Δεν ακούσαμε από τον Πρωθυπουργό μία «συγγνώμη» για το ότι δώσατε τα χρήματα του ελληνικού λαού σε ένα κόμμα που η πραγματική του ηγεσία είναι ένας καταδικασμένος εγκληματίας, σύμφωνα με την απόφαση του Αρείου Πάγου. Χρηματοδοτήσατε ένα κόμμα που είναι κέλυφος εγκληματικής οργάνωσης ούτε μία ούτε δύο, αλλά τέσσερις φορές, ακόμα και στις ευρωεκλογές, ενώ είχαν αποκλειστεί από τη δικαιοσύνη.

Δώστε μας, λοιπόν, έναν λόγο, μία καθαρή απάντηση. Περιμένω, κύριε Μητσοτάκη. Γιατί δεν κάνατε αποδεκτή την τροπολογία που καταθέσαμε, αλλά και για τα μπρος πίσω. Χθες διαρρέατε στα μέσα κατά τις πρωινές ώρες ότι θα την υιοθετούσατε και τελικά την απορρίψατε. Προς τι αυτή η ανακολουθία; Οφείλεται στο ότι αποκαλύφθηκε η αδράνειά σας ή μήπως συνεχίζετε να έχετε στα πούπουλα τα παράγωγα της Χρυσής Αυγής, όπως κάποιος πρώην Βουλευτής σας είχε αποκαλέσει «καλές εκδοχές» της;

Το ΠΑΣΟΚ στάθηκε εξαρχής αξιακά και πολιτικά απέναντι στους νεοναζιστές δολοφόνους της Χρυσής Αυγής και σε όποια παράγωγά τους, χωρίς «ναι μεν» ή «αλλά», χωρίς αστερίσκους. Η Κυβέρνηση, λοιπόν, μπορεί αλλά δεν θέλει να δώσει άμεση λύση. Εσείς, λοιπόν, τορπιλίζετε τη συναίνεση. Εμείς πήραμε μια πρωτοβουλία και ζητάμε συναίνεση για να μην παίρνουν ούτε ένα ευρώ οι εγκληματίες από την τσέπη του ελληνικού λαού.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Γιατί αρνείστε, λοιπόν, τη συναίνεση σε αυτό το τεράστιο ηθικό και πολιτικό ζήτημα που αφορά τη λειτουργία της δημοκρατίας στη χώρα; Εάν υπερψηφίζαμε την τροπολογία του ΠΑΣΟΚ και με άμεση σύγκληση της Ολομέλειας της Βουλής θα μπορούσε να ληφθεί άμεσα απόφαση που θα αναστέλλει κάθε χρηματοδότηση.

Ο Υπουργός κ. Λιβάνιος παραδέχθηκε χθες ότι δόθηκαν χρήματα που ήταν να δοθούν ως κρατική χρηματοδότηση μέσα στο 2024 και παραπέμπει για τις αποφάσεις του 2025 και βλέπουμε. Αυτό, συγγνώμη, αλλά δεν συνιστά υπεύθυνη στάση.

Και κάτι ακόμα, άλλη μια παράξενη σύμπτωση. Την ώρα που υποτίθεται δίνετε τη μάχη απέναντι στην Ακροδεξιά σε εθνικό και ευρωπαϊκό επίπεδο, έχετε στα ψηφοδέλτιά σας, στα ψηφοδέλτια που το κόμμα της Νέας Δημοκρατίας υποστηρίζει στα επιμελητήρια, άνθρωπο που κατέβαινε υποψήφιος Ευρωβουλευτής με το κόμμα των Σπαρτιατών μέχρι αυτό να αποκλειστεί από τον Άρειο Πάγο. Ιδού παρακαλώ, τα καταθέτω για τα Πρακτικά.

(Στο σημείο αυτό ο Πρόεδρος του ΠΑΣΟΚ - Κινήματος Αλλαγής κ. Νικόλαος Ανδρουλάκηςκαταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πολλές λοιπόν και περίεργες συμπτώσεις.

Αντί, λοιπόν, να έχουμε μια απάντηση σε όλα αυτά χθες, σήμερα είχαμε και μια αντεπίθεση για τον νόμο του ΑΣΕΠ. Ο λαλίστατος κ. Μαρινάκης μας εγκαλεί γιατί δεν ψηφίσαμε τον νόμο για το ΑΣΕΠ. Δεν είπε βέβαια ότι στηρίξαμε άρθρα σημαντικά που βελτιώνουν την κατάσταση.

Πάμε, όμως, στην ουσία. Συμβολικά, μιλάτε εσείς για το ΑΣΕΠ; Τα έδρανά σας έχουν μνήμη και θυμούνται τι λέγατε τότε, όταν καταγγέλλατε το ΠΑΣΟΚ για το ΑΣΕΠ ότι είναι ένα «πολιτικό κακούργημα» ο νόμος αυτός. Υπάρχει μνήμη στους πολίτες όταν αποχωρούσατε από τη Βουλή.

Ας πάμε, όμως, στα πιο πρόσφατα. Το 2021 φέρατε τον ν.4765 που καταψηφίσαμε. Και τότε πάλι λέγατε ότι «είστε αντιμεταρρυθμιστές». Τελικά ποιος είχε δίκιο, εσείς που τον ψηφίσατε ή εμείς που τον καταψηφίσαμε; Αν είχατε δίκιο, γιατί έχετε φέρει τριάντα τροποποιήσεις, νομοθετικές παρεμβάσεις του νόμου που λέγατε ότι είναι λύση;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Πώς, λοιπόν, έχετε δίκιο και τότε και τώρα; Μάλλον τότε κάνατε λάθος και καλώς εμείς δεν ψηφίσαμε και τώρα, με συνεχιζόμενα λάθη και εκ νέου λάθη, προσπαθείτε να μας κουνήσετε το δάχτυλο.

Η ουσία είναι ότι προσπαθείτε να μεταβιβάσετε τις ευθύνες της Κυβέρνησής σας στο ΑΣΕΠ. Το ερώτημα που προκύπτει είναι το εξής: Κύριε Λιβάνιε, αυτοί οι δέκα χιλιάδες άνθρωποι που είναι υπό ομηρία με το νομοθέτημά σας, βρίσκουν λύση; Καμμία λύση δεν βρίσκουν. Γι’ αυτό, λοιπόν, καλώς καταψηφίσαμε επί της αρχής και ψηφίσαμε τα άρθρα που έπρεπε για να βελτιωθεί η όποια κατάσταση υπάρχει σήμερα.

Μιας και μιλάμε για το Υπουργείο Εσωτερικών, δεν άκουσα σήμερα τον κ. Λιβάνιο, τον κ. Παύλο Μαρινάκη και τον Πρωθυπουργό να μας πουν μια κουβέντα για το πρόστιμο που έφαγε η Νέα Δημοκρατία και τα στελέχη της από τις ανεξάρτητες αρχές για το σκάνδαλο των e-mails. Καμμία κουβέντα!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Σήμερα, λοιπόν, κυρίες και κύριοι συνάδελφοι, βρισκόμαστε εδώ για να συζητήσουμε ένα πολύ σοβαρό θέμα, για το ζήτημα των φυσικών καταστροφών, που όμως δεν είναι μονοθεματικό. Αφορά την ανθεκτικότητα της πατρίδας μας, την ανθεκτικότητα της κοινωνίας μας, αφορά τον ίδιο τον πυρήνα του κράτους. Διότι όταν θες να είσαι μια προηγμένη ευρωπαϊκή κοινωνία, κάνεις μεταρρυθμίσεις στο κράτος για να μπορούν οι πολίτες να νιώθουν ασφάλεια όταν προκύπτει μια οικονομική κρίση, όταν υπάρχει κλιματική κρίση, όταν υπάρχει πανδημική κρίση.

Το κράτος μας έχει αλλάξει; Έχει βελτιωθεί; Είστε περήφανοι για ό,τι έχετε καταφέρει εδώ και πεντέμισι χρόνια; Αυτή είναι η πραγματική συζήτηση, η ανθεκτικότητα του ελληνικού κράτους. Νιώθουν ασφάλεια οι πολίτες; Μα, έχουμε παράλογες επιπτώσεις. Όποια κρίση προκύπτει, οι επιπτώσεις που πληρώνει η ελληνική κοινωνία είναι πολλαπλάσιες από τις υπόλοιπες ευρωπαϊκές κοινωνίες. Δεν υπάρχει, λοιπόν, η απαιτούμενη ανθεκτικότητα.

Εδώ, λοιπόν, οι συνεχιζόμενες αποτυχίες δημιουργούν ένα γενικευμένο κλίμα ανασφάλειας στους πολίτες. Όλο και περισσότεροι και κυρίως οι ευάλωτοι και η μεσαία τάξη νιώθουν απροστάτευτοι, νιώθουν ότι το κράτος δεν παίζει τον ρόλο του, δεν είναι δίπλα τους τις δύσκολες στιγμές. Αυτό, λοιπόν, το αίσθημα που κλιμακώνεται, ενδυναμώνει επί της ουσίας και την κρίση εμπιστοσύνης του ελληνικού λαού απέναντι στην πολιτική και απέναντι στους θεσμούς και γι’ αυτό το κλίμα που υπάρχει στην κοινωνία είστε απολύτως υπεύθυνοι, κύριοι της Νέας Δημοκρατίας.

Όλοι, ακόμη και οι ακραιφνείς υποστηρικτές του κόμματός σας καταλαβαίνουν ότι τώρα και πεντέμισι χρόνια δεν μεταρρυθμίζετε το κράτος, δεν ενισχύετε την ανθεκτικότητα, δεν δημιουργείτε συνθήκες κοινωνικής δικαιοσύνης, αλλά συμπεριφέρεστε στο κράτος ως ένα λάφυρο αναπαραγωγής της εξουσίας της και αυτό το νιώθουν οι πολίτες γι’ αυτό και σας έστειλαν ένα ισχυρό μήνυμα στις τελευταίες ευρωπαϊκές εκλογές. Βέβαια από την πλευρά σας προσπαθείτε τις συνεχιζόμενες αποτυχίες να τις καλύψετε μέσα από μια δημιουργική λογιστική, αλλά πλέον το βίωμα του ελληνικού λαού είναι πιο ισχυρό από την προπαγάνδα σας.

Απευθύνομαι, λοιπόν, προσωπικά σε εσάς, κύριε Πρωθυπουργέ. Είστε περήφανος που κυβερνάτε έναν λαό που έχει τη δεύτερη μικρότερη αγοραστική δύναμη από είκοσι επτά ευρωπαϊκά κράτη; Είστε περήφανος που κυβερνάτε έναν λαό που πληρώνει τα δεύτερα περισσότερα χρήματα για την υγεία του στις είκοσι επτά ευρωπαϊκές χώρες και μας περνά μόνο η Βουλγαρία, ενώ μεσολάβησε η πανδημία που αποκάλυψε τα τεράστια ζητήματα του Εθνικού Συστήματος Υγείας;

Ή μήπως είστε υπερήφανος που ενώ υπάρχουν στοιχεία που αποκαλύπτουν ότι το κόστος ενοικίων έχει αυξηθεί για οικογένειες και φοιτητές σχεδόν 50% σε τέσσερα χρόνια, δεν υλοποιείται κανένα από τα μεγάλα προγράμματα που υλοποιούν άλλα ευρωπαϊκά κράτη, παρά μόνο προτείνετε μπαλώματα χωρίς αποτέλεσμα;

Ή μήπως είστε υπερήφανος για το κόστος παραγωγής και το κόστος ζωής που κλιμακώνονται; Μένω ιδιαίτερα στο κόστος παραγωγής που υπονομεύει τον πρωτογενή τομέα και βυθίζει σε απελπισία χιλιάδες αγρότες και κτηνοτρόφους. Πώς, λοιπόν, θέλετε να εμφανίζετε τον εαυτό σας ως μεταρρυθμιστή, όταν σε έναν οργανισμό που έχει τον κρισιμότερο ρόλο γι’ αυτόν τον τομέα, τον ΟΠΕΚΕΠΕ, αλλάξατε σε πέντε χρόνια πέντε προέδρους; Έρχεται η ευρωπαϊκή επιτροπή μετά και τον θέτει υπό τη δική της εποπτεία. Τι είδε, λοιπόν, κύριε Μητσοτάκη, η ευρωπαϊκή επιτροπή στον ΟΠΕΚΕΠΕ, που εσείς και οι Υπουργοί σας δεν βλέπατε πέντε ολόκληρα χρόνια;

Ή μήπως έχετε μια καθαρή απάντηση για τις ολιγοπωλιακές πρακτικές σε μεγάλους τομείς της οικονομίας που περιγράφει με σαφήνεια ακόμη και η Τράπεζα της Ελλάδας, που αισχροκερδούν με την ανοχή της Κυβέρνησης στην πλάτη του ελληνικού λαού, εμπορία τροφίμων, ενέργεια, τράπεζες, υγεία;

Κυβερνάτε έξι περίπου χρόνια με δημοσιονομικές ευελιξίες, χωρίς μνημόνια και με την προίκα των δισεκατομμυρίων του Ταμείου Ανάκαμψης. Όμως τα πεπραγμένα σας, αν θέλετε να περιγράψουμε σε λίγες λέξεις, είναι χαμένος χρόνος, χαμένες ευκαιρίες και χαμένοι πόροι για την ελληνική κοινωνία.

Και δεν φτάνουν όλα αυτά, έχουν περάσει είκοσι μήνες από την τραγωδία των Τεμπών. Το συλλογικό τραύμα υπάρχει, απόδοση της δικαιοσύνης δεν υπάρχει. Εκατομμύρια πολίτες περιμένουν να δουν: Θα πληρώσει κάποιος από αυτούς που ευθύνονται γι’ αυτήν την τραγωδία; Εσείς, όμως, δεν έχετε ανταποκριθεί ούτε στο στοιχειώδες, που είναι το αυτονόητο αίσθημα ασφάλειας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γελάνε, κύριε Πρόεδρε! Γελάνε!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κυρία Κωνσταντοπούλου, εδώ πριν από μερικούς μήνες η Υπουργός της Νέας Δημοκρατίας, η κ. Βούλτεψη, είχε πει αν θυμάστε ότι είναι ένα «μπαγιάτικο θέμα» η τραγωδία των Τεμπών. Άρα, είμαστε προετοιμασμένοι για όλα.

Εσείς, λοιπόν, δεν ανταποκριθήκατε ούτε στο στοιχειώδες αυτονόητο αίσθημα ασφάλειας που απαιτούν οι πολίτες. Πόσες παρ’ ολίγον τραγωδίες θα ζήσουμε, μέχρι να κάνουμε πράξη το «όλοι μαζί»; Γιατί έχετε ευθύνες εσείς κατά πρώτον λόγο, αλλά και το σύνολο του πολιτικού συστήματος για τα όποια διαχρονικά θέματα. Πότε θα γίνει πράξη το «ποτέ ξανά», όταν από τον περσινό Δεκέμβριο μέχρι σήμερα έχουμε μετρήσει εννιά παρ’ ολίγον δυστυχήματα, στην πλειονότητά τους στις γραμμές του προαστιακού παρακαλώ, τα οποία η Ρυθμιστική Αρχή Σιδηροδρόμων διερευνά αυτεπάγγελτα; Τρένα μπήκαν στην ίδια γραμμή με τον κίνδυνο μετωπικής σύγκρουσης, προσέκρουσαν σε πεσμένα δέντρα και το τελευταίο και πιο πρόσφατο -αν είναι δυνατόν- ο προαστιακός μπήκε στις γραμμές του μετρό! Έχετε να πείτε κάτι γι’ αυτό;

Μόνο ο κ. Σταϊκούρας φαίνεται ότι βλέπει να κινούνται όλα στη σωστή κατεύθυνση όσον αφορά τα μέτρα ασφάλειας στον σιδηρόδρομο, όπως δήλωσε πριν από είκοσι μέρες. Ποια, λοιπόν, η απάντηση της Κυβέρνησης κάθε φορά που έχουμε ένα παρ’ ολίγον δυστύχημα; Να στήνει επικοινωνιακά σόου στον Άρειο Πάγο. Είστε κατ’ επανάληψη εκτεθειμένοι, ασυγχώρητοι και αμετανόητοι.

Για εμάς η τραγωδία στα Τέμπη και η ασφάλεια στις μεταφορές προφανέστατα δεν είναι ένα «μπαγιάτικο θέμα», όπως είχε πει με θράσος η Υπουργός όταν τότε κατατέθηκε παρακαλώ η πρόταση δυσπιστίας, αλλά ένα τεράστιο ηθικό και πολιτικό ζήτημα.

Κυρίες και κύριοι Βουλευτές, η Κυβέρνηση περνάει κάτω από τον πήχη των προσδοκιών της ελληνικής κοινωνίας, διότι η αντίληψή της είναι απολύτως διαχειριστική, συγκεντρωτική και πελατειακή, αυτό που περιγράφετε ως «επιτελικό κράτος».

Ειδικά στον τομέα της πολιτικής προστασίας, η εμμονή στο λάθος οδηγεί κάθε χρόνο σε καταστροφές που αφορούν φυσικό κεφάλαιο και περιουσίες.

Είναι προφανές, λοιπόν, ότι δεν είναι δυνατόν να κινείστε εμμονικά εδώ και έξι χρόνια, με την ίδια αναποτελεσματική τακτική, περιμένοντας διαφορετικό αποτέλεσμα, ενώ είναι διάχυτη η άποψη στην κοινωνία ότι υπάρχει τεράστιο έλλειμμα στον τομέα της πρόληψης, του έγκαιρου σχεδιασμού και της προστασίας από πυρκαγιές.

Φέτος, βεβαίως υπάρχουν λιγότερες καταστροφές. Δεν το αρνείται κανείς και αυτό λένε τα επίσημα στοιχεία. Όμως δεν μπορεί να είναι μέτρο σύγκρισης η περσινή καταστροφή, ο περσινός όλεθρος, όταν στην πατρίδα μας στη Δαδιά έγινε η μεγαλύτερη πυρκαγιά που έχει συμβεί σε ευρωπαϊκό έδαφος.

Ας είμαστε ειλικρινείς. Όντως φέτος έχουμε λιγότερες καταστροφές, αλλά μη χρησιμοποιούμε την εξαίρεση ως μια μόνιμη κατάσταση που πολύ πιθανόν να μας οδηγήσει ως χώρα σε δυσάρεστα αποτελέσματα στο μέλλον λόγω έλλειψης στρατηγικής και προετοιμασίας. Γι’ αυτό, λοιπόν, πρέπει να δοθούν συγκεκριμένες απαντήσεις για ό,τι συνέβη αυτήν τη χρονιά, για το τι δεν πήγε καλά σε συγκεκριμένες περιπτώσεις και να ακούσετε και από την δικιά μας πλευρά ποιες προτάσεις έχουμε για να οχυρωθεί καλύτερα η χώρα μας σε αυτές τις φυσικές καταστροφές.

Πάμε, λοιπόν. Η καταστροφή στην Αττική είχε κάτι πρωτόγνωρο. Μια φωτιά ξεκίνησε από μια δασική περιοχή, εντοπίστηκε σχεδόν αμέσως, δεν υπήρχε ολιγωρία, κινητοποιήθηκαν σχετικά γρήγορα οι πυροσβεστικές δυνάμεις και παρ’ όλα αυτά ξέφυγε από κάθε έλεγχο, εισέβαλε στον αστικό ιστό, απειλώντας περιοχές με αμιγώς αστικό προφίλ, δημιουργώντας εκ νέου γενικευμένο αίσθημα ανασφάλειας στους πολίτες. Έχουμε δει πολλά τέτοια παραδείγματα; Ή μήπως θεωρείτε εξίσου επιτυχία το γεγονός ότι τον Αύγουστο η πυρκαγιά αυτή που ξεκίνησε από τον Βαρνάβα έσβησε στο Χαλάνδρι; Τι συνέβη; Δεν πρέπει κάποιος να απαντήσει με ευθύνη, τουλάχιστον ο αρμόδιος Υπουργός;

Με αυτήν την πυρκαγιά για να βάλουμε όλο τον καμβά, μέσα σε οκτώ χρόνια έχει καεί συνολικά το 37% των δασικών εκτάσεων της Αττικής, γεγονός που θα προκαλέσει στο άμεσο μέλλον τεράστιες επιπτώσεις στον αέρα που αναπνέουμε, στις εκπομπές αερίων του θερμοκηπίου, στην περαιτέρω άνοδο της θερμοκρασίας, στη διάβρωση του εδάφους, στη λειψυδρία, στη μείωση της βιοποικιλότητας της Αττικής που ήδη είναι προβληματική, στην ποιότητα ζωής. Πάνω από 3 εκατομμύρια ζουν σε αυτήν την περιοχή. Τι θα κάνουμε για να σταματήσει αυτός ο κατήφορος, όταν το 37% έχει καταστραφεί; Αυτή είναι η συζήτηση που πρέπει να γίνει.

Και επίσης, ο Σεπτέμβριος κλείνει με τη δεύτερη καταστροφικότερη πυρκαγιά της χρονιάς στο Ξυλόκαστρο. Φέτος οι πυρκαγιές όπως υπογραμμίσαμε όλοι μας και στον δημόσιο διάλογο και αυτά είναι τα φαινόμενα της κλιματικής κρίσης, ξεκίνησαν πολύ νωρίς και τελειώνουν από ό,τι φαίνεται πολύ αργά.

Σύμφωνα, λοιπόν, με τα στοιχεία του COPERNICUS και του Ευρωπαϊκού Παρατηρητηρίου το 8% της συνολικής επιφάνειας Κορινθίας έχει καεί από το 2010. Με την πιο πρόσφατη πυρκαγιά στο Ξυλόκαστρο φτάσαμε στο σημείο να έχουμε 11% περισσότερες πυρκαγιές τον φετινό Σεπτέμβρη σε σχέση με την περσινή χρονιά. Πρόκειται για την πιο καταστροφική πυρκαγιά που έχει γίνει στην Ελλάδα τους μήνες Σεπτέμβριο και Οκτώβριο από τότε τουλάχιστον που τηρούνται στοιχεία, από το 2000. Είπε ο κ. Κικίλιας, ο αρμόδιος Υπουργός: «Δεν περιμέναμε τέτοια περίοδο να έχουμε πυρκαγιές». Κακώς δεν περιμένατε. Έπρεπε να περιμένετε. Αυτό δηλώνει μια απαράδεκτη ανετοιμότητα.

Επίσης, μνημείο φετινής κυβερνητικής αποτυχίας, η επί είκοσι επτά μέρες πυρκαγιά που ξεκίνησε στις 18 Ιουλίου και έσβησε τον Δεκαπενταύγουστο, στις Σέρρες, στον Όρβηλο, όπου σύμφωνα με το εθνικό αστεροσκοπείο κάηκαν δώδεκα χιλιάδες στρέμματα δάσους, οκτώ χιλιάδες εννιακόσια στην Ελλάδα, τρεις χιλιάδες εκατό στη Βουλγαρία. Είναι και αυτό αποτελεσματικότητα, επιτελικότητα; Ένα είναι το σίγουρο, πως η χώρα παραμένει ανοχύρωτη και πρέπει πολλά πράγματα να αλλάξουν.

Έχω να πω και για άλλες πυρκαγιές, αλλά θα σεβαστώ τον χρόνο, όπως για τη Σέριφο και για άλλα. Ας κρατήσουμε όμως τον χρόνο όσο μπορούμε.

Τώρα, λοιπόν, που τελείωσαν οι πυρκαγιές, έχουμε τον χειμώνα και τις πλημμύρες μπροστά μας. Οι δήμοι, λοιπόν, δίπλα στον Κηφισό προειδοποίησαν πως οι πλημμύρες είναι θέμα χρόνου να συμβούν και τότε μια τεράστια πολεοδομική ζώνη από τη Φαληρική ακτή έως τις παρυφές της Πάρνηθας θα βρεθεί εκ νέου σε κίνδυνο. Ακόμη και σήμερα, αν ξεκινούσε η υλοποίηση ενός πλήρους αντιπλημμυρικού σχεδίου στον Κηφισό, θα χρειαζόταν δέκα χρόνια για να ολοκληρωθεί. Όμως εσείς έστω και τα έξι χρόνια που είστε Κυβέρνηση δεν κάνατε σχεδόν τίποτα.

Κύριε Πρωθυπουργέ, είπατε προηγουμένως και συμφωνήσατε σε αυτό που έχουμε πει και εμείς ότι η κλιματική αλλαγή είναι εδώ και δεν μπορεί να είναι ούτε άλλοθι ούτε δικαιολογία. Εμείς τα λέμε αυτά από το 2006 και μάλιστα, το 2021 με πρωτοβουλία της αείμνηστης Προέδρου μας Φώφης Γεννηματά καταθέσαμε και κλιματικό νόμο και μάλιστα και με δική μου πρωτοβουλία και με πολύ μεγάλη συνεργασία και δουλειά από τον κ. Στυλιανίδη, εσείς είχατε την ευκαιρία ως Πρωθυπουργός να υπογράψετε τη μεγάλη συμφωνία για την Ελλάδα και το σύνολο των ευρωπαϊκών χωρών, όσων τουλάχιστον μπήκαν στην παραγγελία για τα νέου τύπου Canadair που δεν υπήρχε γραμμή παραγωγής. Άρα εμείς ως κόμμα και στη Βουλή και στην Ευρωβουλή έχουμε μια συνέπεια στις επιπτώσεις της κλιματικής κρίσης και στην ανάγκη η χώρα μας να θωρακιστεί με τον όρο της ανθεκτικότητας.

Αυτό όμως, που μετράει δεν είναι μόνο τα μέσα δασοπυρόσβεσης. Χρειάζεται ένα βελτιωμένο σχέδιο, ένα αποτελεσματικό σχέδιο πολιτικής προστασίας και πρόληψης και υπογραμμίζουμε την πρόληψη. Η μεταρρύθμιση της πολιτικής προστασίας στη χώρα μας κατά την ταπεινή μου άποψη, συνιστά μια ματαιωμένη εξαγγελία.

Υπάρχουν τρία πορίσματα της διακομματικής επιτροπής της Βουλής το 1993, της επιτροπής περιβάλλοντος της Βουλής το 2008 και το πόρισμα Γκολντάμερ μέχρι το 2019 με τη φωτιά στο Μάτι. Συμπίπτουν όλα ότι χρειάζεται μία ριζική αλλαγή του εθνικού σχεδίου. Μάλιστα στο πόρισμα του 2008 υπάρχει η δική σας υπογραφή ως Προέδρου της αρμόδιας επιτροπής της Βουλής. Τρία πορίσματα που επί της ουσίας για χρόνια δεν έχουν γίνει πυξίδα μεγάλων αλλαγών. Η κλιματική κρίση, λοιπόν, είναι εδώ και κανείς δεν αντιλέγει, παρά μόνο οι συνωμοσιολόγοι.

Το ερώτημα συνεπώς είναι αν υπάρχει συνολική εθνική στρατηγική αντιμετώπισης των επιπτώσεων της κλιματικής κρίσης, επεξεργασμένη και αποτελεσματική. Με άλλα λόγια έχουμε ενισχύσει την ανθεκτικότητα; Εγώ απαντώ όχι. Παρά το γεγονός ότι υπάρχει το σημαντικό χρηματοδοτικό εργαλείο του Ταμείου Ανάκαμψης.

Δημιουργήσατε ως Κυβέρνηση το Υπουργείο Κλιματικής Κρίσης και Πολιτικής Προστασίας μετά την καταστροφή στην πυρκαγιά της Εύβοιας για να απορροφήσετε, λέει, αποτελεσματικότερα τα κονδύλια του Ταμείου Ανάκαμψης. Ποιο είναι το αποτέλεσμα; Σύμφωνα με το ένα το ινστιτούτο μέχρι τα τέλη Μαρτίου διαπιστώνεται πως ενώ τα ενταγμένα έργα έχουν συνολικό προϋπολογισμό 556 εκατομμύρια ευρώ, οι πληρωμένες δαπάνες ανέρχονται στα 5,3 εκατομμύρια ευρώ, αντιστοιχώντας μόνο στο 1% της απορρόφησης. Οι δαπάνες αυτές αφορούν έργα συμβουλευτικής υποστήριξης, ενώ δεν καταγράφεται προϋπολογισμός για υποδομές, αναβάθμιση και προστασία εξοπλισμού.

Σήμερα, λοιπόν, έχουμε χρέος να χαράξουμε αυτή τη νέα εθνική στρατηγική. Δεν υπάρχουν περιθώρια, αναβολές, λάθη και πειραματισμοί. Ήδη έχουμε χάσει αρκετό χρόνο.

Ας δούμε, λοιπόν, πρώτα τι ακριβώς πρέπει να αλλάξει.

(Στο σημείο αυτό κτυπάει το κουδούνι λήξεως του χρόνου ομιλίας του Προέδρου του ΠΑΣΟΚ - Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, ας μην χαλάσουμε το πρόγραμμα.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, ακούστε με. Όπως ο Πρωθυπουργός έχει την ευελιξία να μεταφέρει χώρο από την πρωτομιλία του στη δευτερομιλία του, σας ζητώ να μου δώσετε την ευελιξία από προηγούμενες δωρικές μου ομιλίες να μεταφέρω κι εγώ χρόνο στη σημερινή πρωτομιλία μου.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Όταν λέτε «προηγούμενες» εννοείτε της παρούσης Βουλής ή πριν από την Ευρωβουλή;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Αθροιστικά, αθροιστικά.

**ΠΡΟΕΔΡΟΣ (Κωνσταντίνος Τασούλας):** Ας το τηρήσουμε γιατί βοηθάει και στο μέλλον αυτό.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Δώστε μου λίγο χρόνο, κύριε Πρόεδρε.

Ας δούμε, λοιπόν, πρώτα τι πρέπει να αλλάξει.

Πρέπει να βάλουμε τέλος στην αποδυνάμωση των δασικών υπηρεσιών, που σήμερα διαθέτουν γύρω στους εννιακόσιους δασολόγους και δασονόμους, που όμως οι περισσότεροι είναι σε ηλικία συνταξιοδότησης, ενώ ελάχιστες προσλήψεις έχουν πραγματοποιηθεί τα τελευταία χρόνια. Να τερματίσουμε την υφιστάμενη κατανομή πόρων. Το μοντέλο 80% πυρόσβεση, 20% πρόληψη δεν λειτουργεί. Επίσης, την εκπόνηση αντιπυρικών σχεδίων. Είναι απαράδεκτο να συνεχίζεται να γίνεται σε κλίμακα περιφέρειας και όχι δασαρχείου, με αποτέλεσμα δασικές εκτάσεις, καλλιεργήσιμη γη, περιοχές εκτός σχεδίου, οικιστικός ιστός που είτε αλληλοκαλύπτονται είτε συνορεύουν να μην διαθέτουν ειδικό αντιπυρικό σχέδιο. Για εμάς αυτό είναι κορυφαίο ζήτημα.

Τέταρτον, το προσωπικό της ομάδας δασοκομάντος, όσο και των πυροσβεστών πενταετούς θητείας χρειάζεται περισσότερη επάρκεια στην εκπαίδευση και αξιοποίηση του τομέα της πρόληψης και εν τέλει να γίνει πράξη η αξιοκρατία στο Πυροσβεστικό Σώμα. Όμως, θα μου πείτε, σε ποιον τομέα φέρατε αξιοκρατία, για να φέρετε και σ’ αυτόν τον κρίσιμο τομέα;

Και τώρα πάμε στο πώς πρέπει να αλλάξουν τα πράγματα, ποιες είναι οι συγκεκριμένες προτάσεις. Το ΠΑΣΟΚ προτείνει τη θεσμοθέτηση ενός εθνικού σχεδίου δράσης για την ανθεκτικότητα του περιβάλλοντος:

Πρώτον, την αύξηση κονδυλίων, ώστε από την αναλογία 20%-80% που είναι σήμερα για πρόληψη-καταστολή να φτάσουμε στο 50%-50% χωρίς μείωση της καταστολής. Ειδικότερα, οι άμεσες αλλαγές που προτείνουμε στο υφιστάμενο μοντέλο πρόληψης είναι: Προτεραιοποίηση περιοχών υψηλού κινδύνου και οικοσυστημάτων υψηλής αξίας μοναδικότητας. Υιοθέτηση ενός τρίπτυχου για τη διαχείριση των δασών των οικοσυστημάτων της χώρας με στρατηγικές ανθεκτικότητας, προσαρμογής και μετασχηματισμού.

Ως προς το μοντέλο της αντιμετώπισης οι προτάσεις μας επικεντρώνονται στη συμμετοχή της Δασικής Υπηρεσίας με επιτελικό ρόλο στην κατάσβεση των πυρκαγιών, στη θεσμοθέτηση και συστηματική αξιοποίηση και μετάδοση γνώσης των παλαιών στελεχών της Δασικής Υπηρεσίας με εμπειρία στην κατάσβεση των πυρκαγιών. Ενεργοποίηση και στελέχωση προφυλακίων, εκσυγχρονισμός με χρήση αισθητήρων, drones και πληροφοριακών συστημάτων.

Δημιουργία -και το θεωρώ πολύ κρίσιμο αυτό και από την εμπειρία μου σε συμμετοχή σε κέντρα που αφορούν την πρόληψη και τον σχεδιασμό- ενός ενιαίου πληροφοριακού συστήματος με όλο το αγροτικό και δασικό οδικό δίκτυο, που θα αφορά όμως και την κατάσταση της βατότητάς του. Πολλές φορές το GIS δείχνει μια πρόσβαση που όμως είναι πλαστή πρόσβαση διότι δεν υπάρχει βατότητα. Αξιοποίηση τον χειμώνα στην πρόληψη των εποχικών πυροσβεστών που το καλοκαίρι είναι μέσα στο δάσος.

Δεύτερον, σημαντικός άξονας που περιλαμβάνει νέο μοντέλο δασικής υπηρεσίας με ουσιαστική ενίσχυση σε πόρους και προσωπικό, ώστε να μπορεί να εκπληρώνει με σύγχρονο τρόπο τα εκ του νόμου ρυθμιζόμενα καθήκοντά της.

Τρίτος άξονας αφορά τις συνέπειες μεταξύ των συναρμόδιων φορέων διαχείρισης φυσικού και αγροτικού τοπίου βασισμένες σ’ ένα αποτελεσματικό σύστημα διακυβέρνησης.

Τέταρτος άξονας του σχεδίου μας είναι η σύσταση φορέα παρακολούθησης και υποστήριξης της αποκατάστασης και της ανάκαμψης του κοινωνικο-οικονομικού περιβάλλοντος. Στόχος μας δεν είναι μόνο η τυπική υποχρέωση αποζημίωσης, αλλά η ουσιαστική υποστήριξη των πληττόμενων περιοχών.

Και ο πέμπτος άξονας του εθνικού σχεδίου που καταθέτουμε προβλέπει τη δημιουργία συστήματος διαχείρισης και ανθεκτικότητας δασικών οικοσυστημάτων. Είναι σημαντικό να μην ξεχνάμε μοντέλα όπως αυτά του Spy που αποδεικνύουν ότι επενδύσεις στις τοπικές μονάδες Πολιτικής Προστασίας έχουν μικρότερο κόστος για τον προϋπολογισμό, ταχύτερη ανταπόκριση και μεγαλύτερη αποτελεσματικότητα.

Εμείς είμαστε έτοιμοι να συζητήσουμε για ένα διακομματικό σχέδιο. Πρέπει, λοιπόν, όπως είπα και πέρυσι σε μια ανάλογη συζήτηση, αυτή η συζήτηση να ανοίξει.

Θέλω, λοιπόν, κλείνοντας…

**ΠΡΟΕΔΡΟΣ (Κωνσταντίνος Τασούλας):** Ευχαριστώ.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** …να σας πω ότι όλα αυτά είμαστε έτοιμοι όχι μόνο να τα συζητήσουμε σήμερα εδώ, αλλά να γίνει μια αρμόδια διακομματική επιτροπή που θα φέρει στη Βουλή ένα πόρισμα που θα ενισχύει την πολιτική προστασία στα πρότυπα και άλλων ευρωπαϊκών χωρών.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε.

Σειρά έχει τώρα, και τον καλώ στο Βήμα, ο κ. Δημήτρης Κουτσούμπας Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας για τη δική του ομιλία.

Ελάτε, κύριε Πρόεδρε.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Καλησπέρα σας, κυρίες και κύριοι.

Επιτρέψτε μου να ξεκινήσω αναφέροντας ότι σήμερα είναι πραγματικά μια μέρα αγώνα, μια μέρα απεργίας για ένα μεγάλο τμήμα του εργαζόμενου λαού της πατρίδας μας.

Σήμερα έρχονται στο προσκήνιο οι ανάγκες των εργαζομένων, καθώς απεργούν οι εκπαιδευτικοί σε όλη τη χώρα, οι εργαζόμενοι στον επισιτισμό, στον τουρισμό, τα ξενοδοχεία, οι ναυτεργάτες, οι λιμενεργάτες της «COSCO», οι εργάτες στη ναυπηγοεπισκευή στο Πέραμα. Όλοι αυτοί οι κλάδοι παίρνουν τη σκυτάλη από τις απεργιακές κινητοποιήσεις των υγειονομικών στα δημόσια νοσοκομεία, των ντελιβεράδων της e-food και της Wolt που έγιναν τις προηγούμενες μόλις μέρες.

Στις 6 του Νοέμβρη ακολουθούν οι οικοδόμοι και, βέβαια, στις 20 Νοεμβρίου, ημέρα πανελλαδικής πανεργατικής απεργίας σε δημόσιο και ιδιωτικό τομέα, όλοι αυτοί οι αγώνες θα συναντηθούν σε ένα μεγάλο απεργιακό ποτάμι μαζί με τους υπόλοιπους κλάδους που έχουν και τα δικά τους αιτήματα.

Είναι κι αυτό το απεργιακό μπαράζ μια ηχηρή απάντηση σε όσους επιμένουν να προβληματίζονται υποκριτικά για το αν υπάρχει Αντιπολίτευση στη χώρα. Είναι απάντηση και στην Κυβέρνηση η οποία, όπως τουλάχιστον ισχυρίζεται, θέλει ισχυρή Αντιπολίτευση για να γίνεται καλύτερη.

Ορίστε, αν θέλετε να γίνετε καλύτεροι, πεδίο δόξης λαμπρόν. Ικανοποιήστε τα αιτήματα των απεργών για συλλογικές συμβάσεις εργασίας, για πραγματική ισχύ και σύγχρονα δικαιώματα, για μέτρα ασφαλείας στους χώρους δουλειάς, για κατάργηση αντεργατικών νόμων που διαλύουν τον εργάσιμο χρόνο, για κάλυψη των κενών στα σχολεία, για κατάργηση των συγχωνεύσεων. Πεδίο δόξης λαμπρόν, επίσης, και για όποιον θέλει να κάνει αντιπολίτευση να στηρίξει αυτούς τους αγώνες, όπως κάνει σταθερά το ΚΚΕ, όπως κάναμε και με την τροπολογία που καταθέσαμε χθες στο νομοσχέδιο για τον ΑΣΕΠ η οποία προέβλεπε την επαναφορά του δέκατου τρίτου και του δέκατου τέταρτου μισθού και της σύνταξης για όλους τους εργαζόμενους και τους συνταξιούχους, τροπολογία βέβαια την οποία η Κυβέρνηση απέρριψε και από τα υπόλοιπα κόμματα δεν έβγαλε μάλλον άχνα ουδείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εμείς είπαμε ότι τη στηρίζουμε, κύριε Κουτσούμπα.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Μόνο εσείς, κυρία Κωνσταντοπούλου. Μπράβο σας!

Όσα, λοιπόν, βγάζουν σήμερα τους εργαζόμενους στους δρόμους δεν είναι καθόλου άσχετα με το θέμα που συζητάμε. Κοινός παρονομαστής είναι το γεγονός ότι οι εργατικές, οι λαϊκές και οι κοινωνικές ανάγκες θυσιάζονται στον βωμό του κέρδους, της εξυπηρέτησής του από ένα επιλεκτικά ανίκανο κράτος.

Αυτήν την πραγματικότητα δεν μπορείτε να την κρύψετε, όσο και όσα προπαγανδιστικά επιχειρήματα και αν ξετρυπώσετε και χρησιμοποιήσετε τόσο εσείς, όσο και ορισμένα τηλεοπτικά και άλλα φερέφωνά σας. Στα πεντέμισι χρόνια που κυβερνάτε έχουμε ακούσει τα πάντα από εσάς. Διαψεύστηκαν τα πάντα το ένα μετά το άλλο και πλέον ξεμείνατε και από έμπνευση. Δεν πείθετε κανέναν πια.

Στην αρχή σας άρεσε, σας βόλευε να συγκρίνεστε με την προηγούμενη κυβέρνηση του ΣΥΡΙΖΑ, και κυρίως με το έγκλημα στο Μάτι, και να λέτε ότι εσείς προστατεύετε την ανθρώπινη ζωή οπότε τα σπίτια, τα δάση, τα ζώα, οι καλλιεργήσιμες εκτάσεις που καίγονταν περνούσαν σε δεύτερη μοίρα μπροστά σε αυτό -πράγματι- το υπέρτατο αγαθό.

Αυτό τελείωσε οριστικά πέρσι με τους είκοσι οκτώ νεκρούς συνανθρώπους μας στις πυρκαγιές, ενώ η μαύρη λίστα διευρύνθηκε και φέτος με μία γυναίκα στην Αττική και άλλους δύο συνανθρώπους μας στην Κορινθία.

Έχουμε ακούσει βέβαια και άλλα -τα ακούσαμε και σήμερα ως ένα βαθμό- για τη μορφολογία του εδάφους, για τον Υμηττό που είναι σαν «μπακλαβάς» και άλλα τέτοια αμίμητα. Τι να πείτε τώρα για τη φωτιά στην Ανατολική Αττική που ξεκίνησε από την περιοχή του Βαρνάβα από ένα οικόπεδο, διέσχισε πάνω από πενήντα χιλιόμετρα και έφτασε να καίει μέσα στον αστικό ιστό της πρωτεύουσας, στην Πεντέλη, στα Βριλήσσια, στο Χαλάνδρι, κατακαίοντας συνολικά πάνω από εκατό χιλιάδες στρέμματα, ότι είναι και εδώ δύσκολη ή αχαρτογράφητη η μορφολογία του εδάφους, μισή ώρα από το κέντρο της Αθήνας;

Μάλιστα, ολόκληρη η διαδρομή αυτής της πυρκαγιάς θα έπρεπε να σας είναι γνωστή και να έχετε πάρει τα απαραίτητα μέτρα αφού είναι επί της ουσίας η ίδια ακριβώς πυρκαγιά που είχαμε και το 2009 και παλιότερα το 1998. Και αυτό ήταν που έλεγαν και οι ίδιοι οι κάτοικοι. Πόσες φορές πρέπει να καούν, δηλαδή, οι ίδιες εκτάσεις για να γίνουν αυτά που πρέπει;

Να σας πω ένα απλό παράδειγμα, που είναι ενδεικτικό, όμως, της λογικής σας. Εδώ και χρόνια το Κοινοτικό Συμβούλιο Βαρνάβα σας ζητά να τοποθετήσετε γεννήτριες ρεύματος για τα αντλιοστάσια, ώστε αυτά να λειτουργούν ακόμα και σε περίπτωση διακοπής ρεύματος -κάτι που συμβαίνει συχνά σε πυρκαγιές και συνέβη και στην πρόσφατη φωτιά- και δεν το κάνατε, με αποτέλεσμα να μην έχουν νερό οι πυροσβεστικοί κρουνοί την κρίσιμη στιγμή. Θέλετε και το άκρον άωτον; Δεν το έχετε κάνει ακόμα, μέχρι σήμερα, την ώρα αυτή που μιλάμε. Τώρα, τι να σας πει κανείς; Τι να σας πούμε; Ό,τι και να πούμε, είναι λίγο.

Μετά την πυρκαγιά στην Αττική βρήκατε το εξωφρενικό επιχείρημα ότι αυτοί που επλήγησαν ήταν λίγοι. Είναι δυνατόν να λέτε τέτοια πράγματα, όταν κάηκαν εκατό χιλιάδες στρέμματα, όταν μέσα σε οκτώ χρόνια έχουν καεί πάνω από τετρακόσιες πενήντα χιλιάδες στρέμματα δάσους, που είναι το 37% των δασών της Αττικής; Υπάρχει κανείς που να μην πλήττεται από αυτήν την τεράστια υποβάθμιση του φυσικού περιβάλλοντος; Χώρια, φυσικά, οι εκατοντάδες κατοικίες που υπέστησαν ζημιές, τα μαγαζιά, τα αυτοκίνητα που κάηκαν, οι αγροτικές καλλιέργειες στην περιοχή.

Αγαπημένο σας επιχείρημα, φυσικά -όπως και προηγούμενων κυβερνήσεων- είναι αυτό της κλιματικής αλλαγής, που πρόσφατα αναβαθμίστηκε και σε κλιματική κρίση, η οποία δημιουργεί πολλές ταυτόχρονες πυρκαγιές δυσκολεύοντας την αντιμετώπισή τους και βέβαια, τα περιβόητα ακραία και πάντοτε πρωτοφανή καιρικά φαινόμενα. Αλήθεια, ποιο ακραίο καιρικό φαινόμενο προκάλεσε την πυρκαγιά στην Κορινθία, τέλη Σεπτέμβρη-αρχές Οκτώβρη; Πόσες άλλες πυρκαγιές υπήρχαν ταυτόχρονα εκείνες τις μέρες; Καμμία, είναι η απάντηση. Και το ξέρετε πάρα πολύ καλά.

Αφήστε, λοιπόν, τις δικαιολογίες και κοιτάξτε να προχωρήσετε άμεσα τις μελέτες, τα αναγκαία αντιδιαβρωτικά και αντιπλημμυρικά έργα στην Κορινθία -και αλλού, βέβαια- γιατί λόγω και της συγκεκριμένης εκεί μορφολογίας και σύστασης του εδάφους ολόκληρα χωριά κινδυνεύουν να πνιγούν με τις πρώτες βροχές και μετά πάλι θα λέτε για την κλιματική κρίση.

Τελευταίο επιχείρημα, που διαψεύσθηκε, είναι αυτό που χρησιμοποίησε ο ίδιος ο Πρωθυπουργός στη Διεθνή Έκθεση Θεσσαλονίκης, ότι από τόσες χιλιάδες πυρκαγιές σας ξέφυγε μονάχα μία, αυτή της Αττικής. Και δεν είναι μόνο ότι διαψεύσθηκε, κυρίως είναι ότι αυτό, έτσι κι αλλιώς, είναι ένα μεγάλο παραπλανητικό επιχείρημα

Γιατί το ζήτημα, κύριε Μητσοτάκη, δεν είναι πόσες πυρκαγιές σας ξέφυγαν, είναι το γιατί ξέφυγαν και το τι κάνατε για να μην πιάσουν τόσες χιλιάδες φωτιές. Και βέβαια, ο λόγος που σας ξέφυγαν είναι ότι προφανώς τα μεγάλα λόγια σας στις αρχές του καλοκαιριού περί πλήρους ετοιμότητας του κρατικού μηχανισμού με τις κάμερες, τα drones, κ.λπ., ήταν για να κρύψουν τη μεγάλη γύμνια του κρατικού μηχανισμού για μία ακόμα χρονιά όσον αφορά τα πραγματικά και ουσιαστικά μέτρα πρόληψης.

Ακόμη και σ’ αυτό, όμως, πάλι ψέματα λέτε. Δηλαδή, η πυρκαγιά στο Παγγαίο, που έκαιγε σχεδόν έναν μήνα, τι έκανε, δεν ξέφυγε; Στην Πιερία; Στην Κορινθία; Στην Αχαΐα; Ή μήπως οι χιλιάδες σχετικά μικρότερες πυρκαγιές και τα μεγάλα προβλήματα που δημιούργησαν αυτές είναι κάτι που δεν αξίζει να μας απασχολήσει εδώ μέσα;

Θα σας φέρω μόνο ένα μικρό παράδειγμα. Πριν λίγες ημέρες η Κοινοβουλευτική Ομάδα του ΚΚΕ κατέθεσε ερώτηση σχετικά με μια πυρκαγιά από τις τόσες παρόμοιες, που οι περισσότεροι μπορεί να μην την θυμούνται πια. Αναφέρομαι σ’ αυτήν που ξέσπασε στην περιοχή της Πλάκας - Κερατέας την Κυριακή 30 Ιούνη του 2024 με πολλά στρέμματα καμένα και μεγάλες καταστροφές σε περιουσίες με είκοσι σπίτια καμένα ολοσχερώς.

Έχουν περάσει τέσσερις ολόκληροι μήνες και οι δεκάδες πυρόπληκτες οικογένειες δεν έχουν ακόμα καν τη δυνατότητα να αιτηθούν μέσω του συστήματος «AROGI», ενώ δεν έχει δημοσιευτεί ούτε το αντίστοιχο ΦΕΚ. Και εν τω μεταξύ όσο περνάει ο καιρός και οι κάτοικοι δεν μπορούν να προβούν σε καμμία νόμιμη οικοδομική εργασία και έχουν μείνει στο δρόμο, ως διά μαγείας πολλά κτήρια αποχαρακτηρίζονται από «κίτρινα» σε «πράσινα» για προφανείς λόγους. Οπότε μη βιάζεστε τόσο να περιορίσετε το πρόβλημα σε μία με δύο πυρκαγιές, γιατί η πραγματικότητα λέει άλλα.

Τελευταίο λαμπρό επιχείρημα, που ακούσαμε από τον κ. Κικίλια, είναι ότι τα καμένα στρέμματα φέτος ήταν πιο κάτω από τον μέσο όρο των τελευταίων ετών. Μας τέλειωσαν όλα τα άλλα και τώρα μετράμε τα στρέμματα. Ξέρετε βέβαια πολύ καλά ότι τα καμένα στρέμματα αθροίζονται χρόνο με τον χρόνο και ότι δεν είναι δυνατόν να υπάρχει κάθε χρόνο ρεκόρ σ’ αυτόν τον αριθμό, όπως το πετύχατε πέρσι και το 2021. Μπορείτε βέβαια να συνεχίσετε με την ίδια πολιτική μέχρι να καούν και όλα τα δάση της χώρας και μετά να πανηγυρίζετε ότι δεν κάηκε τίποτα, γιατί δεν θα υπάρχει πια τίποτε να καεί. Ικανούς ακόμα και γι’ αυτό το εφιαλτικό σενάριο σας έχουμε.

Αν θέλαμε, κύριοι της Κυβέρνησης,…

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Σιγά…

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Μην ειρωνεύεστε, κυρία Μπακογιάννη. Ακούστε πιο προσεκτικά αυτά που λέει η Αντιπολίτευση.

Αν θέλαμε, κυρία Μπακογιάννη, να βάλουμε έναν τίτλο σ’ όλα αυτά τα στάδια που περιλαμβάνει η αντιπυρική πολιτική σας είναι ο εξής: Ατομική ευθύνη από τη μία και κρατική εξυπηρέτηση επιχειρηματικών συμφερόντων από την άλλη. Ας τα δούμε ένα-ένα.

Ατομική ευθύνη στην πρόληψη. Σπαταλήσατε όλο το χρονικό διάστημα πριν την αντιπυρική περίοδο να μιλάτε μόνο για την ευθύνη των πολιτών να καθαρίσουν τα οικόπεδά τους, που φυσικά και είναι κάτι που πρέπει να γίνεται. Κανείς δεν λέει όχι σε αυτό και όλοι πρέπει να συνδράμουμε σε αυτό. Μέσα σε αυτό, βέβαια, προσθέτετε και νέα χαράτσια για τις ατομικές μελέτες πυροπροστασίας για τις οποίες πρέπει να μεριμνήσει ο κάθε ιδιοκτήτης μόνος του, βάζοντας πάλι βαθιά το χέρι στην τσέπη.

Να μας μιλήσει, όμως, το κράτος λέμε εμείς πέρα από αυτό κάποια στιγμή για τον δικό του τομέα ευθύνης, δηλαδή για τα δικά του οικόπεδα που μένουν ακαθάριστα. Να μας μιλήσετε για τους τόνους των υπολειμμάτων από τους καθαρισμούς, που όντως έκαναν οι πολίτες, τα οποία ξέμειναν στους δρόμους έτοιμα να λαμπαδιάσουν, επειδή δεν υπήρχε κανείς ούτε ενδιαφέρθηκε κανείς να τους περισυλλέξει. Να μας μιλήσετε για τους δασικούς δρόμους που δεν έχετε ανοίξει, για τον καθαρισμό των δασών που δεν έχετε κάνει, για τις αντιπυρικές ζώνες που δεν έχετε φτιάξει, για τις ανύπαρκτες αντιπυρικές υποδομές, για την πλημμελή φύλαξη και επιτήρηση των δασών.

Να μας μιλήσετε και για όλα τα υπόλοιπα που λένε οι οδηγίες των δασαρχείων και δεν γίνονται! Γιατί δεν γίνονται; Γιατί τα έχετε ξηλώσει όλα! Γιατί, για παράδειγμα, στη Δασική Υπηρεσία, οι κενές θέσεις μόνιμου και ειδικευμένου επιστημονικού και λοιπού προσωπικού είναι κατά μέσο όρο το 70% των αναγκαίων. Λείπουν περίπου χίλιες πεντακόσιες θέσεις δασολόγων, λείπουν δέκα χιλιάδες δασεργάτες, η χρηματοδότηση είναι ανύπαρκτη, γιατί ο δικός σας καημός είναι πως θα κάνετε και τα δάση μια κερδοφόρα μπίζνα, παραδίδοντας τη διαχείριση και την εκμετάλλευσή τους στους ξυλοβιομήχανους, τους ξυλέμπορους, για παραγωγή βιομάζας με κρατική μάλιστα επιδότηση, ικανοποιώντας ένα πάγιο αίτημά τους από τη δεκαετία του 2000.

Βέβαια, αυτοί οι κύριοι έρχονται να προστεθούν στα άλλα, τα πολύ γνωστά και επώνυμα επιχειρηματικά συμφέροντα, αυτά της επονομαζόμενης δήθεν «πράσινης ανάπτυξης» που λυμαίνονται τα βουνά μας σε όλη τη χώρα και τα καταστρέφουν, για να κερδοσκοπούν με τις ανεμογεννήτριες, ενώ η τιμή του ρεύματος τραβά την ανηφόρα. Μέχρι και τον Γράμμο έχουν βάλει στο μάτι τώρα διάφορα συμφέροντα και εσείς τους εξυπηρετείτε. Πάτε και ανοίγετε τεράστιους δρόμους μέσα στην περιοχή υψηλής φυσικής προστασίας, αλλά να ξέρετε ότι ο λαός της περιοχής δεν θα το επιτρέψει.

Πάμε παρακάτω. Ατομική ευθύνη. Όταν ξεσπάσει η πυρκαγιά έχουμε το γνώριμο πλέον «τρεχάτε να σωθείτε» με το γνωστό «112», που από χρήσιμο συμπληρωματικό εργαλείο που θα μπορούσε να είναι -λέμε εμείς και είναι χρήσιμο εργαλείο- το μετατρέπετε σε «φύλλο συκής» για δικές σας ανεπάρκειες!

Δεν πρωτοτυπείτε. Τα ακούσαμε και σήμερα από τον κύριο Πρωθυπουργό. Πριν λίγες ημέρες τα ακούσαμε και στη «μητρόπολη του καπιταλισμού», στις Ηνωμένες Πολιτείες, με τις αρχές να λένε, όντως κυνικά, όπως το είπε σκληρά ο κ. Μητσοτάκης, στους κατοίκους της Φλόριντα «ότι όποιος δεν φύγει, θα πεθάνει», χωρίς, όμως, να κάνουν και τίποτα για να εξασφαλίσουν πώς θα γίνει αυτή η μετακίνηση εκατοντάδων χιλιάδων, όπως είπε, -εκατομμυρίων, λέω εγώ- ανθρώπων. Ξέρετε από πού να αντιγράφετε ιδέες!

Την ίδια στιγμή, το κράτος, τι κάνει; Επαναπαύεται σε μια δήλωση ενδιαφέροντος, για παραγγελία νέων πυροσβεστικών αεροσκαφών, που το πρώτο θα έρθει το νωρίτερο το 2028. Τι κι αν όλοι οι ειδικοί σας λένε ότι τα εναέρια μέσα, παρά το ότι βοηθούν, δεν μπορεί να αποτελούν το κύριο μέσο καταστολής της φωτιάς, αφού συμβάλλουν μόνο στην καθυστέρηση της εξέλιξης της πυρκαγιάς. Οι πυρκαγιές σβήνουν ολοκληρωτικά μόνο από καλά εκπαιδευμένες επίγειες δυνάμεις, που γνωρίζουν τις τοπικές συνθήκες του δάσους, που βρίσκονται διασπαρμένες μέσα στο δάσος και μπορούν σε σύντομο διάστημα να πλησιάσουν και να σβήσουν την πυρκαγιά, πριν εξελιχθεί. Αλλά στου κουφού την πόρτα, όσο θέλεις βρόντα!

Την ίδια στιγμή, στην Πυροσβεστική Υπηρεσία, τα μέσα καταστολής είναι κατά μέσο όρο το 1/3 αυτών που χρειάζονται για αποτελεσματική καταστολή και οι ελλείψεις σε μόνιμο προσωπικό είναι περίπου ανάλογες και η χρηματοδότηση είναι πολύ χαμηλότερη από τις ίδιες τις ανάγκες. Τολμάτε να επικαλείστε και να κρύβεστε πίσω από την αυτοθυσία των πυροσβεστών. Ποιοι; Εσείς, που ευθύνεστε για την τραγική κατάσταση, που αντιμετωπίζουν! Εσείς, που τους αντιμετωπίζετε και με καταστολή όταν διεκδικούν τα αυτονόητα εργασιακά τους δικαιώματα και όσα χρειάζονται για να κάνουν καλά και σωστά τη δουλειά τους!

Οι μάχιμοι πυροσβέστες, κατά την αντιπυρική περίοδο, φτάνουν κυριολεκτικά στα όριά τους, αφού υφίστανται το «τέντωμα» του εργασιακού τους χρόνου με τις επιφυλακές και τη μη χορήγηση των οφειλόμενων ρεπό και αδειών. Και αυτό, βέβαια, γίνεται για να καλυφθεί η τεράστια έλλειψη προσωπικού. Περίπου τέσσερις χιλιάδες είναι οι κενές οργανικές θέσεις των πυροσβεστών. Πυροσβέστες από διάφορες περιοχές της Ελλάδας μετακινούνται σε μέρη και περιοχές που δεν γνωρίζουν ούτε έχουν επισκεφθεί ποτέ και πρέπει ξαφνικά να τις σώσουν. Σε πάρα πολλές περιπτώσεις καταλήγουν να επιχειρούν για πάνω από εικοσιτέσσερις ώρες, να κάνουν τριάντα δύο συνεχόμενες ώρες υπηρεσία.

Φτάνουν να βασίζονται στην αλληλεγγύη του κόσμου για να καλύψουν ακόμα και ανάγκες σε φαγητό και νερό. Η εξάντλησή τους είναι τέτοια που πλέον καταγράφονται συστηματικά δεκάδες τραυματισμοί. Μόνο φέτος θρηνούν δύο νεκρούς συναδέλφους τους εν ώρα υπηρεσίας στη Σάμο και στον Ασπρόπυργο.

Η απύθμενη υποκρισία σας αποκαλύπτεται και από την απόφασή σας να πουλήσετε οριστικά δυόμιση χιλιάδες εποχικούς πυροσβέστες την επόμενη εβδομάδα, στις 31 του Οκτώβρη, λες και οι ανάγκες που καλύπτουν οι περισσότεροι από αυτούς συνεχώς επί επτά και οκτώ αντιπυρικές περιόδους έχουν εκλείψει. Αν όντως τους θεωρείτε απαραίτητους γιατί δεν τους μονιμοποιείτε τώρα όπως ζητούν και οι ίδιοι μέσω των σωματείων τους, όπως θα σας ζητήσουν ξανά με την πανελλαδική συγκέντρωση τους εδώ απ’ έξω στις 31 Οκτωβρίου, όπως σας ζήτησε και το κόμμα μας με ερώτηση την προηγούμενη εβδομάδα;

Κι όλα αυτά σε ένα προσωπικό που ο μέσος όρος ηλικίας πλησιάζει τα πενήντα έτη, ενώ το επάγγελμα του πυροσβέστη δεν είναι καν ενταγμένο στα επικίνδυνα και ανθυγιεινά επαγγέλματα. Και αυτά –ξέρετε- εμείς δεν τα λέμε τώρα τα αναδείξαμε και με ερώτηση που καταθέσαμε έγκαιρα πριν την έναρξη της περιόδου τον Απρίλιο και την οποία παρουσιάσαμε σε ειδική εκδήλωση εδώ μέσα στη Βουλή με τη συμμετοχή ειδικών επιστημόνων, δασολόγων, στελεχών της Πυροσβεστικής.

Όλα αυτά που σας λέω τόση ώρα, κύριε Μητσοτάκη, δεν τα βγάζουμε από το μυαλό μας. Είναι το καταστάλαγμα των προτάσεων των επιστημονικών φορέων και των ανθρώπων που δίνουν αυτές τις μάχες, που είναι μέσα στη μάχη με τη φωτιά, αυτών, δηλαδή, που θα έπρεπε να ακούτε, να στηρίζετε αλλά εσείς έχετε άλλες προτεραιότητες και ακούτε άλλους απ’ ό,τι φαίνεται.

Θέσαμε αυτά τα ζητήματα και ψηλά στην προεκλογική ατζέντα των ευρωεκλογών, αλλά εσείς μάλλον ήσασταν πολύ απασχολημένοι να μαλώνετε με τον ΣΥΡΙΖΑ για το «πόθεν έσχες», για τις βίλες, τις πισίνες, για τα εκατομμύρια του ενός και του άλλου και δεν δώσατε και τόση σημασία.

Πάμε και στο τρίτο: Ατομική ευθύνη και στην αποκατάσταση των ζημιών και στην αποκατάσταση του φυσικού περιβάλλοντος. Δεν υπάρχει άνθρωπος σε αυτή τη χώρα που να μην καταλαβαίνει ότι έχετε ανοίξει μπίζνες με τα «κοράκια» των ασφαλιστικών εταιρειών. Έχετε ξεκινήσει από επιχειρήσεις, μεγάλες ακίνητες περιουσίες, από οχήματα και προχωράτε προς την υποχρεωτική ιδιωτική ασφάλιση όλων των ακινήτων. Όχι απλά δεν αναλαμβάνετε τις ευθύνες σας αλλά καθιστάτε τους κατοίκους υπεύθυνους για την περίπτωση που καούν τα σπίτια τους. Από την άλλη έχουμε τις υποσχέσεις του κράτους που έχουν μείνει υποσχέσεις όπως δείχνει και το παράδειγμα που έδωσα λίγο παραπάνω αλλά και πολλά άλλα ακόμα και βέβαια κάποιες αποζημιώσεις και ενισχύσεις που δεν φτάνουν σε καμμία περίπτωση για να καλύψουν αυτές τις ζημιές.

Τα ίδια έχουμε και στην αποκατάσταση του φυσικού περιβάλλοντος γενικότερα. Ατομική ευθύνη κι εδώ με φαιδρότητες τύπου «πρασινίζω την αυλή μου» και με τις διάφορες αποσπασματικές πρωτοβουλίες αναδάσωσης που άλλες γίνονται όντως με καλή πρόθεση και άλλες για να πάνε διάφοροι καλοθελητές και παράγοντες να φωτογραφηθούν και να προωθήσουν και άλλα σχέδια. Όλες, όμως, είναι έξω από ένα κεντρικό επιστημονικό σχέδιο για το τι θα φυτευτεί, πότε, πού, σε ποια ποσότητα, με αποτέλεσμα, είτε να μην προσφέρουν πρακτικά τίποτα είτε να κάνουν και μεγαλύτερη ζημιά.

Μετά από όλα αυτά προκύπτει ένα ερώτημα, κύριοι της Κυβέρνησης, κύριε Μητσοτάκη. Πρόληψη δεν μπορείτε να κάνετε. Καταστολή δεν μπορείτε να κάνετε. Αποζημιώσεις δεν μπορείτε να δώσετε. Αποκατάσταση δεν μπορείτε να κάνετε. Όλα επαφίενται στην ατομική ευθύνη των πολιτών και στον «αυτόματο πιλότο» των οικονομικών συμφερόντων και του κόστους-οφέλους.

Τελικά, υπάρχει κάτι που να μπορείτε εσείς να κάνετε πέρα από εξυπηρετήσεις συμφερόντων; Και αν όχι τι παριστάνετε σε αυτά τα έδρανα που κάθεστε πεντέμισι χρόνια τώρα;

Κυρίες και κύριοι, μαζί με εσάς ο μεγαλύτερος ένοχος για την κατάσταση που βιώνει ο λαός μας κάθε χρόνο με τις πυρκαγιές αλλά και με τις πλημμύρες, όπως κι όταν γίνεται σεισμός και σε περίπτωση ενός μεγάλου ατυχήματος, είναι και η πολιτική και οι κατευθύνσεις της Ευρωπαϊκής Ένωσης τις οποίες εφαρμόζει φανατικά η Κυβέρνηση της Νέας Δημοκρατίας σήμερα και στηρίζουν φανατικά όλα τα κόμματα του κεφαλαίου.

Κυρία Μπακογιάννη, κάνετε ηχητική ρύπανση.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Έχετε δίκιο, κύριε Γενικέ, αποχωρώ πάραυτα.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ωραία, στο καλό.

Πρόκειται για τις κατευθύνσεις που κυνικά και προκλητικά λένε τα εξής, πως τα έργα αντιπυρικής προστασίας και όλα τα αντίστοιχα είναι μη επιλέξιμα για χρηματοδότηση από τα διάφορα πακέτα, όπως για παράδειγμα το περιβόητο Ταμείο Ανάκαμψης, λόγω μεγάλου κόστους που δεν αποφέρει το αντίστοιχο όφελος, δηλαδή οικονομικό κέρδος για κάποιους. Γιατί μετράτε μόνο έτσι εσείς το όφελος, με το τι και πόσα θα βάλουν στην τσέπη διάφοροι επιτήδειοι του κεφαλαίου.

Κομμάτι αυτής της πολιτικής είναι και η αντιεπιστημονική διάσπαση της ενιαίας διαχείρισης των δασών με τον διαχωρισμό της πρόληψης από την κατάσβεση και τη μεταφορά της αρμοδιότητας δασοπυρόσβεσης από τη Δασική Υπηρεσία στην Πυροσβεστική Υπηρεσία, μια διάσπαση που ξεκίνησε το 1998 επί κυβερνήσεως ΠΑΣΟΚ και συνεχίστηκε μέχρι σήμερα από όλες τις κυβερνήσεις με τραγικά αποτελέσματα.

Πρόκειται για μια λογική που για λόγους κόστους μετατρέπει την αντιμετώπιση των δασικών πυρκαγιών από πολιτικό και επιστημονικό ζήτημα τεκμηριωμένης, ολοκληρωμένης διαχείρισης και προστασίας από κάθε κίνδυνο σε επιχειρησιακό πρόβλημα που ξεκινά από τη στιγμή που θα ξεσπάσει η δασική πυρκαγιά και όχι πριν αυτή ξεσπάσει όπως θα έπρεπε.

Ένοχος είναι το σημερινό κράτος και η επιλεκτική ανικανότητά του. Ανίκανο όταν πρόκειται για λαϊκές ανάγκες, για την προστασία της ανθρώπινης ζωής, κι ικανότατο εκεί που θέλει, όπως για παράδειγμα όταν είναι να πετάξει ανθρώπους έξω από τα σπίτια τους με τους πλειστηριασμούς των κορακιών, όταν είναι να στείλει φρεγάτες στην Ερυθρά Θάλασσα και F16 να συνοδεύουν πυρηνικά βομβαρδιστικά σε νατοϊκές ασκήσεις.

Απέναντι, λοιπόν, σε όλους αυτούς τους ενόχους για τα κατά συρροήν εγκλήματα έλαμψε και φέτος το μεγαλείο της προσφοράς και της δύναμης τόσο των πυροσβεστών μας όσο και των κατοίκων, των εθελοντών, ανάμεσά τους και των μελών του ΚΚΕ και της ΚΝΕ, που μπήκαν στη μάχη για να σώσουν σπίτια, περιουσίες, ζώα, δάση, για να οργανώσουν την αλληλεγγύη στους πληγέντες, κάνοντας πράξη το σύνθημα «μόνο ο λαός σώζει τον λαό».

Αυτός ο λαός είναι που έχει τη δύναμη με την πάλη του να διεκδικήσει και μέτρα πρόληψης και αποκατάστασης αλλά και να ανατρέψει οριστικά αυτήν τη διαχρονικά επικίνδυνη πολιτική, αυτό το κράτος που θυσιάζει τις ανάγκες και τις ζωές των πολλών για τα κέρδη των λίγων.

**ΠΡΟΕΔΡΟΣ (Κωνσταντίνος Τασούλας):** Κύριε Πρόεδρε, τον χρόνο λίγο να προσέξετε.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Τελευταία φράση, κύριε Πρόεδρε.

Θα έρθει η στιγμή που μαζικά θα σας γυρίσουν την πλάτη όλοι όσοι σας εμπιστεύτηκαν και σας έδωσαν επανειλημμένα τράτο τόσα χρόνια και σήμερα νιώθουν πως απογοητεύτηκαν οικτρά. Τα υπόλοιπα στη δευτερολογία μου.

**ΠΡΟΕΔΡΟΣ (Κωνσταντίνος Τασούλας):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα πέντε μέλη του Φοιτητικού Συλλόγου από το Τμήμα Πολιτικής Επιστήμης και Δημόσιας Διοικήσεως του Εθνικού και Καποδιστριακού Πανεπιστημίου Αθηνών.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Καλείται στο Βήμα ο κ. Κυριάκος Βελόπουλος για τη δική του ομιλία, Πρόεδρος της Κοινοβουλευτικής Ομάδας «Ελληνική Λύση».

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Ευχαριστώ πάρα πολύ, κύριε Πρόεδρε.

Πρέπει να πω ότι στην πρωτολογία του ο Πρωθυπουργός ήταν συναινετικός. Θέλω να τον ακούσω και στη δευτερολογία του, βέβαια, αφού ακούσει όλα όσα του πουν οι υπόλοιποι Αρχηγοί, τι θα απαντήσει και τι θα μας πει.

Βέβαια στο τέλος πέταξε και μία μπηχτή, «νοσηρή φαντασία έχουν όσοι διαφωνούν με τη δεινή θέση της χώρας». Δηλαδή όσοι πιστεύουμε, όπως και ο ελληνικός λαός, κύριε Πρωθυπουργέ, ότι τα πράγματα δεν πάνε καλά οικονομικά έχουμε νοσηρή φαντασία.

Δεν είναι έτσι ακριβώς τα πράγματα, κύριε Πρωθυπουργέ, και αν ανατρέξετε και διατρέξετε και βγείτε έξω στον κόσμο αλλά και στην αγορά θα έλεγα, θα καταλάβετε ότι υπάρχει ένα συνολικό δομικό πρόβλημα σε σχέση με την οικονομία. Αυτά, βέβαια, σε μια άλλη κουβέντα, φαντάζομαι, θα τα κάνουμε.

Πρέπει να πω, βέβαια, ότι υπήρξε μια περίεργη καθυστέρηση στο θέμα αυτό διότι θα έπρεπε να γίνει η συζήτηση τον Σεπτέμβριο. Οι φωτιές έγιναν εκείνη την περίοδο. Το πήγαμε λίγο αργότερα, αντιλαμβάνομαι ότι πρέπει να αρχίσει να ξεθωριάζει στη μνήμη του Έλληνα η φωτιά, η πυρκαγιά, οι επιπτώσεις για να είναι λιγότερες και οι αντιδράσεις του κόσμου. Είναι μια καλή επικοινωνιακή επιλογή να μεταφέρεις ένα γεγονός σε έναν χρόνο που σε βολεύει, ώστε να μπορείς να κάνεις εσύ το άσπρο μαύρο. Και όταν λέω εσύ, δεν αναφέρομαι στον Πρωθυπουργό αλλά γενικά στην πολιτική ή στους πολιτικούς.

Μετράω όμως, κύριε Πρωθυπουργέ –γιατί, πραγματικά, σήμερα με εκπλήξατε θετικά στο γεγονός ότι ήσασταν πολύ συναινετικός- τις προσβολές που εδώ και μήνες εσείς και οι Υπουργοί σας κατά καιρούς έχετε καταγράψει και έχετε καταθέσει στον ελληνικό λαό και σε όποιον διαφωνεί. Συνωμοσιολόγοι, ψεκασμένοι, στρατηγικοί κακοπληρωτές, φασίστες, ομοφοβικοί, σκοταδιστές, ακροδεξιοί, ρωσόδουλοι, αρνητές της επιστήμης και τώρα ο νεολογισμός, «πατριώτες της φακής».

Είναι σωστό; Είναι έντιμο να αντιπαρατίθεται πολιτικά κάποιος με εκφράσεις τέτοιες; Είναι έντιμο για έναν πολιτικό μεταρρυθμιστή όπως εσείς -γιατί έτσι λέτε, κύριε Πρωθυπουργέ, και θέλω να το πιστέψω- να ομιλεί δι’ αυτού του τρόπου σε πολιτικούς του αντιπάλους, σε ψηφοφόρους, στον ελληνικό λαό; Κατά την άποψή μας όχι, διότι η ύβρις είναι το επιχείρημα αυτού που δεν έχει επιχείρημα. Μόνο έτσι αντιδρά κάποιος που δεν έχει επιχειρήματα.

Και πρέπει να πω το εξής, καλή η συναίνεση αλλά δεν είδα ανάληψη ευθύνης. Δεν άκουσα να λέτε κάτι σε σχέση με το ότι φταίμε σε κάτι. Κάποιος να φταίει σε κάτι. Δεν αναφέρομαι συνολικά σε όλα τα προβλήματα μιλάμε για τις πυρκαγιές. Κάποιος δεν έκανε λάθος; Ένας δεν έκανε λάθη; Όλα ήταν καλώς καμωμένα, ναι ή όχι;

Και εδώ θα πω τις δικαιολογίες που έχω ακούσει πάλι από το στόμα του Πρωθυπουργού κατά καιρούς. Ο στρατηγός άνεμος -κατά το παρελθόν, θυμάστε-τα φλεγόμενα κουκουνάρια.

(Γέλωτες από την πτέρυγα της Νέας Δημοκρατίας)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης)**: Ναι, πάλι εσείς κυβερνούσατε, κύριε Καλαφάτη! Αποποιείστε και πάλι τον Καραμανλή και την κυβέρνησή του;

**ΠΡΟΕΔΡΟΣ (Κωνσταντίνος Τασούλας):** Παρακαλώ ησυχία! Συνεχίστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τα φλεγόμενα κουκουνάρια, το φαινόμενο της καμινάδας, το πυρόνεφος της νύχτας, το μικροκλίμα της φωτιάς, ο Υμηττός που ’ναι σαν «μπακλαβάς» –το ’πε Υπουργός- ένα γεράκι εμπρηστής, το φαινόμενο της κηλίδωσης!

Και τι λέτε; Ότι τα σπίτια ξαναγίνονται. Αυτό είπε ο Έλληνας Πρωθυπουργός ότι τα σπίτια ξαναγίνονται. Κι εγώ ρωτώ, εσείς που πολλοί Υπουργοί από εσάς έχετε δεκάδες σπίτια λέτε ότι το σπίτι του φτωχού ξαναγίνεται; Εμ, δεν γίνεται εύκολα.

Και, βέβαια, να πω το εξής, είναι εύκολο να αποδίδεις και να μεταφέρεις την ευθύνη σε άλλους. Είναι εύκολο να αποδίδεις την ευθύνη σε τρίτους, τέταρτους, πέμπτους αλλά είναι δύσκολο -κι εδώ είναι το ζητούμενο για τους πολιτικούς- να αναλάβεις επιτέλους την ευθύνη των λαθών σου. Εκεί είναι η μεγαλοψυχία ενός πολιτικού και ενός κόμματος μεγάλου!

(Χειροκροτήματα από την πτέρυγα της Ελληνικής Λύσης)

Πάμε, λοιπόν, στην οικτρή πραγματικότητα. Γιατί ο χρόνος δεν είναι πάρα πολύς σήμερα. Φέρατε το παράδειγμα της Πορτογαλίας, κύριε Πρωθυπουργέ. Γιατί μόνο της Πορτογαλίας; Για πείτε μου. Γιατί μόνο της Πορτογαλίας; Και πήγατε και στην Αμερική. Η Ελλάδα ανήκει στην Ευρωπαϊκή Ένωση. Στην Ελλάδα ξέσπασαν λιγότερες πυρκαγιές, το 2023 κάηκαν 1,6 εκατομμύρια στρέμματα μέχρι το τέλος του καλοκαιριού. Αύξηση 270%. Η Ελλάδα κατατάσσεται ως η χειρότερη μεταξύ των είκοσι μεσογειακών χωρών.

Να δώσω κι ένα παράδειγμα, πολύ απλό παράδειγμα. Οι δασικές πυρκαγιές στην Αττική, 2017 - 2024, μαζί ΣΥΡΙΖΑ και Νέα Δημοκρατία. Κάηκε το 37% των δασών.

Το ακούν τα παιδιά επάνω. Το 37% των δασών της Αττικής μέσα σε έξι χρόνια κάηκε. Δεν θα τα ξαναδείτε ποτέ, ποτέ σας! Και σας το λέω γιατί το μέλλον της Ελλάδας είστε εσείς όλοι ξεχωριστά ο καθένας, εσείς! Και πρέπει να απολογούμαστε εμείς εδώ για τα εγκλήματα που κάνουμε ή τα λάθη. Αλλά εδώ δεν υπάρχει απολογητικό ύφος. Όλα έγιναν καλώς καμωμένα.

Άρα, λοιπόν, περίπου το 40% των δασών κάηκε στην Αττική. Ποιος φταίει; ΣΥΡΙΖΑ και Νέα Δημοκρατία, ας το πούμε ωμά. Εκεί κάηκαν, στη διακυβέρνηση τη δική σας κάηκαν όχι αλλού. Και πάμε και στην ουσία.

Το ότι αποτύχατε, αποδεικνύεται από ένα παράδειγμα, κύριε Πρωθυπουργέ: Στη Βουλγαρία υπερδιπλασιάστηκαν τα δάση τα τελευταία εξήντα χρόνια. Τα τελευταία εξήντα χρόνια έγιναν τρεις φορές παραπάνω από ό,τι ήταν πριν. Η κλιματική αλλαγή δηλαδή φτάνει μέχρι τη Ροδόπη, μέχρι τον ορεινό όγκο; Δεν περνάει απέναντι; Έχει κανένα ανάχωμα στα σύνορα η Ελλάδα για να λέει δεν περνάς απέναντι κλιματική αλλαγή; Άρα κάτι κάνουμε λάθος.

Προτάσεις θα ακούσετε στη δευτερολογία, γιατί περιμένω από όλους να ακούσω προτάσεις. Δεν άκουσα προτάσεις αυτή είναι αλήθεια. Εμείς θα δώσουμε συγκεκριμένες προτάσεις, κύριε Πρωθυπουργέ, και εύχομαι να τις ακούσετε. Εύχομαι να τις καταλάβατε, εύχομαι να τις κατανοήσετε.

Δεν θα πάω στους ειδικούς για το τι λένε, κύριε Πρωθυπουργέ. Θα μπορούσα να αναφέρω τα εξής: Εκθέσεις του ΟΟΣΑ, τα λάθη που έχουν γίνει, αλλά για την Αττική ειδικά έγιναν πέντε μοιραία λάθη τα οποία κατεγράφησαν από ειδικούς. Και ευτυχώς η Ελληνική Λύση έχει ειδικούς πραγματογνώμονες οι οποίοι μας λένε τα εξής συγκεκριμένα πράγματα:

Πρώτον, κατέρρευσε από την πρώτη στιγμή ο σχεδιασμός του συντονιστικού κέντρου. Κάηκαν πυροσβεστικά, τραυματίστηκαν πυροσβέστες, κάηκαν άνθρωποι, καθυστέρησαν μετά τις πρώτες ρίψεις από τα εναέρια μέσα. Είχαμε καθυστερήσεις. Σπαταλήθηκε πολύτιμος χρόνος όσο η φωτιά μπορούσε να τεθεί υπό έλεγχο, στην Αττική όλα αυτά. Καμμία προσπάθεια κατάσβεσης μέσα στη νύχτα και πάνω από έντεκα ώρες. Αποτέλεσμα; Το μέτωπο στον Βαρνάβα βρέθηκε στο Χαλάνδρι. Πέρασε απέναντι τριάντα χιλιόμετρα μακριά. Η μάχη χάθηκε στον Διόνυσο και την Εκάλη. Δεν λέω ότι φταίτε εσείς.

Ακούστε για να το ξεκαθαρίσουμε λίγο, ένας Πρωθυπουργός δεν μπορεί να τα ξέρει όλα δεν γίνεται. Μόνο ο Θεός τα ξέρει όλα. Αυτό σημαίνει ότι κάποιοι άλλοι φταίνε όμως, κύριε Πρωθυπουργέ. Διότι πολύ απλά η φωτιά διοχετεύτηκε στην Πεντέλη και τις γύρω περιοχές. Γιατί; Διότι φοβήθηκαν κάποιοι μην απειληθούν οι βίλες τους εκεί πάνω. Και υπάρχει έκθεση συγκεκριμένη.

Και επαναλαμβάνω, δεν είμαι από αυτούς που θα δώσω ευθύνη στον Πρωθυπουργό μόνο. Δεν φταίει ο Πρωθυπουργός. Δεν μπορεί να τα ξέρει όλα, εν πάση περιπτώσει. Γι’ αυτό έχει και τους Υπουργούς, Υφυπουργούς, υπηρεσιακούς παράγοντες. Δεν είδα να αποκεφαλίζει όμως κανέναν. Μονοδιάστατο σχέδιο πυρόσβεσης μόνο με εναέρια μέσα. Οι επίγειες δυνάμεις είχαν το ρόλο του κομπάρσου. Για την Αττική, λάθος στον συντονισμό των ελικοπτέρων. Αυτά γράφτηκαν, λέχθηκαν από ειδικούς και εδώ δεν λαμβάνει κανένας την ευθύνη. Ακόμη και ο Υπουργός του κ. Μητσοτάκη δήλωνε ότι ο κρατικός μηχανισμός είναι πάντοτε έτοιμος να αντιμετωπίσει όποια κατάσταση.

Και στην Κόρινθο τι έγινε; Αφού ήμασταν έτοιμοι στην Κόρινθο τι έγινε; Με είκοσι πέντε βαθμούς θερμοκρασία, καιγόταν η Κόρινθος. Κάποιος φταίει, κύριε Πρωθυπουργέ. Εάν οι ισορροπίες μέσα στη Νέα Δημοκρατία είναι φωτιά, αντιλαμβάνομαι ότι κάποιες στιγμές ένας Πρωθυπουργός, ένας Πρόεδρος, δεν μπορεί να πάρει κεφάλια.

Όμως, εδώ, κύριε Πρωθυπουργέ, φαίνεται ο ισχυρός Πρωθυπουργός που μπορεί να επιβάλει τον νόμο, την τάξη και, κυρίως, τη δικαιοσύνη, να παίρνει κεφάλια όταν φταίει κάποιος!

(Χειροκροτήματα από την πτέρυγα της Ελληνικής Λύσης)

Και πάμε στο αμίμητο. Γιατί ζητάω ευθύνη; Στον κύριο Πρωθυπουργό πρέπει να αποδώσω μια δήλωση θετική. Το 2018 όταν ήταν ο ΣΥΡΙΖΑ, δήλωνε ο Πρωθυπουργός: «Δεν μπορώ να αντιληφθώ τι σημαίνει ανάληψη πολιτικής ευθύνης, χωρίς παραίτηση». Εδώ, κύριε Πρωθυπουργέ, ούτε πολιτική ευθύνη αναλάβατε. Είχατε απόλυτο δίκιο τότε. Το είχατε πει. Και είχατε πει για πολιτική ευθύνη. Είχατε πει για ανάληψη, για παραιτήσεις.

Τώρα τι έγινε, κύριοι συνάδελφοι; Δεν υπάρχει ανάληψη ευθύνης; Δεν υπάρχει τίποτα; Εδώ θα πω ότι ο Πρωθυπουργός όμως πολλές φορές ακολουθεί την Ελληνική Λύση. Μην ακουστεί οξύμωρο, θα σας παραθέσω τις δηλώσεις του: 2021, η Ελλάδα δεν πρόκειται να στραφεί στην πυρηνική ενέργεια. Το είχα πει εγώ στη Βουλή τότε από το 2020 και ο Πρωθυπουργός το 2021 έλεγε «δεν πάμε». Δήλωσή του από το 2024: «Δεν μπορούμε να πετύχουμε ουδέτερο ισοζύγιο εκπομπών χωρίς πυρηνική ενέργεια». Ή το ένα ισχύει ή το άλλο.

Άρα, λοιπόν, έρχεται στη γραμμή της Ελληνικής Λύσης του μόνου κόμματος που κάνει αξιοπρεπή κριτική και αντιπολίτευση, με προτάσεις.

(Χειροκροτήματα από την πτέρυγα της Ελληνικής Λύσης)

Και αυτό μας χαροποιεί ιδιαίτερα, γιατί έχουμε κι άλλες προτάσεις να σας κάνουμε στη δευτερολογία μας.

Πάμε στα πυροσβεστικά μέσα. Εδώ, κύριε Πρωθυπουργέ, σας έπιασα λίγο αδιάβαστο. Μάλλον οι σύμβουλοί σας δεν σας έδωσαν τα στοιχεία. Δεν θα πω τι έγινε στην Εύβοια. Εκεί έγινε πάρτι. Δεν έγινε αναδάσωση. Από ενάμισι εκατομμύριο φυτά υπάρχουν εκατόν ογδόντα επτά χιλιάδες φυτά μόνο για να φυτευτούν. Ας το αφήσουμε αυτό.

Πάμε στα Air Tractor. Εδώ σας τα είχα πει. Ήσασταν εδώ, κύριε Πρωθυπουργέ. Είναι λάθος τα Air Tractor. Αυτά δεν σβήνουν ούτε ψησταριά. Τα είχαμε πει. Μεταφέρουν ελάχιστα λίτρα νερού. Και μάλιστα υπάρχει και η εξής ιδιομορφία. Αυτά που έχουν σταθερές βάσεις υδροληψίας δεν γεμίζουν στη θάλασσα. Το ξέρει ο Πρωθυπουργός. Μας το είπε εδώ. Δεν μπορούν να γεμίσουν. Τα υπόλοιπα τα αμφίβια δεν μπορούν να πάρουν νερό αν η θάλασσα έχει τέσσερα, πέντε ή έξι μποφόρ -θα πω εγώ- παραπάνω, με κυματισμό εξήντα εκατοστών. Τι τα πήραμε; Γιατί τα πήραμε;

Το αντιπυρικό υγρό -έχω απάντηση του Υπουργού- το πήραμε πάλι Σεπτέμβριο. Σας λέω συγκεκριμένα λάθη. Οι προτάσεις θα ακολουθήσουν.

Επίσης, ρωτάω τον κύριο Πρωθυπουργό, είπε για τα πυροσβεστικά τα CL- 415. Απ’ ό,τι ξέρω τρία ήταν για ένα χρόνο στη Γαλλία. Το ένα επέστρεψε, το καινούργιο, από ό,τι κατάλαβα. Τα δύο παλιά, γιατί παραμένουν εκεί; Γιατί δεν ανέλαβε τη συντήρηση η ΕΑΒ; Εδώ και τριάντα χρόνια η ΕΑΒ έκανε τη συντήρηση των Καναντέρ. Γιατί τώρα ξαφνικά παραμένουν έναν χρόνο εκεί; Πότε καθυστερούσε η ΕΑΒ έξι μήνες και πάνω Καναντέρ; Ποτέ! Στηρίξτε την Ελληνική Αμυντική Βιομηχανία.

(Χειροκροτήματα από την πτέρυγα της Ελληνικής Λύσης)

Μην τα στέλνετε στη Γαλλία για συντήρηση και περιμένουμε ένα, δύο χρόνια. Έχουμε δώδεκα Σούπερ Πούμα. Ακούστε, πετάνε τα δύο. Ρωτήστε τον Υπουργό, κύριε Πρωθυπουργέ. Ποιος φταίει; Οι Υπουργοί σας. Δεν φταίτε εσείς αλλά οι Υπουργοί σας, κύριε Πρωθυπουργέ. Γιατί πετάνε μόνο τα δύο; Το ένα είναι για αεροπυρόσβεση, βέβαια. Γιατί πετάνε μόνο τα δύο; Τις πταίει στο κάτω κάτω της γραφής; Ποιος φταίει; Δίνουμε λεφτά για να πάρουμε όπλα. Δίνει Μπελαρά ,Ραφάλ. Μαζί του ήμασταν. Δεν πετάνε. Ποιος φταίει ρε παιδιά, τι έγινε; Δεν πετάνε. Παίρνουμε αεροπλάνα που δεν πετάνε ή τα έχουμε στα παρκαρισμένα; Κάτι φταίει, κάποιος φταίει, κάποιοι φταίνε. Να βρούμε ποιοι φταίνε.

Να πάμε τώρα και στο άλλο, κύριε Πρωθυπουργέ. Αυτά περί πατριωτών, αυτό με ενόχλησε προσωπικά γιατί ξέρω ότι το δηκτικό σας σχόλιο αφορούσε και εμάς, φαντάζομαι. Και το λένε και οι Υπουργοί σας στα κανάλια. Επειδή μιλήσατε απαξιωτικά για τη φακή και είπατε «πατριώτες της φακής».

Θα σας πω, κύριε Πρωθυπουργέ, ότι η φακή είναι ένα πολύ υγιεινό και εύγευστο όσπριο το οποίο έχει μέσα βιταμίνες, μεγάλη θρεπτική αξία, πλούσια σε σίδηρο, φώσφορο, υδατάνθρακες, πρωτεΐνες, βιταμίνες βήτα. Μια χαρά είναι η φακή αλλά όταν έχεις συνηθίσει να τρως με χρυσά κουτάλια, με σούσι, με χαβιάρι και με πλούσια γεύματα δεν σου αρέσει η φακή. Εμείς προτιμάμε την φακή, τη φασολάδα την ελληνική και τον πατριωτισμό τον πραγματικό τι να κάνουμε τώρα;

(Χειροκροτήματα από την πτέρυγα της Ελληνικής Λύσης)

Έχουμε διαφορετική σύνθεση, υπόσταση και αντίληψη.

Και να πω και κάτι στον Πρωθυπουργό, επειδή μίλησε για πατριώτες της «φακής». Εγώ δεν υποτιμώ τον πατριωτισμό κανενός αλλά εν τη αποδείξει ο πατριωτισμός αποδεικνύεται όχι στα λόγια. Στα λόγια όλοι είμαστε όλοι κι εγώ κι εσείς και όλοι σας. Οι πράξεις είναι το θέμα.

Διαβάζω, λοιπόν, μια δήλωση και απευθύνομαι και στον Έλληνα Πρωθυπουργό και θα μου πείτε αν αυτή η δήλωση είναι πατριωτική: «Η απομείωση της εθνικής κυριαρχίας είναι σχετική έννοια». Ώπα! Σχετική έννοια η απομείωση της εθνικής κυριαρχίας; Συνεχίζω: «Συμφωνία αυτού του τύπου προσφυγής στη Χάγη με την Τουρκία μπορεί να συνεπάγεται και κάποιες υποχωρήσεις από κάποιες θέσεις που μπορεί να είναι η αφετηρία μας μιας διαπραγμάτευσης».

Αυτά δεν τα θεωρώ πατριωτικά εγώ. Αν τα θεωρείτε όλοι εσείς πατριωτικά έχω μια άλλη αντίληψη για τον πατριωτισμό. Εδώ μιλάμε για πατριώτες στο πανέρι. Αυτό δεν είναι πατριωτική δήλωση. Είναι άποψή μας. Όμως, δεν λέμε ότι δεν είναι πατριώτης ή είναι υποπατριώτης ή προδότης αυτός που την έκανε. Εμείς δεν είμαστε σαν τον Πρωθυπουργό να υβρίζουμε τους πολιτικούς μας αντιπάλους. Εμείς μιλάμε με επιχειρήματα. Αυτή είναι η ποιοτική διαφορά της Ελληνικής Λύσης.

(Χειροκροτήματα από την πτέρυγα της Ελληνικής Λύσης)

Δεν μπαίνουμε στη λάσπη και στον βούρκο. Συζητούμε πολιτικά και θεσμικά.

Και ρωτώ τους Βουλευτές της Νέας Δημοκρατίας: Είναι πατριωτισμός, να παριστάνετε τους μακεδονομάχους προεκλογικά και μετεκλογικά να εφαρμόζετε τη Συμφωνία των Πρεσπών με την οποία διαφωνούσατε προεκλογικά; Είναι πατριωτισμός να υπογράφεις συμφωνία για επέκταση της ΑΟΖ σου αλλά με μειωμένη επήρεια; Παγκόσμια πρώτη φορά στα πρακτικά. Δεν έχει ξαναγίνει. Είναι πατριωτικό να αλωνίζουν επί μήνες οι Τούρκοι στην Κάσο να μην μπορούμε να βάλουμε ένα καλώδιο;

Είναι πατριωτισμός να υπογράφεις συμφωνία μισής οριοθέτησης από την Ιταλία από δω, από την Αίγυπτο από εκεί, να στέλνει «μπακλαβά» την ΑΟΖ σου; Είναι πατριωτικό να παριστάνεις τον ήρωα στον Έβρο το 2008 όταν έχεις κάνει πάρκινγκ λαθρομεταναστών την Ελλάδα και απελπισμένα να μου βγάζετε τον κύριο από εδώ, τον συνάδελφο τον καλό, επειδή είναι από τη δεξιά σας πλευρά να βγαίνει στα κανάλια με εντολή από τον Πρωθυπουργό; Είναι πατριωτικά πράγματα αυτά; Όχι. Και αναφέρομαι στον κ. Πλεύρη. Βγάζετε δήθεν τους Δεξιούς. Αν τώρα ο Πλεύρης έχει γίνει Δεξιός, η ελαφροδεξιά τι να πει;

Είναι πατριωτικό να μην κάνεις τίποτα για το δημογραφικό;

(Θόρυβος στην Αίθουσα)

Ακούστε, ακούστε. Για εμάς δεν υπάρχει ούτε Δεξιά ούτε Αριστερά. Η πείνα είναι μία ενιαία για Δεξιούς και Αριστερούς. Καταλάβετέ το. Αυτή είναι η διαφορά μας.

(Χειροκροτήματα από την πτέρυγα της Ελληνικής Λύσης)

Και σας ομιλεί ένας άνθρωπος που δεν προέρχεται από το κόμμα σας. Εγώ προέρχομαι από το ΠΑΣΟΚ. Στα είκοσι τρία έφυγα από το ΠΑΣΟΚ. Εθνική ανεξαρτησία και λαϊκή κυριαρχία δεν τολμά κανείς να πει στη Νέα Δημοκρατία, σήμερα όμως. Αυτή είναι η πραγματικότητα.

(Χειροκροτήματα από την πτέρυγα της Ελληνικής Λύσης)

Είναι πατριωτικό να έχει σκοτωθεί κόσμος στα Τέμπη και να λέει Υπουργός σας ότι μπαγιάτεψε το θέμα; Πενήντα επτά νεκρούς είχαμε. Ούτε ο Πρωθυπουργός είπε αυτό το πράγμα. Είχε την ευαισθησία ο άνθρωπος να μην πει ποτέ κάτι τέτοιο. Και να βγαίνουν οι Υπουργοί σας και να τα λένε; Είναι πατριωτισμός αυτό;

Είναι πατριωτισμός να παραδώσετε τη χώρα στα καρτέλ ενέργειας; Όλοι σας, ΠΑΣΟΚ, Νέα Δημοκρατία και ΣΥΡΙΖΑ, τα καρτέλ ενέργειας εσείς τα ψηφίσετε, όπως και τα funds εσείς τα κάνατε. Να το μάθει ο ελληνικός λαός. Μαζί τα κάνατε, μαζί.

(Χειροκροτήματα από την πτέρυγα της Ελληνικής Λύσης)

Κι εδώ πρέπει να πω και το εξής. Περίμενα από τον Έλληνα Πρωθυπουργό -γιατί δεν είναι πατριωτικό αυτό- μετά την αποκάλυψη συνομιλίας της κ. Βούλτεψη με τον Πακιστανό εκπρόσωπο να της ζητήσει την παραίτηση. Έχετε δει το βίντεο της συνομιλίας; Να δίνει εντολές ο Πακιστανός στην Υπουργό και να λέει «ναι, ναι» η Υπουργός; Το έχετε δει το βίντεο, κύριε Πρωθυπουργέ, της κ. Βούλτεψη; Αν το έχετε δει και δεν την έχετε «αποκεφαλίσει» -πολιτικά εννοώ-, έχετε μεγάλο μερίδιο ευθύνης. Αν το δείτε, όμως, είμαι βέβαιος ότι θα την «αποκεφαλίσετε» πάραυτα εκείνη τη στιγμή, γιατί είναι η ντροπή για την Κυβέρνησή μας, ντροπή για την Ελλάδα.

(Χειροκροτήματα από την πτέρυγα της Ελληνικής Λύσης)

Για εμάς πατριωτισμός, κύριοι συνάδελφοι, είναι να θεωρείς….

(Θόρυβος στην Αίθουσα)

Ναι, να σας πω. Εμένα δεν ξέρει ο Πρόεδρος των Πακιστανών τον γιο μου ή την κόρη μου τι δουλειά κάνει, ότι είναι δικηγόρος, δεν λέει «φώναξε μου τον Μάνο να μιλήσω». Ο Μάνος είναι ο γενικός γραμματέας. Να λέει ο Πακιστανός που δεν είναι καν πρόεδρος, «ο Μάνος», «κλείσε μου ραντεβού να έρθω». Είμαστε με τα καλά μας; Τι είναι εδώ; Ουγκάντα; Και τα λέω με πολύ απλά λόγια.

Και επειδή μιλάτε για εξοπλισμούς, άκουσα έναν Υπουργό να λέει το αμίμητο και εκεί γέλασα, κύριε Πρωθυπουργέ. Δεν είναι δυνατόν εμείς που αγοράσαμε Ραφάλ και φρεγάτες να μην είμαστε πατριώτες. Πρέπει να πω ότι πιέσαμε και εμείς -θυμηθείτε λίγο το παρελθόν 2019 -2020- και τα πήραμε αλλά αυτό δεν είναι δικαιολογία πατριωτισμού. Τότε τι να πει ο Τσοχατζόπουλος; Δεν είναι επιχείρημα. Πιστέψτε με, δεν είναι επιχείρημα αυτό, διότι τα ίδια έλεγε και ο Τσοχατζόπουλος αλλά στη φυλακή πήγε στο τέλος. Το θέμα δεν είναι να αγοράζεις τα όπλα. Το θέμα είναι να χρησιμοποιείς τα όπλα εκεί, στην Κάσο, που δεν τα χρησιμοποιήσατε. Εκεί είναι η ουσία.

(Χειροκροτήματα από την πτέρυγα της Ελληνικής Λύσης)

Αλλιώς, γιατί να δώσω τα δισεκατομμύρια, για ποιον λόγο να τα δίνω τα δισεκατομμύρια; Ρωτώ γιατί να τα δίνω. Εξηγήστε μου.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Να κάνουμε τότε…

(Θόρυβος στην Αίθουσα)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ακούστε λίγο, κυρία Μπακογιάννη. Σας σέβομαι. Υπολήπτομαι την παρουσία σας. Διαφωνώ με τις απόψεις σας συνεχώς. Εγώ δεν σας έχω βρίσει.

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Ευτυχώς. Αλίμονο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δυστυχώς για εσάς, ευτυχώς για εμάς.

**ΠΡΟΕΔΡΟΣ (Κωνσταντίνος Τασούλας):** Παρακαλώ, όχι διάλογο. Απευθυνθείτε στο Σώμα, κύριε Βελόπουλε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δυστυχώς για εσάς, ευτυχώς για εμάς. Γιατί εγώ δεν σας έχω βρίσει ποτέ, ούτε σας έχω πει ψεκασμένους. Αν ήθελα να σας πω ψεκασμένους, θα μπορούσα να χρησιμοποιήσω χιλιάδες εκφράσεις παρόμοιες και παρεμφερείς οι οποίες εκθέτουν και Υπουργούς σας και Βουλευτές και καμμιά φορά και τον Πρωθυπουργό. Δεν πέφτω, όμως, στη λογική και στον βούρκο σας. Αυτή είναι η διαφορά. Έχουμε ποιοτικά χαρακτηριστικά που μας κάνουν διαφορετικούς. Θα ερχόμαστε πολιτικά να μιλήσουμε εδώ και εμείς αγκαλιάζουμε όλους τους Έλληνες ακόμα και αυτούς που εσείς υποτιμητικά τους φέρεστε γιατί είστε μια νομενκλατούρα υψηλότερη από εμάς.

Ναι, εγώ δεν είμαι κάτι σαν και εσάς. Δεν πήγα στο κολέγιο. Ένας απλός άνθρωπος, πολίτης, που ο πατέρας του ήταν ανθρακωρύχος και η μάνα του η κακομοίρα ήταν καθαρίστρια στα ξενοδοχεία αλλά είμαι περήφανος γι’ αυτήν την καταγωγή μου! Είμαι περήφανος για τον πατέρα και τη μάνα μου που με μεγάλωσαν με κόπο και με αίμα. Εντάξει;

(Χειροκροτήματα από την πτέρυγα της Ελληνικής Λύσης)

Και δεν θα πέσω σε επίπεδο τέτοιο ποτέ μου για έναν και μόνο λόγο. Ορκίστηκα εδώ μέσα, όσο είμαι, ότι θα μιλάω πολιτικά. Γι’ αυτό και αγκαλιάζουμε όλους τους Έλληνες. Η πείνα δεν έχει ούτε αριστερά ούτε δεξιά τσέπη ούτε κοιλιά αριστερή και δεξιά. Είτε πεινάς είτε δεν πεινάς. Θέλουμε να ενώσουμε όλους τους Έλληνες για τους Έλληνες, για την Ελλάδα, για την πατρίδα, για το έθνος.

(Χειροκροτήματα από την πτέρυγα της Ελληνικής Λύσης)

Αυτό θέλουμε να κάνουμε και στέλνουμε μήνυμα σε όλους τους Έλληνες.

Ακούστε, λοιπόν, τώρα. Δεν θα πω τι φταίει και τι δεν φταίει. Περιμένω τη δευτερολογία μου, για να καταθέσω προτάσεις. Η αλήθεια είναι ότι αυτή η χώρα κυβερνάται με θράσος και με ψέμα εδώ και δεκαετίες. Δεν είναι φαινόμενο μόνο αυτής της Κυβέρνησης. Με θράσος και με ψέμα. Λένε ψέματα συνειδητά και έρχονται με θράσος εδώ και τα υπερασπίζονται και τα πιστεύουν κιόλας οι ίδιοι. Όμως, το φως της αλήθειας δεν μπορεί να καλυφθεί από το σκοτάδι του ψέματος. Γι’ αυτό είμαστε εδώ. Θα αναδεικνύουμε την αλήθεια, την πραγματικότητα απέναντι στο ψέμα και το σκοτάδι.

(Χειροκροτήματα από την πτέρυγα της Ελληνικής Λύσης)

Είναι αλήθεια ότι πετάξατε τους εποχικούς πυροσβέστες σαν λεμονόκουπες. Το βλέπουμε το αποτέλεσμα. Η μόνη στρατηγική που εφαρμόστηκε -και πρέπει να το πούμε αυτό- ήταν το «112». Αυτό να το αποδώσουμε στην Κυβέρνηση. Είχαμε τις επιφυλάξεις -δεν τις είπαμε ποτέ, όλοι το λέγαμε- αλλά λειτουργεί. Δηλαδή το «112» είναι κάτι που λειτουργεί. Φαντάζομαι ότι όταν αρχίζουν να βομβαρδίζουν οι Τούρκοι, τότε θα βάλετε το «112» να τρέχουμε να κρυφτούμε όλοι μαζί. Μόνο που δεν έχουμε καταφύγια, ξέρετε.

**ΔΙΟΝΥΣΙΟΣ ΧΑΤΖΗΔΑΚΗΣ:** Μην το χαλάτε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πρέπει κάποια στιγμή εσύ που είσαι ναύαρχος….

**ΠΡΟΕΔΡΟΣ (Κωνσταντίνος Τασούλας):** Κύριε Βελόπουλε, όχι ατομικά. Στο Σώμα απευθυνόμαστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αφού πετάγονται από κάτω, κύριε Πρόεδρέ μου!

**ΠΡΟΕΔΡΟΣ (Κωνσταντίνος Τασούλας):** Ελάτε τώρα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πετάγονται από κάτω συνέχεια. Εγώ φταίω; Πάλι εγώ φταίω; Πετάγονται από κάτω κάνεις παρατήρηση σε εμένα. Μιλάω εγώ με αυτούς κάνεις παρατήρηση σε εμένα.

**ΠΡΟΕΔΡΟΣ (Κωνσταντίνος Τασούλας):** Ελάτε, στο Σώμα απευθυνόμαστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Βρέξει-χιονίσει, η Ελληνική Λύση φταίει για όλα. Το καταλάβαμε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΟΣ (Κωνσταντίνος Τασούλας):** Τους τρομάξατε, γιατί κηρύξατε τον πόλεμο στην Τουρκία προηγουμένως και θορυβήθηκαν.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κάποιος πρέπει να τον κηρύξει. Θα φτάσουν στο Σούνιο. Κάποιος πρέπει να τον κηρύξει. Θα φτάσουν στην Ακρόπολη. Πού πρέπει να φτάσουν; Έξω από το σπίτι του Προέδρου της Βουλής;

**ΠΡΟΕΔΡΟΣ (Κωνσταντίνος Τασούλας):** Όχι απότομα, γιατί τρομάξαμε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν πειράζει, δεν πειράζει. Δεν θέλω ούτε ευφυολογήματα ούτε χιούμορ, όταν μιλάω, κύριε Πρόεδρε. Σας ευχαριστώ πάρα πολύ.

Πάμε στην ουσία και κλείνω εδώ. Υπάρχει ένα παράκεντρο εξουσίας. Μπορεί να ενοχλεί η Ελληνική Λύση. Γι’ αυτό και μας αρέσει η αλήθεια, διότι η αλήθεια ενοχλεί. Τι ετοιμάζουν, λοιπόν; Θα σας το πω κι ας ενοχληθείτε. Βάζουν τον κ. Τσίπρα, βάζουν τον κ. Γιώργο Παπανδρέου να κάνει μια νέα δήθεν κεντροαριστερά. Βολεύεται ο Πρωθυπουργός. Κάνουν υποκομματίδια, κάνουν ό,τι μπορούν, για να ανασχέσουν τη δυναμική της Ελληνικής Λύσης. Βάζουν δημοσκόπους οι οποίοι είναι στελέχη της Νέας Δημοκρατίας και Υπουργοί της να κάνουν ψευτοδημοσκοπήσεις. Μας πολεμούν, το αντιλαμβάνομαι. Μας λοιδορούν, το αντιλαμβάνομαι. Μας συκοφαντούν, το αντιλαμβάνομαι. Και επιχειρούν να τρώσουν την ηθική μας.

Εμείς, όμως, λέμε κάτι στον Πρωθυπουργό. Και εδώ το λέω και στον ελληνικό λαό: Δεν λυγίζουμε με τίποτα. Είμαστε πολύ σκληροί, για να πεθάνουμε και θα αναστήσουμε την Ελλάδα. Δεν θα πεθάνουμε!

(Χειροκροτήματα από την πτέρυγα της Ελληνικής Λύσης)

Και κάνουμε το σάλπισμα της ένωσης των Ελλήνων. Κάνω έκκληση σε όλους τους Έλληνες ανεξαρτήτως κομματικού μηχανισμού, τοποθέτησης δεξιά ή αριστερά. Κάνω σε όλους τους Βουλευτές μια έκκληση να δούμε πού είναι το πρόβλημα. Το πρόβλημα δεν είναι ούτε το ΠΑΣΟΚ ούτε ο ΣΥΡΙΖΑ ούτε τα υπόλοιπα κόμματα. Το πρόβλημα είναι η νοοτροπία μας. Αν δεν ενωθούμε απέναντι στην αντιλαϊκή πολιτική, δεν θα κερδίσει ο πολίτης.

Απέναντι σε αυτήν την αντιλαϊκή πολιτική, λοιπόν, στέκεται η Ελληνική Λύση με προτάσεις και επιχειρήματα. Καλούμε όλους τους Έλληνες να ταχθούν δίπλα σε αυτήν την πολιτική, εθνική, κοινωνική, λαϊκή, πατριωτική φωνή. Σε αυτήν τη φωνή δεν χωρούν διαμοιρασμοί ούτε διχασμοί. Ένωση πατριωτικών δυνάμεων είτε αριστερών είτε δεξιών απέναντι στη λαίλαπα της ομογενοποιημένης πολιτικής που λέγεται -αυτό που έχω πει πολλές φορές- γκλομπαλισμός. Πατριωτισμός και γκλομπαλισμός. Συγκρούονται τα δύο αυτά μεγέθη. Όποιος θέλει είναι με τον πατριωτισμό, όποιος θέλει με τον γκλομπαλισμό. Όποιος θέλει πίσω μου ελθείν, είμαι εδώ, είμαστε εδώ, για να ακολουθήσουμε την πορεία την πατριωτική.

Και κλείνοντας, κύριε Πρόεδρε, έχω να πω το εξής. Ο πόλεμος, ο όποιος πόλεμος, κύριε Πρόεδρε, αρχίζει όταν θέλεις εσύ ο ίδιος, αλλά δεν τελειώνει όταν θέλεις. Όσοι θέλουν πόλεμο με την Ελληνική Λύση, θα τον έχουν, αλλά δεν θα τελειώσει ο πόλεμος, όταν θέλουν αυτοί. Θα τελειώσει ο πόλεμος, όταν θέλουμε εμείς. Δηλαδή, πότε; Όταν νικήσει η Ελληνική Λύση, νικήσει ο ελληνικός λαός.

(Χειροκροτήματα από την πτέρυγα της Ελληνικής Λύσης)

Έχουμε μάθει στον πόλεμο, έχουμε μάθει στις μάχες. Γεννηθήκαμε στον πόλεμο. Το ψέμα και το θράσος θα το πολεμήσουμε. Εμείς θα νικήσουμε, η Ελλάδα θα νικήσει μαζί με τους Έλληνες για τους Έλληνες.

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Κι εμείς ευχαριστούμε και ειλικρινά σας ευχαριστώ και για την τήρηση του χρόνου.

Αμέσως μετά τον κ. Βελόπουλο καλώ στο Βήμα για τη δική του ομιλία τον κ. Αλέξανδρο Χαρίτση, Πρόεδρο της Κοινοβουλευτικής Ομάδας Νέα Αριστερά.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Βλέπω ότι ο κύριος Πρωθυπουργός αποχώρησε από την Αίθουσα. Όμως, εγώ θα ξεκινήσω την ομιλία μου απευθυνόμενος σε αυτόν, γιατί θέλω να υπενθυμίσω κάποια πράγματα που ο ίδιος έλεγε.

Πριν από έναν χρόνο περίπου -για να είμαι απολύτως ακριβής, στις 22 Νοεμβρίου του 2023-, βρισκόμασταν πάλι εδώ σε αυτή την Αίθουσα της Ολομέλειας σε μια αντίστοιχη προ ημερησίας διάταξης συζήτηση. Τότε η συζήτηση αυτή ήταν για την αποκατάσταση των πληγεισών περιοχών της Θεσσαλίας και του Έβρου και η συζήτηση περιστράφηκε γύρω από την αντιμετώπιση της κλιματικής κρίσης. Διάβασα λοιπόν αυτές τις ημέρες και πάλι την ομιλία την οποία είχε εκφωνήσει τότε ο Πρωθυπουργός και μου ήρθε στο μυαλό ο γνωστός στίχος «τα ψεύτικα τα λόγια τα μεγάλα».

Θα προσπαθήσω να φρεσκάρω τη μνήμη του κυρίου Πρωθυπουργού. Τότε λοιπόν είχε ξεκινήσει την ομιλία του ο κ. Μητσοτάκης αναφερόμενος στο Μεσανατολικό και τις εξελίξεις στην Παλαιστίνη. Τότε είχε εκφράσει την ικανοποίησή του για τη συμφωνία μεταξύ Χαμάς και Ισραήλ για την ανταλλαγή κάποιων από τους ομήρους και την απελευθέρωσή τους και την προσωρινή παύση πυρός. Και έλεγε τότε ο κ. Μητσοτάκης ότι η ελληνική διπλωματία ενεργεί ως παράγοντας σταθερότητας στην ευρύτερη περιοχή.

Αλήθεια; Πότε ενήργησε η Κυβέρνηση Μητσοτάκη ως παράγοντας σταθερότητας στην ευρύτερη περιοχή; Όταν επικροτούσε την ακροδεξιά πολιτική της κυβέρνησης Νετανιάχου του Ισραήλ; Όταν τα στελέχη, οι Υπουργοί σας, μιλούσαν για το δικαίωμα αυτοάμυνας του Ισραήλ την ώρα που δολοφονούνταν καθημερινά χιλιάδες άμαχοι; Όταν στέλνατε φρεγάτες στην Ερυθρά Θάλασσα; Όταν δεν τολμούσατε και δεν τολμάτε ακόμη και σήμερα να ψελλίσετε ούτε καν το αυτονόητο; Τι, δηλαδή; Την ανάγκη για αναγνώριση παλαιστινιακού κράτους, όπως και η ίδια η Βουλή των Ελλήνων έχει από το 2015 ψηφίσει.

Κυρίες και κύριοι συνάδελφοι, είναι ανατριχιαστικό -δεν μπορώ να βρω εγώ άλλη λέξη να το περιγράψω- να ακούς τον γιατρό του ΟΗΕ να λέει ότι «στη Γάζα το πρωί εμβολιάζουμε παιδιά, για να τα βλέπουμε το ίδιο βράδυ να σκοτώνονται». Αυτή είναι η γενοκτονία που συντελείται στη γειτονιά μας, δίπλα μας.

Εμείς δεν μιλάμε με μισόλογα. Το έχουμε πει ως Νέα Αριστερά από την πρώτη στιγμή: Απερίφραστη καταδίκη της γενοκτονίας στη Γάζα. Πλήρης κατάπαυση του πυρός. Αναγνώριση του παλαιστινιακού κράτους.

Γι’ αυτά πρέπει να παλέψουμε. Αυτά πρέπει να απαιτήσουμε. Αυτό επιβάλλει το Διεθνές Δίκαιο. Αυτό επιβάλλει ο ανθρωπισμός. Αυτό επιτάσσει και το εθνικό μας συμφέρον για ειρήνη και σταθερότητα στην περιοχή μας.

Κυρίες και κύριοι συνάδελφοι, τον Νοέμβριο του 2023 σε αυτή τη συζήτηση στην οποία αναφέρθηκε πριν ο κ. Μητσοτάκης, αφού αναφέρθηκε στο Μεσανατολικό, είχε μιλήσει και είχε υποσχεθεί ότι ο Έβρος και η Θεσσαλία θα αναγεννηθούν από τις στάχτες και τα λιμνάζοντα ύδατα της πυρκαγιάς στη μία περίπτωση, και της πλημμύρας στην άλλη.

Έναν χρόνο μετά πού βρισκόμαστε; Βρισκόμαστε στο σημείο στο οποίο η Κυβέρνηση Μητσοτάκη διεκδικεί βραβείο στασιμότητας. Και δεν το λέω εγώ. Το είπε πολύ πρόσφατα ο κ. Μπένος τον περασμένο Αύγουστο στο συνέδριο που διοργανώθηκε με πρωτοβουλία της Προέδρου της Δημοκρατίας στην Αλεξανδρούπολη για το πρόγραμμα «Έβρος Μετά». Είπε: «Η Κυβέρνηση οφείλει να ξεκαθαρίσει άμεσα το τοπίο ως προς τη χρηματοδότηση του προγράμματος, ειδάλλως το master plan δεν μπορεί να ολοκληρωθεί». Ο κ. Μπένος το λέει.

Επίσης, ο Δήμαρχος Αλεξανδρούπολης, αφού αναρωτήθηκε εάν έχουν γίνει όλα όσα θα μπορούσαν να έχουν γίνει μέσα σε έναν χρόνο ώστε να αποτρέψουμε την επανάληψη των ίδιων καταστάσεων, έθεσε μια σειρά από ερωτήματα: Από την απόκτηση ψηφιακών συστημάτων ανίχνευσης καπνού μέχρι την εγκατάσταση πυροσβεστικών κλιμακίων, για να καταλήξει στο συμπέρασμα -ο Δήμαρχος Αλεξανδρούπολης, όχι εγώ- ότι δεν έχουν γίνει ούτε τα βασικά. Αυτά για τον Έβρο.

Όσον αφορά τη Θεσσαλία, το λένε πλέον οι πάντες για τη Θεσσαλία. Τι να πρωτοπεί κανείς πλέον για τη Θεσσαλία; Όλα τα χρονοδιαγράμματα έχουν πάει πίσω σε όλα τα μεγάλα έργα. Από τα αντιπλημμυρικά υλοποιούνται μόνο εκείνα τα οποία αφορούν προσωρινές αποκαταστάσεις, ενώ το περίφημο master plan για τη Θεσσαλία ανατέθηκε σε μια ολλανδική εταιρεία με έδρα τον Ταύρο εδώ λίγο πιο κάτω στην Πειραιώς, η οποία δεν έχει την παραμικρή εμπειρία στην υλοποίηση αντίστοιχων έργων.

Το μόνο που κάνατε βεβαίως -σπεύσατε να το κάνετε- για τη Θεσσαλία ήταν αυτό το οποίο σας ενδιέφερε, να δημιουργήσετε ανώνυμη εταιρεία για τη διαχείριση των υδάτων, με απώτερο σκοπό την ιδιωτικοποίησή του. Αυτή είναι η πολιτική σας, η κρίση ως ευκαιρία για μπίζνες.

Μην αναρωτιέστε μετά γιατί οι πολίτες δυσφορούν με την Κυβέρνηση. Δυσφορούν και δεν αντέχουν άλλο δούλεμα και υποσχέσεις. Δυσφορούν γιατί βιώνουν με πολύ επώδυνο τρόπο τα αποτελέσματα της πολιτικής σας.

Ανοίγω εδώ μια μικρή παρένθεση.

Είδατε καθόλου τα τελευταία στοιχεία της EUROSTAT; Η χώρα μας κατέχει το τέταρτο υψηλότερο στην Ευρωπαϊκή Ένωση ποσοστό όσον αφορά τον κίνδυνο φτώχειας και κοινωνικού αποκλεισμού. Δύο μάλιστα ελληνικές περιφέρειες, η δυτική Ελλάδα και η Πελοπόννησος, κατατάσσονται στις είκοσι χειρότερες στην Ευρωπαϊκή Ένωση, με το αντίστοιχο ποσοστό κινδύνου κοινωνικού αποκλεισμού και φτώχειας στο 35%. Και η χώρα μας μάλιστα -λέει η EUROSTAT- εμφανίζει τη μεγαλύτερη μείωση του διαθέσιμου εισοδήματος από το 2010 για τα νοικοκυριά, 28,4% μείωση του διαθέσιμου εισοδήματος. Πάνω από το ένα τέταρτο δηλαδή του διαθέσιμου εισοδήματος είναι χαμένο.

Και αυτό είναι το 28% το οποίο θα έπρεπε να αφορά και να απασχολεί την Κυβέρνησή σας. Αλλά, το μόνο 28% το οποίο φαίνεται ότι σας απασχολεί είναι το ποσοστό της Νέας Δημοκρατίας στις ευρωεκλογές. Και βεβαίως, έχετε βρει το μεγάλο σχέδιο για την αύξηση αυτού του ποσοστού, τη στροφή προς την άκρα Δεξιά. Αυτό είναι το πολιτικό σχέδιο πλέον της Νέας Δημοκρατίας σε βάρος της χώρας, σε βάρος της δημοκρατίας, σε βάρος του κράτους δικαίου.

Είδαμε, κύριε Μητσοτάκη, να κάθεστε δίπλα-δίπλα με τη μεταφασίστρια κύρια Μελόνι, την επίγονο του Μουσολίνι, να χαμογελάτε και κυρίως να μιλάτε την ίδια γλώσσα μαζί της. Και ναι, αναφέρομαι στο μεταναστευτικό και στην υποκρισία μιας Κυβέρνησης η οποία από τη μία λέει ότι αναγνωρίζει το υπαρκτό –υπαρκτότατο-, και τεράστιο δημογραφικό πρόβλημα της χώρας και ότι ολόκληρες περιοχές της χώρας μαραζώνουν, η ύπαιθρος ερημώνει, την ίδια στιγμή όμως δεν έχει κανένα ουσιαστικό στρατηγικό σχέδιο για την ένταξη των μεταναστών στην ελληνική κοινωνία, καμμία στρατηγική για τη δημογραφική και κοινωνική ανανέωση της χώρας μας.

Γι’ αυτό επικροτείτε το ακροδεξιό μοντέλο της κ. Μελόνι, η οποία εσχάτως κάνει «outsourcing» το μεταναστευτικό στη γειτονική της και γειτονική μας Αλβανία. Γι’ αυτό κάνετε πως δεν βλέπετε ότι υπάρχει κι άλλος δρόμος για το μεταναστευτικό.

Είναι ο δρόμος…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Του 2015!

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Είναι ο δρόμος της στρατηγικής ένταξης. Είναι ο δρόμος τον οποίο ακολουθεί σήμερα, κύριε Μητσοτάκη, ο Ισπανός Πρωθυπουργός, ο κ. Σάντσεθ. Αυτός είναι ο δρόμος.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ο δρόμος του 2015!

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Υπάρχει και άλλος δρόμος. Δεν υπάρχει μόνο η ακροδεξιά στην Ευρώπη.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ο δρόμος του 2015!

Γιατί δεν το λέτε; Είναι ο δρόμος του 2015!

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Επιμένετε να έχετε διαλέξει πλευρά, να έχετε διαλέξει την πλευρά της κ. Μελόνι, του κ. Όρμπαν. Αυτή την πλευρά έχετε διαλέξει να επιλέγετε, την ώρα που υπάρχει και η προοδευτική Ευρώπη, που σας δείχνει και έναν διαφορετικό δρόμο.

Και δυστυχώς, αυτήν ακριβώς την επικίνδυνη τακτική ακολουθείτε και στα εθνικά μας θέματα, εμπλέκοντας την εξωτερική μας πολιτική στις ενδοπαραταξιακές σας κόντρες, κύριε Μητσοτάκη.

Θα έπρεπε να σας έχει γίνει μάθημα, ειδικά σε εσάς, ότι ο εθνολαϊκισμός και η δημαγωγία βλάπτουν την εξωτερική πολιτική και τα εθνικά μας συμφέροντα. Και θα έπρεπε να έχει γίνει μάθημα σε εσάς μετά τη στάση την οποία κρατήσατε την περίοδο της Συμφωνίας των Πρεσπών.

(Χειροκροτήματα από την πτέρυγα της Νέας Αριστεράς)

Εμείς λοιπόν είμαστε ξεκάθαροι, κύριε Μητσοτάκη, και λέμε ότι, ναι, πρέπει να προχωρήσει ο διάλογος με την Τουρκία, χωρίς ξένες επιδιαιτησίες, με τελικό στόχο τη Χάγη και την επίλυση της διαφοράς μας στη βάση της διεθνούς νομιμότητας.

Λέμε «όχι» στον εθνικισμό. Λέμε «όχι» στην πατριδοκαπηλία. Λέμε «όχι» στη λογική των υπέρογκων εξοπλισμών που στοιχίζουν στο κράτος, στην ανάπτυξη, στις κοινωνικές υπηρεσίες και τις υπηρεσίες πρόνοιας. Και είμαστε κατηγορηματικά αντίθετοι σε αυτό που κάνετε σήμερα, να μετατρέπετε το θέμα των σχέσεων με την Τουρκία ζήτημα διαχείρισης των συσχετισμών στο εσωτερικό της δεξιάς «πολυκατοικίας».

Απαιτείται ενημέρωση των πολιτικών Αρχηγών, όχι παρασκηνιακά παιχνίδια, όχι διαρροές, όχι εργαλειοποίηση της εξωτερικής μας πολιτικής.

Κλείνω αυτή την παρένθεση.

Κύριε Μητσοτάκη, θα σας υπενθυμίσω και μια ακόμη δήλωσή σας από τον περασμένο Αύγουστο, όταν μια καταστροφική πυρκαγιά έφτασε μέσα στον οικιστικό ιστό της Αθήνας, στην πρωτεύουσα της χώρας, σε μια πόλη στην οποία ζουν περισσότεροι από τέσσερα εκατομμύρια Έλληνες και η οποία παράγει περισσότερο από το 50% του ΑΕΠ της χώρας.

Είπατε: «Ευτυχώς, ήταν λίγοι οι συμπολίτες μας που επλήγησαν από την πυρκαγιά». Αυτό δηλώσατε.

Ειλικρινά, τι σκεφτόσασταν, όταν κάνατε μια τέτοια δήλωση; Ότι λίγοι πολίτες, συμπολίτες μας επλήγησαν από την πυρκαγιά που έχει φτάσει μέχρι το Χαλάνδρι και σταμάτησε στη λεωφόρο Αναπαύσεως, την οποία επισκέφτηκα εγώ τις επόμενες ημέρες; Τη σταμάτησε ο δρόμος, δηλαδή, για να μην κατέβει πιο κάτω! Ειλικρινά, δεν μπορώ να καταλάβω τι σκεφτόσασταν. Σημασία, όμως, έχει τι σκέφτονται οι Έλληνες πολίτες.

Ας δούμε, λοιπόν, τι λένε τα στοιχεία πάλι από το ειδικό ευρωβαρόμετρο για τα ακραία καιρικά φαινόμενα. Κατ’ αρχάς, έχουμε ως χώρα μια πρωτιά, καθώς η χώρα μας κατατάσσεται πρώτη μεταξύ των είκοσι επτά, με ποσοστό 88% των Ελλήνων πολιτών να πιστεύει ότι η χώρα είναι εκτεθειμένη στις πυρκαγιές.

Πρωτιά έχουμε, επίσης, με ποσοστό 79% στους πολίτες που νιώθουν τον κίνδυνο από τα εν γένει ακραία καιρικά φαινόμενα. Πρωτιά έχουμε και όσον αφορά στον κίνδυνο από τις πλημμύρες, 85%. Πρωτιά και στην αγωνία για κινδύνους από έντονες βροχοπτώσεις, 52%. Δεν νομίζω ότι χρειάζεται να αναλύσω περαιτέρω το αίσθημα ανασφάλειας το οποίο διακατέχει τους πολίτες, όταν έχουμε αυτά τα στοιχεία σε σχέση με τα ακραία καιρικά φαινόμενα.

Άρα, κύριε Μητσοτάκη, η εικόνα την οποία προσπαθήσατε να μας παρουσιάσετε στην πρωτολογία σας νομίζω ότι είναι απολύτως, πέρα για πέρα εκτός πραγματικότητας. Η ανασφάλεια, το αίσθημα ότι είναι απροστάτευτοι απέναντι στις φυσικές καταστροφές, αυτό είναι που κυριαρχεί σήμερα στην ελληνική κοινωνία.

Κυρίες και κύριοι συνάδελφοι, έχω απομονώσει και μια φράση την οποία πολύ συχνά το τελευταίο διάστημα οι λογογράφοι του κ. Μητσοτάκη χρησιμοποιούν στις ομιλίες του, όταν μιλάει για τα ζητήματα της Πολιτικής Προστασίας: «Όποιος αποτυγχάνει να προετοιμαστεί προετοιμάζεται για να αποτύχει». Είναι μια φράση του Μπέντζαμιν Φράνκλιν. Ο δε αρμόδιος Υπουργός Πολιτικής Προστασίας σε όλες τις περιπτώσεις χρησιμοποιούσε την ίδια φράση: «Μάχη, μάχη και μάχη». Σωστά;

Σήμερα, λοιπόν, καλούμαστε να αξιολογήσουμε αν πραγματικά η Κυβέρνηση έδωσε αυτή τη μάχη και ποιο ήταν το αποτέλεσμα όλης αυτής της προετοιμασίας, αφού δεν ήταν απροετοίμαστη και για φέτος, αλλά και για το σύνολο της πενταετούς κυβερνητικής θητείας, για να προετοιμάσει την ελληνική κοινωνία για τη μάχη ενάντια στην κλιματική αλλαγή, να σταθεί στο ύψος των περιστάσεων, να σταθεί αντάξια όσων δίνουν αυτή τη μάχη στο πεδίο κάθε χρόνο με τις φλόγες, με ρίσκο την ίδια τους τη ζωή, τους άνδρες και τις γυναίκες του Πυροσβεστικού Σώματος δηλαδή.

Θα πρέπει και πάλι, δυστυχώς, να ξεκινήσουμε από τα αυτονόητα, αυτά τα οποία θα έπρεπε να αποτελούν κοινό τόπο. Δυστυχώς, νομίζω ότι και σε αυτή την Αίθουσα δεν συμφωνούμε όλοι σε αυτό. Σε σχέση με το ποια είναι τα πραγματικά δεδομένα, αν δεν ανήκουμε λοιπόν στην κατηγορία των ακροδεξιών αρνητών της κλιματικής κρίσης, τα δεδομένα και το μήνυμα το οποίο μας δίνει η επιστήμη είναι ότι ο πλανήτης μας βρίσκεται πέραν του σημείου που η απειλή της υπερθέρμανσης είναι κάτι που βρίσκεται στο μακρινό, απώτατο μέλλον, σαν μια μακρινή απειλή. Η διακυβερνητική επιτροπή για την κλιματική αλλαγή έχει ονομάσει το σημείο στο οποίο βρισκόμαστε ως σημείο χωρίς επιστροφή και πλέον, οι ακραίες συνέπειες από την αλλαγή του κλίματος είναι όχι απλώς δεδομένες, αλλά και αναπόφευκτες. Κοινώς, έχει έρθει η ώρα να μη μιλάμε απλώς και μόνο για κλιματική κρίση. Έχει έρθει η ώρα να συνειδητοποιήσουμε ότι η εποχή μας, αυτή που ονομάζουν οι επιστήμονες «η εποχή του ανθρωπόκενου», είναι η εποχή της επιταχυνόμενης κλιματικής κατάρρευσης.

Η συζήτηση στη χώρα μας θα έπρεπε να διεξάγεται με αυτούς τους όρους, με αυτά τα δεδομένα κατά νου και βάσει αυτών των δεδομένων, να συζητάμε για το ποιο είναι το εθνικό στρατηγικό σχέδιο αντιμετώπισης αυτής της κρίσης.

Τι αντιμετωπίσαμε τα τελευταία χρόνια; Αντιμετωπίσαμε την καταστροφή της Θεσσαλίας, αντιμετωπίσαμε τη μεγαλύτερη δασική πυρκαγιά στην Ευρώπη από τότε που υπάρχουν καταγραφές, αυτή του Έβρου δηλαδή. Αντιμετωπίσαμε τη ρημαγμένη Εύβοια, τις εκκενώσεις των ξενοδοχείων στη Ρόδο και πρόσφατα, βεβαίως -αναφέρθηκα και πριν- τη φωτιά η οποία έφτασε μέχρι το Χαλάνδρι.

Φαινόμενα αντίστοιχα, βεβαίως, αντιμετωπίζουν και άλλες χώρες της Ευρώπης. Ο Ευρωπαίος Επίτροπος για τη Διαχείριση των κρίσεων, ο κ. Λέναρτσιτς, εκτίμησε πρόσφατα ότι τα ακραία καιρικά φαινόμενα είναι η νέα κανονικότητα για την Ευρώπη. Οι επιστήμονες έχουν προειδοποιήσει ότι για κάθε έναν βαθμό Κελσίου αύξησης της θερμοκρασίας γνωρίζουμε ότι η ατμόσφαιρα είναι σε θέση να συγκρατήσει περισσότερο από 7% επιπλέον υδρατμούς και αυτά τα ακραία πλημμυρικά φαινόμενα οφείλονται ακριβώς σε αυτή την νέα πραγματικότητα και η ήπειρό μας, η Ευρώπη, θερμαίνεται περισσότερο από οποιαδήποτε άλλη ήπειρο στον πλανήτη αυτή τη στιγμή, με τη Νοτιοανατολική Ευρώπη μάλιστα να είναι το hot spot αυτής της υπερθέρμανσης.

Και στη χώρα μας, σύμφωνα με τα στοιχεία του Εθνικού Αστεροσκοπείου, τα τελευταία τριάντα με σαράντα χρόνια, η συνολική αύξηση της θερμοκρασίας στην Ελλάδα ξεπερνάει τον ενάμιση βαθμό Κελσίου. Και αυτά τα στοιχεία τα δείχνω για να περιγράψω μια κατάσταση η οποία είναι δραματική, η οποία θα γίνει χειρότερη, η οποία μας είναι γνωστή και βάσει της οποίας θα έπρεπε η Κυβέρνηση να σχεδιάζει.

Η Κυβέρνηση τα γνώριζε όλα αυτά, όταν ξεκινούσε τη φετινή αντιπυρική περίοδο και γνώριζε ότι το 2023, η αμέσως προηγούμενη χρονιά, ήταν το έτος με την υψηλότερη θερμοκρασία από το 1991 και ότι ο χειμώνας 2023-2024 ήταν ο θερμότερος που έχει καταγραφεί στην ιστορία. Γνώριζε, επίσης, ότι η αντιπυρική περίοδος του 2023 ήταν η δεύτερη χειρότερη στη χώρα μας μετά από αυτή του 2007, με περισσότερα από 1,7 εκατομμύριο στρέμματα καμένων εκτάσεων. Και γνώριζε, επίσης, ότι η συζήτηση περί καμένων εκτάσεων δεν αποτυπώνει από μόνη της όλη την αλήθεια, γιατί οι περιβαλλοντικές οργανώσεις έχουν ορθά επισημάνει ότι την τελευταία διετία έχουμε μια ανεπανάληπτη καταστροφή αρχέγονων δασών και οικοσυστημάτων που δεν μπορούν έτσι απλά να ανανεωθούν και με εξαιρετική πύκνωση τέτοιων φαινομένων, ειδικά στις προστατευόμενες περιοχές.

Και υπάρχει και κάτι τελευταίο εξαιρετικά σημαντικό που το επισημάνατε, κύριε Μητσοτάκη, στην πρωτολογία σας, αλλά πολύ φοβάμαι ότι το ανασύρετε πού και πού, ενώ στην πραγματικότητα, το έχετε πετάξει στον κάλαθο των αχρήστων. Και αναφέρομαι στο πόρισμα του καθηγητή Γκολντάμερ, ενός επιστήμονα με παγκόσμια αναγνώριση.

Και τι λέει το πόρισμα αυτό για τη χώρα μας; Λέει κάτι πολύ απλό, το οποίο όμως είναι και καθοριστικό, ότι το μοντέλο το οποίο ακολουθούμε είναι λάθος, ότι η έμφαση θα έπρεπε να δοθεί στην πρόληψη και όχι στην κατάσβεση, ότι θα πρέπει να προχωρήσουμε σε τομές διοικητικές και οργανωτικές για να υπάρχει συντονισμός και ένα εθνικό σχέδιο οχύρωσης. Δυστυχώς, η Κυβέρνηση, η οποία ομνύει στην αριστεία, αλλά υπηρετεί τελικά την αδράνεια, επικαλείται το συγκεκριμένο πόρισμα, αλλά στην ουσία, το έχει παντελώς αγνοήσει εδώ και πέντε χρόνια. Και το έχει αγνοήσει για έναν πολύ απλό λόγο, γιατί αυτό το πόρισμα μας καλεί να ξεβολευτούμε από ένα μοντέλο το οποίο στις σημερινές συνθήκες μάς οδηγεί μαθηματικά στην καταστροφή.

Αντ’ αυτού, ο κ. Μητσοτάκης μάς είπε σήμερα το πρωί για το πρόγραμμα «ANTINERO». Μιλάτε, δηλαδή, για το πρόγραμμα που βάλατε με εντελώς πρόχειρο τρόπο στο Ταμείο Ανάκαμψης και Ανθεκτικότητας για αναδασώσεις και μετά, διαπιστώσατε ότι δεν υπήρχε αυτό το μέγεθος των εκτάσεων και μεταφέρατε τα 450 εκατομμύρια στους καθαρισμούς δασών. Μιλάτε για το πρόγραμμα για το οποίο οι δασολόγοι λένε ότι δεν έχουν προηγηθεί διαχειριστικές μελέτες, οι δασικές υπηρεσίες δεν μπορούν να τις ελέγξουν και οι καθαρισμοί καταλήγουν σε πολλές περιπτώσεις σε καταστροφή του δάσους.

Έγινε μια ημερίδα πριν από λίγες ημέρες από το Επιμελητήριο Περιβάλλοντος και Βιωσιμότητας -Πρόεδρος του οποίου είναι η κ. Καραμανώφ, Επίτιμη Αντιπρόεδρος του Συμβουλίου της Επικρατείας- και εκφράστηκαν εκεί σοβαρές ανησυχίες για το συγκεκριμένο πρόγραμμα.

Καλό θα είναι πού και πού να ακούτε και λίγο την επιστημονική κοινότητα, τους ανθρώπους που γνωρίζουν καλύτερα από οποιονδήποτε άλλον τι ακριβώς συμβαίνει σε αυτά τα ζητήματα και όχι απλώς και μόνο να προσπαθείτε βεβιασμένα να απορροφήσετε πόρους του Ταμείου Ανάκαμψης και Ανθεκτικότητας, μόνο και μόνο για να δείξετε απορροφητικότητα. Βεβαίως, όμως, αυτή είναι η πολιτική την οποία έχετε ακολουθήσει συνολικά στη διαχείριση του Ταμείου Ανάκαμψης.

Αναφέρθηκε, όμως, ο κ. Μητσοτάκης το πρωί και στο πρόγραμμα «ΑΙΓΙΣ» για την ενίσχυση της Πολιτικής Προστασίας. Και τι μας δείχνουν τα πραγματικά στοιχεία, όχι βεβαίως οι διθύραμβοι του κ. Μητσοτάκη; Τα τελευταία στοιχεία στο τέλος Αυγούστου δείχνουν ότι συμβασιοποιημένο είναι μόλις το 23% των διαθέσιμων κονδυλίων από το πρόγραμμα «ΑΙΓΙΣ» και μάλιστα, μεγάλο μέρος αυτών των κονδυλίων δεν αφορούν σε πραγματικά έργα, αλλά σε υπηρεσίες συμβουλευτικές. Πάλι, δηλαδή, για να κονομήσουν οι διάφοροι γνωστοί εκλεκτοί «φίλοι» της Κυβέρνησης.

Το χειρότερο όμως είναι ότι όλα αυτά γίνονται για τον εντυπωσιασμό χωρίς να υπάρχει η πραγματική ουσία που απαιτείται σήμερα για τη θωράκιση των κοινωνιών μας απέναντι σε αυτά τα ακραία φαινόμενα.

Για εμάς, κυρίες και κύριοι συνάδελφοι, στην Νέα Αριστερά μια άλλη πολιτική στο πεδίο της πολιτικής προστασίας σημαίνει τη συνειδητοποίηση ότι το κράτος σε αυτόν τον αγώνα δεν μπορεί να είναι απλώς και μόνο ένας broker οικονομικών συμφερόντων -όπως κάνει η Κυβέρνηση Mητσοτάκη- τα οποία θησαυρίζουν μέσα σε αυτή την κρίση. Σημαίνει ένα κράτος το οποίο σχεδιάζει. Σημαίνει ένα κράτος που έχει τη δυνατότητα να επεξεργάζεται και να αξιοποιεί τα επιστημονικά δεδομένα. Σημαίνει ένα κράτος που αναδιοργανώνει την οικονομία του, τη μεταμορφώνει σε πολεμική οικονομία, αλλά όχι με τον όρο τον οποίο βάζετε εσείς και οι κυρίαρχοι κύκλοι στην Ευρώπη με τους εξοπλισμούς, αλλά πολεμική οικονομία θωράκισης, ανασυγκρότησης και αντιμετώπισης των ακραίων κλιματικών φαινομένων.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Αυτά όμως τα οποία θέτω ως βασικές αρχές μιας άλλης πολιτικής προϋποθέτουν προσλήψεις βεβαίως σε Πυροσβεστική και Δασικές Υπηρεσίες όχι με το σταγονόμετρο, όπως γίνονται σήμερα, αλλά για να καλυφθούν οι πολύ μεγάλες οργανικές ανάγκες. Προϋποθέτουν ενιαία διοικητική αντιμετώπιση της δασοπροστασίας. Προϋποθέτουν εμπλοκή της εγχώριας παραγωγικής υποδομής που έχει αφεθεί στο έλεός της. Προϋποθέτουν ολοκλήρωση της χαρτογράφησης των δασικών οικοσυστημάτων, μια διαδικασία η οποία σέρνεται από την Κυβέρνηση της Νέας Δημοκρατίας εδώ και πέντε ολόκληρα χρόνια. Προϋποθέτουν την αξιοποίηση του επιστημονικού δυναμικού της χώρας μας στην κατεύθυνση της εκπόνησης ενός εθνικού σχεδίου αντιμετώπισης της κλιματικής κρίσης.

Δεν μπορώ, κύριε Υπουργέ, να μην αναφερθώ στο τέλος και στους μεγάλους πρωταγωνιστές όλης αυτής της προσπάθειας: τους πυροσβέστες. Τι ζητάνε σήμερα οι πυροσβέστες από την ελληνική πολιτεία, από το κράτος, από την Κυβέρνηση; Απλά και στοιχειώδη πράγματα. Ζητάνε μονιμοποίηση των πυροσβεστών με πενταετή θητεία. Ζητάνε προσωποπαγείς θέσεις για τους εποχικούς. Ζητάνε βαρέα και ανθυγιεινά. Ζητάνε πληρωμή των υπερωριών τους όταν παλεύουν με τις φλόγες. Ζητάνε ίση μεταχείριση όταν τραυματίζονται. Ζητάνε θεσμούς και λειτουργίες εκπαίδευσης. Ζητάνε μέσα ατομικής προστασίας.

Αντί γι’ αυτά όμως τα στοιχειώδη για να μπορούμε να μιλάμε για την αντιμετώπιση του πολέμου που έχουμε μπροστά μας, δυστυχώς, κύριε Υπουργέ, εσείς έχετε ξεκαθαρίσει ότι θα απολύσετε τους εποχικούς. Επικαλείστε διάφορες δικαιολογίες για να αναβάλλετε τη νομιμότατη πλέον μονιμοποίηση των πενταετών. Και για το υπόλοιπο προσωπικό, το ανθρώπινο δυναμικό της πολιτικής προστασίας και δασοπροστασίας, κάνετε δυστυχώς ακριβώς τα ίδια. Στις Δασικές Υπηρεσίες παγώνετε τις προσλήψεις και στην Πολιτική Προστασία τους πηγαίνετε από παράταση σε παράταση καθιστώντας τους ομήρους.

Μην έχετε την παραμικρή αμφιβολία, κύριοι της Κυβέρνησης, κυρίες και κύριοι συνάδελφοι, με αυτήν την πολιτική σε ένα χρόνο από σήμερα στην αντίστοιχη συζήτηση προ ημερησίας για τον απολογισμό της επόμενης χρονιάς, θα συζητάμε πάλι τα ίδια και θα αντιμετωπίζουμε και πάλι τα ίδια προβλήματα. Θα έχουμε μετρήσει και πάλι καμένα στρέμματα και χαμένες ζωές, θα έχουμε υποστεί νέες συμφορές, θα έχουμε χάσει και άλλο χρόνο εκεί που θα έπρεπε να έχουμε προχωρήσει γενναία και αποφασιστικά. Έχουμε μια πολιτική της Κυβέρνησης Νέας Δημοκρατίας η οποία οδηγεί στην καταστροφή. Και γι’ αυτό η πολιτική αυτή πρέπει να ανατραπεί.

Αυτό βεβαίως δεν θα γίνει με μία απαξιωμένη Αντιπολίτευση. Δεν θα γίνει απλώς και μόνο με το να φύγει ο κ. Μητσοτάκης και να έρθει ένας άλλος διαχειριστής της ίδιας ακριβώς πολιτικής. Αυτό δεν θα γίνει βεβαίως με κόμματα τα οποία βυθίζονται στην τοξικότητα και στην αυτοαναφορικότητα.

Αυτό θα γίνει με δυνατή Αριστερά, με ένα αριστερό πρόγραμμα που αμφισβητεί το πρόγραμμα της Δεξιάς και ανοίγει τον δρόμο για ένα ελληνικό λαϊκό μέτωπο πάνω σε επεξεργασμένες ριζοσπαστικές πολιτικές που αλλάζουν την εικόνα της χώρας στο σήμερα.

Εμείς, η Νέα Αριστερά, αυτόν τον στόχο υπηρετούμε για τις ανάγκες και τα συμφέροντα της εργαζόμενης κοινωνίας, για μια δίκαιη κλιματική μετάβαση σε ρήξη με τη λογική ότι η υπέρτατη αξία είναι η κερδοφορία, για μια πολιτική αντίστασης στην καταστροφή, για μια πολιτική που θα εμπνέει εμπιστοσύνη στους πολίτες για το μέλλον της χώρας μας.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε για την συνέπεια στον χρόνο.

Καλείται στο Βήμα ο Πρόεδρος της Κοινοβουλευτικής Ομάδας Νίκη, ο κ. Δημήτριος Νατσιός.

Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος-ΝΙΚΗ):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, και πέρυσι αρχές φθινοπώρου η ίδια συζήτηση διεξήχθη στη Βουλή. Αν αλλάζαμε τις ημερομηνίες και τους τόπους καταστροφών θα μπορούσαμε να επαναλάβουμε τα ίδια. Θα προσθέταμε ότι φέτος η φωτιά μπήκε και μέσα στον αστικό ιστό. Του χρόνου ο Θεός να δώσει να μην φτάσει μέχρι το κέντρο των Αθηνών.

Η πύρινη κόλαση, κυρίες και κύριοι συνάδελφοι, άλλο ένα καλοκαίρι ξεγύμνωσε τον κρατικό μηχανισμό. Φτάσαμε μάλιστα επί των ημερών του κ. Κικίλια να καίγεται η πατρίδα μας –άκουσον-άκουσον!- στα τέλη Σεπτεμβρίου στη μεγαλύτερη καταστροφή στην περιοχή της Κορίνθου την τελευταία δεκαετία. Σοκαριστικές και οι δορυφορικές εικόνες που δημοσίευσε το COPERNICUS με τη χώρα δυστυχώς να θρηνεί ακόμη δύο νεκρούς και τον Υπουργό να μην δείχνει τη στοιχειώδη ντροπή να παραιτηθεί.

Συνάδελφοι της Νέας Δημοκρατίας, αλήθεια σας καλύπτει η δικαιολογία της Κυβέρνησης Μητσοτάκη για τη λεγόμενη κλιματική αλλαγή στα τέλη Σεπτεμβρίου; Τι σας λένε οι ψηφοφόροι σας, κυρίες και κύριοι της Νέας Δημοκρατίας, που συνεχίζει η Κυβέρνηση την οποία υπηρετείτε να αφήνει τη χώρα χωρίς σοβαρή αντιπυρική προστασία, χωρίς ουσιαστικές μεταρρυθμίσεις και αρκείται μόνο σε επικοινωνιακά καθρεφτάκια και drones που υποτίθεται ότι θα εντόπιζαν τις φωτιές πριν να επεκταθούν;

Είδαμε τελικά τι έγινε με τη φωτιά στον Βαρνάβα, τη Σταμάτα, την Ηλεία, την Αχαΐα, την Εύβοια, την Κρήτη, τη Χίο, την Κω, τη Σέριφο, το όρος Πάικο στη Μακεδονία, το Φαλακρό Όρος στη Δράμα και βέβαια τελευταία στην Κορινθία. Άντε και βρίσκουν τη φωτιά τα drones για την οποία πανηγυρίζει ο κ. Κικίλιας. Τι μπορούν να κάνουν, αν δεν υπάρχουν ικανές δυνάμεις να σβήσουν τα μέτωπα;

Οι εποχικοί πυροσβέστες καταγγέλλουν εδώ και χρόνια ότι το έμψυχο δυναμικό είναι ελλιπές και χρειάζονται άμεσα οι εκκρεμείς τέσσερις χιλιάδες προσλήψεις πυροσβεστών. Αλλά συγγνώμη, πού να πείτε τώρα στον ελληνικό λαό ότι η καλή, όπως μας λέτε εσείς και τα εξαπτέρυγά σας, τρόικα που μας έβγαλε -και καλά- από τα μνημόνια και οι κ.κ. Φούχτελ και Σία πρέπει να σας δώσουν το ΟΚ ακόμη και για να φυτέψετε ένα δέντρο, πόσω μάλλον για να κάνετε προσλήψεις;

Φτάσαμε στο έσχατο σημείο ντροπής να ζητάνε συγγνώμη από τους πολίτες οι εποχικοί πυροσβέστες γιατί δεν μπόρεσαν να ελέγξουν τη φωτιά στην Κορινθία, να απολογούνται από φιλότιμο, παρακαλώ, όλοι οι άλλοι εκτός από εκείνους που πραγματικά φταίνε.

Φιλότιμο. Η λέξη σας λέει τίποτε; Την ξέρετε; Τι είναι αυτό; Τρώγεται; «Δεν περιμέναμε ότι σε αυτή την περίοδο θα είχαμε τόσες πολλές πυρκαγιές» είπε ο κ. Κικίλιας. Φοβερή διαπίστωση. Αλλά να διοργανώσεις από τις αρχές Σεπτεμβρίου γιορτή επιτυχημένης αντιπυρικής περιόδου με τον Πρωθυπουργό στο «MET HOTEL» Θεσσαλονίκης για να μοιράσετε συγχαρητήρια στους εαυτούς σας, το ξέρατε.

Κύριοι της Κυβέρνησης, μετατρέψατε την δασοπυρόσβεση σε αεροπυρόσβεση, κατασπαταλώντας δημόσιο χρήμα για ενοικιάσεις υπεράριθμων εναέριων μέσων, ενώ στο έδαφος δεν υπάρχουν αρκετές δυνάμεις να κρατήσουν τη φωτιά, ειδικά τα βράδια που δεν πετούν, όπως ξέρουμε, τα εναέρια μέσα. Ο ελληνικός λαός, πλέον, ευελπιστεί σε ένα θαύμα για να σωθεί, όταν συμβαίνουν τέτοιες καταστροφικές πυρκαγιές.

Και ευτυχώς ακόμα, η απέραντη και προκλητική -θα λέγαμε- αγάπη του Κυρίου μας επιτρέπει να γινόμαστε μάρτυρες θαυμάτων, όπως αυτό του Αγίου Ιωάννη του Ρώσου -να σας το θυμίσουμε- στο Προκόπι Ευβοίας το καλοκαίρι του 2021. Ήταν εκείνο το βράδυ που κατευθυνόταν απειλητικά η φωτιά της βόρειας Εύβοιας προς το Προκόπι και βγήκε ο ιερέας με τους κατοίκους να λιτανεύσουν τις θαυματουργικές εικόνες και σε έναν ουρανό, παρακαλώ, όπου δεν υπήρχε ούτε ένα σύννεφο, μέσα σε λίγες ώρες ήρθε μια νεφέλη πάνω από τον τόπο και έβρεξε καταρρακτωδώς για είκοσι λεπτά βρέχοντας όλη την περιοχή και σώζοντας το χωριό.

Αλλά, ανοίγω μια παρένθεση, και τώρα που η χώρα αντιμετωπίζει το δεινό της ανομβρίας και της λειψυδρίας, πάλι στην απέραντη αγάπη του Ιησού Χριστού και της Παναγίας μας στρέφεται ο λαός μας. Και στα χωριά γίνονται λιτανείες και μάλιστα ακούγονται και θαύματα, που, όμως, κάποιοι συνεχίζουν πεισματικά να τα αποδίδουν στην τύχη.

Τον περασμένο Ιούλιο -θα σας τα λέμε αυτά για να θυμίζουμε ότι υπάρχει Θεός- στον Δήμο Νέας Ζίχνης του Νομού Σερρών ένας ιερέας μαζί με αγρότες και κατοίκους της περιοχής, βγήκαν με τις εικόνες της τοπικής ενορίας κάνοντας λιτανεία για να βρέξει και έφτασαν ως στον ποταμό Αγγίτη όπου τελέστηκε αγιασμός. Το αποτέλεσμα ήταν να βρέξει καταρρακτωδώς μέχρι το σημείο που έφτασε ο Ιερέας. Το δήλωσε μάλιστα ο ίδιος ο Αντιδήμαρχος της Νέας Ζίχνης κ. Κωνσταντίνος Νταράκης σε τηλεοπτικό κανάλι. «Παρακαλέσαμε» είπε «όλοι οι αγρότες τον ιερέα». «Σας το λέω, μέχρι εκεί που πάτησε ο ιερέας, έβρεξε πάρα πολύ δυο μέρες».

Τον Αύγουστο, στον Πολύγυρο Χαλκιδικής, οι εφημέριοι δύο ναών, ενοριών έκαναν λιτανεία των ιερών λειψάνων και εικόνων των πολιούχων για να παρακαλέσουν για το πρόβλημα της παρατεταμένης ανομβρίας. Το ίδιο μεσημέρι σύννεφα μαζεύτηκαν και έβρεξε. Οι κάτοικοι έκαναν λόγο για ολοφάνερο θαύμα. Να με συγχωρέσει και ο κ. Τατσόπουλος για τις αναφορές μου σε θαύματα, ίσως να τις βάλει στο επόμενο βιβλίο του, που ελπίζω να το δώσει δωρεάν. Του προτείνω ως τίτλο: «Ευτυχώς που ο Θεός δεν του κρατάει μούτρα», για να απαντήσω στο ερώτημά του, γιατί τον έσωσε ένα θαύμα όπως ακούσαμε.

Πολλοί από εσάς εδώ στην Αίθουσα μπορεί να χαμογελάτε ειρωνικά με τα όσα αναφέρω. Βλέπετε, μιλάω για Χριστό, για θαύματα, για Ορθοδοξία. Προσέξτε για να μην μπερδευόμαστε. Μιλάω για θαύματα, δεν πουλάω. Αν μίλαγα για μάγια, για χάλοουιν, για χαρτορίχτρες, για άστρα, ζώδια, το πέμπτο φύλο, το άφυλο φύλο, τον γάμο δύο ανδρών και το δικαίωμα του ενός να φωτογραφίζεται σαν λεχώνα, το δικαίωμα στην έκφραση -που δεν θα το έλεγα δολοφονία- θα ήμουν σχεδόν σοφός και αρεστός.

Τι να κάνουμε, όμως, κυρίες και κύριοι; Αυτοί είμαστε στη «Νίκη», δεν το κρύβουμε, θα το θυμίζουμε Χριστιανοί Ορθόδοξοι, Ρωμιοί, αυτά πιστεύουμε όπως μας τα έμαθαν οι γονείς μας, όπως εμείς και άλλα εκατομμύρια Έλληνες. Και όπου σταθούμε και βρεθούμε θα το πρεσβεύουμε. Κλείνει η παρένθεση.

Πάμε τώρα στις άλλες φωτιές. Παρά το γεγονός ότι η αντιπυρική περίοδος έφτασε στο τέλος της, υπάρχει ακόμα μια πυρκαγιά, της οποίας το μέτωπο θα συνεχίσει να μαίνεται το επόμενο διάστημα: Η φωτιά που έχει ανάψει στα εθνικά θέματα με τη στάση της η Κυβέρνηση. Ο κ. Μητσοτάκης ήδη ασκεί προληπτικό μπούλινγκ σε όποιον αμφισβητήσει τη γραμμή του στα εθνικά ζητήματα, όπως είχε κάνει και με τον ψευτογάμο των ομοφυλοφίλων. Ο Πρωθυπουργός μιλάει για «πατριώτες φακής» -ας διαλέξει και αυτός ένα φρούτο για να μας πει τι ακριβώς είναι πατριώτης- τη στιγμή που η γενική διευθύντρια του ΕΛΙΑΜΕΠ συγκρίνει τη διαπραγμάτευση των εθνικών μας δικαιωμάτων με πατάτες στη λαϊκή.

Ο κόσμος βλέπει και αντιλαμβάνεται ότι σε μια περίοδο η αναθεωρητική Τουρκία αναζητά αδύναμους κρίκους για να θεμελιώσει το αυτοκρατορικό της όραμα. Και είναι καλύτερα να είσαι αυτή την εποχή «σκληρός πατριώτης» και «της φακής», όπως λέει ο κύριος Πρωθυπουργός, παρά ένας βολικός διαπραγματευτής της πατάτας, όπως είναι αυτός, γιατί ο διάλογος με αναθεωρητές είναι ένας ακόμη τακτικισμός. Σας πουλάνε οι Τούρκοι ήρεμες θάλασσες και αγοράζουν χρόνο για περισσότερη και μεγαλύτερη προετοιμασία.

Η ηρεμία, όμως, που χαρίζεται με αυτόν τον τρόπο, δεν είναι ειρήνη. Είναι απλά μια αναβολή μιας ακόμα μεγαλύτερης σύρραξης και απειλής για την οποία, δυστυχώς, δεν προετοιμάζετε την πατρίδα μας. Γιατί η μόνη σοβαρή προετοιμασία είναι η ανάπτυξη της εγχώριας αμυντικής βιομηχανίας και όχι η μονομερής στρατηγική της εισαγωγής οπλικών συστημάτων.

Με αφορμή, λοιπόν, τον απολογισμό της αντιπυρικής περιόδου, σας υποβάλλω από το Βήμα της Βουλής συγκεκριμένες προτάσεις που συνδέονται τόσο με την άμυνα της χώρας μας όσο και με την πολιτική προστασία της και αφορούν την ανάπτυξη της βιομηχανίας των μη επανδρωμένων οχημάτων για τις χρήσεις ειρηνικές, αλλά και αμυντικές.

Θα ήθελα να ξεκινήσω την παρουσίαση των θέσεων της Νίκης με ένα αίτημα προς τον Πρόεδρο της Ειδικής Μόνιμης Επιτροπής Έρευνας και Τεχνολογίας. Θα θέλαμε να ασχοληθεί η επιτροπή αυτή ειδικώς με το ζήτημα της αξιοποίησης της τεχνολογίας drones -και γενικά των μη επανδρωμένων αεροσκαφών, πλοίων και οχημάτων στην άμυνα- την εσωτερική ασφάλεια, τη δασοπροστασία στην αγροτική παραγωγή, καθώς και την υποστήριξη των εμπορικών μεταφορών σε μειονεκτικές, νησιωτικές και ορεινές περιοχές.

Για τον σκοπό αυτό ίσως θα ήταν σκόπιμο να εξεταστεί το ενδεχόμενο να συντάσσεται και ετήσια έκθεση από τη Γενική Γραμματεία Έρευνας και Καινοτομίας, ειδικά για το ζήτημα των drones, με ειδική αναφορά στις πανεπιστημιακές έρευνες που γίνονται στον τομέα αυτό, ώστε να ενημερώνονται τα μέλη της Εθνικής Αντιπροσωπείας σε τακτική βάση.

Έρχομαι τώρα στην ουσία της τοποθετήσεώς μου επί του θέματος. Σαν κράτος δεν έχουμε κάνει ό,τι μπορούσαμε για την αξιοποίηση της τεχνολογίας των drones από την Πυροσβεστική. Όπως προκύπτει από απάντηση σε ερώτηση της Βουλευτού μας, κ. Ασπασίας Κουρουπάκη, η Πυροσβεστική έχει μόνο σαράντα τέσσερα drones για όλη την Ελλάδα και μάλιστα, όπως αναφέρεται στην απάντηση που έλαβε, αρκετά από αυτά προέρχονται από δωρεές. Αυτός ο εξαιρετικά μικρός αριθμός, που δεν αρκεί βεβαίως για όλη την επικράτεια, καθιστά σαφές ότι το ενδιαφέρον της Κυβέρνησης για τα drones είναι περιορισμένο και επικοινωνιακό.

Τον περασμένο Μάρτιο ψηφίστηκε στη Βουλή η σύμβαση προμήθειας αεροπλάνων τύπου Καναντέρ -το ανέφερε και ο Πρωθυπουργός στην ομιλία του πασιχαρής- από τον Καναδά, για να ενισχυθεί ο στόλος της Πυροσβεστικής. Επειδή επρόκειτο για προμήθεια και όχι για παραγωγή, σπεύσατε να επικυρώσετε νομοθετικά τη σχετική σύμβαση. Για τα drones, όμως, το Υπουργείο Πολιτικής Προστασίας δεν βλέπουμε να κάνει κάτι. Περιμένει, προφανώς, περισσότερες δωρεές.

Η θέση μας στη Νίκη είναι ότι η Πυροσβεστική, μαζί με τους εθελοντές δασοπυροσβέστες, πρέπει να διαθέτουν εκατοντάδες drones διαρκούς επιτηρήσεως των δασών, ώστε να είναι σε θέση να ενημερώνουν αμέσως τα κεντρικά και παράλληλα να διευκολύνεται η αποστολή μηνυμάτων μέσω του «112» σε κατοίκους περιοχών που κινδυνεύουν. Για να επιτευχθεί αυτό χρειάζεται ένα εθνικό σχέδιο δράσης που θα περιλαμβάνει και τους εθελοντές δασοπυροσβέστες όλης της χώρας.

Πιστεύουμε ότι πρέπει να δοθούν σοβαρά οικονομικά και θεσμικά κίνητρα σε όλους τους συλλόγους εθελοντών που ασχολούνται με τη δασοπροστασία ώστε να αποκτήσουν drones με δικά τους χρήματα και να τα χειρίζονται, προκειμένου να επιτηρούν τα δάση μας και να ενημερώνουν τα κεντρικά της Πυροσβεστικής σε περίπτωση πυρκαγιάς. Η ουσία της προτάσεως μας, λοιπόν, συνοψίζεται στα εξής: Οι εθελοντικοί σύλλογοι δασοπυρόσβεσης ανά την Ελλάδα να διευκολυνθούν, να αποκτήσουν drones επιτήρησης και να συνδράμουν έτσι την Πυροσβεστική, παρέχοντας της άμεση πληροφόρηση για την εστία πυρκαγιών.

Επιτρέψτε μου τώρα να απαριθμήσω τις ωφέλειες μιας τέτοιας, αν τη λάβετε, πρωτοβουλίας: Πρώτον, χωρίς να χρειάζεται περισσότερο προσωπικό ή περισσότερες προμήθειες του δημοσίου, η κοινωνία των πολιτών θα έχει ουσιαστικό ρόλο στην πρόληψη των πυρκαγιών.

Δεύτερον, θα διαχυθεί στην κοινωνία η τεχνική γνώση χειρισμού των drones. Περισσότεροι νέοι άνθρωποι θα γίνουν χειριστές τους και αυτή η γνώση θα μπορεί να αξιοποιηθεί και σε άλλους τομείς, όπως το διαμετακομιστικό εμπόριο σε μειονεκτικές νησιωτικές και ηπειρωτικές περιοχές και τους ψεκασμούς σε αγροτικές περιοχές.

Τρίτον, θα αναπτυχθεί η εθνική βιομηχανία μη επανδρωμένων οχημάτων. Αν υπάρξει ζήτηση, τότε αναγκαστικά θα υπάρξει και εγχώρια προσφορά. Αν οι σύλλογοι δασοπυρόσβεσης αποφασίσουν να αγοράσουν drones σιγά σιγά θα κάνουν την εμφάνισή τους και επιχειρήσεις συντήρησης και πώλησης ανταλλακτικών των drones, οι οποίες με τα κατάλληλα θεσμικά μέτρα, όπως θεσμικές διευκολύνσεις ή επιδοτήσεις αγοράς τεχνογνωσίας, μπορούν να εξελιχθούν σε παραγωγούς drones. Και μάλιστα αυτά σε μια εποχή που ξέρουμε πολύ καλά ότι ο άνθος της πατρίδας μας λεηλατείται, τα καλύτερα μυαλά μας φεύγουν στα ξένα και προσφέρουν τις υπηρεσίες τους σε ευρωπαϊκές χώρες, βυθίζοντας βέβαια και τις οικογένειές τους στον καημό της προσφυγιάς.

Τέταρτον, θα αυξηθεί ο αριθμός των πιστοποιημένων χειριστών μη επανδρωμένων οχημάτων. Η ειδικότητα του χειριστή μη επανδρωμένων οχημάτων είναι πολύτιμη τόσο σε καιρούς ειρήνης όσο βεβαίως και σε καιρούς κρίσεων. Η αύξηση του αριθμού των χειριστών drones θα ωφελήσει κατ’ αρχάς την ίδια την οικονομία, γιατί αυτή η ειδική γνώση μπορεί να αξιοποιηθεί σε πολλούς τομείς της οικονομίας, όπως το διαμετακομιστικό εμπόριο, στην αγροτική παραγωγή και βέβαια στον τουρισμό.

Παράλληλα, όλοι αυτοί οι χειριστές με μια επιπρόσθετη εκπαίδευση θα μπορούσαν να συνδράμουν τις Ένοπλες Δυνάμεις μας σε περιόδους κρίσεως. Και δεν νομίζω να υπάρχει κανείς που να αμφιβάλλει ότι παρ’ όλες τις κορώνες που ακούγονται για «ήρεμα νερά», βρισκόμαστε σε μια διαρκή κρίση με τους Τούρκους, οι οποίοι -θα το πω- ξεκίνησαν και τα μαθήματα φέτος στην εκπαίδευσή τους για τη λεγόμενη «γαλάζια πατρίδα». Το έχω ξαναπεί ότι το μόνο γαλάζιο που θα αντικρίσουν οι Τούρκοι θα είναι ο βυθός του Αιγαίου γιατί έχουμε απόλυτη εμπιστοσύνη στο ένδοξο Πολεμικό Ναυτικό μας, το οποίο ανά τους αιώνες είναι αήττητο. Και καλά είναι το ίδιο φρόνημα που οι Τούρκοι με τον τρόπο τους καλλιεργούν στους μαθητοπαίδες τους να κάνουμε κι εμείς και να αφήσουμε -ξαναλέω τη λέξη- τις παλαβομάρες με τις σεξουαλικές αγωγές και όλα τα συμπαρομαρτούντα.

Τα ελληνόπουλα αυτή τη στιγμή υφίστανται πνευματική γενοκτονία. Κι αν θέλετε να σας πω, αγαπητέ μου κύριε Πρόεδρε της Βουλής -ξέρω την ευαισθησία σας, είμαστε και εν όψει της εθνικής επετείου- θα κληθεί ο δάσκαλος της Ε΄ δημοτικού να διδάξει στο βιβλίο γλώσσας στο αναγνωστικό το επίκαιρο κεντρικό κείμενο το οποίο τιτλοφορείται ξέρετε πώς; «Η Ιταλία μας κήρυξε τον πόλεμο κι εμείς κρυφτήκαμε στα υπόγεια». Αυτός είναι ο τίτλος.

Κατά τα άλλα, απορούμε γιατί αγρίεψαν τα παιδιά μας, γιατί δεν αγαπούν την πατρίδα μας, γιατί καίνε τις σημαίες. Εμείς μέσα στα σχολεία καίμε τις σημαίες μπροστά στα παιδιά μας. Τα παιδιά μιμούνται.

(Χειροκροτήματα από την πτέρυγα της Νίκης)

Κατά τον Αριστοτέλη, «το μιμητικότερο των όντων είναι το παιδί». Ναι, αγάπη χρειάζεται το παιδί, αλλά τα παιδιά μαθαίνουν με πρότυπα. Γιατί είχαμε τα κάδρα παλιά στις σχολικές αίθουσες; Τα είχαμε για πλάκα; Τα είχαμε για να τα κρεμάμε; Τα είχαμε για να τα βλέπουν τα παιδιά και να εμπνέονται. Το παιδί θέλει την αξία σαρκωμένη σε πρόσωπο. Δεν θέλει αερολογίες. Τα πετάξαμε όλα από την εκπαίδευση, βγάλαμε από τα βιβλία τα σπουδαία κείμενα και τα παιδιά αγρίεψαν. Βεβαίως, θα αγριέψουν. Όσο ποτίζεις δηλητήρια εισπράττεις τα επίχειρα της αφροσύνης σου.

Επανέρχομαι. Σημειώνεται δε πως υπάρχουν διαθέσιμοι πόροι για τέτοιες πρωτοβουλίες, όπως είπα, να αναπτυχθούν τα εναέρια μέσα τόσο από το Ταμείο Χρηματοδοτικής Ανθεκτικότητας όσο και από το πρόγραμμα «rescEU», αλλά δεν αξιοποιούνται προς αυτή την κατεύθυνση. Έτσι μένουμε σήμερα με σαράντα τέσσερα drones για όλη την Ελλάδα και μάλιστα ορισμένα χωρίς θερμική κάμερα, όπως αναφέρεται στη σχετική απάντηση του Υπουργείου Πολιτικής Προστασίας.

Πρέπει, αγαπητοί μου, να ενισχύσουμε περαιτέρω τον τομέα της πρόληψης πυρκαγιών και να δουλέψουμε παράλληλα στη διαχείριση των δασών με την αρωγή της επιστημονικής κοινότητας, της Δασικής Υπηρεσίας, που την ξεπαστρέψατε και να ανανεώσουμε άμεσα τον εθνικό χάρτη κινδύνου πυρκαγιών. Δεν γίνεται να βαδίζουμε με τα εργαλεία του 1980 το 2024 ή το 2025, πρώτα ο Θεός.

Πέραν των ανωτέρω, έχουμε να υποβάλουμε μια ακόμη πρόταση που αφορά ειδικά όσους έχασαν τις περιουσίες τους από τις καταστροφικές πυρκαγιές. Να αναλάβουν οι πολυτεχνικές σχολές και οι φοιτητές τους -άξιοι φοιτητές- να συντάξουν τα αρχιτεκτονικά σχέδια και τις λοιπές μελέτες αποκατάστασης ή ανοικοδόμησης των οικιών που καταστράφηκαν. Μέσα από ένα κατάλληλο πρόγραμμα που μπορεί να συντονίσει και το Υπουργείο Παιδείας, μπορούν να παρασχεθούν δωρεάν υπηρεσίες σύνταξης αρχιτεκτονικών σχεδίων και λοιπών μελετών, οι οποίες ταυτόχρονα θα είναι μια πολυτίμητη εμπειρία και για τους εμπλεκόμενους φοιτητές, αλλά και για τους καθηγητές τους.

Σκοπός μιας τέτοιας κίνησης θα είναι να απαλλάξουμε τα θύματα των πυρκαγιών από τα κόστη αυτά και ταυτόχρονα να μην επιβαρυνθεί ο κρατικός προϋπολογισμός, αφού θα συνταχθούν στα πλαίσια εκπαίδευσης των αυριανών μηχανικών. Κάτι τέτοιο θα αποτελούσε ένα απτό παράδειγμα εξωστρέφειας των ελληνικών πανεπιστημίων και πραγματικής προσφοράς τους στην κοινωνία μας. Βλέπετε ότι η Νίκη έχει προτάσεις και περιμένει τις απαντήσεις σας πάνω σε αυτές.

Πριν κλείσω, θα αναφερθώ πάλι στο στα εθνικά μας θέματα, γιατί αυτά θα μας απασχολήσουν, κατά πώς φαίνεται, αρκετά στο επόμενο διάστημα. Ας σταματήσει πλέον αυτή η μυστικοπάθεια, η κρυψίνοια, οι φημολογίες, οι σπερμολογίες, για το τι θα συμβεί. Έρχεται ο Φιντάν σε λίγες ημέρες. Έχουμε τον κ. Γεραπετρίτη ανερυθριάστως να λέει ότι «δεν με πειράζει αν με πουν μειοδότη».

Εγώ ρωτώ τους συναδέλφους της Νέας Δημοκρατίας: Θα δεχθείτε Υπουργός Εξωτερικών της Νέας Δημοκρατίας να χαρακτηριστεί μειοδότης; Κάνω λάθος αν ανοίξω τα λεξικά ότι η λέξη «μειοδότης», περίπου, είναι ταυτόσημη με τη λέξη «προδότης»; Ποιος στην ιστορία μειοδότης γράφτηκε με χρυσά γράμματα; Ποιος διακρίθηκε στην ιστορία μειοδότης; Δείξτε μου ένα πρόσωπο της ελληνικής ιστορίας, εν τη διαχρονία της, όπου κάποιος χαρακτηρισμένος «μειοδότης» γράφτηκε με χρυσά γράμματα, ότι είναι σπουδαίος. Τι λόγια είναι αυτά; Πανηγύριζαν την άλλη μέρα οι τουρκικές εφημερίδες. Ξέρετε το ρητό το αρχαίο λέει: «Επαινούμενος γαρ υπό των εναντίων αγωνιώ μη τι κακόν είργασμαι». Όταν σε επαινούν οι εχθροί σου πρέπει να αγωνιάς διότι προφανώς διαπράττεις κάτι πολύ κακό.

Όταν πρόδιδε ο κ. Τσίπρας τη Μακεδονία έβγαιναν οι Σκοπιανοί και έλεγαν «Μπράβο Αλέξης». Κάποτε η «Χουριέτ» έλεγε «Μπράβο Γιώργος». Τώρα διαβάζουμε «μπράβο» για τον κ. Γεραπετρίτη. Δεν σας τρομάζουν αυτά; Δεν έχει τελικά σύνορα το Αιγαίο; Έχει σύνορα το Αιγαίο. Είναι οι αιμάτινες γραμμές που άφησαν πίσω τους οι φοβεροί ναυμάχοι, όπως ο Κανάρης, ο Κουντουριώτης και ο Μιαούλης.

Θα ήθελα να πω, λοιπόν, κύριε Μητσοτάκη, ότι ο προκάτοχός σας ο κ. Τσίπρας άσκησε, όπως κι εσείς συνηθίζετε, ψυχολογικό εκφοβισμό με τα τότε ελεγχόμενα μέσα μαζικής ενημερώσεως σε όσους αντιστάθηκαν στην προδοσία των Πρεσπών.

Εμείς βέβαια λοιδορηθήκαμε ως γραφικοί, ως μακεδονομάχοι, ως σκοταδιστές. Εσείς είστε μες στο φως! Αυτή τη λέξη όταν ακούω ειλικρινά διαρρηγνύω τα ιμάτιά μου. Εμείς σκοταδιστές, εσείς φωταδιστές, λάμπετε μες στα φώτα, της καθαρότητας, ότι γυαλίζουμε πανοπλίες και δεχθήκαμε τα χημικά στο Πισοδέρι.

Παρ’ όλα αυτά, όμως, η ουσία είναι η εξής: Εξαιτίας αυτής της συνθήκης και τον αγώνα που κάνουμε υπερασπιζόμενοι την πατρίδα, εγώ προσωπικά όταν μετά την προδοτική συμφωνία λάβαμε τα βιβλία γεωγραφίας έχοντας χάρτες που έδειχναν τα Σκόπια και τα ονόμαζαν «Βόρεια Μακεδονία», είπα στους μαθητές μου «σκίστε τις σελίδες και πετάξτε τις στα σκουπίδια».

(Χειροκροτήματα από την πτέρυγα της Νίκης)

Οι Σκοπιανοί δεν έχουν κάνει τίποτε ακόμη. Αν θα δείτε, προκαλούν, τα σύνορα τα φτάνουν μέχρι την γενέτειρά μου, την Πιερία. Είδαμε πού πήγε ο κ. Τσίπρας και η μεγάλη ομάδα Βουλευτών του ΣΥΡΙΖΑ. Είναι εκτός Βουλής σήμερα. Οι ίδιοι -θα έλεγα- νόμοι θα λειτουργήσουν και για εσάς. Ο λαός κάνει υπομονή, ακούει αλλά δεν συγχωρεί.

Σας καλούμε, λοιπόν, να μην διανοηθείτε να υπογράψετε αυτό που προσφυώς ονομάστηκε «Πρέσπες του Αιγαίου», γιατί το πολιτικό σας μέλλον θα είναι πολύ χειρότερο από του κ. Τσίπρα.

(Χειροκροτήματα από την πτέρυγα της Νίκης)

Στη Νίκη θα συνεχίσουμε με αγώνες όσο μπορούμε. Δεν είμαστε στη Βουλή χρόνια. Πέρυσι μπήκαμε. Είμαστε λαός, δεν είμαστε σαν εσάς. Θα αγωνιζόμαστε για τα δίκαια της πατρίδας μας.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Και εμείς σας ευχαριστούμε για την τήρηση του χρόνου.

Καλείται στο Βήμα η Πρόεδρος της Κοινοβουλευτικής Ομάδας Πλεύση Ελευθερίας, η κ. Ζωή Κωνσταντοπούλου.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε. Δώστε μου ένα λεπτό να τακτοποιήσω τα έγγραφά μου.

Αν ήταν παρών ο κ. Μητσοτάκης θα του έλεγα: «Πλάκα έχετε». Έχει ζητήσει Αρχηγός άλλου κόμματος από τις 14 Αυγούστου να γίνει προ ημερησίας διατάξεως συζήτηση γιατί έφτασε η δασική πυρκαγιά μέσα στον αστικό ιστό και κάηκε ζωντανή μια γυναίκα εργαζόμενη, μετανάστρια βέβαια, που για τη δική σας αξιακή ιεράρχηση δεν έχει την ίδια αξία η ζωή της.

Έχω ζητήσει εγώ με προφορικό, τηλεφωνικό μου διάβημα, 14 Αυγούστου, στον κ. Τασούλα -που κάθεται εδώ στη θέση του Αρχηγού της Κυβέρνησης ή του Κοινοβουλευτικού Εκπροσώπου ενδεχομένως- να γίνει αυτή η συζήτηση και πήραμε διαβεβαιώσεις ότι θα γίνει. «Κυρία Κωνσταντοπούλου, θα το κάνουμε αρχές Σεπτέμβρη». Από τις αρχές Σεπτέμβρη, από τα τέλη Αυγούστου και σε κάθε Διάσκεψη των Προέδρων θέτω το ζήτημα πότε θα γίνει αυτή η προ ημερησίας διατάξεως συζήτηση για τις πυρκαγιές, που για άλλη μια φορά κατέκαψαν τη χώρα.

Ακούμε δικαιολογίες αμήχανες του κ. Τασούλα στη Διάσκεψη των Προέδρων. «Όταν έχω ενημέρωση, θα σας πω, κυρία Κωνσταντοπούλου. Μάλλον θα το πάμε πιο μετά, μάλλον θα το πάμε στο τέλος της αντιπυρικής περιόδου» κ.ο.κ.. Η συζήτηση αυτή εκκρεμεί από τις 14 Αυγούστου. Στις 28 Αυγούστου ζήτησα από την Πρόεδρο της Δημοκρατίας να συγκληθεί το Συμβούλιο των Πολιτικών Αρχηγών για τις πυρκαγιές. Η Πρόεδρος της Δημοκρατίας -όπως με ενημέρωσε- ενημέρωσε τον κ. Μητσοτάκη στη συνάντησή τους, αλλά εκείνος ουκ απήντησε.

Μετά από όλα αυτά, αφού εξάντλησε κάθε μέσο και κάθε τρόπο, ελπίζοντας ότι θα ξεχαστούν οι πυρκαγιές του καλοκαιριού, αλλά προσκρούοντας στο ότι καταφέρατε να καεί η Κορινθία τέλη Σεπτέμβρη, ήρθε ο Πρωθυπουργός σήμερα εδώ, 23 Οκτωβρίου, πάνω από εβδομήντα μέρες δηλαδή από το αρχικό αίτημα και μας είπε: «Δεν θα εξαντλήσω τον χρόνο της ομιλίας μου και σας προσκαλώ να μην το κάνετε και εσείς. Δεν θα μιλήσω πολύ». Μα, ο ίδιος δεν λέει ότι είναι δική του η πρωτοβουλία, ότι δεν μετράνε τα αιτήματα της Αντιπολίτευσης, δεν μετράνε οι κραυγές της κοινωνίας, δεν μετράνε οι αγωνίες των απλών ανθρώπων, δεν μετράνε οι κινητοποιήσεις των πυροσβεστών, που πολλοί από αυτούς είναι και στα θεωρεία της Βουλής, εν αντιθέσει με τα έδρανά σας που είναι άδεια και αυτά και αυτά; «Δεν μετράνε όλα αυτά, εγώ θα ενημερώσω».

Αίτημα έκανε προς εσάς, κύριε Τασούλα, να μας ενημερώσει. «Με την παρούσα ζητώ να ενημερώσω το Σώμα σύμφωνα με το άρθρο 142Α για τον απολογισμό της φετινής αντιπυρικής περιόδου και τις πρωτοβουλίες της Κυβέρνησης αναφορικά με τη στήριξη των πληγέντων, την αποκατάσταση των υποδομών και την περαιτέρω ενίσχυση της πολιτικής προστασίας». Έκανε καμμία τέτοια ενημέρωση και δεν το κατάλαβα; Έκανε απολογισμό και δεν το πήραμε είδηση; Ή ήρθε να πει «δεν θα μιλήσω πολύ, μην μιλήσετε και εσείς, σας παρακαλώ και ξέρω ότι θέλετε να πείτε και άλλα πράγματα, ας μιλήσουμε και για άλλα».

Εγώ δεν θα σας κάνω τη χάρη. Και θα χρησιμοποιήσω τον χρόνο μου χωρίς να τον καταχραστώ και θα δευτερολογήσω γιατί έχω πολλά να πω και θα επανέλθω σε κάθε ευκαιρία, όπως κάνω εξαρχής. Η πρώτη μου επίκαιρη ερώτηση για τις πυρκαγιές κατατέθηκε με το που μπήκε η Πλεύση Ελευθερίας στη Βουλή 17 Ιουλίου του 2023, πριν ξεσπάσει η πρώτη πυρκαγιά που κατέκαψε τη Ρόδο και τότε πάλι ζητούσατε συγγνώμες. Τώρα πια δεν ζητάει συγγνώμη ο κ. Μητσοτάκης, έχει εξαντλήσει μάλλον τα κουπόνια της συγγνώμης.

Καλώς ήρθατε, κύριε Πρωθυπουργέ. Έχετε εξαντλήσει -λέω- μάλλον τα κουπόνια της συγγνώμης, οπότε δεν ζητήσατε συγγνώμη αυτή τη φορά, αλλά μας είπατε ότι δεν θέλετε να ακούσετε από την Αντιπολίτευση ότι κατακάηκε όλη η Ελλάδα. Δεν θέλετε να το ακούσετε. «Για να μπορούμε να μιλάμε επί πραγματικών δεδομένων, γιατί θα πούμε πάλι ότι κατακάηκε όλη η Ελλάδα και αυτά τα γνωστά, τα οποία ελπίζω αυτή τη φορά τουλάχιστον να τα αποφύγετε, για να μπορούμε να συμφωνήσουμε τουλάχιστον στα πραγματικά στοιχεία». Με εντολή του κ. Τασούλα δεν έχει γραφτεί αυτό που σας ρώτησα, γιατί δεν γράφονται αυτά. Λέει «ομιλίες εκτός μικροφώνου». Θα το πω τώρα εντός, από μικροφώνου. Δεν κατακάηκε όλη η Ελλάδα, κύριε Μητσοτάκη; Δεν κατακάηκε;

**ΝΟΤΗΣ ΜΗΤΑΡΑΚΗΣ:** Όχι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κάποιοςλέει «όχι». Τον κοιτάτε αυστηρά. Δεν ξέρω αν εννοείτε να το συνεχίσει ή ότι δεν κατακάηκε. Εσείς τι λέτε; Κατακάηκε ή δεν κατακάηκε;

**ΠΡΟΕΔΡΕΥΩΝ (Αθανάσιος Μπούρας):** Συνεχίστε την ομιλία σας, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχετε απάντηση;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα συνεχίσετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βεβαίως.

**ΠΡΟΕΔΡΕΥΩΝ (Αθανάσιος Μπούρας):** Προς το Σώμα συνεχίστε να ομιλείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για να δούμε, λοιπόν, αν κατακάηκε η Ελλάδα ή όχι και ίσως την άλλη φορά την ερώτησή μου -αν κατακάηκε ή δεν κατακάηκε- να τη γράψετε στα Πρακτικά, γιατί ισχύει ως ερώτηση και περιμένω την απάντηση.

Και το λέω ως ο άνθρωπος που κατέθεσα μαζί με τον Διαμαντή Καραναστάση την πρώτη μηνυτήρια αναφορά για να ασκηθεί ποινική δίωξη σε βαθμό κακουργήματος για το Μάτι, ως ο άνθρωπος που κατέθεσα στον ανακριτή όλα τα στοιχεία για το κακούργημα στο Μάτι, ως ο άνθρωπος που κατέθετα επί τέσσερις συναπτές συνεδριάσεις στη δίκη για το Μάτι, ως ο άνθρωπος που πήγα στον εκλεκτό σας Εισαγγελέα του Αρείου Πάγου, τον κ. Ντογιάκο, και του ζήτησα να αναιρέσει το βούλευμα με το οποίο σκανδαλωδώς άλλαξε η κατηγορία για το Μάτι από κακούργημα σε πλημμέλημα και δεν το έκανε γιατί δεν είχε χρόνο μας είπε -για άλλα είχε χρόνο- ως ο άνθρωπος που και τις επόμενες μέρες θα καταθέσω για την υπόθεση αυτή στο τριμελές Εφετείο Πλημμελημάτων δυστυχώς, ως ο άνθρωπος που πήγα πέρσι στην εκλεκτή σας Εισαγγελέα του Αρείου Πάγου, την κ. Αδειλίνη και της ζήτησα να πραγματοποιήσει κατεπείγουσες ενέργειες για την ατιμωρησία και να συσχετίσει τις ποινικές δικογραφίες για τις πυρκαγιές και να ελέγξει ποιοι δικαστικοί λειτουργοί χαϊδεύουν τους υπαιτίους για τις πυρκαγιές, ως ο άνθρωπος που έχω κάνει σε αυτή εδώ την Αίθουσα τριάντα μία παρεμβάσεις μόνο για τα θέματα των εποχικών πυροσβεστών και ογδόντα παρεμβάσεις για το περιβάλλον και για την πολιτική προστασία, ως ο άνθρωπος που σας κατέθεσα πέντε επίκαιρες ερωτήσεις πέρσι για τη Δαδιά και για τον Έβρο, ως ο άνθρωπος που είμαι εδώ και η Αρχηγός της Κοινοβουλευτικής Ομάδας που είναι εδώ και σας ενοχλεί και σε λίγο θα μας πείτε ότι θα αλλάξετε και το όριο εισόδου στη Βουλή, γιατί δεν βρίσκετε άλλον τρόπο να απαλλαγείτε από εμάς, αλλά ούτε έτσι θα απαλλαγείτε από εμάς, γιατί όποιο όριο κι αν βάλετε θα το ξεπεράσουμε. Σας διαβεβαιώ.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ)**

Έρχομαι λοιπόν, στον απολογισμό. Επί των ημερών σας, κύριε Μητσοτάκη, έχουν καεί τρία εκατομμύρια επτακόσιες χιλιάδες στρέμματα δάσους. Και σας περιμένω να μας πείτε για το πραγματικό δάσος και το μη πραγματικό δάσος, το κανονικό δάσος και το μη κανονικό δάσος, το δάσος που αξίζει να το προστατέψετε και το δάσος που δεν αξίζει την προσοχή και την προστασία σας, το δάσος το οποίο όταν καίγεται εγκαθιστάτε ανεμογεννήτριες και το δάσος στο οποίο εγκαθιστάτε ανεμογεννήτριες και όταν δεν καίγεται, γιατί αυτά μας έχετε πει.

Η χειρονομία αυτή τι σημαίνει; Αυτή η χειρονομία που κάνατε, τι σημαίνει; Δικά σας λόγια είναι.

**ΠΡΟΕΔΡΟΣ (Κωνσταντίνος Τασούλας):** Παρακαλώ, στο Σώμα απευθύνεστε, βάσει του Κανονισμού.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δικά σας λόγια είναι.

**ΠΡΟΕΔΡΟΣ (Κωνσταντίνος Τασούλας):** Στο Σώμα, στο Σώμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ανεβήκατε βλέπω πάνω, κύριε Τασούλα.

**ΠΡΟΕΔΡΟΣ (Κωνσταντίνος Τασούλας):** Βεβαίως. Παρακαλώ στο Σώμα και μην χάνετε χρόνο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μάλλον είδατε ότι είχατε μεγάλη επιτυχία στο TikTok με την προηγούμενη απρέπεια που μου απευθύνατε και θέλετε να ξανά πρωταγωνιστήσετε.

**ΠΡΟΕΔΡΟΣ (Κωνσταντίνος Τασούλας):** Τι είναι το TikTok;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα σας εξηγήσω μετά ή θα σας εξηγήσουν κάποιοι της νεότερης γενιάς με τους οποίους θα πρέπει να αποκτήσετε μεγαλύτερη επαφή, μάλλον.

**ΠΡΟΕΔΡΟΣ (Κωνσταντίνος Τασούλας):** Άλλο και τούτο. Τι είναι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Μητσοτάκη, δικά σας λόγια είναι, ότι θέλετε να κάνετε τη χώρα μας μπαταρία της Ευρώπης, δικά σας λόγια είναι ότι η Πελοπόννησος βγάζει δουλίτσες. Απευθυνθήκαμε σε Πυροσβέστες και είπατε βγάζει δουλίτσες η Πελοπόννησος για τις φωτιές. Σε βίντεο υπάρχει. Δεν το αναγνωρίζετε αυτό;

Θα κάνετε κι άλλη χειρονομία; Θα κάνετε κι άλλη χειρονομία, αυτό μου λέτε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ανησυχώ ότι χάνετε τον ειρμό της σκέψης σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι μάλλον σε στοίχιση με την προηγούμενη αναφορά σας για το σεβασμό στο Κοινοβούλιο.

Εγώ ανησυχώ ότι χάνετε τον ειρμό της σκέψης σας, γιατί την άλλη φορά πήγατε στα γενέθλια της Νέας Δημοκρατίας που χρωστάει 500 εκατομμύρια ευρώ, να θυμίσω, και είπατε το δικό μας σύνθημα «δεν κοιτάμε ούτε αριστερά ούτε δεξιά, κοιτάμε μπροστά» και σας είπα πως ανησυχώ γιατί αυτό είναι το σύνθημά μας από το 2019 και ήρθατε το 2024 και το είπατε στα γενέθλια των πενήντα ετών.

Σας έκανα και μία αφιέρωση πάλι στο TikTok που ξέρω ότι σας αρέσει και σας είπα ότι ο αριθμός 5 είναι για εσάς σημαδιακός. Πενήντα χρόνια κλείνετε, 500 εκατομμύρια ευρώ χρωστάτε. Θα πρέπει λοιπόν αυτά τα 500 εκατομμύρια ευρώ στον επόμενο εγγύς χρόνο να τα ξεπληρώσετε, γιατί κανένας λογικός άνθρωπος δεν εμπιστεύεται κάποιον που χρωστάει 500 εκατομμύρια ευρώ να διαχειρίζεται τα χρήματά του, να διαχειρίζεται την τύχη του, να διαχειρίζεται την περιουσία του, να διαχειρίζεται τη ζωή του. Και πολύ γρήγορα θα διαπιστώσετε ότι ούτε οι πολίτες σάς εμπιστεύονται πλέον.

Ήρθε και το βαρύ πυροβολικό, ο κ. Βορίδης. Καλώς τον κ. Βορίδη.

Επανέρχομαι στον απολογισμό. Όχι, προσήκει, γιατί σας δείξατε κιόλας τι εννοείτε «δεν κοιτάμε ούτε αριστερά ούτε δεξιά, κοιτάμε μπροστά», αριστερά Βορίδης, δεξιά Γεωργιάδης και μπροστά Πλεύρης. Αυτή είναι η πραγματική εικόνα του πώς εννοείτε εσείς το αριστερά, το δεξιά και το μπροστά. Το εννοείτε στα ακροδεξιά, μαζί με τη χούντα.

Έρχομαι λοιπόν, στον απολογισμό. Καμένες εκτάσεις του 2021 έως το 2024, τρία εκατομμύρια επτακόσιες χιλιάδες στρέμματα, κύριε Μητσοτάκη. Και τι είχατε να πείτε εδώ στη Βουλή; Ότι ο μέσος όρος της εικοσαετίας είναι πεντακόσιες χιλιάδες στρέμματα, πάλι αυτό το 5 που το αγαπάτε, φέτος ήμασταν, λέει, στις τετρακόσιες σαράντα χιλιάδες, κάτω από τον μέσο όρο, άρα επιτυχία. Αναρωτιόμουν τι θα επινοήσετε να πείτε. Φταίει ο «στρατηγός άνεμος», φταίνε οι ασύμμετρες απειλές, φταίνε οι κακοί πολίτες που δεν καθάρισαν;

Το βρήκατε όμως, δεν φταίει κανείς. Τελικά ήταν επιτυχία αυτό που συνέβη το καλοκαίρι. Πήγαμε κάτω από τον μέσο όρο. Εύβοια: πεντακόσιες έντεκα χιλιάδες οκτακόσια πενήντα τέσσερα καμένα στρέμματα. Η πατρίδα μου. Ήμουν εκεί το 2021, κύριε Μητσοτάκη και αφήσατε τη βόρεια Εύβοια να καεί επί δέκα μέρες σε συνθήκες άπνοιας. Τράβαγαν τα μαλλιά τους οι κάτοικοι και οι πυροσβέστες, πολλοί από τους οποίους είχαν εντολή μη κατάσβεσης τότε και δεν έχετε δώσει εξηγήσεις και δεν μας είπατε και τι απέγινε ο καλός κ. Μπένος. Πολλά ακούσαμε, πολλά εξαγγείλατε τότε. Τι έγινε αυτός ο Σταύρος Μπένος, ο μάγος που θα έφτιαχνε τη βόρεια Εύβοια; Όταν είπατε για δύο αναδόχους που τώρα θα αναλάβουν την αναδάσωση στην Πεντέλη, ποιους εννοείτε; Γιατί και αυτό σας το ρώτησα και έχει διαγραφεί από τα Πρακτικά, κατά τη δημοκρατική πρακτική της λογοκρισίας. Γνωρίζετε, άλλωστε, πενήντα χρόνια μετά την αποκατάσταση της δημοκρατίας.

Ποιοι είναι οι δύο ανάδοχοι; Θα μας πείτε στη δευτερολογία σας; Ο καλός κ. Μπένος τελικά τα έκανε καλά στη Βόρεια Εύβοια; Τα 400 εκατομμύρια ευρώ τα εκταμιεύσατε, που τα εξαγγείλατε; Και πού; Και ποιοι εμπλέκονται; Γιατί εμείς σας έχουμε καταθέσει ξεκάθαρα την άποψή μας και την καταγγελία μας, ότι έχετε κάνει τη χώρα μας από τη χώρα του «πάμε και όπου βγει», που οδήγησε στο έγκλημα των Τεμπών -στο έγκλημα των Τεμπών που δεν το λέτε έγκλημα και το λέτε ατύχημα και δυστύχημα και τραγωδία και καταστροφή, αλλά όχι έγκλημα- στις καταστροφές και στα εγκλήματα των πυρκαγιών και των πλημμυρών της προηγούμενης χρονιάς. Από το «πάμε και όπου βγει», στο «πάμε και όσα φάμε».

Τρίβετε τα χέρια σας για τις αναθέσεις έργων που θα κάνετε. Και εμείς σας έχουμε ζητήσει και σας έχουμε καταθέσει από πέρσι λογοδοσία για τα κονδύλια που εκταμιεύονται. Τώρα πια ερευνάστε και από την Ευρωπαϊκή Εισαγγελία σε δύο τουλάχιστον υποθέσεις και στην υπόθεση της Σύμβασης 717 που μπλοκάρετε βεβαίως την έρευνα μέσω της περήφανης ομάδας σας, η οποία σας καταχειροκρότησε όρθια για τα Τέμπη και σας καταχειροκρότησε και σήμερα δύο φορές όρθια γι’ αυτά που καταφέρατε το καλοκαίρι. Τι χειροκροτούσατε; Απορώ.

Δεν είστε τώρα όλοι ούτε πριν ήσασταν, αλλά πάντως ήσασταν περισσότεροι από την προηγούμενη φορά που δεν μαζευτήκατε ούτε σαράντα. Τι χειροκροτούσατε όρθιοι; Τι χειροκροτούσατε όρθιοι, απορώ. Απορώ. Ότι τα έκανε καλά η Κυβέρνηση και έφτασε η πυρκαγιά από το δάσος μέσα στον αστικό ιστό;

Λοιπόν, πεντακόσιες έντεκα χιλιάδες πεντακόσια πενήντα τέσσερα στρέμματα καμένα στη βόρεια Εύβοια, εκατόν πενήντα χιλιάδες στην Αρχαία Ολυμπία, η άλλη πατρίδα μου, εκατόν μία χιλιάδες στρέμματα στην Ανατολική Μάνη, ενενήντα τέσσερις χιλιάδες πεντακόσια ενενήντα στρέμματα καμένα στα Βίλια, ογδόντα τρεις χιλιάδες επτακόσια εβδομήντα τέσσερα στρέμματα καμένα στη Βαρυμπόμπη.

Τι τον κάνατε τον κατηγορούμενο για τη Βαρυμπόμπη; Κουίζ. Τι τον κάνατε;

**ΠΡΟΕΔΡΟΣ (Κωνσταντίνος Τασούλας):** Στο Σώμα, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, δεν θα περιμένω την απάντηση. Αρχηγός του Πυροσβεστικού Σώματος.

Μην κοιτάτε τον κ. Βορίδη. Ο κ. Βάγιας είναι. Ο κατηγορούμενος για τη φωτιά στη Βαρυμπόμπη έγινε πριν από λίγους μήνες Αρχηγός του Πυροσβεστικού Σώματος. Κι αυτό είναι μια συνεπής κυβερνητική και μητσοτακική πολιτική γιατί προηγουμένως είχατε κάνει Αρχηγό του Πυροσβεστικού Σώματος τον κ. Κολοκούρη. Ποιον δηλαδή; Τον επικεφαλής της ΕΜΑΚ που στις 5.00΄ του είπαν να πάει στο Μάτι και πήγε στις 10.00΄. Αυτός αξίζει να γίνει Αρχηγός του Πυροσβεστικού Σώματος και δεν είναι απορίας άξιον βεβαίως ότι επί των ημερών του κ. Κολοκούρη κάηκε η Εύβοια, γιατί αυτόν επιλέξατε.

Και έχετε ευθύνες για τις επιλογές σας και για τον κ. Παπαγεωργίου που «λύνει και δένει» με το ταμείο της Πολιτικής Προστασίας, αφού έχει περάσει από τα πιο σκοτεινά γρανάζια και διαδικασίες στην υψηλή ιεραρχία του Πυροσβεστικού Σώματος για την οποία έχουν διενεργηθεί και ποινικές διαδικασίες και αναδειχθεί συγκλονιστικά ντοκουμέντα ιεραρχικά αναβιβασμένων προσώπων που ανταγωνίζονται πώς θα αφήσουν χωρίς μέσα τον αντίπαλό τους για να καεί ο τόπος και να τον νικήσουν στις προαγωγές.

Τα ξέρετε αυτά, δεν τα ξέρετε; Δεν τα ξέρετε; Δεν τα ξέρετε. Είναι εντυπωσιακό να μην τα ξέρετε, ξέρετε. Γιατί έχει καταδικαστεί ο πρώην Αρχηγός της Πυροσβεστικής κ. Ματθαιόπουλος ο οποίος ήταν Αρχηγός στο Μάτι. Έχει καταδικασθεί, αν θυμάμαι καλά, σίγουρα διώκεται, αλλά νομίζω ότι καταδικάστηκε κιόλας, για τις απειλές στον πραγματογνώμονα για το Μάτι, τον κ. Λιότσιο, τότε που του έλεγε: «Μην τολμήσεις να γράψεις για ευθύνες πολιτικών προσώπων γιατί θα δεις τι θα πάθεις και τι θα σου κάνει ο ένας και τι θα σου κάνει η Δούρου και τι θα σου κάνω εγώ κ.ο.κ.. Μήπως το θυμηθήκατε;

Αλλά, όπως είχα πει σ’ έναν δημοσιογράφο που δεν ζει πια, όταν ένα βρώμικο σύστημα συγκρούεται με ένα άλλο βρόμικο σύστημα στο τέλος τα δυο βρώμικα συστήματα θα τα βρουν. Κι αυτό είναι κάτι που παρατηρείται δυστυχώς σε πολύ μεγάλο βαθμό και στην κυβερνητική πραγματικότητα.

Επανέρχομαι. Τρεις άνθρωποι έχασαν τη ζωή τους το 2021. Το 2022 διακόσιες ογδόντα πέντε χιλιάδες τριακόσια ενενήντα εννιά στρέμματα καμένα, σαράντα έξι χιλιάδες στη Δαδιά, είκοσι επτά χιλιάδες στην Πεντέλη, είκοσι τέσσερις χιλιάδες στη Λέσβο, είκοσι χιλιάδες στο Ρέθυμνο, δέκα χιλιάδες στη Φωκίδα.

Το 2023: Ένα εκατομμύρια οκτακόσιες χιλιάδες στρέμματα καμένες εκτάσεις. Στον Έβρο και στη Δαδιά σχεδόν ένα εκατομμύριο στρέμματα καμένα.

Ξέρετε τι λένε για σας επάνω στον Έβρο, στη Δαδιά, στο Σουφλί; Ξέρετε τι λένε οι νέοι στο Σουφλί για τις κάλπικες υποσχέσεις που τους απευθύνατε πριν από λίγες μέρες; Ξέρετε ότι λένε ότι τους κοροϊδεύετε; Ξέρετε ότι λένε ότι υποσχεθήκατε και δεν κάνατε τίποτα; Εγώ βρέθηκα κοντά τους και τους μίλησα. Και η κοροϊδία που προσπαθείτε να περάσετε… Τι λένε οι οικολόγοι, τι λένε οι περιβαλλοντικές οργανώσεις; Η κοροϊδία αυτή που προσπαθείτε να περάσετε επικοινωνιακά δεν περνάει στον κόσμο και θα το εισπράξετε αυτό.

Στη Ρόδο εκατόν εξήντα πέντε χιλιάδες επτακόσια είκοσι ένα στρέμματα, στη Μάνδρα, στα Δερβενοχώρια εκατόν δεκαεπτά χιλιάδες στρέμματα καμένα, στο Βελεστίνο ογδόντα δύο χιλιάδες, στη Φυλή πενήντα οκτώ χιλιάδες, στο Ταρσό Βοιωτίας σαράντα εννέα χιλιάδες, στον Νέο Κουβαρά Αττικής τριάντα επτά χιλιάδες, στον Πρόδρομο Βοιωτίας τριάντα τέσσερις χιλιάδες, στον Σώστη Ροδόπης τριάντα χιλιάδες, στον Παντοκράτορα Κέρκυρας είκοσι δύο χιλιάδες, στην Κάρυστο Ευβοίας δεκαεπτά χιλιάδες, στο Λουτράκι Κορινθίας δεκατρείς χιλιάδες, στο Διαλεκτό Νέστου δεκατρείς χιλιάδες, στην Υλίκη Βοιωτίας δέκα χιλιάδες κοντά έντεκα, τρία ενεργά μέτωπα στην Εύβοια τέλη Ιουλίου.

Έφυγε ο κ. Πρωθυπουργός. Δεν αντέχει να τα ακούει αυτά. Και την προηγούμενη φορά που ήρθε στη Βουλή τι μου είπε; Η Ελλάδα, κυρία Κωνσταντοπούλου, προς μεγάλη σας θλίψη, γιατί μια μίζερη Ελλάδα επιδιώκετε στην Αντιπολίτευση, θα έχει το δικό της Κτηματολόγιο.

Ο κ. Μητσοτάκης τι επιδιώκει που είναι κατά της μιζέριας; Καμένες εκτάσεις παντού και εξυπνάδες και εξυπνακισμούς; Πέρυσι έχασαν τη ζωή τους είκοσι οκτώ άνθρωποι και γι’ αυτούς που ήταν μετανάστες μέσα στη Δαδιά, ήρθε ολόκληρος Πρωθυπουργός και είπε ότι αυτοί δεν είχαν καμμία δουλειά να είναι εκεί. Για να ανταγωνίζεστε τα ακροδεξιά στοιχεία και να χαίρεται η ακροδεξιά σας πτέρυγα.

Και φέτος περισσότερες από τετρακόσιες χιλιάδες στρέμματα καμένα.

Δεν είναι απορίας άξιο που ο Πρωθυπουργός δεν θέλησε να μιλήσει πολύ γιατί δεν έχει τι να πει, ούτε έχει να αντιλέξει. Εγώ που βρέθηκα και στο Μάτι από την επομένη και στη βόρεια Εύβοια σε όλη τη διαδικασία και σε όλες τις πυρκαγιές, σε όλα τα χωριά…

Στη Γαλατσώνα οι πολίτες έδιναν στους πυροσβέστες να βάλουν νερό. Πηγαίναν χωρίς νερό τα πυροσβεστικά. Τα φέρι μπόουτ με τη βοήθεια του Λιμενάρχη, που το είχε σχεδιάσει, έσωσαν τον κόσμο από τις παραλίες στις Ροβιές και στη Λίμνη.

Γι’ αυτή την Κυβέρνηση μιλάμε, που το 2021 υποσχέθηκε ότι θα χτίσει την πολιτική προστασία, που διαφήμιζε τότε τον κ. Αποστολάκη που τώρα είναι Βουλευτής Επικρατείας στον ΣΥΡΙΖΑ. Μετά δεν τον έκανε Υπουργό, αρνήθηκε ο κ. Αποστολάκης, τον μάλωσε ο κ. Τσίπρας και έκανε τον κ. Στυλιανίδη. Για ποιον λόγο; Γιατί τόση κοροϊδία; Γιατί τόση κοροϊδία; Τόσα στρέμματα καμένα, τόσες ζωές χαμένες, τρεις άνθρωποι πάλι φέτος. Περιουσίες καμένες στην Πεντέλη, στα Βριλήσσια, ζώα πυρόπληκτα, τα οποία τα περιέθαλψαν εθελοντές στο Παλαί στο Γαλάτσι. Και βρέθηκα κι εκεί. Η πολιτεία απούσα.

Διαφημίσατε…

Κυρία Αντωνίου, αφήστε λίγο, γιατί λέμε κάποια σοβαρά πράγματα. Αν έχετε την καλοσύνη.

**ΜΑΡΙΑ ΑΝΤΩΝΙΟΥ:** Κι εμείς σοβαρά λέμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κι εσείς σοβαρά λέτε; Εντάξει, φαίνεται.

Ο καθένας επιλέγει. Γελάγατε όταν ο κ. Ανδρουλάκης αναφερόταν στα Τέμπη. Ούτε για αστείο δεν μπορεί να γελάτε, όταν αναφέρεται οποιοσδήποτε στο έγκλημα στα Τέμπη. Εσείς το κάνατε. Είχατε την ψυχή να γελάτε και έχετε την ψυχή να αναφέρεστε σε όλες αυτές τις απώλειες με τις φράσεις του κ. Μητσοτάκη, ότι ευτυχώς δεν ήταν πολλοί οι πληγέντες. Αλήθεια; Όλη η χώρα είναι πληγείσα από αυτές τις πυρκαγιές. Τα δέντρα, τα ζώα δεν είναι μη υπολογίσιμα. Τα πουλάκια, τα ζώα του δάσους, τα αδέσποτα ζώα που έτρεχαν να ξεφύγουν από τις φωτιές. Οι άνθρωποι που έγιναν στάχτη οι περιουσίες τους και τα νέα παιδιά, οι εθελοντές, που άυπνοι ήταν μέσα στη φωτιά. Ήμουν δίπλα τους στις 13 Αυγούστου, στις 14 Αυγούστου στη Νέα Μάκρη, όπου εθελοντές ετοίμαζαν γεύματα για τους πυροσβέστες.

Το σχέδιό σας ποιο είναι; Κάθε φορά που έχει φωτιά να κατεβάζετε πυροσβέστες από όπου γης. Φέτος στην Αττική ήρθαν από τους Μολάους, από την Καβάλα, από όπου γης και αν έπιανε φωτιά κι αλλού, τόσο το χειρότερο. Τους εποχικούς πυροσβέστες, δεν τους μονιμοποιείτε γιατί δεν είναι –λέτε- καλή χρήση των πόρων.

Σας κάναμε δέκα προτάσεις, δέκα προτάσεις, όχι μία, στην προηγούμενη συζήτηση στις 31 Αυγούστου και τις απαξιώσατε.

Πόσο χρόνο έχω, κύριε Πρόεδρε; Έχω δύο λεπτά;

**ΠΡΟΕΔΡΟΣ (Κωνσταντίνος Τασούλας):** Ναι, έχετε δυο-τρία λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Πρώτη πρόταση ήταν να μονιμοποιήσετε το προσωπικό των πυροσβεστών, που πάλι θα βγουν στην ανεργία στις 31 Οκτωβρίου και ετοιμάζουν κινητοποίηση.

Δεύτερη πρόταση ήταν να αυξήσετε τον προϋπολογισμό της πολιτικής προστασίας και στο πεδίο του εξοπλισμού σε μέσα πυρόσβεσης και στο πεδίο της εξάρτησης.

Τι επιχαίρει ο κ. Μητσοτάκης ότι έχουμε τα περισσότερα Καναντέρ, περισσότερα και από τον Καναδά; Έχουμε απαρχαιωμένα Καναντέρ και οι προηγμένες χώρες όλες έχουν άλλα μέσα πυρόσβεσης και εσείς παραγγέλνετε Καναντέρ, τα οποία θα έλθουν το 2027 καινούργια και επιχαίρετε και αφήνετε τη χώρα απροστάτευτη για άλλη μία φορά. Σας έχει κάνει ερωτήσεις και ο Διαμαντής ο Καραναστάσης, σας έχω κάνει ερωτήσεις και εγώ. Δεν έχετε δώσει εξήγηση. Η μπίζνα δεν είναι εξήγηση για το γεγονός ότι δεν έχουμε δικά μας εναέρια μέσα, σήμερα!

Τρίτη πρόταση ήταν να δημιουργήσετε πραγματική Αγροφυλακή και Δασοφυλακή, να ενισχύσετε τη Δασική Υπηρεσία. Σας το λένε και όλοι οι αρμόδιοι. Τίποτα. Τσιμουδιά, δεν κάνετε τίποτα.

Τέταρτη ήταν η πρόταση να ενεργοποιήσετε τα πυροφυλάκια, τα οποία ρημάζουν! Το κάνατε; Όχι, ούτε αυτό.

Πέμπτη πρόταση ήταν να αποτάξετε τους ενεχόμενους σε πυρκαγιές επιτελείς της Πυροσβεστικής. Το κάνατε; Όχι, αλλά τους προάγετε κιόλας.

Έκτη πρόταση ήταν να υιοθετήσετε νομοθεσία απόλυτης προστασίας των αναδασωτέων εκτάσεων. Το κάνετε; Όχι! Ίσα-ίσα διαφημίζετε ότι μπορούμε και να καίμε κάποια και δεν είναι όλα άξια προστασίας. Και μας είπε και το εκπληκτικό ο κ. Άδωνις Γεωργιάδης -αυτός ο δημοκρατικός κύριος- ότι δεν καταλαβαίνει γιατί κάνουμε έτσι για ένα δάσος, που είναι καλαίσθητο από τη στιγμή που δεν μπορεί να δίνει 1.000.000 ευρώ! Αυτά είπε για την Κέρκυρα.

Έβδομη πρόταση ήταν να απαγορεύσετε το κυνήγι στις καμένες εκτάσεις.

Όγδοη πρόταση ήταν να γίνει επιτέλους εξεταστική επιτροπή για τις πυρκαγιές και για τα διαχρονικά αυτά εγκλήματα.

Ένατη πρόταση ήταν να γίνει έλεγχος των εμπλεκόμενων δικαστικών λειτουργών στην ατιμωρησία. Διότι η ατιμωρησία για την Ηλεία, η ατιμωρησία για το Μάτι, η ατιμωρησία για τη βόρεια Εύβοια, η ατιμωρησία για τη Ρόδο, η ατιμωρησία για τη Δαδιά, η ατιμωρησία συνολικά είναι που παράγει αυτή τη διαχρονική και κρατική εγκληματικότητα.

Δέκατη πρόταση ήταν να γίνει ακρόαση των φορέων όλων και των πυροπλήκτων και φυσικά, να έλθουν εδώ στη Βουλή. Τι έχετε; Άλλες δουλειές, όπως μας είπε ο Πρωθυπουργός και δεν μπορείτε; Είναι ενάμιση χρόνο πια η νέα περίοδος της Βουλής και είστε πεντέμισι χρόνια Κυβέρνηση.

Κυρίες και κύριοι, στη δευτερολογία μου θα πω ακόμη περισσότερα. Το σίγουρο είναι ότι δεν πρόκειται -αυτό σας το λέω και το λέω και στον κ. Μητσοτάκη να του το διαμηνύσετε τώρα που ετοιμάζεται για τη δευτερολογία του- να μας κάμψουν οι πρακτικές υποβάθμισης του Κοινοβουλίου, απενεργοποίησης του Κοινοβουλίου, οι πρακτικές του κενού Κοινοβουλίου με τα κενά έδρανα. Δεν θα μας κάμψουν η αλαζονεία και η οίηση με την οποία αναφέρεστε στα πεπραγμένα σας, χωρίς να λογαριάζετε τους πολίτες.

Αντίθετα, αυτό που εμάς μας οδηγεί είναι η εντολή των πολιτών, είναι η φωνή τους, είναι η αγωνία τους και θα είμαστε εδώ σε κάθε περίσταση, ασκώντας αντιπολίτευση υπεράσπισης της κοινωνίας, δηλαδή αυτή την αντιπολίτευση που αξίζει αυτός ο λαός και αυτή η κοινωνία και αυτή την αντιπολίτευση που εσείς φοβάστε.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΟΣ (Κωνσταντίνος Τασούλας):** Μετά την κ. Κωνσταντοπούλου σειρά έχει ο κ. Βασίλης Στίγκας, Πρόεδρος της Κοινοβουλευτικής Ομάδας των Σπαρτιατών.

Ορίστε, κύριε Στίγκα, έχετε τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, κυρίες και κύριοι συνάδελφοι, νομίζω ότι το ένα και μοναδικό θέμα της σημερινής συζήτησης είναι οι φωτιές, ένα τεράστιο θέμα για τη χώρα μας που πρέπει να μας απασχολεί όλους. Και ιδίως απασχολεί τους πολίτες που κάθε χρόνο βλέπουν να καταστρέφονται τα δάση μας, να κινδυνεύουν οι περιουσίες τους και επίσης δυστυχώς κάθε χρόνο να έχουμε και θύματα.

Άκουσα με πολύ προσοχή τους προλαλήσαντες, αλλά δεν μίλησαν μόνο για τις φωτιές, μίλησαν και για άλλα θέματα που δεν ήταν στη σημερινή συζήτηση. Βεβαίως, άκουσα και τον πλέον εμμονικό πολιτικό αρχηγό, τον Νίκο Ανδρουλάκη, να καταφέρεται για μία ακόμη φορά στους Σπαρτιάτες.

Δεν θέλω να ασχοληθώ με νεκρούς πολιτικούς οργανισμούς, το έχω ξαναπεί. Επειδή, όμως, εδώ ακούστηκαν ύβρεις πεζοδρομιακού τύπου και χαρακτήρα δεν μπορώ να μην απαντήσω. Αυτός ο άνθρωπος είναι πραγματικά εμμονικός. Έχει γίνει πλέον γραφικός. Βλέπουμε στα ΜΜΕ, στις εφημερίδες, στις συνεντεύξεις παντού σε όλα τα κανάλια και συνεχώς κλαίει από τη Δευτέρα μέχρι την Παρασκευή για τις υποκλοπές. Δεν έχει άλλο θέμα να ασχοληθεί, δεν έχει άλλα προβλήματα η χώρα. Το κόμμα του καταρρέει, αυτός εκεί με τις υποκλοπές. Και επειδή δεν τον παίρνει κανείς στα σοβαρά ασχολείται και το Σαββατοκύριακο.

Τώρα βρήκε άλλο θέμα πώς θα κόψει τη χρηματοδότηση στους Σπαρτιάτες. Το ακούσατε και χθες όσοι ήσασταν εδώ και συνεχίζεται το γαϊτανάκι αυτό. Μάλιστα, τόλμησε να πει ότι δεν ακούσαμε μία συγγνώμη από τον Πρωθυπουργό για τη συνεχιζόμενη χρηματοδότηση των Σπαρτιατών. Δηλαδή, έπρεπε η Νέα Δημοκρατία να συναινέσει σε μία παρανομία για χατίρι του Ανδρουλάκη. Αυτό ζητάει από τη Νέα Δημοκρατία, δηλαδή να συμμετέχει η Νέα Δημοκρατία στις εμμονές του Ανδρουλάκη.

Και βεβαίως, δεν ξέρω για ποιο λόγο, κύριε Υπουργέ, σας έκλεισε και το μάτι και είπε να υπάρχει συναίνεση για να συνεργαστούμε. Προσπαθεί από κάπου να πιαστεί αυτός ο άνθρωπος. Και βεβαίως συνέχισε τον οχετό να μην παίρνουν ούτε ένα ευρώ οι εγκληματίες της Χρυσής Αυγής και τα παράγωγά της. Ο αυτόκλητος σερίφης, ο αυτόκλητος δικαστής έχει καταδικάσει, ήδη, τους Σπαρτιάτες. Και, όπως είπα και χτες, ποιοι μιλάνε; Αυτοί που στο κόμμα τους έχουν δεκάδες επίσημα καταδικασμένους από την ελληνική δικαιοσύνη για μεγάλα εγκλήματα κατά του λαού και κατά της χώρας. Και, όμως, ο αμετανόητος αυτός άνθρωπος συνεχίζει.

Εν τάχει θα πω λίγα πράγματα, τα γνωρίζουμε, αλλά τα λέω για να τα ξανακούσουν αυτοί, αλλά να τα ακούσει και ο ελληνικός λαός, γιατί ο ελληνικός λαός δεν ξεχνάει. Το χειρότερο κόμμα από το ’81 και μετά, που πέρασε από την Ελλάδα, είναι το ληστρικό ΠΑΣΟΚ. Ποτέ στην ιστορία δεν έχει ξανασυμβεί τέτοια ληστεία κατά του ελληνικού λαού, Κοσκωτάς - pampers, Αθανασόπουλος - καλαμπόκι Τσοχατζόπουλος - Σταμάτη, η μεγαλύτερη κλεπταποδόχος όλων των εποχών, «ΠΥΡΚΑΛ», «ΚΥΔΕΠ», «ΠΡΟΜΕΤ», «ΑΓΡΕΞ», Πώποτας.

Και, βεβαίως, να θυμηθούμε και τον Τόμπρα, γιατί ο κ. Ανδρουλάκης κλαίει συνεχώς και οδύρεται ότι τον παρακολουθούσε η Κυβέρνηση. Μα, οι πρώτοι διδάξαντες στις παρακολουθήσεις ήταν το ίδιο το ΠΑΣΟΚ. Δεν είδαμε τον περίφημο Τόμπρα, όσοι τον θυμόσαστε. Τότε δεν είχε να πει τίποτα ο Ανδρουλάκης; Ποτέ δεν έχει πει τίποτα.

Να θυμηθούμε, Χρηματιστήριο, ΕΤΒΑ, Αγροτική. Και βεβαίως, υπάρχει και το μεγάλο θέμα η εκκρεμοδικία για την κ. Καϊλή. Η κ. Καϊλή ήταν το δεξί χέρι του αρχηγού του ΠΑΣΟΚ. Δεν είχε ακούσει τίποτα; Δεν ήξερε τίποτα; Και το κυριότερο, κυρίες και κύριοι συνάδελφοι, ποτέ δεν έχει αναφερθεί σε αυτή την υπόθεση, που έπιασαν την κ. Καϊλή με βαλίτσες και με πολλά εκατομμύρια.

Επίσης, προηγουμένως είχε το θράσος να αναφερθεί σε έναν υποψήφιο Ευρωβουλευτή των Σπαρτιατών, επειδή συμμετέχει -προσέξτε- σε ψηφοδέλτιο της Νέας Δημοκρατίας για τα επιμελητήρια.

Δεν τόλμησε να πει το όνομα αυτού του ανθρώπου, γιατί υπάρχει λόγος και θα σας εξηγήσω αμέσως τον λόγο.

Ο εν λόγω υποψήφιος, όντως, ήταν στους Σπαρτιάτες, ως υποψήφιος στις ευρωεκλογές. Και όπως θυμόσαστε δεν κατεβήκαμε. Λέγεται Γιώργος Γκόντζος. Ο Πρόεδρος του Επαγγελματικού Επιμελητηρίου Αθηνών λέγεται Χατζηθεοδοσίου Γιάννης και είναι από το 2013 μέχρι σήμερα. Το ΠΑΣΟΚ, αυτόν τον άνθρωπο, ήθελε να τον κατεβάσει και περιφερειάρχη, να τον στηρίξει δηλαδή, με τη βοήθεια του ΣΥΡΙΖΑ και ο ΣΥΡΙΖΑ είπε «όχι».

Ακούστε τώρα το πιο καλό! Αυτός ο άνθρωπος, έχει λευκό ποινικό μητρώο. Επίσης, κυρίες και κύριοι συνάδελφοι, δεν είναι κακό κάποιος να συμμετέχει σε έναν πολιτικό σχηματισμό, να έχει λευκό ποινικό μητρώο και να μην έχει βλάψει την πατρίδα του. Πόσες μετακινήσεις γίνονται από το ένα κόμμα στο άλλο, σε όλες τις φάσεις της πολιτικής ζωής; Δεν κατάλαβα, πού είναι το μεμπτό; Και αν συμμετείχε στους Σπαρτιάτες ως υποψήφιος, πού είναι το έγκλημα, δηλαδή;

Αυτός ο άνθρωπος, λοιπόν, ο Γιώργος Γκόντζος, έχει κάνει από το 2021 μία καταγγελία στους επιθεωρητές δημόσιας διοίκησης και έχει διαταχθεί έκτακτος οικονομικός και διαχειριστικός έλεγχος από το Υπουργείο Οικονομικών και ειδικότερα από το Γενικό Λογιστήριο του Κράτους.

Εδώ είναι η απόφαση του ελέγχου. Την καταθέτω στα Πρακτικά. Υπάρχουν και τα ονόματα των ελεγκτών που θα έρθουν από τη Λάρισα για να ελέγξουν τον εν λόγω κύριο και τα πεπραγμένα του στο επιμελητήριο.

(Στο σημείο αυτό ο Πρόεδρος των Σπαρτιατών κ. Βασίλειος Στίγκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, πώς μιλάει ο κ. Ανδρουλάκης; Τι του έφταιξε ο υποψήφιος; Επειδή κατήγγειλε τον προστατευόμενό του; Γιατί, όποια πέτρα και να σηκώσεις σε αυτή τη χώρα, έναν «Πασόκο» θα βρεις από κάτω! Επίσης, θα βρεις κι ένα οικονομικό έγκλημα.

Πάμε τώρα στα δικά μας. Κάθε χρόνο μιλάμε για φωτιές. Αναλύουμε, συζητάμε και πάντα αναρωτιόμαστε: «Τι πήγε λάθος;». Σπάνια, όμως, αναλύουμε το τι πρέπει να γίνει σωστά. Επαναλαμβανόμαστε, ρωτώντας «γιατί δεν έχουμε προμηθευτεί τα απαραίτητα μέσα, τα μεγάλα αεροπλάνα ή τα κατάλληλα συστήματα;». Όμως, καμμιά χρονιά δεν συζητάμε για την πρόληψη. Και όπως έλεγε και ο πατέρας της Ιατρικής, ο Ιπποκράτης: «Κάλλιο το προλαμβάνειν, παρά το θεραπεύειν». Αυτό, νομίζω, το γνωρίζουμε όλοι. Αντί να προλαμβάνουμε τις καταστροφές, κοιτάζουμε μόνο πώς θα τις περιορίσουμε. Καμμιά χρονιά δεν βελτιώνουμε τα αντιπυρικά σχέδια της πολιτείας. Δεν απαιτούμε από τους δήμους να υποβάλουν τα δικά τους τοπικά σχέδια δράσης. Γιατί; Επειδή αυτή η ευθύνη θεωρείται «κεντρική» και πρέπει να βασιστεί σε συγκεκριμένες προδιαγραφές.

Αλήθεια, ποιες είναι οι προδιαγραφές που έχει ορίσει η πολιτεία στους δήμους, για την αντιπυρική προστασία; Έχει ασχοληθεί σοβαρά η κεντρική Κυβέρνηση με αυτό το θέμα; Ως πολιτεία, είμαστε οι υπεύθυνοι που ρωτά ο κόσμος για τις λύσεις. Έχουμε, πράγματι, ασχοληθεί σοβαρά με την αντιπυρική προστασία ή περιοριζόμαστε στη χρήση του «112», που δεν επαρκεί.

Αν το «112» λειτουργούσε σωστά στη φωτιά στο Μάτι, πιθανόν -λέω- να είχαν σωθεί και πολλές ζωές. Αλλά κάποιοι, χωρίς να ονοματίζουμε, το υποβάθμισαν, στήνοντας ένα επικοινωνιακό σόου για να καλύψουν τις ευθύνες τους.

Τι μαθήματα μας έχουν δώσει οι καταστροφές στο Μάτι, στο δάσος της Δαδιάς και στις πρόσφατες μεγάλες φωτιές στην Αττική; Τι μάθαμε από τη φωτιά στην Κορινθία, με τους δύο νεκρούς. Και όλα αυτά πρόσφατα, έτσι;

Πρωταρχικός σκοπός της Πυροσβεστικής είναι η προστασία της ανθρώπινης ζωής και αμέσως μετά της περιουσίας. Ως πολιτεία, τι κάνουμε, για να προστατεύσουμε την ιδιωτική και τη δημόσια περιουσία; Παρακολουθούμε δήμους να προσπαθούν, χωρίς κεντρικό σχέδιο να εφαρμόσουν προγράμματα πυρασφάλειας, με τη χρήση drones. Αν και αξιέπαινη, μπορώ να πω αυτή η προσπάθεια, αλλά υπάρχει κίνδυνος -και πρέπει να το γνωρίζετε αυτό- τα εμπορικά drones να διαρρέουν πληροφορίες, σε μη φιλικές χώρες! Έχει ληφθεί αυτό, υπ’ όψιν; Έχει προτείνει το κράτος τη χρήση ελληνικών drones, σχεδιασμένων και κατασκευασμένων, για να πληρούν τις προδιαγραφές ασφαλείας; Και επιτέλους πρέπει σε αυτή τη χώρα να παράγουμε τα δικά μας προϊόντα. Δεν χρειάζεται να αγοράζουμε τα πάντα από τους ξένους. Πάμε να κάνουμε κάτι καλό, δηλαδή, και καταλήγουμε να προκαλούμε κακό λόγω προχειρότητας.

Σύμφωνα με την Πυροσβεστική το 40% των πυρκαγιών προέρχεται από προβλήματα στο δίκτυο της ΔΕΔΔΗΕ, ειδικά σε μη κατοικημένες περιοχές λόγω παλαιότητας υλικών και κακής συντήρησης. Ποιος είναι ο σχεδιασμός για την αντικατάσταση των φθαρμένων συστημάτων και τη δημιουργία αντιπυρικών ζωνών γύρω από τα δίκτυα ρεύματος που διασχίζουν δασικές και αγροτικές περιοχές; Προηγουμένως, στην ομιλία του τουλάχιστον, ο κύριος Πρωθυπουργός δεν αναφέρθηκε καθόλου σε αυτό το πεπαλαιωμένο δίκτυο. Πόσο κοστίζει η συντήρηση του δικτύου σε σχέση με την αποκατάσταση των ζημιών;

Μας μιλάτε συνεχώς για ανανεώσιμες πηγές ενέργειας και φτηνό ρεύμα, αλλά, δυστυχώς, τα προβλήματα παραμένουν. Οι άδειες, όμως, για ανεμογεννήτριες δίνονται ανεξέλεγκτα, χωρίς προστασία του περιβάλλοντος και στην τελική ο πολίτης δεν βλέπει ουσιαστικά κανένα όφελος. Ούτε βεβαίως γι’ αυτό το πολύ σημαντικό θέμα μίλησε ο Πρωθυπουργός. Βλέπουμε ότι έχουν γεμίσει τα βουνά της χώρας μας καμένα κι αυτά που δεν έχουν καεί έχουν γεμίσει ανεμογεννήτριες. Αυτό πρέπει να μας προβληματίσει πάρα πολύ σοβαρά.

Αντίθετα, το κόστος του ρεύματος παραμένει υψηλό και κάθε χρόνο, μέσω της φορολογίας, καλείται ο πολίτης να πληρώσει και για τις ζημιές από τις φωτιές. Για να αντιμετωπιστούν αποτελεσματικά οι προκλήσεις που θέτουν οι πυρκαγιές απαιτείται μία πολυδιάστατη στρατηγική που να εστιάζει στην πρόληψη, στην εκπαίδευση και στον εκσυγχρονισμό των υποδομών.

Πιο συγκεκριμένα, όμως, προτείνουμε τα εξής: Επενδύσεις στον εκσυγχρονισμό του ηλεκτρικού δικτύου. Η ανανέωση του δικτύου της ΔΕΔΔΗΕ είναι μονόδρομος και επιτακτική ανάγκη. Τα πεπαλαιωμένα συστήματα τροφοδοσίας σε δασικές και μη κατοικημένες περιοχές πρέπει να αντικατασταθούν άμεσα, προκειμένου να μειωθούν οι κίνδυνοι πυρκαγιών που προέρχονται από αυτά τα ηλεκτρικά προβλήματα. Το κράτος, βέβαια, οφείλει να επενδύσει σε νέες τεχνολογίες, αξιοποιώντας πόρους τόσο από τα ταμεία της Ευρωπαϊκής Ένωσης, όσο και από άλλες εθνικές πηγές, για να διασφαλιστεί η μακροπρόθεσμη ασφάλεια και αξιοπιστία του δικτύου.

Κεντρικός σχεδιασμός για την επιτήρηση μέτρων. Η ανάγκη για ένα ενιαίο κεντρικό σχέδιο επιτήρησης πυρκαγιών μέσω drones είναι προφανής. Τα drones αυτά πρέπει να πληρούν αυστηρές προδιαγραφές ασφαλείας και να είναι ελληνικής σχεδίασης και κατασκευής. Με αυτό τον τρόπο θα διασφαλίζεται, όχι μόνο η αποτελεσματική πρόληψη πυρκαγιών, αλλά και η προστασία των δεδομένων που συλλέγονται. Η πολιτεία πρέπει να χρηματοδοτήσει την έρευνα και ανάπτυξη τέτοιων drones, ενισχύοντας παράλληλα την ελληνική βιομηχανία τεχνολογίας και δημιουργώντας μάλιστα και νέες θέσεις εργασίας που τόσο πολύ έχει ανάγκη ο τόπος μας. Μάλιστα διαθέτουμε κάποια drones ελληνικής και κυπριακής σχεδίασης και κατασκευής. Αυτά τα λίγα που έχουμε γιατί δεν τα αξιοποιούμε;

Εκπαίδευση και εξοπλισμός για την Πυροσβεστική Υπηρεσία. Θα έλεγα, κύριε Υπουργέ, και αν μπορείτε να φτιάξετε και μια εθνοφυλακή, τουλάχιστον τους έξι μήνες που διαρκεί το καλοκαίρι και είναι πιο επικίνδυνο να πάρουν τα δάση μας φωτιά.

Ένα από τα πιο ανησυχητικά ζητήματα που αναδεικνύονται είναι η έλλειψη επαρκούς εκπαίδευσης και εξοπλισμού για το προσωπικό της Πυροσβεστικής Υπηρεσίας. Έχουμε στα χέρια μας αναφορές ότι οι πυροσβέστες πληρώνουν από την τσέπη τους σε κάποιες περιπτώσεις για εξοπλισμό προστασίας, όπως μάσκες και φίλτρα, που -πρέπει να συμφωνούμε όλοι- αυτό είναι απαράδεκτο. Η πολιτεία οφείλει να παρέχει σύγχρονα μέσα ατομικής προστασίας, όπως αντιπυρικές στολές, μάσκες και εργαλεία τα οποία είναι σύμφωνα με τα διεθνή πρότυπα. Επιπλέον, η εκπαίδευση του προσωπικού πρέπει να είναι συνεχής και να περιλαμβάνει σύγχρονες τεχνικές κατάσβεσης, ειδικά σε δασικές περιοχές που παρουσιάζουν αυξημένο κίνδυνο.

Διαρκής αξιολόγηση και αναπροσαρμογή των αντιπλημμυρικών σχεδίων. Η αντιπυρική προστασία δεν είναι μια στατική διαδικασία. Τα σχέδια πρέπει να επανεξετάζονται να βελτιώνονται τακτικά με βάση τα νέα δεδομένα και τις νέες τεχνολογίες.

Ο συντονισμός ανάμεσα σε κεντρική κυβέρνηση και τοπική αυτοδιοίκηση είναι κρίσιμος, με τα τοπικά σχέδια να ευθυγραμμίζονται με τις κεντρικές οδηγίες, αλλά και να προσαρμόζονται στις ιδιαίτερες ανάγκες κάθε περιοχής.

Η πυροπροστασία είναι ένα ζήτημα εθνικής σημασίας που απαιτεί σοβαρότητα, συντονισμό και στοχευμένες επενδύσεις. Οι πυρκαγιές δεν μπορούν να συνεχίζουν να αντιμετωπίζονται με σπασμωδικά μέτρα καταστολής. Αντίθετα, πρέπει να θεμελιωθεί μια στρατηγική που θα βασίζεται στην πρόληψη, την εκπαίδευση και τη διαρκή βελτίωση των υποδομών και του εξοπλισμού.

Συνοψίζοντας, για την αντιμετώπιση των πυρκαγιών είναι τρία ή τέσσερα τα βασικά θέματα για την αντιμετώπισή τους: Πρόληψη, σχεδιασμός, τα μέσα και βεβαίως το σημαντικότερο όλων, το ανθρώπινο δυναμικό. Γιατί; Για να υλοποιηθούν όλα τα παραπάνω πρέπει να έχουμε ανθρώπινο δυναμικό το οποίο, όπως όλοι γνωρίζουμε, όλοι αυτοί οι άνθρωποι καθημερινά δίνουν τον καλύτερο εαυτό τους μέσα σε αντίξοες συνθήκες και πολλές φορές δεν ξέρουν εάν θα επιστρέψουν στα σπίτια τους. Όλοι αυτοί είναι ήρωες μας.

Αυτό το ανθρώπινο δυναμικό πρέπει να προσεχθεί. Πρέπει να έχουν καλούς μισθούς, να ζουν οι ίδιοι και οι οικογένειές τους με αξιοπρέπεια, όπως αρμόζει σε κάθε Έλληνα πολίτη.

Και επιτέλους, δώστε κύριε Πρωθυπουργέ, ως ένδειξη καλής θέλησης σε όλους όσους υπηρετούν στα Σώματα Ασφαλείας, το επίδομα επικινδυνότητας που τόσο πολύ το έχουν ανάγκη.

Και κλείνοντας -δεν έχω και πάρα πολύ χρόνο- θα ήθελα να απευθυνθώ σε εσάς, κύριε Πρωθυπουργέ, μιας και σας βλέπω εδώ σήμερα στη Βουλή, πιστεύω ότι κάνατε μια ατυχή δήλωση όταν είπατε για πατριώτες της φακής. Για να μην είμαι άδικος, θεωρώ ότι εν μέρει έχετε δίκιο. Διότι αν κρίνω από την αριστερή πλευρά, υπάρχουν, όντως, πατριώτες της φακής και προσχηματικά ενδιαφέρονται για τα εθνικά μας θέματα. Το έχουν αποδείξει πάρα πολλές φορές μέσα σε αυτή την Αίθουσα.

Όμως εμείς οι Σπαρτιάτες ομολογώ δημόσια ότι δεν μπορούμε να το δεχθούμε αυτό διότι έχουμε γνώμονα…

**ΑΘΑΝΑΣΙΟΣ ΠΛΕΥΡΗΣ:** …(Δεν ακούστηκε).

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Γιατί, κύριε Πλεύρη, δεν σας φαίνεται καλό; Δηλαδή οι Σπαρτιάτες τι έχουν;

Δεν δεχόμαστε αυτόν τον όρο, διότι εμείς έχουμε κοινό παρονομαστή τα εθνικά μας θέματα, την προστασία της χώρας μας.

Και επίσης, κύριε Πρωθυπουργέ, ήθελα να σας ενημερώσω ότι εμείς οι Σπαρτιάτες στα εθνικά μας θέματα -θα έλεγα- έχουμε μία αχρωματοψία. Τι εννοώ με αυτό; Εννοώ ότι δεν μας ενδιαφέρει ποιος κυβερνά τη χώρα, αν είναι «πράσινος», «κόκκινος», «κίτρινος», «μαύρος» ή οτιδήποτε άλλο χρώμα έχει το κόμμα που κυβερνά. Εμείς οι Σπαρτιάτες οφείλουμε, είναι εθνικό μας καθήκον, να συνταχθούμε με τον κάθε Πρωθυπουργό που υπερασπίζεται σθεναρά τα εθνικά μας θέματα.

Σας έχουμε ασκήσει πολύ σκληρή κριτική για τα εθνικά μας θέματα, αλλά δείξτε μας, δώστε μας στοιχεία, ότι αντιμετωπίζετε σκληρά τους Τούρκους, ότι δεν πρόκειται να παραχωρήσετε τίποτα από τη χώρα μας και εμείς θα συνταχθούμε.

Άλλωστε, εμείς οι Σπαρτιάτες το έχουμε αποδείξει και στο νομοσχέδιο που ήρθε εδώ για την εθνική μας άμυνα. Το ψηφίσαμε και είπαμε ότι γίνεται μια εθνική προσπάθεια. Δεν έχει σημασία ποιος είναι Πρωθυπουργός, ποιος είναι Υπουργός ή οτιδήποτε άλλο. Θέλουμε δείγματα ότι δεν υπάρχουν μυστικές συνομιλίες με την Τουρκία, ότι θα κάνετε αυτά που απορρέουν μέσα από το Διεθνές Δίκαιο και η χώρα μας θα πάει μπροστά. Αυτά που απορρέουν από το Διεθνές Δίκαιο, είναι η επέκταση των χωρικών μας υδάτων στα δώδεκα μίλια, να χαράξουμε ΑΟΖ και επιτέλους, κύριε Πρωθυπουργέ, να καταργήσουμε και το τουρκολιβικό μνημόνιο.

Σας ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΟΣ (Κωνσταντίνος Τασούλας):** Ευχαριστούμε, κύριε Στίγκα.

Ολοκληρώθηκε ο κύκλος των πρωτολογιών με την ομιλία του κ. Στίγκα. Μπαίνουμε τώρα στις δευτερολογίες.

Καλώ στο Βήμα τον Πρωθυπουργό και Πρόεδρο της Κοινοβουλευτικής Ομάδας της Νέας Δημοκρατίας κ. Κυριάκο Μητσοτάκη.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ευχαριστώ, κύριε Πρόεδρε.

Επιτρέψτε μου, πριν εισέλθω στη δευτερολογία μου, μία παρατήρηση διαδικαστικού χαρακτήρα. Πιστεύω ότι στην επόμενη Διάσκεψη των Προέδρων όταν κληθούμε να συζητήσουμε την οργάνωση μιας συζήτησης με αντίστοιχα χαρακτηριστικά, θα πρέπει να μείνουμε προσηλωμένοι σε αυτό, το οποίο ορίζει ο Κανονισμός της Βουλής -και δεν εξαιρώ προφανώς τον εαυτό μου- να διπλασιάσουμε ενδεχομένως τον χρόνο, ο οποίος δίνεται. Όμως θεωρώ ότι δεν υπηρετούμε το πραγματικό νόημα μιας ζωντανής κοινοβουλευτικής διαδικασίας, όταν μία τέτοια συζήτηση καταλήγει να διαρκεί επτά ή οχτώ ώρες.

Αυτή είναι η εισήγησή μου. Προθυμοποιούμαι πρώτος να αυτοπεριοριστώ, αναγνωρίζοντας και εγώ ότι ενίοτε ξεπερνώ τον ορισμένο από τον Κανονισμό χρόνο. Όμως, επιτρέψτε μου να πω ότι αυτή η εικόνα δεν μας τιμά όλους στη Βουλή. Εκτενέστατες ομιλίες, άδεια έδρανα και μια συζήτηση, η οποία τελικά καταλήγει να διαρκεί οχτώ με δέκα ώρες.

Έρχομαι τώρα στη δευτερολογία μου και επιτρέψτε μου να ξεκινήσω με μια πολιτική παρατήρηση.

Απόρησαν κάποιοι, γιατί δεν παρακολούθησα την τοποθέτηση του Αρχηγού της Κοινοβουλευτικής Ομάδας του ΣΥΡΙΖΑ. Θέλω, λοιπόν, να είμαι απολύτως σαφής, καθώς είναι η πρώτη φορά που μου δίνεται η δυνατότητα να κάνω αυτή την τοποθέτηση -και θα την κάνω μία και μόνη φορά- ότι δεν αναγνωρίζω ως εκπρόσωπο της Αξιωματικής Αντιπολίτευσης έναν πολιτικό καταδικασμένο με 13 - 0 για παράβαση καθήκοντος από το ειδικό δικαστήριο.

(Χειροκροτήματα από την πτέρυγα της Νέας Δημοκρατίας)

Ούτε θα συνομιλήσω μαζί του ούτε θα χαριεντιστώ μαζί του. Αυτό επιβάλλει ο στοιχειώδης κοινοβουλευτικός αυτοσεβασμός, μιας και άκουσα να χρησιμοποιείται αυτή η φράση. Προστατεύω το πολίτευμα με αυτή μου τη στάση.

Και βέβαια, οφείλω να επισημάνω και μια δεύτερη διάσταση, ότι έχουμε να κάνουμε με έναν «Αρχηγό» αντιπολίτευσης, ο οποίος είναι μεταβατικός. Κανείς δεν ξέρει εξ ονόματος ποιανού ομιλεί. Του κ. Κασσελάκη, του κ. Φάμελλου, του κ. Φαραντούρη, του κ. Πολάκη, του κ. Γκλέτσου;

Όταν λοιπόν -για να είμαι απολύτως σαφής και θεσμικός- κύριε Πρόεδρε, το κόμμα της Αξιωματικής Αντιπολίτευσης βρει αρχηγό και έναν στοιχειώδη βηματισμό, προφανώς θα είμαι πάλι εδώ για να μπορέσουμε να κάνουμε σωστή κοινοβουλευτικά, θεσμική πολιτική αντιπαράθεση.

(Χειροκροτήματα από την πτέρυγα της Νέας Δημοκρατίας)

Μην απορήσετε αν αποχωρήσω και στη δευτερολογία, διότι αυτή θα είναι η πρακτική την οποία θα ακολουθώ, έως ότου ο ΣΥΡΙΖΑ εκλέξει αρχηγό μόνιμο της Κοινοβουλευτικής του Ομάδας και αρχηγό του κόμματός του, υπό την προϋπόθεση προφανώς ότι τα δύο πρόσωπα αυτά θα συμπίπτουν στην ιδιότητά τους.

Έρχομαι τώρα σε αυτά τα οποία άκουσα από τον κ. Ανδρουλάκη.

Κύριε Ανδρουλάκη, αφού σας συγχαρώ και πάλι για την επανεκλογή σας, καθώς μιλούσατε, σκεφτόμουν ότι ουσιαστικά τίποτα δεν άλλαξε στη στάση του ΠΑΣΟΚ μετά την επανεκλογή σας ως Αρχηγού του κόμματός σας. Ενδεχομένως να ήταν υψηλές οι προσδοκίες μου, διότι το ίδιο πρόσωπο ήσασταν πριν, το ίδιο πρόσωπο είστε τώρα, τον ίδιο πολιτικό λόγο εκφέρετε. Έχω την αίσθηση ότι σαν να κάνατε ως ΠΑΣΟΚ μια στροφή 360 μοίρες γύρω από τον εαυτό σας και να καταλήξετε ακριβώς στο ίδιο σημείο που βρισκόσασταν πριν γίνει όλη αυτή η μεγάλη εσωτερική διαδικασία.

Και γιατί το λέω αυτό; Διότι σε μια συζήτηση, η οποία είχε ως αποκλειστικό αντικείμενο τις πυρκαγιές και τα ζητήματα της πολιτικής προστασίας -στην πρωτολογία μου μίλησα μόνο για τα θέματα αυτά- εσείς επιλέξατε να αναλώσετε τα πρώτα δεκαοχτώ με είκοσι λεπτά της ομιλίας σας, συζητώντας για διάφορα θέματα και επιχειρώντας, για ακόμα μία φορά, να ταυτίσετε την Νέα Δημοκρατία με την ακροδεξιά. Δεν είναι η πρώτη φορά που ακούω αυτή την επιχειρηματολογία από τον ΣΥΡΙΖΑ και από το ΠΑΣΟΚ.

Κοιτάξτε να δείτε, η Νέα Δημοκρατία έχει μια ξεκάθαρη ιδεολογική τοποθέτηση. Η προσπάθειά σας να παρουσιάσετε την παράταξή μας ως κάτι διαφορετικό από αυτό το οποίο είναι, είναι μια προσπάθεια, η οποία αποδοκιμάστηκε από τον ελληνικό λαό στις εκλογές του 2023 και σας συνιστώ να μας αντιμετωπίσετε με τα χαρακτηριστικά, τα οποία εμείς οι ίδιοι επιλέγουμε να διαλέγουμε για τον εαυτό μας και όχι με την εικόνα που εσείς θέλετε να παρουσιάσετε για τη Νέα Δημοκρατία.

Είμαστε μία κεντροδεξιά προοδευτική δύναμη, η οποία θα υπερασπίζεται πάντα τις μεγάλες αλλαγές που έχει ανάγκη ο τόπος. Μάλιστα, διατύπωσα και δημόσια την ευχή μετά την επανεκλογή σας να μπορέσουμε τουλάχιστον σε κάποιες από τις μεγάλες αλλαγές που χρειάζεται η χώρα μας να βρούμε έναν κοινό βηματισμό, συμφωνώντας πραγματικά στο τι τελικά συνιστά πρόοδος και στο τι συνιστά οπισθοδρόμηση. Γιατί και την προηγούμενη κοινοβουλευτική περίοδο, επί της δικής σας θητείας, το δήθεν προοδευτικό ΠΑΣΟΚ έφτασε στο σημείο να καταψηφίζει σημαντικές μεταρρυθμίσεις, μόνο και μόνο γιατί έπρεπε με αυτόν τον τρόπο να κάνει αντιπολίτευση στην Κυβέρνηση, γιατί έπρεπε να είστε το άλλο, το διαφορετικό. Και ακριβώς αυτή τη στάση επιλέξατε να ακολουθήσετε και στο πρώτο νομοσχέδιο μετά την επανεκλογή σας στην ηγεσία του κόμματός σας.

Φέραμε ένα νομοσχέδιο για τον εκσυγχρονισμό του ΠΑΣΟΚ. Αναρωτιέμαι, σε τι ακριβώς διαφωνείτε;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής):** Του ΑΣΕΠ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Με συγχωρείτε, του ΑΣΕΠ. Το ΠΑΣΟΚ φοβάμαι ότι δεν εκσυγχρονίζεται. Και σίγουρα δεν εκσυγχρονίζεται και νομοθετικά.

(Χειροκροτήματα από την πτέρυγα της Νέας Δημοκρατίας)

Αναρωτιέμαι, λοιπόν, αν διαφωνείτε με τη ρύθμιση της εντοπιότητας, προκειμένου να μπορέσουμε να στελεχώσουμε υπηρεσίες σε απομακρυσμένα νησιά, σε απομακρυσμένα μέρη της Ελλάδας που έχουμε σημαντικό πρόβλημα αυτή τη στιγμή να τοποθετήσουμε δημοσίους υπαλλήλους. Διαφωνείτε με την ανάγκη να περιορίσουμε αυτή τη μεγάλη και βαριά γραφειοκρατία, η οποία μας υποχρεώνει, προκειμένου να είμαστε απολύτως συμβατοί με τον νόμο και να διασφαλίσουμε την αντικειμενικότητα των προσλήψεων, να ζητάμε ξανά και ξανά τα ίδια δικαιολογητικά από τους υπαλλήλους; Ερχόμαστε με στοχευμένες παρεμβάσεις να πούμε ότι θέλουμε να μειώσουμε τον χρόνο από τη στιγμή που ξεκινά η διαδικασία τοποθέτησης ενός υπαλλήλου μέχρι να φτάσει να κάτσει στη δουλειά του, στο γραφείο του ή να βγει στην υπηρεσία του, εάν, παραδείγματος χάριν, μιλάμε για ένα δασικό υπάλληλο. Αυτό είναι προοδευτικό ή δεν είναι;

Διαφωνείτε με τα πριμ παραγωγικότητας; Να έρθουμε να κάνουμε μια συζήτηση πραγματική και ουσιαστική μέσα από ένα σύστημα αξιολόγησης, το οποίο αφορά και στον υπάλληλο αλλά και στην οργανική του μονάδα, εάν πρέπει ή δεν πρέπει να πληρώνουμε κάτι παραπάνω εκείνους τους υπαλλήλους, οι οποίοι κάνουν καλά τη δουλειά τους. Αυτό τι είναι; Είναι προοδευτικό; Νομίζω πως είναι προοδευτικό.

(Χειροκροτήματα από την πτέρυγα της Νέας Δημοκρατίας)

Άρα, στα ζητήματα αυτά, όταν έρχεστε και λέτε όχι σε ένα τέτοιο νομοσχέδιο, στέλνετε ουσιαστικά ένα μήνυμα ότι στην προσπάθειά σας να καταστείτε εσείς ο πόλος απέναντι στην Κυβέρνηση -και μπορεί πράγματι δημοσκοπικά αυτό να επιβεβαιώνεται- έρχεστε να αρνηθείτε μεγάλες προοδευτικές αλλαγές που υλοποιούνται από αυτή την Κυβέρνηση. Μετά μην αμφισβητείτε, όμως, ή μην απορείτε γιατί οι προοδευτικοί συμπολίτες μας σας γυρίζουν την πλάτη. Διότι αυτό είναι το δίλημμα, το οποίο θα κληθείτε να αντιμετωπίσετε από εδώ και στο εξής: Ένα στείρο «όχι σε όλα», όπως κάνατε ουσιαστικά μέχρι τώρα, ή μία πραγματική προσπάθεια να χτίσετε μια αξιόπιστη εναλλακτική πρόταση, η οποία θα βοηθάει την Κυβέρνηση να γίνει καλύτερη και θα καταθέτει και συγκεκριμένες προτάσεις;

Αυτό το οποίο έχω δει μέχρι στιγμής και ελπίζω να διαψευστώ στη συνέχεια είναι ότι επιμένετε σε αυτή τη γραμμή που με ανάγκασε -ελπίζω να μη χρειαστεί να το ξαναπώ- στο παρελθόν να αποκαλέσω το ΠΑΣΟΚ ουσιαστικά ως έναν «πράσινο ΣΥΡΙΖΑ». Εύχομαι για το καλό της δημοκρατίας μας και για την ισορροπία του πολιτικού συστήματος να διαψευστώ.

Έχετε μία πρώτης τάξης ευκαιρία να αποδείξετε ότι μπορούμε να δημιουργήσουμε συνθήκες συναίνεσης εκεί που το ίδιο το Σύνταγμα τις απαιτεί. Εδώ και τρεις μήνες προσπαθεί ο Πρόεδρος της Βουλής να βρει την απαραίτητη πλειοψηφία, για να μπορέσουμε να επιλέξουμε καινούργιο Συνήγορο του Πολίτη, του οποίου η θητεία έχει λήξει εδώ και επτά μήνες. Εκτός αν πιστεύετε ότι είναι συνταγματικά πρέπον θητείες επικεφαλής ανεξάρτητων αρχών να παρατείνονται εσαεί, επειδή δεν μπορούμε να βρούμε μια σχετική πλειοψηφία. Έχουμε προτείνει ένα πρόσωπο, το οποίο πιστεύουμε ότι έχει όλα τα εχέγγυα για να μπορεί να επιτελέσει αυτόν τον ρόλο και σίγουρα το πρόσωπο αυτό δεν προέρχεται από τον δικό μας πολιτικό χώρο.

Αυτό δεν αμφισβητείται. Και όμως, εδώ και τρεις μήνες δεν μπορούμε να πάρουμε μια απάντηση.

Τι θέλετε, δηλαδή; Στην επόμενη αναθεώρηση να έρθουμε και να πούμε ότι καταργούμε τα τρία πέμπτα της πλειοψηφίας, επειδή δεν μπορούμε να βρούμε ούτε μια μίνιμουμ συνεννόηση, όταν έρχεται η Νέα Δημοκρατία να προτείνει ένα πρόσωπο, το οποίο, εν πάση περιπτώσει, είναι πολύ πιο κοντά στον δικό σας πολιτικό χώρο; Θα ήθελα μία απάντηση. Εύχομαι, πραγματικά, να με διαψεύσετε και να μπορέσουμε να βρούμε αυτή την απαραίτητη συναίνεση που το ίδιο το Σύνταγμα επιβάλλει.

Μας είπατε ότι δεν μεταρρυθμίζουμε το κράτος. Σε αυτό δεν θέλω να σταθώ σε μεγάλη λεπτομέρεια και να απαριθμήσω μια σειρά από παρεμβάσεις που, κατά την άποψή μου, τις θεωρώ πολύ σημαντικές μεταρρυθμίσεις στη λειτουργία του κράτους.

Αναφέρθηκα ενδεικτικά στο τι κάνουμε στον νόμο του ΑΣΕΠ, που παρουσιάζει μια συγκεκριμένη φιλοσοφία για το πώς θέλουμε να αξιοποιήσουμε την τεχνολογία, πώς θέλουμε να ανταμείβουμε τους δημοσίους υπαλλήλους, γιατί η αξιολόγηση έχει τόσο μεγάλη σημασία. Θεωρώ ότι όλα αυτά συνιστούν σημαντικές μεταρρυθμίσεις του κράτους. Προφανώς δεν έχουν ολοκληρωθεί, αλλά σε αυτή την κατεύθυνση κινείται συνολικά η πολιτική μας.

Έρχομαι τώρα, κύριε Πρόεδρε, για να μην μακρηγορήσω ιδιαίτερα και για να σεβαστώ και εγώ τον αυτοπεριορισμό, τον οποίο ζητώ και από τους άλλους πολιτικούς Αρχηγούς, στο αντικείμενο της σημερινής συζήτησης.

Τι κρατώ ως θετικό; Ότι τουλάχιστον δεν αμφισβητήθηκαν τα στατιστικά στοιχεία τα οποία κατέθεσα στην πρωτολογία μου ως προς το γεγονός ότι είχαμε μία πολύ καλύτερη χρονιά από την περσινή, η οποία ήταν μια πολύ κακή χρονιά -δεν το έκρυψα ποτέ μου ότι η περσινή χρονιά ήταν πάρα πολύ κακή σε επίπεδο καμένων στρεμμάτων- και ότι μπορέσαμε να διαχειριστούμε πιο αποτελεσματικά από ό,τι στο παρελθόν ένα εξαιρετικά δύσκολο κλιματολογικά καλοκαίρι.

Πανηγύρισα; Όχι. Μπορώ να είμαι ικανοποιημένος, ενώ είχαμε μεγάλες φωτιές οι οποίες ξέφυγαν και οι οποίες έκαναν σημαντική ζημιά; Όχι, δεν μπορώ να είμαι ικανοποιημένος. Τέθηκαν ερωτήματα μέσα από την -επιτρέψτε μου να πω- ελαφρώς απλοϊκή προσέγγιση ότι έφτασε η φωτιά λίγα χιλιόμετρα από το κέντρο της Αθήνας. Όχι. Ούτε εγώ, ούτε ο Υπουργός, ούτε κανείς στην Πυροσβεστική μπορεί να είναι ικανοποιημένος, όταν μια φωτιά μπαίνει στον αστικό ιστό.

Αυτό είναι κάτι το οποίο πρέπει να μας προβληματίσει πάρα πολύ, να ξαναδούμε επιχειρησιακά σχέδια τα οποία έχουν να κάνουν με τις περιπτώσεις που η φωτιά προσεγγίζει αστικούς ιστούς, να σκεφτούμε τι ζώνες προστασίας μπορούμε να δημιουργήσουμε μεταξύ του αστικού ιστού και του δάσους, αναγνωρίζοντας ότι ένα από τα μεγάλα προβλήματα της δόμησης στη χώρα μας, όπως αυτή αναπτύχθηκε τις τελευταίες δεκαετίες, είναι ακριβώς ότι έχουμε τέτοιες ζώνες όπου ο αστικός ιστός βρίσκεται κοντά ή πολύ συχνά μέσα στο δάσος.

Δεν είμαστε η μόνη χώρα που έχει αυτό το πρόβλημα. Υπάρχει ορολογία στη διεθνή βιβλιογραφία για αυτές τις ζώνες, όπου ο αστικός ιστός βρίσκεται κοντά ή μέσα στο δάσος. Και είναι οι πιο δύσκολες φωτιές αυτές να αντιμετωπιστούν.

Άρα, πράγματι, στη φωτιά στην Αττική αντιμετωπίσαμε μια πολύ δύσκολη κατάσταση, μια πολύ δύσκολη πυρκαγιά, με βαθμό επικινδυνότητας «πέντε».

Εγώ θυμάμαι τον Υπουργό -ήταν ένα από τα δύο «πεντάρια», νομίζω, που είχαμε φέτος το καλοκαίρι- να λέει ότι οι συνθήκες είναι ακραίες.

Τι σημαίνει «πέντε»; Για να το ξεκαθαρίσουμε, επειδή κάποιοι νομίζουν ότι με κάποιο μαγικό τρόπο όλες οι φωτιές μπορούν να σβήσουν, «πέντε» σημαίνει, για να το πούμε πολύ απλά, ότι μια φωτιά άπαξ και ξεκινήσει και ξεφύγει, πάρα πολύ δύσκολα ελέγχεται. Αυτό σημαίνει το «πέντε». Και δεν συμβαίνει αυτό μόνο στην Ελλάδα. Υπάρχουν φωτιές που, πολύ απλά, πάρα πολύ δύσκολα σβήνουν άπαξ και μεγαλώνουν.

Επειδή άκουσα από διάφορους να λένε ότι: «Μα, δεν ξέρατε την πορεία της φωτιάς»; Βεβαίως και την ξέραμε την πορεία της φωτιάς. Βεβαίως και την ξέραμε! Αλλά, αναρωτηθήκατε γιατί δεν μπορέσαμε να τη σταματήσουμε; Δεν θέλαμε; Δώσαμε εντολή στους πυροσβέστες, όπως αυτά τα οποία άκουσα, τα αδιανόητα, περί μη κατάσβεσης; Όχι. Πολύ απλά, υπάρχουν φωτιές που σε αυτές τις συνθήκες, με μεγάλη ξηρασία, με πολύ ισχυρό αέρα, δεν μπορούν εύκολα να σταματήσουν. Αυτή είναι η πραγματικότητα, είτε μας αρέσει είτε δεν μας αρέσει.

Δεν είμαστε μόνο εμείς που αντιμετωπίζουμε αυτά τα προβλήματα. Φαντάζομαι ότι και στην Πορτογαλία που κάηκαν 1,3 εκατομμύρια στρέμματα κι αυτοί θα ήθελαν να σταματήσουν τη φωτιά. Γιατί δεν μπόρεσαν; Γιατί υπάρχουν φυσικά φαινόμενα τα οποία αποκτούν τόσο μεγάλη ένταση που καμμία κατάσβεση από ένα σημείο και πέρα δεν μπορεί να είναι αποτελεσματική. Ούτε αντιπυρικές ζώνες, ούτε κατάσβεση από αέρα, ούτε προσβολή από εδάφους.

Αυτό έγινε στη φωτιά της Αττικής και σίγουρα θα μάθουμε από αυτή τη φωτιά, τι σημαίνει παραδείγματος χάριν να κατεβαίνει μια φωτιά μέσα από ένα ρέμα. Διότι αυτό έγινε, εν προκειμένω. Από το ρέμα κατέβηκε φωτιά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το είχατε καθαρίσει;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Θα μάθουμε πόσο πιο προσεκτικοί πρέπει να είμαστε στις παρεμβάσεις που θα κάνουμε στα ρέματα, ποιες είναι οι ευθύνες της τοπικής αυτοδιοίκησης. Και ναι, το πρόγραμμα «ANTINERO» καθάρισε μια σειρά από δάση μέσα στα οποία ήταν και ένα μικρό - μεσαίο δάσος, αλσύλλιο το οποίο βρισκόταν μέσα στον Δήμο Βριλησσίων. Και βγήκε ο Δήμαρχος Βριλησσίων και είπε ευτυχώς που το δάσος αυτό καθαρίστηκε, διότι, αν δεν είχε καθαριστεί, θα είχε καεί όλο.

Το λέω, γιατί οι καθαρισμοί έχουν πολύ μεγάλη αποτελεσματικότητα, όπως έχει μεγάλη αποτελεσματικότητα -και δεν άκουσα κανέναν να το λέει- η πολιτική μας για τους καθαρισμούς των οικοπέδων και τη δήλωση στη σχετική πλατφόρμα της υποχρέωσης του πολίτη να πράξει το αυτονόητο. Δεν θα έπρεπε να είναι υποχρέωση. Πώς το είπατε; Ο λαός σώζει τον λαό! Έτσι δεν το είπατε; Ναι, συμφωνώ. Και οι πολίτες σώζουν τους πολίτες με αυτή τη λογική.

Έχει ή δεν έχει ευθύνη ο πολίτης να προστατεύσει τη δική του περιουσία, όταν ταυτόχρονα, αυτή η προστασία δεν εξυπηρετεί μόνο το δικό του συμφέρον, αλλά διευκολύνει τη συλλογική προσπάθεια αναχαίτισης μιας φωτιάς, όταν αυτή φτάσει κοντά σε έναν αστικό ιστό.

Δείτε λίγο -γιατί αυτή είναι η δουλειά των ειδικών, να μελετούν πώς κινούνται οι φωτιές, όταν φτάνουν στον αστικό ιστό- ποια είναι τελικά τα σπίτια τα οποία καίγονται και ποια είναι τα σπίτια τα οποία προστατεύονται και θα καταλήξετε σε πολύ αυτονόητα συμπεράσματα, γιατί αυτή η στοιχειώδης υποχρέωση του πολίτη προστατεύει την περιουσία του, αλλά βοηθάει ταυτόχρονα και τη συλλογική προσπάθεια. Διότι, όταν μια φωτιά θα φτάσει στον αστικό ιστό, πολύ απλά δεν θα βρει την ίδια καύσιμη ύλη για να προχωρήσει με πολύ μεγάλη ταχύτητα.

Άκουσα ορισμένα πράγματα για τα δάση της Αττικής. Πού θα συμφωνήσω με αυτά τα οποία ειπώθηκαν; Πράγματι, ένα περιαστικό δάσος στην Αττική έχει σχετικά μεγαλύτερη σημασία από ένα δάσος σε μια πιο απομακρυσμένη περιοχή, ακριβώς γιατί τα δάση αυτά αποτελούν οξυγόνο πρασίνου για τέσσερα εκατομμύρια συμπολίτες μας.

Άρα, ναι, πρώτος εγώ θα αναγνωρίσω ότι τα δάση της Αττικής θα πρέπει να προσπαθούμε να τα προστατεύουμε ως κόρη οφθαλμού. Τα καταφέραμε στον βαθμό που θα θέλαμε; Όχι, δεν τα καταφέραμε. Κάνω τον συνολικό απολογισμό της πενταετίας, χωρίς να κρύβομαι πίσω από δικαιολογίες.

Κάναμε, όμως, φέτος μια πολύ μεγάλη προσπάθεια να δώσουμε μεγάλη έμφαση στην προστασία ειδικά του Λεκανοπεδίου. Τα drones πέταξαν πρώτα στο Λεκανοπέδιο. Τα έμφορτα εναέρια μέσα πέταξαν πρώτα στο Λεκανοπέδιο. Οι καθαρισμοί έδωσαν έμφαση στο Λεκανοπέδιο. Η συνεργασία μας -δεν θυμάμαι ποιος το είπε, δεν θυμάμαι αν το είπατε εσείς, κύριε Ανδρουλάκη- με τους τοπικούς φορείς, τον ΣΠΑΥ και τον ΣΠΑΠ, έχει πολύ μεγάλη σημασία, διότι η τοπική αυτοδιοίκηση έχει τη δυνατότητα και τη γνώση να είναι σύμμαχος σε αυτή την προσπάθεια.

Άρα, ναι, πρώτος εγώ θα συμφωνήσω ότι τα δάση του Λεκανοπεδίου και γενικά, τα περιαστικά δάση -το ίδιο ισχύει και για το Σέιχ Σου στη Θεσσαλονίκη για τον Χορτιάτη- πρέπει να προστατεύονται ως κόρη οφθαλμού, διότι τελικά, προστατεύουν και διαμορφώνουν το μικροκλίμα πόλεων στις οποίες κατοικούν εκατομμύρια συμπολίτες μας.

Άκουσα, όμως και κάτι που δεν ξέρω αν το είπε ο κ. Βελόπουλος, ότι τα δάση δεν ξαναγίνονται. Όχι, ξαναγίνονται τα δάση. Απλώς, ξαναγίνονται με τους δικούς τους ρυθμούς. Τα δάση ξαναγίνονται με τους δικούς τους ρυθμούς. Άμα πάτε να δείτε, η φυσική αναγέννηση…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τα σπίτια!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και τα σπίτια ξαναγίνονται!

Τότε, συγγνώμη! Δεν το είπατε εσείς. Το είπε κάποιος άλλος.

Εν πάση περιπτώσει, τα δάση ξαναγίνονται.

Και επειδή εσείς αναφέρατε -το θυμάμαι αυτό- ότι στη Βουλγαρία αυξήθηκαν τα δάση, να σας πω κάτι που ίσως δεν το γνωρίζετε;

Έχουμε σήμερα, κύριε Βελόπουλε, μεγαλύτερη δασοκάλυψη στην Ελλάδα από ό,τι είχαμε το 1960; Ναι ή όχι; Ναι. Η απάντηση είναι ότι σήμερα, στην Ελλάδα, έχουμε περισσότερα δάση από ό,τι είχαμε το 1960. Γιατί έγινε αυτό; Να σας εξηγήσω γιατί έγινε αυτό. Δεν έγινε, γιατί γίναμε κατ’ ανάγκη καλύτεροι στην προστασία των δασών. Έγινε, γιατί σε μεγάλο βαθμό εγκαταλείφθηκαν αγροτικές εκμεταλλεύσεις και κατέληξαν αυτοί οι αγροί να γίνουν δασωμένοι. Και αυτό γίνεται και σε άλλες χώρες. Είναι μια άλλη έκφανση ενός προβλήματος που έχει να κάνει με το πώς αντιμετωπίζουμε την περιφερειακή ανάπτυξη.

Όμως, ευτυχώς, τα πευκοδάση ξαναγίνονται υπό μία προϋπόθεση, γιατί αυτός είναι ο κανόνας της φυσικής αναγέννησης: Να μην ξανακαούν έως ότου το δέντρο φτάσει σε αναπαραγωγική ηλικία.

Αν δεν ξανακαεί ένα πευκοδάσος ή δεν μπούνε μέσα ζώα να το φάνε, όταν τα πευκάκια είναι μικρά, το δάσος θα ξαναγίνει. Αλλά δυστυχώς, δεν θα ξαναγίνει με τους δικούς μας ρυθμούς. Θα ξαναγίνει σε δέκα, δεκαπέντε χρόνια. Κανείς δεν μπορεί να κάνει ένα δάσος να μεγαλώσει πιο γρήγορα. Θα ξαναγίνουν, όμως, και τα δάση της Αττικής, εφόσον -το τονίζω- τα προστατεύουμε, εφόσον κάνουμε τα σωστά έργα υποδομής και παρέμβασης και ανάσχεσης των εδαφών και τα απαραίτητα αντιπλημμυρικά έργα, τα οποία είναι απαραίτητα, για να μην έχουμε μετά πλημμυρικά φαινόμενα. Και στην Εύβοια, τα κάναμε αυτά. Και το δάσος στην Εύβοια ήδη από τη φωτιά του 2021 έχει, όπως είπα και στην πρωτολογία μου, πολύ καλύτερη συμπεριφορά από αυτήν την οποία περίμεναν και οι δασολόγοι. Η φύση, λοιπόν, θα βρει τον ρυθμό της, αρκεί να τη βοηθήσουμε εμείς κι αρκεί να την προστατεύσουμε από καινούργιες πυρκαγιές, όσο τα δάση αυτά είναι μικρά.

Προσπάθησα να ακούσω -και επανέρχομαι στον κ. Ανδρουλάκη- τις προτάσεις τις οποίες κατέθεσε και διαπίστωσα ότι ουσιαστικά μίλησε για ακριβώς αυτά τα οποία κάνουμε. Ρωτώ, λοιπόν, εγώ: Κάναμε ή δεν κάναμε πρόληψη; Κάναμε πρόληψη. Κάναμε ή δεν κάναμε τους περισσότερους καθαρισμούς που έχουν γίνει από συστάσεως της Δασικής Υπηρεσίας; Ερώτηση. Θα μου πείτε ότι μπορεί να θέλουμε να κάνουμε περισσότερους. Ναι, έχω πει και σε άλλη ευκαιρία ότι, το να πιστεύει κανείς ότι μπορεί να καθαρίσει όλα τα δάση της χώρας, όλα, περίπου 60 εκατομμύρια στρέμματα, δεν είναι εφικτό. Άρα πρέπει να κάνουμε μια προτεραιοποίηση. Ποια δάση καθαρίζουμε; Αυτά τα οποία μας είπατε να κάνουμε προτεραιοποίηση. Έχουμε κάνει την προτεραιοποίηση. Γιατί το πρόγραμμα «ANTINERO» δεν έτρεξε τυχαία. Πήγαμε ακριβώς στα δάση τα οποία μας έδειξε η Δασική Υπηρεσία ότι πρέπει να καθαρίσουμε. Χιλιάδες χιλιόμετρα δασικών δρόμων καθαρίστηκαν αυτήν τη στιγμή. Αντιπυρικές ζώνες διευρύνθηκαν.

Αυτό σημαίνει πρόληψη στην πράξη, σε συνδυασμό με δύο ακόμα πρωτοβουλίες: Η πρώτη, για την οποία σας μίλησα, είναι η ατομική ευθύνη του κάθε πολίτη να κρατάει καθαρό το δικό του οικόπεδο και η δεύτερη είναι μια μεγάλη πρωτοβουλία την οποία πάλι καταψηφίσατε -αναφέρομαι σε εσάς ως «προοδευτική δύναμη» εντός εισαγωγικών- κι έχει να κάνει με τη διαχείριση των δασών. Θέλουμε ή δεν θέλουμε παραγωγικά δάση; Θέλουμε δάση τα οποία να είναι παντελώς εγκαταλελειμμένα ή θέλουμε δάση στα οποία να μπορούμε να χτίσουμε ένα πλέγμα οικονομικών κινήτρων, ώστε κάποιοι να μπορούν ….

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ανεμογεννήτριες;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ανεμογεννήτριες μπορούν να γίνουν ήδη εντός δασών. Δεν χρειάζεται να τα καίμε, για να γίνουν ανεμογεννήτριες. Σταματήστε πια αυτά τα fake news, τα οποία συνέχεια διακινείτε.

(Χειροκροτήματα από την πτέρυγα της Νέας Δημοκρατίας)

Επανέρχομαι, λοιπόν, και σας ρωτώ ευθέως, κύριοι του ΠΑΣΟΚ: Θέλουμε ή δεν θέλουμε παραγωγικά δάση; Είναι σωστό να έχουμε ένα οικονομικό μοντέλο σε ένα δάσος το οποίο σήμερα δεν προσφέρει ουσιαστικά τίποτα, να μπορούμε να βρούμε με σωστά κίνητρα έναν τρόπο αξιοποίησης της βιομάζας, ώστε να μπει κάποιος μέσα στο δάσος και να μπορεί να το αξιοποιήσει; Έτσι ήταν. Τα δάση μας είχαν ζωή. Είχαμε ρητινοκαλλιεργητές, είχαμε υλοτόμους, οι οποίοι έμπαιναν και μπαίνουν ακόμα σε έναν βαθμό. Και εκεί που υπάρχει οικονομική δραστηριότητα στο δάσος τα δάση είναι πιο προστατευμένα.

Ψηφίσαμε, λοιπόν, φέραμε ένα τέτοιο νομοσχέδιο. Τι κάνατε; Μπορεί να μην το ξέρετε. Το καταψηφίσατε και αυτό. Ελάτε να μου πείτε εσείς αν έχετε άλλη εναλλακτική πρόταση σε αυτό που κάνετε, αν διαφωνείτε επί της αρχής ότι πρέπει να αξιοποιούμε παραγωγικά τα δάση -όπως γίνεται παντού στον κόσμο, γιατί τα δάση μπορεί να είναι πηγή πλούτου- ή αν πιστεύετε ότι πρέπει να μείνουμε σε αυτήν τη λογική, δηλαδή αν πρέπει να το κάνουμε ή αν δεν το κάνουμε καθόλου ή δεν το κάνουμε σωστά. Θα ήθελα να ακούσω την απάντησή σας σε αυτό το ζήτημα.

Από εκεί και πέρα, μας υποδείξατε αυτό το οποίο σε μεγάλο βαθμό γίνεται ήδη από το Υπουργείο Πολιτικής Προστασίας. Μίλησαν πολλοί για τη Δασική Υπηρεσία και είναι σωστό να λέμε ότι πράγματι η Δασική Υπηρεσία ήταν παραμελημένη για πολλά χρόνια, όπως σας είπα, υπό την αρμοδιότητα των αποκεντρωμένων διοικήσεων, χωρίς πραγματικό φυσικό πολιτικό προϊστάμενο και αυτή η Κυβέρνηση έκανε μια μεγάλη μεταρρύθμιση και μετακίνησε την αρμοδιότητα των Δασικών Υπηρεσιών στο Υπουργείο Περιβάλλοντος. Κάνουμε προσλήψεις δασικών, διακόσιες τριάντα πέντε. Θα κάνουμε και άλλες, γιατί χρειαζόμαστε περισσότερους δασικούς υπαλλήλους, αλλά κανείς δεν μπορεί να αμφισβητήσει -όταν οι ίδιοι οι δασικοί υπάλληλοι το λένε- ότι σήμερα υπάρχει ένας καλύτερος συντονισμός μεταξύ Δασικών Υπηρεσιών και Πυροσβεστικής, απολύτως απαραίτητος. Διαβάστε τις τελευταίες δηλώσεις και συνεντεύξεις του Γενικού Διευθυντή Δασών κ. Γκουντούφα, να επιβεβαιώσετε αυτό το οποίο σας λέω.

Μπορούμε και πρέπει να γίνουμε καλύτεροι; Ναι, αλλά εδώ το ερώτημα είναι αν μας εγκαλείτε γιατί ακολουθούμε λάθος κατεύθυνση ή αν μας εγκαλείτε γιατί πολύ απλά δεν πάμε πιο γρήγορα στην κατεύθυνση την οποία θεωρούμε ότι έχουμε επιλέξει.

Τη δεύτερη κριτική μπορώ, ενδεχομένως, να την ακούσω. Αν προτείνετε κάτι διαφορετικό, θα ήθελα, πάλι, να το ακούσω.

Άρα να κλείσω την απάντησή μου στον κ. Ανδρουλάκη, λέγοντας ότι πολλά από αυτά τα οποία είπατε είναι ακριβώς αυτά τα οποία κάνουμε. Άρα τουλάχιστον στον τομέα αυτό, θεωρώ ότι μπορούμε να βρούμε έναν σχετικό βηματισμό, έστω και αν το περιτύλιγμα είναι ένα περιτύλιγμα αυστηρής κριτικής. Όπως είπα και στην αρχή, θα πρέπει να αποφασίσετε τι είδους αντιπολίτευση θέλετε να κάνετε. Ουσιαστική, παραγωγική, βελτιωτική ή τη στείρα αντιπολίτευση του «όχι» σε όλα, που σίγουρα δεν είναι αυτό το οποίο σήμερα χρειάζεται η χώρα.

Δύο τελευταίες παρατηρήσεις, κύριε Πρόεδρε: Η μία αφορά τα κόμματα που βρίσκονται στα δεξιά της Νέας Δημοκρατίας και όλη αυτήν τη –νομίζω- λίγο άχαρη συζήτηση περί πατριωτισμού. Ο πατριωτισμός δεν είναι μια έννοια την οποία χρειάζεται να τη διαφημίσουμε. Ο πατριωτισμός είναι μια στάση ζωής και πολιτικής και το πόσο πατριώτης είναι κάποιος φαίνεται τελικά μέσα από τις συμπεριφορές του και τις δράσεις του.

Σας έχω μιλήσει πολλές φορές για την παράταξη, της οποίας έχω την τιμή να ηγούμαι, για το πόση έμφαση δίνουμε στον εκσυγχρονισμό των Ενόπλων Δυνάμεων μετά από πολλά χρόνια πλήρους επενδυτικής απαξίωσης, για να προστατεύσουμε τα σύνορα της χώρας δίκαια και αποτελεσματικά, όπως κάναμε στον Έβρο και κάνουμε κάθε ημέρα στα νησιά του Αιγαίου, αλλά και να χτίσουμε συμμαχίες, οι οποίες τελικά είναι εθνικά επωφελείς.

(Χειροκροτήματα από την πτέρυγα της Νέας Δημοκρατίας)

Και ναι, πατριωτισμός είναι και το να έχουμε μια υπεύθυνη οικονομική πολιτική, η οποία θωρακίζει τη χώρα δημοσιονομικά και μας επιτρέπει να σταθούμε καλά στα πόδια μας, για να μπορούμε ακριβώς να κάνουμε αυτές τις σημαντικές επενδύσεις, ειδικά στην εθνική μας άμυνα, που είναι απαραίτητες για μια χώρα που βρίσκεται σε μια δύσκολη γεωπολιτικά περιοχή.

Εγώ δεν αυτοδιαφημίζομαι ως πατριώτης, ούτε προβάλλω τον πατριωτισμό μου ως -θα έλεγα- διαπιστευτήριο στον πολιτικό μου λόγο. Δεν ξέρω γιατί αρπαχτήκατε, γιατί είδατε στο πρόσωπό σας να φωτογραφίζω τους «πατριώτες της φακής», διότι εγώ δεν μίλησα για κανέναν συγκεκριμένα. Ενδεχομένως να βγάλατε εσείς τα δικά σας συμπεράσματα σε ποιον αναφερόμουν. Αλλά θα πω μια άλλη φράση εδώ, γιατί τα ζητήματα αυτά, ξέρετε, έχουν απασχολήσει τον δημόσιο διάλογο αιώνες τώρα: «Πατριωτισμός είναι το τελευταίο καταφύγιο των απατεώνων», Σάμιουελ Τζόνσον 18ος αιώνας.

Είναι γεμάτη η ιστορία του κόσμου από αυτούς οι οποίοι πρώτοι και πάνω από όλα αγωνίζονται να πείσουν ότι είναι περισσότερο πατριώτες από άλλους και -ναι, σε αυτό θα επιμείνω, το είπα στη δήλωσή μου και το ξαναλέω- στην πρώτη κρίση θα βάλουν την ουρά στα σκέλια.

(Χειροκροτήματα από την πτέρυγα της Νέας Δημοκρατίας)

Τέλος, μια αναφορά στον αγαπητό κ. Χαρίτση, τον οποίο ρώτησα, μιας και αναφέρθηκε στο μεταναστευτικό και δεν μου απάντησε. Μας είπε ότι υπάρχει άλλη πολιτική για το μεταναστευτικό. Τον ρώτησα ευθέως και σας ξαναρωτώ: Η άλλη πολιτική, την οποία εισηγείστε, είναι η πολιτική της κυβέρνησης ΣΥΡΙΖΑ του 2015; Διότι σε αυτήν την πολιτική, η χώρα με Κυβέρνηση τη Νέα Δημοκρατία και με Πρωθυπουργό εμένα, δεν πρόκειται να γυρίσει ποτέ.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** …(Δεν ακούστηκε)

(Θόρυβος - διαμαρτυρίες)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ούτε πολιτική ανοιχτών θυρών, ούτε Μόριες, ούτε ασυνόδευτα παιδιά, τα οποία κακοποιούνται σεξουαλικά, ούτε εικόνες εξευτελισμού που ντροπιάζουν τη χώρα. Όχι, αυτή δεν είναι η πολιτική μας και σε αυτήν την πολιτική δεν θα γυρίσουμε.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Μετά τη δευτερολογία του Πρωθυπουργού καλώ στο Βήμα τον κ. Νικόλαο Παππά, Πρόεδρο της Κοινοβουλευτικής Ομάδας του Συνασπισμού Ριζοσπαστικής Αριστεράς - Προοδευτική Συμμαχία, για τη δική του παρέμβαση.

**ΝΙΚΟΛΑΟΣ ΠΑΠΠΑΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Κύριε Πρόεδρε, θέλω να σας ευχαριστήσω ειλικρινώς, διότι έχετε -σε όλο το διάστημα που έχω αναλάβει την Προεδρία της Κοινοβουλευτικής Ομάδας του ΣΥΡΙΖΑ - Προοδευτική Συμμαχία- τηρήσει την κοινοβουλευτική τάξη, ακόμα και σε στιγμές που σας άσκησα κριτική δημοσίως. Αυτό οφείλω να το αναγνωρίσω. Βλέπετε και εσείς, κύριε Πρόεδρε, ότι αυτό δεν είναι το μέτρο για όλους μας.

Θέλω να πω ότι περιμέναμε και ξέραμε, ότι την υπόθεση του ειδικού δικαστηρίου για τις άδειες, θα τη χρησιμοποιήσει και θα την εργαλειοποιήσει ο κ. Μητσοτάκης. Δεν αναμέναμε, βέβαια, αυτό το δηλωμένο θεσμικό ατόπημα.

Θέλω να του πω ότι δεν υποχρεούται να με συμπαθεί. Τα περί χαριεντισμού δεν τα σχολιάζω, διότι δεν απευθύνονται σε μένα. Το καταλαβαίνετε και εσείς, κύριε Βορίδη, φαντάζομαι.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Έχει και ο ίδιος ιστορικό προσπαθειών ανάμειξης στα εσωτερικά άλλων κομμάτων. Τώρα, θέλει να επιλέγει και το ποιος και με ποιο τρόπο θα ασκεί τον ρόλο της Αξιωματικής Αντιπολίτευσης. Θα θέλαμε να τον ενημερώσουμε ότι δεν δικαιούται πρώτον, να συμπεριφέρεται ως κακομαθημένο παιδί και δεύτερον, ότι όλα αυτά που επιθυμεί, εκφεύγουν των αρμοδιοτήτων του.

Ο κ. Μητσοτάκης με τη σημερινή του στάση και με τη διπλή απουσία του από την Αίθουσα του Κοινοβουλίου την ώρα που μιλάει ο Πρόεδρος του δεύτερου σε δύναμη κοινοβουλευτικού κόμματος, αποδεικνύει ότι είναι ασεβής προς τον Κανονισμό της Βουλής και το Σύνταγμα, δειλός -διότι δεν είναι στην Αίθουσα να μας αντιμετωπίσει- και βεβαίως ενοχικός, κύριοι της Κυβέρνησης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και ξέρετε γιατί; Όχι γιατί μετάνιωσε για όσα ενορχήστρωσε εναντίον μας -και εμού προσωπικώς- αλλά γιατί εφαρμόζει τον νόμο για τις τηλεοπτικές άδειες από το 2019 ανελλιπώς, κάθε μέρα. Αυτόν τον ίδιο νόμο, για τον οποίο μας κατηγορεί.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Θα του εισηγηθώ πραγματικά ότι στην πολιτική καθομιλουμένη, θα ήταν πιο λειτουργικό και πιο συμβατό με την πραγματικότητα -μιας που με τη δική σας ψήφο και με τη δική σας ανοχή, από τον Ιούλιο του 2019 και μετά, εφαρμόζει τον νόμο για τις τηλεοπτικές άδειες- μεταξύ μας όταν μιλάμε για αυτό, να μη μιλάμε για τον νόμο Παππά, να μιλάμε για τον νόμο Μητσοτάκη - Παππά. Οι τηλεοπτικές άδειες εκδόθηκαν το 2018. Η κυβερνητική αλλαγή έγινε το 2019 και από το 2019 και μετά εφαρμόζετε τον νόμο μας -σας ευχαριστούμε γι’ αυτό- βεβαίως με την εξαίρεση του τιμήματος για τις άδειες που πρέπει να πληρώνουν οι τηλεοπτικοί σταθμοί.

Η σημερινή του κίνηση, είναι ένα στίγμα για την παράταξή σας. Δεν υποχρεούται να συμπαθεί κανέναν. Υποχρεούται να σέβεται την κοινοβουλευτική τάξη. Αυτός είναι! Δεν ξέρω αν τον ενοχλούν τα εσωκομματικά σας, ποσώς μας ενδιαφέρει.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Το ποιος θα εκπροσωπεί την Αξιωματική Αντιπολίτευση μέσα στο Κοινοβούλιο, δεν είναι δική του δουλειά. Τελεία και παύλα!

Πάμε παρακάτω. Έχουν ή δεν έχουν καεί τέσσερα εκατομμύρια στρέμματα από το 2019; Έχουν καεί. Έχουμε ρεκόρ καμένων στρεμμάτων από το 2021 και μετά, με εξακόσιες χιλιάδες στρέμματα; Έχουμε. Έχουμε τα περισσότερα εκτάρια ανά πυρκαγιά; Έχουμε.

Αναφερθήκατε βεβαίως, κύριε Μητσοτάκη, στην ομιλία σας για το Υπουργείο Πολιτικής Προστασίας. Περιμένουμε κάποια στιγμή να δούμε και το οργανόγραμμα. Διότι, είναι προφανές ότι τα φαινόμενα του κακού συντονισμού, έχουν τη ρίζα τους και σε αυτό το επίπεδο. Έχει ή δεν έχει η πυροσβεστική τρεισήμισι χιλιάδες κενά; Τι βήματα έχετε κάνει; Ετοιμάζεστε να πετάξετε στο δρόμο δυόμισι χιλιάδες εποχικούς πυροσβέστες, ανθρώπους που έχουν προσληφθεί αξιοκρατικά και που έχουν πολυετή πείρα δουλεύουν, εργάζονται, κοπιάζουν, εξοντώνονται και τώρα, κινδυνεύουν από την εποχικότητα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Βεβαίως, η απαξίωσή σας νομίζω ότι αποτυπώνεται στον τρόπο που συμπεριφέρεστε στους εποχικούς πυροσβέστες, οι οποίοι πρέπει να ενταχθούν στο Σώμα, όπως υποστηρίζει και η Πανελλήνια Ομοσπονδία Πυροσβεστών. Την προκήρυξη για τους δασοπυροσβέστες στα δασαρχεία, πότε τη βγάλατε; Τη βγάλατε στα μέσα Αυγούστου. Πότε πάνε να πιάσουν υπηρεσία οι άνθρωποι; Μέχρι και προχθές, με την αντιπυρική περίοδο να ξεκινάει την άνοιξη. Επιτελικό κράτος! Συγχαρητήρια. Τεράστιες ελλείψεις, λοιπόν και εκεί.

Πυρκαγιά στην Αττική. Εξαπλώθηκε από ένα οικόπεδο στον Βαρνάβα έως τον αστικό ιστό. Στα Βριλήσσια κινδύνευσαν σπίτια και βεβαίως, αντίστοιχα στην Κορινθία, κατέκαιγε μέρες. Αυτό αποδεικνύει ότι αδυνατείτε να αντεπεξέλθετε. Η έλλειψη συντονισμού, δηλωμένη. Οι πυροσβέστες στην Κορινθία φτάνουν και δεν ήξεραν προς τα πού να πάνε. Επειδή επαίρεστε για το ότι βάλατε τους πολίτες να καθαρίσουν τα οικόπεδά τους, το ότι οι δήμοι δεν είχαν λεφτά να μεταφέρουν όλη αυτήν την καύσιμη ύλη, δεν το αναφέρατε και ότι απλώς την συσσωρεύσατε. Ελπίζω να βρείτε λίγο χρόνο να απαντήσετε, κύριε Μητσοτάκη.

Όλες αυτές οι ελλείψεις και οι αδυναμίες, είναι σε περιβάλλον που οικονομικά επέτρεπε να γίνουν πάρα πολύ σοβαρές παραβάσεις. Ποιος σας εμπόδισε για την πολιτική προστασία και έχετε άντε 2% -να το στρογγυλοποιήσουμε προς τα πάνω- πραγματοποιημένες δαπάνες από το Ταμείο Ανάκαμψης; Ποιος σας εμπόδισε και δεν έχουμε παραλάβει αεροσκάφη; Σας εμπόδισε η δική σας λογική, η οποία αποτυπώνεται και σε ένα άλλο πεδίο, το πεδίο της αναδάσωσης στην Εύβοια.

Πόσα στρέμματα κάηκαν στην Εύβοια, κύριοι της Κυβέρνησης; Κάηκαν πεντακόσιες είκοσι χιλιάδες. Πόσα στρέμματα κηρύξατε αναδασωτέα; Τριακόσιες ογδόντα χιλιάδες. Το κόστος αναδάσωσης είναι 17.000.000 ευρώ.

Προκρίνατε την αναδάσωση εννιάμισι χιλιάδων στρεμμάτων. Προσέξτε πώς πέφτει αριθμός. Για να γίνουν οι σχετικές διαγωνιστικές διαδικασίες και να δώσετε τελικά προς αναδάσωση χίλια πεντακόσια στρέμματα, με 1.500.000 ευρώ. Προσέξτε, κάηκαν πάνω από μισό εκατομμύριο στρέμματα και προς αναδάσωση πάνε χίλια πεντακόσια στρέμματα. Είναι το 0,3% της καμένης έκτασης. Αυτή είναι, λοιπόν, η αποτελεσματικότητά σας.

Εμείς σας προτείνουμε ξανά και ξανά, κινήσεις για την πρόληψη. Να εκπονηθούν και να εφαρμοστούν δασικές διαχειριστικές μελέτες και αντιπυρικά σχέδια. Να δημιουργηθούν στελεχωμένες έξυπνες δασικές υπηρεσίες. Προτείνουμε να υλοποιηθεί όσα προβλέπει η δασική στρατηγική και το πόρισμα Γκολντάμερ, ένα πρόγραμμα δασοπροστασίας, με καθαρισμό δασών, αντιπυρικών ζωνών και δρόμων. Εκεί που δούλευαν πέντε χιλιάδες άτομα το 2019, τους οποίους σταματήσατε.

Προτείνουμε να υπάρξουν στοχευμένες παρεμβάσεις στις μεικτές ζώνες, μεταξύ δάσους και κατοικίας. Προτείνουμε νέα πρότυπα πυρασφάλειας για κατοικίες και κτήρια εκτός σχεδίου και πιλοτικά προγράμματα πρόληψης πυρκαγιών σε περιοχές με κατοικίες εκτός σχεδίου. Να στελεχωθεί η Πυροσβεστική. Να αλλάξει η στρατηγική πυρόσβεσης. Να ενισχυθούμε με εναέρια μέσα. Να υπάρξουν ειδικά αντιπυρικά σχέδια στα προστατευόμενα δάση και τις περιοχές «NATURA». Να γίνει γρήγορη, άμεση και πλήρης αποκατάσταση των καμένων εκτάσεων και να αναβαθμιστεί η συνολική επάρκεια της πολιτείας, με πολεοδομικό και χωροταξικό σχεδιασμό.

Επιτρέψτε μου τώρα να έρθω σε ένα ζήτημα, το οποίο εμπίπτει στα ζητήματα της πολιτικής προστασίας, όχι στις άμεσες αρμοδιότητες του Υπουργείου. Όμως, είναι χαρακτηριστικό -νομίζω- του ό,τι και να συμβεί στην Ελλάδα, με εσάς γιατρειά δεν θα δούμε.

Η Ελλάδα βίωσε μια σιδηροδρομική τραγωδία, βίωσε το μεγαλύτερο δυστύχημα, το μεγαλύτερο σιδηροδρομικό έγκλημα, τον Φεβρουάριο του περασμένου έτους, το έγκλημα των Τεμπών. Περιμέναμε τότε τουλάχιστον, κάτι να κάνετε, να αποκηρύξετε τη στρατηγική σας για ιδιωτικοποίηση της υποδομής του σιδηροδρόμου, τον οποίο είχατε συστηματικά εγκαταλείψει. Να αξιοποιήσετε τα κονδύλια του Ταμείου Ανάκαμψης, για την ενίσχυση του σιδηροδρόμου.

Η Γαλλία με το πιο προηγμένο δίκτυο σιδηροδρόμου στην Ευρώπη, τι ποσοστό χρησιμοποιεί από το Ταμείο Ανάκαμψης για τον σιδηρόδρομο, κύριοι; Χρησιμοποιεί το 7%.

Η Ελλάδα με το πιο ανεπαρκές δίκτυο στην Ευρώπη, τι ποσοστό χρησιμοποιεί για τον σιδηρόδρομο, κυρίες και κύριοι της Νέας Δημοκρατίας; Χρησιμοποιεί το 0,7%.

Αυτές είναι οι προτεραιότητές σας και μάλιστα, μετά την τραγωδία, που θα περίμενε κανείς να υπάρξει μια στροφή. Και εκεί που έρχονται τα αλλεπάλληλα κρούσματα, οι ακατάλληλοι σταθμάρχες δεν κατεβάζουν τις μπάρες -και παραλίγο να έχουμε τραγωδίες μέσα στην Αθήνα-, τρένα ξαναμπαίνουν στην αντίθετη κατεύθυνση και σταματούν στα οκτακόσια μέτρα και έχουμε κυβερνητικά στελέχη να μας λένε ότι δεν κινδύνεψε κανένας. Μέχρι και τρένο κοντεύει να μπει στις γραμμές του ηλεκτρικού και ο κ. Σταϊκούρας πάει να ζητήσει ευθύνες από την κ. Αδειλίνη. Άκουσον - άκουσον! Δηλαδή, η εισαγγελέας θα αποδώσει ευθύνες επειδή εσείς έχετε προσλάβει ακατάλληλους σταθμάρχες και δεν έχετε πράξει τα δέοντα για να υπάρχει ασφάλεια στις μετακινήσεις.

Καταλαβαίνουμε τις ανάγκες της επικοινωνίας, αλλά το θέατρο του παραλόγου πρέπει κάποια στιγμή να έχει όριο. Καταλάβατε τι έκανε ο Υπουργός; Πήγε να δει την Εισαγγελέα του Αρείου Πάγου, για να της πει να πράξει τα δέοντα για να έχει ασφάλεια ο σιδηρόδρομος. Εν πάση περιπτώσει, και αυτό δηλωτικό είναι.

Βεβαίως, εάν ήταν και ο κ. Μητσοτάκης ειλικρινής και αρκετά γενναίος για να μας αντιμετωπίσει και να αντιμετωπίσει και τα επιχειρήματά μας -θα περίμενε κανείς ότι θα την αισθάνεται αυτή την επάρκεια-, θα θέλαμε να μας πει τι θα κάνει και με την εισαγγελική διάταξη που έχει φτάσει στη Βουλή και δείχνει προς ευθύνες μελών της Κυβέρνησής του για το μπάζωμα των Τεμπών. Θα λάμψει η αλήθεια, κύριε Μητσοτάκη ή θα αφοσιωθείτε στον ρόλο του αρχιερέα, του υλοποιητή της τεράστιας προσπάθειας συγκάλυψης γύρω από τα Τέμπη; Εσείς, κύριε Μητσοτάκη, είστε ο σχεδιαστής και ο υλοποιητής της συγκάλυψης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και ξέρετε κάτι -διότι ακούγεται και αυτό ότι υπάρχουν θεωρίες συνωμοσίας, ότι είχε κάτι το άλλο βαγόνι, λέει, και η Αντιπολίτευση πέφτει σε αυτή τη «λούμπα» και πέφτει σε αυτό το λάθος-, εάν αποδειχθεί ότι το εσπευσμένο μπάζωμα του πεδίου έγινε απλώς και μόνο για να μην υπάρχουν τηλεοπτικές εικόνες, οι οποίες δεν εγκρίνονται από τον κ. Γκρίνμπεργκ, είναι ακόμα πιο ανατριχιαστικό. Διότι ανθρώπινα υπολείμματα και μέλη βρίσκονται σε άλλα σημεία, σε άλλα χωράφια, πολλούς μήνες μετά και το έγκλημα γίνεται διπλό και η σιωπή σας είναι ενοχή, γύρω από αυτό το ζήτημα.

Κύριε Μητσοτάκη, εσείς ο ίδιος δίνατε εντολές στον κ. Τριαντόπουλο, ο οποίος έβγαινε στα τηλεοπτικά παράθυρα και έλεγε ότι «διευθετούμε το πεδίο». Ποιο πεδίο διευθετείτε; Το πεδίο του εγκλήματος; Μόλις είχε ξημερώσει; Για να σας ακούσουμε, λοιπόν, στην τριτολογία σας εάν θα πείτε τίποτα για αυτό το έγκλημα.

Η Νέα Δημοκρατία, κυρίες και κύριοι Βουλευτές, έχει επιδοθεί σε μία προσπάθεια ιστορικού αναθεωρητισμού. Το έχω ξαναπεί από αυτό το Βήμα ξανά και ξανά. Ο ιστορικός αυτός αναθεωρητισμός είναι απαραίτητος για την επιβίωσή της για να μπορέσει να «αλέσει» τα πρωτοπαλίκαρα της ακροδεξιάς, τα οποία έχει ενσωματώσει -δεν τα έχει απλώς αφήσει να περάσουν την είσοδο- και στη διοίκηση της Νέας Δημοκρατίας. Όμως, δεν χρειαζόμαστε άλλες αποδείξεις, διότι σήμερα το πρωί παρέλαβα μία επιστολή, επιτρέψτε μου -θα την καταθέσω για τα Πρακτικά μετά την ομιλία- από τον Πρόεδρο του Επαγγελματικού Επιμελητηρίου της Αθήνας κ. Χατζηθεοδοσίου, ο οποίος λέει και αποδεικνύει ότι στο ψηφοδέλτιο που εσείς στηρίζετε, το ψηφοδέλτιο του κ. Φουφόπουλου -κύριε Μητσοτάκη, ο κ. Φουφόπουλος- υπάρχει ο κ. Γκόντζος, ο οποίος είναι δεδηλωμένος υποστηρικτής της δικτατορίας! Έχετε όριο στο δούναι και λαβείν με την ακροδεξιά; Αυτή είναι η ερώτηση.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Κατεβαίνετε μαζί με τους χουντικούς στα επιμελητήρια. Πρέπει να το ξέρει ο επαγγελματικός κόσμος. Εάν λήξει αυτή η συνεδρίαση και δεν έχετε ανακαλέσει από αυτό το Βήμα τη στήριξή σας στο ψηφοδέλτιο που συμπεριλαμβάνει περήφανους χουντικούς, θα είστε υπόλογοι απέναντι στην ιστορία.

Βεβαίως, πρέπει με την ευκαιρία να πω ότι εάν επανέλθει η τροπολογία του ΠΑΣΟΚ, θα έχει τη στήριξη του ΣΥΡΙΖΑ - Προοδευτική Συμμαχία για να μην υπάρχει η χρηματοδότηση στο κόμμα των Σπαρτιατών.

(Στο σημείο αυτό κτυπάει το κουδούνι λήξεως του χρόνου ομιλίας του Προέδρου της Κοινοβουλευτικής Ομάδας του ΣΥΡΙΖΑ - Προοδευτική Συμμαχία)

Δύο λεπτά μόνο, κύριε Πρόεδρε.

Για τα εθνικά ζητήματα δεν πήραμε καμμία απάντηση. Θέλουμε απαντήσεις για το ποιες είναι οι εκκρεμότητες και οι εξελίξεις που μαθαίνουμε ότι υπάρχουν, με βάση τις δηλώσεις Τούρκων αξιωματούχων. Θέλουμε διευκρινίσεις για το εάν η συμφωνία με την ΑΟΖ με την Αίγυπτο είναι οριστική ή μερική. Θέλουμε να ξέρουμε ποια είναι η στρατηγική σας και για το Κυπριακό και ποια είναι η γνώμη σας και εάν ισχύει η πάγια εθνική θέση και η απόφαση του ΟΗΕ ότι εκεί έχουμε πρόβλημα εισβολής και κατοχής σε κυρίαρχο κράτος-μέλος του ΟΗΕ. Ποιου τύπου λύσεις είστε διατεθειμένοι να συζητήσετε; Πού τα βρίσκετε τα παράθυρα ευκαιρίας, όταν ο κ. Ερντογάν ζητάει από το βήμα του ΟΗΕ να αναγνωριστεί το ψευδοκράτος; Βεβαίως, δεν έχει πολύ μεγάλο νόημα να σας ρωτάμε για τις πρωτοβουλίες σας στα Βαλκάνια, για το γεγονός ότι έχετε εγκαταλείψει τις τριμερείς.

Θέλω, κλείνοντας, να σας παρακαλέσω να μην αναρωτιέστε γιατί σας πλαγιοκοπούν τα κόμματα, τα οποία βρίσκονται στα δεξιά σας. Διότι με αυτούς που τώρα λέτε «παλικάρια της φακής» περπατάγατε ώμο με ώμο στα συλλαλητήρια κατά της Συμφωνίας των Πρεσπών.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Επειδή ο κ. Μητσοτάκης επικαλέστηκε τη φράση του Σάμιουελ Τζόνσον, ότι ο πατριωτισμός είναι το τελευταίο καταφύγιο των απατεώνων, θα ήθελα να τον καλέσω να αυτοτοποθετηθεί και να μας διευκρινίσει εάν αυτή τη φράση την είχε διαβάσει όταν κατέβαινε σε αυτά τα συλλαλητήρια ενάντια σε μια επωφελή για την πατρίδα μας συμφωνία, που εσείς αρνείστε να εφαρμόσετε!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Κλείνω με το εξής: Απαντήσεις στις δύο ομιλίες του κ. Μητσοτάκη για αυτά τα φλέγοντα ζητήματα δεν πήραμε. Η χώρα μας βρίσκεται ενώπιον μιας οικονομικής, μιας δημογραφικής και μιας κλιματικής κρίσης και η συντηρητική παράταξη και η Δεξιά δεν μπορεί σε αυτές τις κρίσεις να απαντήσει. Η απάντηση θα έρθει με προοδευτικό και αριστερό πρόσημο.

Τον λόγο πρέπει να τον έχει ο λαός και την πρωτοβουλία οι οργανωμένες, συντεταγμένες δυνάμεις του προοδευτικού χώρου.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

(Στο σημείο αυτό ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Νικόλαος Παππάς καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Καλείται τώρα στο Βήμα ο Πρόεδρος της Κοινοβουλευτικής Ομάδας του ΠΑΣΟΚ - Κίνημα Αλλαγής κ. Ανδρουλάκης.

Παρακαλώ, κύριε Πρόεδρε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κυρίες και κύριοι συνάδελφοι, ακούσαμε σήμερα τον Πρωθυπουργό να παραδίδει μαθήματα σε όλα τα κόμματα της Αντιπολίτευσης. Μαθήματα συνέπειας, αξιοπιστίας, σοβαρότητας, προόδου. Ας τα πάρουμε ένα-ένα.

Είναι υπεύθυνη η στάση η δική μας στο ζήτημα του ΑΣΕΠ; Είναι προοδευτική; Ας ακούσει, λοιπόν, ο ελληνικός λαός σήμερα -είναι μια εξαιρετική ευκαιρία- τι έφερε η Νέα Δημοκρατία με αυτή τη νομοθετική ρύθμιση. Τα ίδια ακούσαμε και το 2021 με τον ν.4765/2021, ότι είχαμε εμείς λάθος, εσείς είχατε δίκιο, εμείς είμαστε οπισθοδρομικοί, εσείς είστε μεταρρυθμιστές και εδώ έχω σήμερα τριάντα δύο νομοθετικές παρεμβάσεις που καταθέτω για τα Πρακτικά της Βουλής που έχουν μεσολαβήσει μεταξύ του ν.4765/2021 μέχρι τον νέο νόμο που ψηφίσατε εχθές.

Πώς είναι δυνατόν να λέτε ότι είναι μια γενναία και σοβαρή μεταρρύθμιση, όταν έχετε κάνει τριάντα δύο νομοθετικές παρεμβάσεις σε ελάχιστο χρόνο; Διότι πολύ απλά, ο νόμος αυτός κρίνεται αποτυχημένος και μας εγκαλείτε γιατί δεν τον ψηφίζουμε. Καταθέτω για τα Πρακτικά τις τριάντα δύο παρεμβάσεις.

(Στο σημείο αυτό ο Πρόεδρος του ΠΑΣΟΚ - Κινήματος Αλλαγής κ. Νικόλαος Ανδρουλάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε στην ουσία. Εμείς είμαστε μανιχαϊστές; Λέμε άσπρο-μαύρο; Όταν ψηφίζεις τριάντα έξι από τα εξήντα έξι άρθρα δεν είσαι μανιχαϊστής. Προφανέστατα έχεις δει κάποια σωστά πράγματα που βελτιώνουν τις διαδικασίες, αλλά προς Θεού! Και ας το ακούσει αυτό ο ελληνικός λαός που σπουδάζει τα παιδιά του που αγωνιούν για να πάρουν ένα διδακτορικό και ένα μεταπτυχιακό.

Γιατί μας εγκαλεί σήμερα ο κ. Μητσοτάκης; Διότι δεν δεχτήκαμε να είναι –προσέξτε- σαράντα μόρια η μοριοδότηση για την εντοπιότητα, πέντε για το διδακτορικό, δύο για το μεταπτυχιακό. Βεβαίως έχουμε δίκιο. Ήταν είκοσι στην εντοπιότητα και το κάνετε σαράντα, υποβαθμίζοντας και υποτιμώντας χιλιάδες ανθρώπους που αγωνίστηκαν κάτω από δυσκολίες οικονομικές και προσωπικές συνθήκες να έχουν έναν διδακτορικό τίτλο. Δεν είναι αυτό αξιοκρατία; Βεβαίως.

Εμείς εκπροσωπούμε την αξιοκρατία, διότι σεβόμαστε τον κόπο αυτών των ανθρώπων όταν καταθέτουν τα χαρτιά τους σε έναν διαγωνισμό. Θέλουμε κίνητρα, αλλά κίνητρα όχι ανισοβαρή, κίνητρα αξιοκρατίας και συνέπειας απέναντι σε όλα τα ζητήματα που υπάρχουν σ’ αυτό το θέμα που αφορά στον ΑΣΕΠ.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. **ΚΩΝΣΤΑΝΤΙΝΟΣ ΤΑΣΟΥΛΑΣ**)

Αξιολόγηση: Είστε -λέει- υπέρ ή κατά της αξιολόγησης; Άλλος μανιχαϊσμός. Υπέρ της αξιολόγησης είμαστε. Ποιοι κάνουν την αξιολόγηση; Για να έχεις αξιοκρατική αξιολόγηση πρέπει να δεις ποιοι είναι οι αξιολογητές. Με τους διορισμένους προϊσταμένους θα κάνουμε την αξιοκρατική αξιολόγηση;

Θα δώσω, λοιπόν, και ένα παράδειγμα, για να καταλάβει ο λαός αν είναι επιλεγμένοι οι αξιολογητές ή διορισμένοι οι αξιολογητές. Στο Υπουργείο Υγείας ογδόντα τρεις προϊστάμενοι είναι με ανάθεση και δεκαπέντε μετά από κρίση. Οι ογδόντα τρεις, λοιπόν, που αξιολογούν είναι διορισμένοι, οι δεκαπέντε είναι με κρίση. Αυτό είναι αξιοκρατία;

Όταν, λοιπόν, μιλάμε για αξιοκρατία και αξιολόγηση και κίνητρα, πρέπει να υπάρχει νομιμότητα, διαφάνεια, αξιοκρατία. Εμείς ψηφίσαμε ό,τι θεωρούσαμε σωστό και συνεπές με τον αγώνα που έκανε το ΠΑΣΟΚ πριν από περίπου τριάντα χρόνια για να σταματήσει το ρουσφέτι στο δημόσιο, διότι αυτό έχει τη δική μας σφραγίδα.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Υπάρχει μνήμη στον ελληνικό λαό ποιοι έκαναν αυτή τη μεταρρύθμιση και ποιοι την πολέμησαν λυσσαλέα.

Πάμε τώρα στη διαχείριση δασών. Προφανέστατα ο Πρωθυπουργός μιλά για έναν νόμο που ήρθε στη Βουλή και έχει την ενιαία διαχείριση υδάτων της Θεσσαλίας που κατά έναν μαγικό τρόπο κάνουμε ενιαία διαχείριση υδάτων Θεσσαλίας, αλλά δεν έχουμε τον περιφερειάρχη μέσα και θέλετε να το ψηφίσουμε.

Διαχείριση δασών. Είστε –λέει- υπέρ ή κατά της διαχείρισης δασών; Πάλι μανιχαϊστικά. Υπέρ είμαστε, βεβαίως. Πρέπει να υπάρχει διαχείριση δασών και να υπάρχει καθαρισμός, αξιοποίηση, ανάπτυξη και προστασία, αλλά να που στις λεπτομέρειες κρύβεται ο διάβολος. Εσείς, λοιπόν, νομοθετείτε αποκλείοντας επί της ουσίας όλους τους δασικούς συνεταιρισμούς και μάλιστα, δίνετε τη δυνατότητα μόνο σε ιδιώτες που έχουν τζίρο άνω των 3 εκατομμυρίων ευρώ, αποκλείοντας όλους τους μικρούς. Γιατί;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Δηλαδή, εσείς δεν θέλετε συναίνεση. Συνενοχή θέλετε, αλλά συνενοχή στη στήριξη μόνο των ισχυρών από το ΠΑΣΟΚ δεν θα βρείτε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και, μάλιστα, βγάλατε εκτός των δασικών υπηρεσιών όταν αναθέσατε τις αρμοδιότητες στο ΤΑΙΠΕΔ και όλα αυτά επί της ουσίας σηματοδοτούν ένα και μόνο πράγμα, την ιδιωτικοποίηση.

Εμείς θέλουμε και ενιαία διαχείριση υδάτων και διαχείριση δασών, αλλά πρέπει να υπάρχει και δημόσιος χαρακτήρας και σεβασμός στην τοπική αυτοδιοίκηση και σεβασμός στους τοπικούς μικρούς συνεταιριστές εργολάβους, οι οποίοι είχαν ένα κομμάτι της εργασιακής τους ύλης και σε αυτό το επίπεδο. Εσείς, όμως, τους αποκλείετε όλους. Αγνοήσατε τις προτάσεις μας τότε, γιατί τα είχαμε πει αυτά όταν ψηφιζόταν ο νόμος.

Ακροδεξιά και Νέα Δημοκρατία: Σας κακοχαρακτηρίζουμε; Εμείς δεν σας είπαμε ακροδεξιούς. Εμείς είπαμε κάτι πολύ απλό, στο οποίο δεν βρήκαμε κανέναν σχολιασμό. Γιατί εχθές δεν δεχτήκατε την πρότασή μας; Γιατί πρέπει να πάρει 1,1 εκατομμύρια ευρώ ένα κόμμα που κρίθηκε από τον Άρειο Πάγο ότι η ηγεσία του είναι στη φυλακή ως καταδικασμένοι εγκληματίες; Δεν άκουσα μία απάντηση.

Επειδή πιάσετε ιστορικά τα θέματα της Ακροδεξιάς και της προόδου, τι να κάνουμε; Σημαντικότατοί σας Υπουργοί, στενοί σας συνεργάτες προέρχονται από την ελληνική Ακροδεξιά. Δεν είναι ντροπή. Αυτή είναι η ιστορική και πολιτική πραγματικότητα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** E, είναι λίγο ντροπή.

(Θόρυβος στην Αίθουσα)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής):** Για τις Ανεξάρτητες Αρχές, λέει ο Πρωθυπουργός: «Μα, τρεις μήνες περιμένουμε». Συγγνώμη. Είχαμε εσωτερικές διαδικασίες και ένα κόμμα, όταν έχει εσωτερικές διαδικασίες, πρέπει να κλείσει τον κύκλο του, όπως κλείσαμε τον κύκλο μας θεσμικά και πολιτισμένα και είμαστε έτοιμοι για να απαντήσουμε σε ό,τι τίθεται σε αυτό το επίπεδο στη Βουλή. Αλλά όταν εσείς βιάζεστε και όταν ψάχνετε συναίνεση βαθιά τα μεσάνυχτα, δεν έβλεπα τότε που είχαμε κανονικά όργανα και καμμία εσωτερική διαδικασία να ψάξετε συναίνεση στο ΠΑΣΟΚ όταν θέλατε να ελέγξετε την ΑΔΑΕ για να παραγάγετε τη συγκάλυψη στο σκάνδαλο των υποκλοπών. Τότε μια χαρά τα βρήκατε με τον κ. Βελόπουλο. Τώρα σας ένοιαξαν οι τρεις μήνες;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Εμείς, λοιπόν, όταν θα έλθει η πρότασή σας, θα τη συζητήσουμε και θα τοποθετηθούμε αναλόγως.

Τώρα πραγματικά ζητώ μια απάντηση στην τριτολογία σας γιατί δεν στηρίζετε την πρότασή μας για τους Σπαρτιάτες που -απ’ ό,τι καταλαβαίνω- στηρίζουν και τα υπόλοιπα κόμματα. Ποιος είναι ο λόγος ένα κόμμα να παίρνει χρήματα, ενώ υπάρχει απόφαση της ελληνικής δικαιοσύνης και μέσω αυτής της απόφασης αυτό το κόμμα δεν συμμετείχε στις ευρωπαϊκές εκλογές; Θέλουμε μία απάντηση.

Υπευθυνότητα. «Παίζει» πολύ αυτή η λέξη, «είστε υπεύθυνοι, ανεύθυνοι, λαϊκιστές, συνεπείς». Ο καθένας εδώ έχει μια ιστορία. Δεν ήμουν εγώ, κύριε Μητσοτάκη, το 2010, όταν καιγόταν η χώρα, που με την ψήφο μου, αν δεν υπήρχαν οι Βουλευτές του ΠΑΣΟΚ, σήμερα θα ήμουν Πρωθυπουργός της δραχμής. Εσείς είστε, δεν είμαι εγώ, γι’ αυτό μαθήματα υπευθυνότητας στο κόμμα αυτό που «έβαλε πλάτη» απέναντι στη χρεοκοπία της Νέας Δημοκρατίας του 2009, παρακαλώ λίγο, να είστε φειδωλός.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Κλείνοντας, θέλω να σας πω ότι πραγματικά έχουμε διάθεση συναίνεσης για μεγάλα ζητήματα, όπως είναι η κλιματική κρίση. Φέραμε προτάσεις, τα έχουμε πει ξανά στη Βουλή, έχουμε δουλέψει διαχρονικά και στη Βουλή και στο Ευρωπαϊκό Κοινοβούλιο, διότι είναι ένα τεράστιο ζήτημα, είναι μια τεράστια πρόκληση και η χώρα μας πρέπει να αποκτήσει ανθεκτικότητα.

Το λέω και θα το ξαναλέω. Η λέξη-σταθμός των επόμενων δεκαετιών για τις χώρες της ευρωπαϊκής περιφέρειας είναι η λέξη «ανθεκτικότητα», γι’ αυτό και στο Ταμείο Ανάκαμψης οι Ευρωπαίοι έβαλαν και αυτόν τον όρο. Πρέπει να δούμε σε ποια ζητήματα είμαστε ευάλωτοι στην οικονομία, στην ανάπτυξη, στο κόστος παραγωγής, στην κλιματική κρίση, στην προσφυγική κρίση, σε γεωπολιτικά ζητήματα και να τα συνδέσουμε όλα αυτά με τον εκσυγχρονισμό του κράτους σε κάθε μορφή του κράτους.

Αν υπάρχει διάθεση, εμείς είμαστε θετικοί. Και καταθέσαμε πολλές προτάσεις. Δεν σας άκουσα να πείτε κάτι για τους εποχικούς πυροσβέστες που είναι σε ομηρία. Είπατε για το ΣΠΑΥ. Δώστε κίνητρα να έχουμε και άλλους ΣΠΑΥ. Τα κίνητρα είναι οικονομικά, αν θέλουμε η τοπική αυτοδιοίκηση να μπει δυναμικά και πρωταγωνιστικά στο παιχνίδι των τοπικών δομών πολιτικής προστασίας με ταχύτητα και αμεσότητα.

Εμείς, λοιπόν, είμαστε εδώ γιατί θέλουμε λύσεις. Η Κυβέρνησή σας, όμως, βρίσκεται σε αποδρομή και το βλέπουμε αυτό καθημερινά. Διότι και δεν λύσατε πάγιες παθογένειες και αφήνετε πίσω μεγάλα προβλήματα άλυτα, στη στέγαση, στην ακρίβεια, στην υγεία, στη δημόσια διοίκηση. Οι πολίτες ψάχνουν λύσεις και υπευθυνότητα και εμείς θα αγωνιστούμε με όλες μας τις δυνάμεις για να προσφέρουμε λύσεις, ασκώντας δυναμική, σοβαρή αξιόπιστη αντιπολίτευση και διαμορφώνοντας ένα εναλλακτικό σχέδιο προοδευτικής διακυβέρνησης. Εμείς θα είμαστε δυναμικά -και μέσα και εκτός της Βουλής- απέναντι σε μια Κυβέρνηση η οποία και συμπεριφέρεται αλαζονικά και υποτιμά τα υπόλοιπα κόμματα, αλλά συνεχίζει συνεχώς και αμετανόητα μια παρέλαση αλαζονείας. Αυτή την παρέλαση αλαζονείας θα την πληρώσετε, διότι ακόμα και οι προτάσεις σας είναι ψευδεπίγραφες μεταρρυθμίσεις. Ο κόσμος διψά για αξιοκρατία, διαφάνεια, ευκαιρίες για μια καλύτερη ζωή, δεν τις βρίσκει, όμως.

Και θέλω να σας πω, κλείνοντας, ότι το ύφος και η συμπεριφορά, κυρίως, Υπουργών της Νέας Δημοκρατίας σε θέματα πολύ κρίσιμα για την κοινωνία και θέματα δικαιοσύνης και αξιοπιστίας του πολιτικού κόσμου δείχνουν ότι οι μέρες της παντοδυναμίας σας ανήκουν στο παρελθόν και πρέπει να ξεκαβαλήσετε από το καλάμι στο οποίο, δυστυχώς, έχετε καβαλήσει τα τελευταία χρόνια. Όσο συνεχίζετε αυτή την αλαζονική συμπεριφορά, τόσο επιταχύνετε την έξοδό σας από το Μέγαρο Μαξίμου. Εμείς θα είμαστε εδώ ως αξιόπιστη, σοβαρή, προοδευτική δύναμη για να σας ανοίξουμε -με μεγάλη χαρά- την πόρτα της εξόδου.

(Ζωηρά και παρατεταμένα χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΟΣ (Κωνσταντίνος Τασούλας):** Κύριε Γενικέ, μισό λεπτό.

Θα καλέσω στο Βήμα τώρα για την τριλογία του τον Πρωθυπουργό εν όψει των όσων σας είπα στην αρχή της συνεδριάσεως για την ανάγκη να ταξιδέψει στο εξωτερικό σε ένα ταξίδι που αφορά στην εξωτερική πολιτική της χώρας. Θα του ζητήσω, λοιπόν, να είναι σύντομος και να κάνει την τριτολογία του.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Δεν προλαβαίνει ούτε ένα τέταρτο;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πέντε λεπτά.

Πολύ σύντομα, απαντώντας στον Αρχηγό του ΠΑΣΟΚ σχετικά με τον Φορέα Διαχείρισης των Υδάτων της Θεσσαλίας, θέλω να σας ενημερώσω ότι έχουμε μια εξαιρετική συνεργασία με τον κ. Κουρέτα, ο οποίος έχει κάνει μια σημαντική δουλειά, απαντώντας και στον κ. Χαρίτση, ο οποίος μας άσκησε κριτική ότι δεν έχει γίνει τίποτα απολύτως ως προς τα αντιπλημμυρικά έργα της Θεσσαλίας. Και, βεβαίως, υπάρχει εκπρόσωπος της περιφέρειας στον καινούριο φορέα διαχείρισης τον οποίο έχουμε συστήσει και αναμένουμε πολύ σύντομα να τοποθετήσουμε και την ηγεσία του έτσι ώστε ο φορέας αυτός να αρχίσει να λειτουργεί. Η περιφέρεια, λοιπόν, εκπροσωπείται και καλώς εκπροσωπείται, διότι η διαχείριση των υδάτων πρέπει να ανέβει στο επίπεδο της περιφέρειας. Αυτό είναι κάτι το οποίο πιστεύω ότι μπορούμε, τουλάχιστον, σε αυτή την Αίθουσα να συμφωνήσουμε.

Σχετικά με την τροπολογία σας για τους Σπαρτιάτες, μπορώ να σας πω εδώ, κύριε Ανδρουλάκη, ότι η Κυβέρνηση πολύ σύντομα θα φέρει σχετική νομοθετική ρύθμιση που θα αντιμετωπίζει το ζήτημα αυτό. Θεωρούμε ότι η τροπολογία έτσι όπως κατατέθηκε είχε κάποιες αδυναμίες τις οποίες θέλουμε να εξετάσουμε. Όπως και στο παρελθόν…

(Θόρυβος στην Αίθουσα)

Μην αγχώνεστε. Θα το δείτε, εξάλλου, στην πράξη. Όπως και στο παρελθόν έχουμε καταφέρει να έρθουμε σε συζήτηση και συνεννόηση για τέτοιου είδους θεσμικά ζητήματα, κάντε, λοιπόν, λίγο υπομονή και θα καταθέσουμε εμείς σχετική νομοθετική ρύθμιση.

Δεν μπορώ, βέβαια, να αφήσω ασχολίαστο ότι εσείς με τον ΣΥΡΙΖΑ ψηφίσατε τη διάταξη το 2019 που αποσυνέδεε τη χρηματοδότηση, ουσιαστικά, των κομμάτων από την εκλογική διαδικασία και έρχεστε τώρα να διορθώσετε αυτό το οποίο εσείς ψηφίσατε. Καλώς το κάνετε. Καλώς το κάνετε, αλλά δώστε μας λίγο χρόνο να επανέλθουμε με τη νομοθετική πρωτοβουλία, με μία τροπολογία που θα είναι πολύ κοντά σε αυτό το οποίο εσείς έχετε εισηγηθεί.

Στο ζήτημα τώρα του Συνηγόρου του Πολίτη, και εδώ δεν θέλω να μιλήσω για λογαριασμό του Προέδρου της Βουλής, αλλά αυτή η διαδικασία εξεύρεσης πλειοψηφίας γύρω από ένα πρόσωπο το οποίο έχει προτείνει η Πλειοψηφία έχει τραβήξει πολύ περισσότερο από το χρονικό διάστημα της προεκλογικής διαδικασίας του ΠΑΣΟΚ. Θέλω να θυμίσω στο Σώμα ότι η θητεία του Συνηγόρου έχει λήξει σχεδόν δύο χρόνια, μπορεί και δυόμισι χρόνια. Πείτε μου εσείς αν το θεωρείτε λογικό, εκτός αν η Βουλή…

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής):** Δυόμισι χρόνια πριν το φέρατε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Το φέραμε εδώ και τέσσερις μήνες.

Εν πάση περιπτώσει, ο κ. Σωτηρόπουλος…

**ΠΡΟΕΔΡΟΣ (Κωνσταντίνος Τασούλας):** Η θητεία έχει λήξει εδώ και δυόμισι χρόνια.

(Θόρυβος στην Αίθουσα)

Ποια Ολομέλεια; Αυτό το παλεύουμε έναν χρόνο τώρα.

Συνεχίζουμε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Η πρότασή μας, κύριε Ανδρουλάκη, θα είναι ο κ. Σωτηρόπουλος. Έχω ζητήσει από τον Πρόεδρο της Βουλής η πρόταση αυτή να έρθει σε ψηφοφορία στην επόμενη συνεδρίαση της Διάσκεψης των Προέδρων εντός της εβδομάδας. Θα τοποθετηθείτε, λοιπόν, και θα δούμε πώς αντιλαμβάνεστε τη συναίνεση. Δεν θέλω να προκαταλάβω την απόφασή σας. Ελπίζω να είναι θετική.

Τελευταία παρατήρηση. Δεν θέλω τώρα να γυρίσω πίσω ιστορικά στο ποιος έσωσε τη χώρα, ποιος καταδίκασε τη χώρα, αλλά εν πάση περιπτώσει όταν γυρνάτε στο 2010 το ΠΑΣΟΚ, ναι, η ιστορία θα γράφει ότι η χώρα χρεοκόπησε επί των δικών σας ημερών. Επίσης, η ιστορία θα γράφει ότι το 2009 σε αυτή την Αίθουσα -ήμουν απλός Βουλευτής- ψηφίζατε έναν προϋπολογισμό ο οποίος προέβλεπε αύξηση δαπανών. Έτσι δεν είναι; Αύξηση δαπανών γιατί «λεφτά υπήρχαν». Δεν το είπατε απλά, δεν το είπε ο τότε Πρωθυπουργός εν τη ρύμη του λόγου, το έκανε πράξη. Και τέσσερις μήνες μετά, δυστυχώς, η χώρα «έσκασε» στα χέρια του.

Τώρα, ως προς το πόσο θα μας διευκολύνετε, κοιτάξτε το οξύμωρο. Μας κατηγορείτε για αλαζονεία. Προσέξτε εδώ πέρα τα παιχνίδια των λέξεων. Εγώ είμαι ο πρώτος ο οποίος θα σας πω ότι αν υπάρχουν -που μπορεί να υπάρχουν- αλαζονικές συμπεριφορές, αυτές δεν μπορούν να γίνουν ανεκτές από εμένα. Νομίζω ότι το ήθος και το ύφος της παράταξης δεν συνάδει με τέτοιες συμπεριφορές. Δεν λέω ότι αποκλείονται και δεν πρόκειται ποτέ να συμβούν, όποτε συμβαίνουν όμως, είναι η δικιά μας δουλειά να φροντίζουμε να ανακαλούμε όλους στην τάξη.

Έρχεστε τώρα, όμως, εσείς, νεοεκλεγείς Πρόεδρος, με τον ενθουσιασμό των δημοσκοπήσεων που σας δίνουν δεύτερο κόμμα να μας πείτε τι; Να μας διευκολύνετε, έτσι το είπατε, να ανοίξει η πόρτα του Μαξίμου, για να μπείτε εσείς καταλαβαίνω. Έτσι δεν είναι; Αυτό μας λέτε. «Έλα με φόρα» μου θυμίζει που έλεγε κάποτε η κ. Τσαπανίδου στον κ. Τσίπρα. Προσέξτε, λοιπόν. Το αν κάποιος θα έρθει με φόρα, αν θα μας ανοίξει την πόρτα, αν θα μας ανοίξετε εσείς την πόρτα του Μαξίμου, αν θα βγούμε εμείς από το Μαξίμου για να μπείτε εσείς -γιατί αυτό εννοείτε, είναι θεμιτή η φιλοδοξία σας- αυτό θα το αποφασίσει ο κυρίαρχος ελληνικός λαός σε τρία χρόνια από τώρα. Εδώ θα είμαστε να κάνουμε τον λογαριασμό.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Κωνσταντίνος Τασούλας):** Καλώ στο Βήμα τον κ. Δημήτριο Κουτσούμπα, Πρόεδρο της Κοινοβουλευτικής Ομάδας του Κομμουνιστικού Κόμματος Ελλάδας για τη δική του δευτερολογία.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Καλό ταξίδι να έχει ο κ. Μητσοτάκης, αν και κανονικά, κύριε Πρόεδρε, θα έπρεπε να έχει ενημερώσει το Σώμα από εχθές, τουλάχιστον, και να ρυθμίζαμε κατάλληλα και τους χρόνους και τις διαδικασίες.

**ΠΡΟΕΔΡΟΣ (Κωνσταντίνος Τασούλας):** Το είπα στην έναρξη της συζητήσεως ότι θα φύγει νωρίτερα.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Και μια πιθανότητα αναβολής θα μπορούσε να γίνει εχθές, για παράδειγμα αύριο, μεθαύριο. Χώρια που η συζήτηση έπρεπε να γίνει εδώ και ένα τρίμηνο από τότε που είχε πρωτοσυζητηθεί. Δεν μπορούμε να σας πούμε «μπράβο» δηλαδή, για τις διαδικασίες που επιλέξατε.

**ΠΡΟΕΔΡΟΣ (Κωνσταντίνος Τασούλας):** Δεν ζητώ «μπράβο». Θέλω να θυμηθείτε ότι το είπα στην αρχή της συνεδριάσεως ότι θα κάτσει πέντε ώρες και θα φύγει για ταξίδι στο εξωτερικό που αφορά στην εξωτερική πολιτική της χώρας, στη Σερβία.

**ΔΗΜΗΤΡΙΟΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Σύμφωνοι. Εντάξει, γι’ αυτό και εγώ δικαιούμαι να πω ότι και να μην έλεγε και καθόλου στην τριτολογία του αυτά που είπε… Δεν μας φώτισε ιδιαίτερα. Τα ίδια επανέλαβε. Τα είπε στην πρωτολογία, τα είπε στη δευτερολογία.

Παραμένει ο κ. Μητσοτάκης αμετανόητος. Επιμένει να υπερασπίζεται μια πολιτική που μας έφτασε ως εδώ, να μετράμε κάθε φορά καμένα δάση, περιουσίες, δυστυχώς και απώλειες σε ανθρώπινες ζωές.

Επιμένουμε, όμως, και εμείς να καταθέτουμε τις προτάσεις μας, όχι μόνο σήμερα, τώρα, τις προτάσεις τις καταθέτουμε ξανά και ξανά κάθε χρόνο και πριν ξεσπάσουν οι πυρκαγιές και όχι μετά, όπως έρχεται εδώ να μας ενημερώσει για το τι μέλλει γενέσθαι ή τι πρόκειται να κάνει η Κυβέρνησή του ο κ. Μητσοτάκης. Το κάνουμε αυτό με όποιο μέσο διαθέτουμε. Φέτος το κάναμε, για παράδειγμα, με ερώτηση, με ειδική εκδήλωση, με την παρουσίασή της εδώ στη Βουλή στις 29 Απριλίου και τόσα άλλα.

Το πρόβλημα είναι ότι εσείς αρνείστε ακόμα και να τη συζητήσετε και όταν τη συζητάτε δήθεν, δίνετε μια πολύ ωραιοποιημένη εικόνα, όπως κάνατε, κύριε Μητσοτάκη, - η Κυβέρνησή σας δηλαδή, εσείς που την εκπροσωπείτε τώρα που κάθεστε στα έδρανα- με την αναφορά για την Εύβοια και την αποκατάσταση μετά από την πυρκαγιά του 2021. Εκεί ο λαός υποφέρει ακόμη. Τα δάση που έχουν απομείνει -κυρίως από το Μαντούδι μέχρι τη Δίρφη- κινδυνεύουν. Συνεχίζεται η έλλειψη προληπτικών μέτρων σχεδιασμού αντιπυρικής προστασίας. Τρέμουν οι κάτοικοι σε κάθε νεροποντή λόγω της έλλειψης των αντιπλημμυρικών έργων και στους Δήμους Μαντουδίου, Αγίας Άννας, Λίμνης, Ιστιαίας, του Δήμου Κύμης-Αλιβερίου, στους Δήμους Διρφύων-Μεσσαπίων, ακόμα και στον Δήμο Χαλκιδέων.

Αρνείστε να τα λύσετε γιατί βρίσκονται στον αντίποδα των προτεραιοτήτων σας. Αρνείστε, για παράδειγμα, να λύσετε -και σας το λέμε να το κάνετε έστω και σήμερα αυτό, θα το έχετε πληροφορηθεί- το πρόβλημα με τους οικισμούς στο Ηράκλειο που βρίσκονται χωρίς ρεύμα, οι οποίοι είναι οικισμοί σεισμοπλήκτων του Δήμου Μινώα Πεδιάδας, λόγω της οφειλής ύψους 600.000 ευρώ. Το Υπουργείο Κλιματικής Κρίσης, μάλιστα, πρόσφατα, σε σχετική ερώτηση του Βουλευτή μας, είχε δεσμευτεί ότι θα καλύψει αυτές τις ανάγκες και, δυστυχώς, υπάρχει κίνδυνος δυνητικά να επεκταθεί η διακοπή του ρεύματος και σε άλλους τέτοιους οικίσκους, στο Αρκαλοχώρι, στη Βόννη. Και αφορά σε οικίσκους -το λέμε εδώ μέσα με κάθε αίσθημα ευθύνης- που μένουν άνθρωποι καρκινοπαθείς, άτομα με ειδικές ανάγκες, με τεράστιες ελλείψεις και με τεράστια προβλήματα.

Οι προτεραιότητες οι δικές σας είναι άλλες. Τις ανέλυσα στην πρωτολογία μου. Σας επαναλαμβάνουμε, όμως, με επτά προτάσεις τι είναι αυτό που πρέπει να γίνει.

Πρέπει να καταργηθεί όλο το αντιδραστικό πλαίσιο για τα δάση και τη χρήση της γης γενικότερα που εξυπηρετεί μόνο κερδοφόρες επιδιώξεις λίγων. Πρέπει να υπάρξει συνολική και συνδυασμένη διαχείριση προστασίας των δασών με κατάργηση του αντιεπιστημονικού διαχωρισμού πρόληψης από κατάσβεση. Απαιτείται ενιαίος σύγχρονος αντιπυρικός σχεδιασμός με κύριο βάρος στην πρόληψη, την ειδική διαχείριση της δασικής βλάστησης, τη διαφορετική οργάνωση των επίγειων δυνάμεων. Απαιτείται ενίσχυση των αρμόδιων δυνάμεων πυροπροστασίας με διαφορετική δομή, οργάνωση, με προσλήψεις του αναγκαίου προσωπικού όλων των κατηγοριών και των ειδικοτήτων και μονιμοποίηση όλων των εργαζομένων των υπόλοιπων εργασιακών σχέσεων, εξασφάλιση των αναγκαίων μέσων υποδομών και χρηματοδότησης από τον κρατικό προϋπολογισμό, μελέτες από τις αρμόδιες κρατικές υπηρεσίες και τα αναγκαία δασοτεχνικά έργα διαχείρισης και αντιπυρικής προστασίας.

Όμως, αν κάτι επιβεβαιώνεται από τη σημερινή συζήτηση, είναι πως η μόνη επιλογή που έχουν ο λαός και η νεολαία για να κινηθούμε προς την παραπάνω κατεύθυνση είναι να αντιπαρατάξουν τον αγώνα τους απέναντι στη δική σας πολιτική.

Εμείς θα στηρίξουμε και θα πρωτοστατήσουμε, φυσικά, σε αυτούς τους αγώνες και, ταυτόχρονα, τους επισημαίνουμε ότι η πλήρης και μόνιμη ικανοποίηση των παραπάνω αιτημάτων μπορεί να υλοποιηθεί μόνο στο πλαίσιο ενός ριζικά διαφορετικού τρόπου οργάνωσης της κοινωνίας μας, της οικονομίας και εκεί πρέπει να στοχεύει και η πάλη τους. Αναφέρομαι στην πάλη των εργαζομένων έξω από αυτή την Αίθουσα, δηλαδή. Η δικιά σας η πάλη άσ’ τα να πάνε.

Επιδιώκουμε μια γνήσια, λοιπόν, διακυβέρνηση ή εξουσία του λαού που θα μπορεί δηλαδή, να σχεδιάζει κεντρικά για την προστασία των δασών, του περιβάλλοντος, για την ολοκληρωμένη αντιπλημμυρική και αντισεισμική προστασία, την προστασία από φυσικές και τεχνολογικές καταστροφές μεγάλης έκτασης και που θα μπορεί έτσι να εξασφαλίζει την ισόρροπη ανάπτυξη του εργαζόμενου ανθρώπου και με τη φύση και με την ανάπτυξη της παραγωγής και της τεχνολογίας, με κριτήριο τη λαϊκή ευημερία. Αυτά έχουμε εμείς στο μυαλό μας όταν αναφερόμαστε στην πολιτική προστασία. Το λέμε, γιατί πρέπει να ξέρει και ο ελληνικός λαός ότι δεν εννοούμε όλοι το ίδιο όταν χρησιμοποιούμε ίδιες λέξεις, γιατί σε κάθε λέξη μπορεί να δίνει ο καθένας διαφορετικό εντελώς περιεχόμενο. Γι’ αυτό λέμε να προσέχει ο λαός τι του λένε, ιδιαίτερα προεκλογικά, κάθε φορά διάφοροι από εδώ μέσα.

Γνωρίζουμε, για παράδειγμα, ότι με ευθύνη διαχρονικά των κυβερνήσεων, αλλά και της ίδιας της Ευρωπαϊκής Ένωσης, η πολιτική προστασία είναι ενταγμένη ως μηχανισμός στις συμφωνίες διαφόρων ιμπεριαλιστικών ενώσεων και των κατασταλτικών μηχανισμών τους, στις οποίες συμμετέχει και η Ελλάδα με ευθύνη σας. Μάλιστα, η Ευρωπαϊκή Ένωση και το ΝΑΤΟ επικαιροποίησαν τη στρατηγική τους για τη λεγόμενη ανθεκτικότητα, όπου εντάσσουν και την πολιτική προστασία και το Πυροσβεστικό Σώμα με την στρατιωτικοποίησή του υπό το φως των νέων προκλήσεων, όπως λένε, εννοώντας. όμως. την ένταση των αντιθέσεων και των ανταγωνισμών που βλέπουμε να οξύνονται στα διάφορα μέτωπα του πολέμου.

Και εμείς θέτουμε το ερώτημα: Τι σημαίνει αυτό και πώς θα μπορούσε να αξιοποιηθεί ο μηχανισμός της πολιτικής προστασίας σε συνθήκες κλιμάκωσης της εμπλοκής της Ελλάδας με ευθύνη της Κυβέρνησης στους δύο πολέμους και στην Ουκρανία στο πλευρό των ΗΠΑ και του ΝΑΤΟ και στον πόλεμο στη Μέση Ανατολή, στηρίζοντας εκεί το κράτος-δολοφόνο του Ισραήλ; Τη στιγμή, μάλιστα, που μεταξύ των επτά απαιτήσεων ανθεκτικότητας είναι ο γεωστρατηγικός ανταγωνισμός, είναι το διάστημα, η χειραγώγηση πληροφοριών, η ανθεκτικότητα υποδομών ζωτικής σημασίας, μια εμπλοκή που έχει φτάσει πλέον σε πρωτόγνωρα και επικίνδυνα επίπεδα. Ο καθένας καταλαβαίνει τι κινδύνους συνεπάγεται αυτό, αφού τα σενάρια τέτοιων ασκήσεων πυρηνικού πολέμου με τη συμμετοχή και ελληνικών μαχητικών -και ιδιαίτερα σε τέτοιες συνθήκες- τις περισσότερες φορές γίνονται μετά πραγματικότητα. Και τότε, βέβαια, υπάρχουν και τα σχετικά αντίποινα.

Παρακολουθούμε, βέβαια, και τη συζήτηση που έχει ξεκινήσει για την έξαρση του προσφυγικού που θα έρθει με μαθηματική ακρίβεια. Και βέβαια, εκτός από τους ίδιους τους πρόσφυγες, τα αθώα γυναικόπαιδα που είναι τα πρώτα θύματα, τις συνέπειες θα επωμιστούν για μια φορά ακόμα και οι κάτοικοι των νησιών μας.

Μόνο που κανείς δεν πρέπει να ξεχνά -και εσείς, κύριοι της Κυβέρνησης, μοιάζει να το ξεχνάτε- ότι όταν μιλάτε για προσφυγικό, αυτές είναι οι συνέπειες και της ελληνικής εμπλοκής στους πολέμους. Συμβάλλετε και εσείς σε αυτό κάθε ημέρα, κάθε ώρα και μην εξάπτεσθε όταν σας τα λέμε αυτά. Δηλαδή, τι ακριβώς περιμένετε να συμβεί όταν στηρίζετε αναφανδόν το Ισραήλ που βομβαρδίζει την Παλαιστίνη και τον Λίβανο, των δυόμισι εκατομμυρίων Σύρων και Παλαιστινίων προσφύγων, συν των καινούργιων που δημιουργούνται; Των εγκλημάτων σας ο απόηχος, που κατάφερε τα σύνορα να δρασκελίσει, είναι οι πρόσφυγες, των εγκλημάτων των δικών σας και των συμμάχων σας.

Όσο για τα συμπεράσματα της πρόσφατης Συνόδου Κορυφής της Ευρωπαϊκής Ένωσης για το προσφυγικό, τι να πει κανείς; Κυνισμός, απανθρωπιά, βαρβαρότητα. Μόνο τέτοιες λέξεις ταιριάζουν. Αυτοί που σπέρνουν τον πόλεμο και την προσφυγιά είναι οι ίδιοι που φτιάχνουν φυλακές για τα θύματα των πολέμων τους.

Όλοι μαζί, νεοφιλελεύθεροι, σοσιαλδημοκράτες, ακροδεξιοί, που έχουν μπει με τα μπούνια στην φρενίτιδα της πολεμικής προετοιμασίας, προβάλλουν –παρέα τους και ο κ. Μητσοτάκης- την πρωτοπορία της Ιταλίδας Μελόνι που θα διαχειρίζεται στρατόπεδα συγκέντρωσης προσφύγων στο έδαφος της Αλβανίας. Κατά τα άλλα κόπτεσθε και για την άνοδο της Ακροδεξιάς στην Ευρώπη!

Όμως και πάλι οι λαοί είναι οι μόνοι που μπορούν να ανατρέψουν τέτοια σχέδια, να δυναμώσουν την αλληλεγγύη, την πάλη τους, για να σταματήσει τώρα ο πόλεμος και οι προσφυγικές ροές, για να υπάρξει πλήρης εφαρμογή της Συνθήκης της Γενεύης με χορήγηση ασύλου και μετακίνηση ξεριζωμένων στις χώρες του πραγματικού τους προορισμού.

Και βέβαια, αυτή η μεγάλη εικόνα των ανταγωνισμών όχι μόνο δεν είναι άσχετη, αλλά βάζει τη σφραγίδα της και στις εξελίξεις στα ελληνοτουρκικά και στο Κυπριακό, γιατί είναι σαφές ότι το ΝΑΤΟ βιάζεται να κλείσει ζητήματα και να θωρακίσει τη συνοχή του ιδιαίτερα στη νοτιοανατολική του πτέρυγα, σπρώχνοντας για λύση συνεκμετάλλευσης υπό νατοϊκή, φυσικά, εποπτεία, λύσεις που είναι, βέβαια, πάρα πολύ ωφέλιμες για ενεργειακά και άλλα μονοπώλια, επιζήμιες, όμως, για τα κυριαρχικά δικαιώματα της χώρας, την ειρήνη και το μέλλον των λαών της περιοχής.

Σε αυτόν τον οδικό χάρτη που καθορίστηκε στη Σύνοδο του ΝΑΤΟ στο Βίλνιους εντάσσεται και η επικείμενη συνάντηση των Υπουργών Εξωτερικών Ελλάδας, Τουρκίας στις 8 Νοεμβρίου, για την οποία ήδη γίνεται πολύ μεγάλη συζήτηση. Το ανησυχητικό στην όλη υπόθεση δεν είναι, φυσικά, η συνάντηση αυτή καθεαυτή, αλλά η εικόνα που διαμορφώνεται -και προφανώς, όχι τυχαία- ότι το τραπέζι της διαπραγμάτευσης που έχει στρωθεί αφορά σε ζητήματα κυριαρχίας, όπως το ζήτημα των χωρικών υδάτων, της στρατιωτικοποίησης των νησιών και όχι αποκλειστικά τη μόνη και μία διαφορά που ισχυρίζεται η Κυβέρνηση της Νέας Δημοκρατίας, δηλαδή την οριοθέτηση υφαλοκρηπίδας και ΑΟΖ.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Η προσπάθεια που κάνετε, κύριοι της Κυβέρνησης, να διασκεδάσετε αυτές τις εντυπώσεις και να εφησυχάσετε για το περιεχόμενο των συζητήσεων, δεν πείθει, όχι μόνο γιατί τέτοιες διαψεύσεις έχουν με τη σειρά τους διαψευστεί πανηγυρικά στο παρελθόν, αλλά και γιατί μια πιθανή προσφυγή στο Διεθνές Δικαστήριο της Χάγης στη βάση ενός συνυποσχετικού μπορεί εκ των πραγμάτων να ανοίξει από το παράθυρο όλα αυτά τα ζητήματα.

Εμείς πολύ έγκαιρα και επανειλημμένα και από αυτό το Βήμα έχουμε προειδοποιήσει ότι μαγειρεύονται επώδυνες λύσεις τόσο στο ζήτημα των ελληνοτουρκικών σχέσεων όσο και στο Κυπριακό. Και ας αφήσουν ορισμένοι τους κουτοπόνηρους εκβιασμούς που απευθύνουν προς τον λαό μας ότι δήθεν οι μοναδικές επιλογές είναι ή επώδυνος συμβιβασμός ή πόλεμος. Ξέρετε πολύ καλά ότι καθόλου το ένα δεν αποκλείει το άλλο, γιατί εδώ δεν πρόκειται για συμφωνία κάποιων φιλικών λαών μεταξύ τους που έχουν κοινά συμφέροντα, που θέλουν να πάνε μαζί να παλέψουν, αλλά για παζάρια μεταξύ κρατών, μεταξύ αστικών κυβερνήσεων που εκπροσωπούν το μονοπωλιακό κεφάλαιο, συγκεκριμένες εταιρείες, το οποίο από τη φύση του, από τη φύση τους αυτές είναι και αδηφάγες και ανταγωνιστικές.

Δεν υπάρχει πιο χαρακτηριστικό παράδειγμα από την οριοθέτηση της ΑΟΖ μεταξύ Ισραήλ και Λιβάνου το 2022 πάλι με μεσολάβηση των Ηνωμένων Πολιτειών Αμερικής, η οποία είχε προβληθεί και στη χώρα μας –θυμάστε;- ως παράδειγμα ειρηνικής διευθέτησης. Πάλι μέσα έπεσαν όσοι τα έλεγαν αυτά; Το πόσο ειρηνική ήταν, τελικά, αυτή η διευθέτηση το βλέπουμε κάθε μέρα τώρα στις εικόνες ισοπέδωσης που προκαλεί το Ισραήλ στην πρωτεύουσα του Λιβάνου, στη Βηρυτό και αλλού. Και βέβαια, οι συζητήσεις εξελίσσονται, χωρίς η τουρκική πλευρά να έχει εγκαταλείψει -ούτε καν έστω στα λόγια- κάποια από τις διεκδικήσεις της, όπως την αποστρατιωτικοποίηση των νησιών μέχρι και το δόγμα της «γαλάζιας πατρίδας».

Για όλα τα παραπάνω εμείς λέμε ότι πρώτα από όλα χρειάζεται επαγρύπνηση και ετοιμότητα από όλους, κυρίως από τον ελληνικό λαό. Χρειάζεται να ανέβει ο αγώνας και η αλληλεγγύη μεταξύ των λαών, πρώτα από όλα μεταξύ του ελληνικού, του τούρκικου, του κυπριακού λαού ενάντια στους ευρωατλαντικούς σχεδιασμούς στην περιοχή που φέρνουν μόνο πόλεμο, καταστροφή, προσφυγιά. Μόνο έτσι υπάρχει η ελπίδα για ένα μέλλον πραγματικής ειρήνης, φιλίας, συνεργασίας, με τους λαούς πραγματικά νοικοκύρηδες στον τόπο τους.

Χαίρετε, σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Πριν δώσω τον λόγο στον Πρόεδρο της Ελληνικής Λύσης, θα ήθελα να κάνω δύο ανακοινώσεις προς το Σώμα από αντίστοιχες επιστολές του Προέδρου κ. Ανδρουλάκη, προς τον Πρόεδρο της Βουλής: «Αξιότιμε κύριε Πρόεδρε, σας γνωρίζω ότι Γραμματέας της Κοινοβουλευτικής Ομάδας του ΠΑΣΟΚ - Κινήματος Αλλαγής εκλέχθηκε ο κ. Δημήτριος Μπιάγκης, Βουλευτής Κέρκυρας και Αναπληρωτής Γραμματέας της Κοινοβουλευτικής Ομάδας ο κ. Ιωάννης Τσίμαρης, Βουλευτής Ιωαννίνων. Και, επίσης, κύριε Πρόεδρε, σας γνωρίζω ότι σύμφωνα με το άρθρο 17 παράγραφος 2 και 4 του Κανονισμού της Βουλής Κοινοβουλευτικοί Εκπρόσωποι του ΠΑΣΟΚ - Κινήματος Αλλαγής ορίζονται οι κύριοι Παύλος Γερουλάνος, Βουλευτής Α΄ Αθηνών και Δημήτριος Μάντζος, Βουλευτής Επικρατείας».

Ορίστε, κύριε Πρόεδρε της Ελληνικής Λύσης, κύριε Κυριάκο Βελόπουλε, έχετε τον λόγο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριοι Υπουργοί, θα ήθελα σήμερα να κάνω ένα μικρό σχόλιο για το τι έκανε ο Πρωθυπουργός για όσους δεν κατάλαβαν, γιατί η εικόνα και η σημειολογία –αν θέλετε- και η συμπεριφορά καταδεικνύει κάτι. Αυτά περί Σερβίας και Κροατίας και Σλοβενίας αφήστε τα! Ήρθε εδώ και ο ίδιος επέλεξε -δεν ξέρω αν το καταλάβατε- να κάνει έναν πόλο καινούργιο αντιπολιτευτικό που λέγεται ΠΑΣΟΚ. Συνομίλησε με το ΠΑΣΟΚ, φτιάχνοντας τον αντίπαλό του, ίσως γιατί τον βολεύει το 50% των νομοσχεδίων που ψηφίζει το ΠΑΣΟΚ. Φτιάχνει ο ίδιος, ή αν θέλει, κονιορτοποιεί την Αντιπολίτευση, ή φτιάχνει αντιπολίτευση. Αυτά είναι της εποχής του 1950 και του 1940 –ξέρετε- και του 1960.

Τουλάχιστον όσο είναι η Ελληνική Λύση εδώ τέτοια παιχνίδια δεν θα παίζει ο Πρωθυπουργός ούτε με τη δημοκρατία ούτε με το Κοινοβούλιο. Αυτά στους επικοινωνιολόγους του, όχι σε εμάς! Και είναι ασέβεια προς τους υπόλοιπους πολιτικούς Αρχηγούς να έρχεται εδώ πέρα να μιλάει μόνο με τον Ανδρουλάκη και να φεύγει. Αν νομίζετε ότι αυτή είναι συμπεριφορά Πρωθυπουργού, κάνετε λάθος, γιατί κανείς δεν ξεπέρασε τον χρόνο της ομιλίας του. Όλοι ήμασταν συνεπείς στην ώρα μας. Άρα, λοιπόν, ήξερε πόσο θα μιλήσουμε. Τα υπόλοιπα ήταν γιατί ήθελε να φτιάξει νέο πόλο αντιπολιτευτικό μόνος του. Φτιάχνει δηλαδή αντιπάλους.

Αντίπαλος δεν είναι ούτε το ΠΑΣΟΚ ούτε τα υπόλοιπα κόμματα. Αντίπαλος είναι η κακή διακυβέρνηση του τόπου, είναι τα εγκληματικά λάθη της Νέας Δημοκρατίας και κυρίως η μία και μοναδική φωνή που δεν τον στηρίζει και είναι η Ελληνική Λύση.

(Χειροκροτήματα από την πτέρυγα της Ελληνικής Λύσης)

Πάμε στο σημαντικότερο.

Εγώ δεν κατάλαβα, κύριοι Υπουργοί, τι είπε ο Πρωθυπουργός, είστε –φαντάζομαι- πιο κοντά του εσείς, εγώ είμαι μακριά του έτσι και αλλιώς. Είπε ότι ναι, κανείς δεν είναι ικανοποιημένος από τα αποτελέσματα των πυρκαγιών. Το είπε εδώ πριν από λίγα λεπτά. Ωραία, έρχεται ένας Πρωθυπουργός και λέει «ναι, δεν είμαστε ικανοποιημένοι με το αποτέλεσμα, ήταν δυσάρεστο». Το είπε. Μας είπε ποιος φταίει; Ποιος φταίει τελικά; Δεν είναι ικανοποιημένος ο Πρωθυπουργός, ο ηγέτης, ο διευθύνοντας, ο προεδρεύων ενός κόμματος, με τους Βουλευτές του ή με τους Υπουργούς του. Μας είπε ποιος φταίει; Είπε τι θα κάνει για αυτόν που είναι ο υπαίτιος; Είπε τι θα προκύψει από την υπαιτιότητα αυτού; Όχι, δηλαδή μας είπε πράγματα τα οποία δεν στέκουν λογικά. Μας είπε και κάτι ακόμα, κάτι σοβαρότερο: «Δεν προλάβαμε τη φωτιά στην αρχή, δεν την προλάβαμε». Μα, βασικός κανόνας της πυροσβέσεως είναι να προλάβεις εν τη γενέσει της την πυρκαγιά. Βασικός κανόνας είναι! Αν ξεφύγει, πάει το παραμύθι, κάηκε το δάσος, κάηκε και ο λύκος μαζί!

(Χειροκροτήματα από την πτέρυγα της Ελληνικής Λύσης)

Μάλλον στον Πρωθυπουργό δεν έγινα κατανοητός, δεν έγινε αντιληπτό το τι είπα, ή αρέσκεται να διαστρέφει αυτά που λέω, έχει μια εμμονή με αυτό. Χρησιμοποίησα τη δικαιολογία της κλιματικής αλλαγής για να του μιλήσω για τη Βουλγαρία. Είπα ότι η κλιματική αλλαγή…

**ΔΙΟΝΥΣΙΟΣ ΧΑΤΖΗΔΑΚΗΣ:** Κρίση!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τώρα έγινε κρίση; Κάθε βδομάδα αλλάζουμε τους όρους; Τη μια «αλλαγή», την άλλη «κρίση», την άλλη «επιληψία». Αποφασίστε τι στο καλό είναι, κάποια στιγμή να αποφασίσουμε τι είναι!

Και του είπα ότι δεν μπαίνει τοιχίο ανάμεσα στην Ελλάδα και τη Βουλγαρία, διότι η κλιματική «κρίση, αλλαγή, επιληψία» περνάει και στην άλλη πλευρά. Δεν περνάει μόνο στην Ελλάδα. Αυτός το έφτιαξε το σενάριο και το ερμήνευσε όπως θέλει. Δεν πειράζει.

Όμως, θα πω και κάτι ακόμα, διότι εγώ δεν φταίω γι’ αυτά που καταλαβαίνει ο Πρωθυπουργός, αλλά γι’ αυτά που λέω εγώ. Έρχομαι, λοιπόν, στο «Βήμα της Κυριακής», στη δική σας εφημερίδα, την οποία και θα καταθέσω στα Πρακτικά και η οποία έρχεται και επιβεβαιώνει πλήρως την Ελληνική Λύση, ότι μειώθηκαν οι εκτάσεις δασών στην Αθήνα. Εγώ τα λέω; Και μετά θα έρθει να μας πει κάτι άλλο, ότι πριν εξήντα, εβδομήντα χρόνια η Αθήνα δεν είχε παραπάνω δάση, αλλά χορτολιβαδικές εκτάσεις. Να ξεκαθαρίσουμε λίγο τις έννοιες. Άλλο δάσος και άλλο χορτολιβαδική έκταση. Τα λέει «TΟ ΒΗΜΑ»!

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μίλησε για μεταρρυθμίσεις! Να’ τος εδώ είναι ο Υπουργός μου, ο φίλος μου. Πώς το είχε πει η κ. Κωνσταντοπούλου, εγώ το είχα πει μάλλον, το «βαρύ πυροβολικό»! Δεν ήξερα, κύριε Βορίδη και κύριε Κικίλια, ότι βασική προοδευτική μεταρρύθμιση στην Κεντροδεξιά παράταξη και στη Δεξιά, αν θέλετε, γιατί είστε και λίγο δεξιός, ήταν ο γάμος των ομοφυλοφίλων. Σήμερα το κατάλαβα! Διότι ο Πρωθυπουργός είπε ότι ήρθε να κάνει μεταρρυθμίσεις και ότι προτεραιότητα ως μεταρρύθμιση για τη Νέα Δημοκρατία είναι ο γάμος των ομοφυλοφίλων και όχι να χτυπηθεί η φτώχεια και η πείνα. Ωραία, ωραιότατα!

(Χειροκροτήματα από την πτέρυγα της Ελληνικής Λύσης)

Και ήρθε εδώ να μας μιλήσει για αξιοκρατία ο Έλληνας Πρωθυπουργός! Λογικοφανές το επιχείρημα, αλλά έχει έναν παραλογισμό, μία λογική που μου επιτρέπει να πω -για το ΑΣΕΠ έλεγε, εν πάση περιπτώσει, γι’ αυτό που φέρατε χθες- το εξής: Είναι αξιοκρατία να διορίζετε χιλιάδες μετακλητούς χωρίς κανέναν διαγωνισμό; Αυτό είναι αξιοκρατία; Χιλιάδες μετακλητούς έχετε! Με αξιοκρατικά κριτήρια πέρασαν αυτοί; Όχι, από καθαρά κομματικά! Ή μήπως είναι αξιοκρατία κατά παράβαση των νόμων να επεκτείνετε τη θητεία του Πιτσιλή; Κανένας δεν μιλάει εδώ μέσα! Όλοι φοβούνται τον Πιτσιλή! Έγινε ο Πιτσιλής ο δερβέναγας των συμμάχων της εποχής που παίρναμε δάνεια επί Όθωνος και αργότερα και νωρίτερα κ.λπ., αν θυμάστε. Κατά παράβαση του νόμου έγινε. Με διασταλτική ερμηνεία του νόμου επεκτείναμε για άλλα πέντε χρόνια τη θητεία του, γιατί έτσι θέλαμε εμείς, αλλά δημοκρατικά, αξιοκρατικά!

Όταν μιλάτε, λοιπόν, για σχοινί στο σπίτι του κρεμασμένου, κοιτάξτε τον λαιμό σας, γιατί η ακόνη έχει εδώ το σκοινάκι. Και το λέω αυτό, γιατί ήρθε και μας είπε για τη Θεσσαλία. Θυμάμαι ότι χτυπιόταν εδώ ο Υπουργός και μας έλεγε για τους Ολλανδούς. Ο Πρωθυπουργός ο ίδιος μας έλεγε για τους Ολλανδούς που θα κάνουν τη μελέτη κ.λπ.. Και οι Ολλανδοί μάς προέκυψαν, όπως η θεία από τη Νιγηρία και όπως η θεία από το Σικάγο! Ήταν «σημιτονεοδημοκράτες» από τον Ταύρο! Οι Θεσσαλοί θα κάνουν τη μελέτη, οι Ολλανδοί, οι Γάλλοι, δεν ξέρω τι ήταν. Ας σοβαρευτούμε λίγο και ας σταματήσει ο Πρωθυπουργός τα ψέματα και τις μισές αλήθειες, γιατί υπάρχει ένας φορέας εδώ μέσα που δεν μπορεί να τον ξεγελάσει. Και αυτό λέγεται «η έντιμη στάση της Ελληνικής Λύσης»!

(Χειροκροτήματα από την πτέρυγα της Ελληνικής Λύσης)

Πάντως, κύριε Βορίδη, επειδή κάποτε ήσασταν καθοδηγητής του πατριωτισμού, στην καθοδήγηση περί πατριωτισμού, έμεινε μετεξεταστέος ο Πρωθυπουργός. Και θα σας πω γιατί. Χρησιμοποίησε ένα λεχθέν του Σάμιουελ Τζόνσον, του Άγγλου συγγραφέα που έκανε και το πρώτο λεξικό της αγγλικής γλώσσας. Είπε, λοιπόν, ο Πρωθυπουργός ότι ο πατριωτισμός είναι το τελευταίο καταφύγιο των απατεώνων. Να πείτε στον Πρωθυπουργό ότι δεν λέει αυτό, αλλά κάτι άλλο. Λέει ότι ο πατριωτισμός είναι το τελευταίο καταφύγιο των παλιανθρώπων. Άλλο παλιάνθρωποι και άλλο απατεώνες. Ούτε τα λεχθέντα δεν του γράφει καλά ο λογογράφος. Ας τα γράφει σωστά, για να μην ευτελίζει και την ίδια τη δική του άποψη.

Αυτό που λέμε, λοιπόν, εμείς στον Πρωθυπουργό είναι αυτό που έλεγε ο Αγγλοαμερικάνος συγγραφέας Τόμας Πέιν: Είναι καθήκον κάθε πατριώτη να προστατεύει τη χώρα του από ποιον; Από την κυβέρνησή του και ιδίως αν πρόκειται για μια κάκιστη κυβέρνηση, όπως είναι η Κυβέρνηση της Νέας Δημοκρατίας που κάνει εγκληματικά λάθη. Αυτός είναι ο ρόλος του πατριώτη και αυτός είναι ο ρόλος ο δικός μας!

(Χειροκροτήματα από την πτέρυγα της Ελληνικής Λύσης)

Και επειδή, κύριοι Υπουργοί, μιλάμε για πατριώτες, πείτε μου εσείς το εξής: Πόσο πατριωτικό είναι και πόσο πατριωτισμός είναι αυτός που στις 12-9-2024 εκδόθηκαν δώδεκα εκατομμύρια τριακόσιες τριάντα επτά χιλιάδες νέες μετοχές της EUROBANK; Ακούστε την κομπίνα τώρα! Τιμή διάθεσης, κύριοι Υπουργοί, 0,23! Πού διατέθηκαν; Σε διακόσια είκοσι ένα στελέχη της EUROBANK! Είχαν συνολική αξία αύξησης του μετοχικού κεφαλαίου 2.714.000. Την ίδια στιγμή, η μετοχή διαπραγματευόταν με 2 ευρώ στην αγορά! Άρα, μιλάμε για μία κομπίνα 22 εκατομμυρίων ευρώ για διακόσια δώδεκα δικά σας λαμόγια! Αυτό κάνατε! Καταγγέλλω την Κυβέρνηση ότι έδωσε 22 εκατομμύρια σε διακόσια δώδεκα άτομα! Πόσο έντιμο είναι αυτό; Και μάλιστα, σε προνομιακή τιμή 0,2, όταν η μετοχή πουλιόταν 2 ευρώ! Έτσι κάνετε δουλειές, έτσι θρέφετε τα βλαστάρια σας, τα θρεφτάρια σας, έτσι θρέφετε τους κομματικούς σας, τις ακρίδες του ελληνικού λαού, τις ακρίδες του δημοσίου χρήματος! Έτσι τους θρέφετε!

(Χειροκροτήματα από την πτέρυγα της Ελληνικής Λύσης)

Γι’ αυτό θεωρείται λάφυρο από εσάς η εξουσία και η καρέκλα. Και τα λέω όλα αυτά για να καταλάβετε ότι τουλάχιστον όσο η Ελληνική Λύση εδώ πέρα, πέρα από κριτική, θα σας κάνει και προτάσεις. Θέλατε προτάσεις. Θα σας πω, λοιπόν, τώρα μία, μία για τις φωτιές.

Όλοι μίλησαν για προσλήψεις. Εντάξει, αυτό το παραμύθι το ξέρουμε όλοι. Προσλήψεις χρειάζεται, το λέμε και το ξαναλέμε. Πάμε, όμως, στις συγκεκριμένες προτάσεις.

Κύριε Βορίδη, κύριε Υπουργέ Επικρατείας, έχουμε μία πρόταση. Σε κάθε κύκλο «ΕΞΟΙΚΟΝΟΜΩ» δίνονται περισσότερα από 700 εκατομμύρια ευρώ για ενεργειακές αναβαθμίσεις ακινήτων, χρήματα από ΕΣΠΑ, Ταμείο Ανάκαμψης κ.λπ.. Γιατί δεν ξεκινά ένα νέο επιδοτούμενο πρόγραμμα για εγκατάσταση μέσων πυροπροστασίας σε υφιστάμενα ακίνητα που είναι σε ζώνες υψηλού κινδύνου κοντά σε δάση; Μπορεί, γιατί υπάρχει το πρόγραμμα «ΑΙΓΙΣ», υπάρχουν τα δισεκατομμύρια και μπορούμε να τα πάρουμε από εκεί και ο κάθε ένας που είναι δίπλα στο δάσος να πάρει μια επιδότηση και να στήσει και δικά του μέσα πυροπροστασίας. Γιατί να παίρνουν μόνο οι «ανεμογεννητριάδες» τα δισεκατομμύρια ευρώ και όχι ο φτωχός μεροκαματιάρης, ο Γιώργος, ο Νίκος, ο Σταύρος; Γιατί να παίρνουν δισεκατομμύρια ευρώ μόνο οι ολιγάρχες καπιταλιστές και πλουτοκράτες; Ορίστε μία πρόταση!

(Χειροκροτήματα από την πτέρυγα της Ελληνικής Λύσης)

Και κάνατε υποχρεωτική την εφαρμογή του νέου κανονισμού πυροπροστασίας στα ακίνητα. Την κάνατε υποχρεωτική! Ωραία! Περάστε ένα τέτοιο πρόγραμμα!

Δεύτερη πρόταση. Ας δούμε τι έκανε η Γαλλία, όπου κι εκεί υπάρχει το ίδιο πρόβλημα με τα δάση κυρίως στη νότια Γαλλία. Πήγε και έκανε τα μεταχειρισμένα πολιτικά αεροσκάφη «Q400 firefighter»! Έτσι τα ονόμασε! Μάλιστα, είναι πάρα πολλά, είναι περίπου τριακόσια κομμάτια! Υπάρχει ένα άρθρο στη «LE MONDE», αν δεν κάνω λάθος, που λέει ότι υπάρχουν εξακόσια αεροσκάφη τα οποία κινούνται με χαμηλό κόστος χρήσης, με ρίψη δέκα τόνων νερού ή επιβραδυντικού ανά διέλευση, ενώ υπάρχει και πολυχρηστικότητα, κάτι που λένε οι Γάλλοι. Μη θέλετε γαλλικά.

Πάμε στο τρίτο και σημαντικό για μένα. Παίρνετε επιβραδυντικό υγρό επί δύο φορές, επί δύο χρόνια, Σεπτέμβριο μήνα! Παίρνετε επιβαρυντικό υλικό για τις πυρκαγιές κάθε Σεπτέμβριο. Γιατί; Ξεκινήστε τον διαγωνισμό Φεβρουάριο, Μάρτιο για να το παραλάβετε τον Μάιο και να το έχουμε έτοιμο. Όμως, γιατί γίνεται η καθυστέρηση; Γιατί ένας κολλητός είναι ο μπερμπάντης που τα φέρνει και πρέπει να υπάρχει μια ειδική διαδικασία, ώστε να τα παίρνει ο μπερμπάντης! Έτσι λένε οι άνθρωποι στην Πυροσβεστική!

Τέταρτη πρόταση για drones. Ήρθε εδώ και μας παραμύθιασε ο Πρωθυπουργός με το ότι έχουμε drones! Σαράντα τέσσερα κομμάτια έχουμε για μία Ελλάδα που με τα νησιά της και τα δάση της είναι τεράστια. Ας δούμε, λοιπόν, τι λέει η Ελληνική Λύση. Προτείνουμε τα ΣΔΙΤ, τη συνεργασία δημοσίου και ιδιωτικού τομέα παραγωγής παρόμοιων drones για να γίνονται και εξαγωγή και να οικονομάει και η Ελλάδα και το δημόσιο και να γίνεται συνεργασία με την ΕΑΒ. Τόσο απλά είναι τα πράγματα! Τόσο απλά είναι τα πράγματα για έναν που ξέρει και από επιχειρήσεις και από «επιχειρείν» και δεν είναι της παροχής υπηρεσίας!

**ΔΙΟΝΥΣΙΟΣ ΧΑΤΖΗΔΑΚΗΣ:** Όχι, γιατί οικονομάει …(δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Καταλάβατε, Ναύαρχέ μου;

Πάμε στο επόμενο, στα πυροσβεστικά ελικόπτερα. Υπάρχουν πυροσβεστικά ελικόπτερα. Ο κ. Κικίλιας το ξέρει, τον είχα ακούσει να το λέει σε ένα κανάλι. Υπάρχουν τα «Sikorsky», τα οποία χρησιμοποιούν οι Αμερικάνοι και τα οποία είναι πάμφθηνα. Κοστίζουν 28 εκατομμύρια δολάρια το ένα σε σχέση με τη δουλειά που κάνουν! Μήπως, λοιπόν, πρέπει να το δούμε αυτό; Αναφέρομαι στα «Sikorsky» τα ελικόπτερα και όχι στα αεροπλάνα.

Πάμε, λοιπόν, και στα υπόλοιπα πτητικά μέσα. Επειδή, λοιπόν, η παραλαβή των καναντέρ προγραμματίζεται για το 2027, εγώ λέω το εξής: Εμείς λέμε τα δύο που έχουν απομείνει και είναι ακόμα στα συνεργεία, να τα φέρετε ταχύτατα στην ΕΑΒ να τα κάνει σέρβις, ώστε να μπορούν να πετάνε. Είναι γνωστό ότι σήμερα η Ελλάδα έχει δώδεκα «Super Puma» και δέκα «AB-205», σύνολο είκοσι δύο ελικόπτερα. Ξέρετε πόσα πετούν; Τρία! Τρία πετάνε! Πετάξαμε στον αέρα δισεκατομμύρια των Ελλήνων και πετάνε τρία! Γιατί; Διότι δεν έχει γίνει σύμβαση εδώ και τέσσερα χρόνια, γιατί καθυστερούν οι γραφειοκράτες, γιατί, γιατί, γιατί. Όταν καίγεται η Ελλάδα, σταματούν τα «γιατί» και μπαίνουν μπρος οι μηχανές για να σταματήσουμε τον όλεθρο που έρχεται!

(Χειροκροτήματα από την πτέρυγα της Ελληνικής Λύσης)

Και επειδή πολλοί από εσάς έχετε, εντάξει, μία δυτικολαγνεία, δυτικοδουλεία, υπάρχουν, ξέρετε, και τα «Beriev». Τα ξέρετε τα «Beriev»; Να σας τα πω εγώ. Γεμίζεις σε 15 δευτερόλεπτα δώδεκα τόνους νερού.

Τώρα θα μου πείτε ότι δεν μπορούμε να πάρουμε γιατί είναι ρωσικά. Το καταλαβαίνω. Ναι, αλλά ο εφοπλιστής γιατί φέρνει το πετρέλαιο; Λέω τώρα εγώ! Λόγω των κυρώσεων λέω! Ο εφοπλιστάκος μας γιατί φέρνει το πετρέλαιο το ρωσικό με άδεια δική σας και δεν μπορούμε να πάρουμε «Beriev» που γεμίζουν σε δέκα λεπτά; Ξέρετε πόσο κοστίζουν; Κοστίζει 45 εκατομμύρια το ένα. Ας πάρουμε δύο, για να είμαστε έτοιμοι, πανέτοιμοι. Είναι τεράστια η αξία τους σε επίπεδο, αν θέλετε, μεταφοράς νερού. Όμως, όταν την προηγούμενη μέρα, χθες, εσείς στη Νέα Δημοκρατία, το ΠΑΣΟΚ και ο ΣΥΡΙΖΑ δυστυχώς, μαζί με άλλα κόμματα ψηφίσατε νέες κυρώσεις εναντίον της Ρωσίας για να συνεχιστεί ο πόλεμος και δώσατε περίπου 35 δισεκατομμύρια ευρώ στον πόλεμο της Ουκρανίας την ώρα που πεινάει ο Έλληνας, η Ελληνική Λύση –και η Νίκη, αν δεν κάνω λάθος- είπε όχι. Όλοι οι υπόλοιποι στην Ευρωβουλή είπαν ναι. Το λέω για να μην ξεχνιόμαστε! Είμαστε υπέρ της ειρήνης και όχι της συνέχισης του πολέμου!

(Χειροκροτήματα από την πτέρυγα της Ελληνικής Λύσης)

Πάμε και στα καλύτερα. Ήρθε εδώ ο Πρωθυπουργός και μας έλεγε για τα πεύκα πάλι. Δεν ξέρει ο Πρωθυπουργός ότι από τη ρητίνη βγαίνει το νέφτι; Πείτε του να ξέρει. Σαν νέφτι είναι η ρητίνη. Το πεύκο στην αρχαία Ελλάδα –ο κ. Βορίδης ξέρει- λεγόταν «κατηραμένο δέντρο». Γιατί μπήκαν τα πεύκα στην Ελλάδα; Τα έφεραν και τα έβαλαν εδώ οι Ρωμαίοι. Τα έβαλαν γύρω από τις πόλεις και όποτε υπήρχε ανταρσία, έκαιγαν τα δέντρα και καιγόταν η πόλη. Και ακόμα μιλάμε για πεύκα!

Υπάρχει πρόταση του καθηγητή Διαχείρισης Οικοσυστημάτων Νίκου Μάργαρη. Το πεύκο είναι, λέει, ο μεγάλος ένοχος. Έχουμε μια μανία με τα πεύκα. Τα φυτεύουμε παντού. Στα στρατόπεδα τα βάζουν δίπλα στις πυριτιδαποθήκες. Τα πεύκα, όμως, έχουν ένα μειονέκτημα. Χρειάζονται και προκαλούν τη φωτιά. Ανήκει στο DNA τους η φωτιά.

Το λέει ο άνθρωπος αυτός, ο ειδικός. Και δεν το λέει μόνο αυτός. Από τη ρητίνη βγαίνει το εύφλεκτο νέφτι.

Ποια είναι η λύση; Η λύση είναι η βελανιδιά. Υπάρχει από το 2009 ολόκληρη μελέτη στην «ΚΑΘΗΜΕΡΙΝΗ», την εφημερίδα της παρατάξεώς σας, της Νέας Δημοκρατίας –δεν την έχω εδώ, θα την καταθέσω εν πάση περιπτώσει στα Πρακτικά- που μιλά για βελανιδιές και λέει να φυτευτούν βελανιδιές που είναι και καλύτερες σε επίπεδο, αν θέλετε, πλημμυρών και αντέχουν περισσότερο.

Δεν τα λέω εγώ, δεν τα λέμε εμείς. Εμείς τι κάνουμε; Ποια είναι η διαφορά της Ελληνικής Λύσης; Ερχόμαστε με επιχειρήματα. Επικαλούμαστε αυτό που λέμε «πανάκεια των ειδικών», την αντίληψη και την επιστημοσύνη τους και σας λέμε «Κάντε αυτό». Και το κυριότερο –που κανένας εδώ μέσα δεν έκανε- προτείναμε στον Πρωθυπουργό να απαγορευτούν οι ανεμογεννήτριες στα καμένα, για να σταματήσει το παραμυθάκι!

(Χειροκροτήματα από την πτέρυγα της Ελληνικής Λύσης)

Κανείς δεν υπέγραψε την πρόταση νόμου της Ελληνικής Λύσης. Τι μας είπε ο Πρωθυπουργός εδώ; Τι είπε ο Πρωθυπουργός –και θα το πω ευθέως- λέγοντας ψέματα με θράσος; Όταν μπαίνουν ανεμογεννήτριες, λέει, δεν μπαίνει φωτιά στο δάσος, δεν γίνεται γι’ αυτό.

Ας πάει ο Πρωθυπουργός σε ένα βουνό επάνω που έχει το σαλιγκάρι τον δρόμο, να έχει εκατόν εξήντα μέτρα πτερύγιο από ανεμογεννήτρια και να το περάσει πάνω στο φορτηγό. Θέλει δρόμο πενήντα μέτρων. Για να γίνει, όμως, ο δρόμος των πενήντα μέτρων, αριστερά και δεξιά του δρόμου υπάρχουν δάση. Οι δρόμοι στα δάση είναι επτά, οκτώ μέτρα, άντε δέκα!

Ποιον κοροϊδεύετε, μωρέ; Αν δεν καεί το δάσος, δεν μπαίνει ανεμογεννήτρια. Αυτή είναι η αλήθεια! Διότι είναι τεράστια η δαπάνη για να ανέβει εκεί πάνω. Και το χειρότερο είναι ότι πρέπει όταν την ανεβάσει πάνω, να ξανακάνει τον χώρο όπως τον παρέλαβε, δηλαδή με δάσος. Έτσι λέει ο νόμος. Ποιον κοροϊδεύουμε τώρα; Εντάξει! Θα σας το ξαναπώ. Όσο υπάρχει Ελληνική Λύση, θα έχετε προτάσεις συγκεκριμένες και συγκροτημένες!

Κι επειδή πιέζει ο χρόνος, να πάω πιο γρήγορα.

**ΠΡΟΕΔΡΕΥΩΝ (Γεώργιος Γεωργαντάς):** Όχι πιο γρήγορα. Να ολοκληρώνουμε, παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ένα λεπτό.

**ΠΡΟΕΔΡΕΥΩΝ (Γεώργιος Γεωργαντάς):** Ένα λεπτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Προτάσεις δεν θέλετε; Ωραία! Καταργήστε τώρα, καταγγείλετε την τελωνειακή σύνδεση Τουρκίας - Ελλάδας. Έλεγχο να κάνουμε συνεχώς στα σύνορά μας –πρόταση δεν θέλετε;- για να τελειώνουμε οικονομικά τον Ερντογάν.

(Χειροκροτήματα από την πτέρυγα της Ελληνικής Λύσης)

Θέλετε κι άλλη πρόταση; Θα σας πω κι άλλη πρόταση. Όμως, επειδή πιέζει ο χρόνος και έχει δίκιο ο Πρόεδρος, θέλω να είμαι συνεπής. Μιλάει η Νέα Δημοκρατία και ο Πρωθυπουργός για παραγωγικό μοντέλο. Θα αλλάξουμε, λέει, παραγωγικό μοντέλο. Το άκουγα εδώ και είκοσι χρόνια. Δεν μπορείς να αλλάξεις παραγωγικό μοντέλο, όταν έχεις ακριβή ενέργεια. Τελεία και παύλα! Δεν αλλάζει το μοντέλο. Δεν είναι εύκολο να αλλάξει. Όταν έχεις ακριβή ενέργεια, είναι ακριβό το κόστος παραγωγής. Πάει αλυσίδα. Άρα, λοιπόν, τι πρέπει να κάνεις; Πρέπει να βρεις φθηνή ενέργεια. Όταν, όμως, εσύ θες ανεμογεννήτριες τις οποίες πληρώνεις πανάκριβα, επιδοτούμενες για να τα παίρνουν οι ολιγάρχες, όταν τη ρευματοκλοπή την πληρώνει ο πολίτης, όταν ο πολίτης ματώνει καθημερινά και δεν κάνεις εξορύξεις –ακόμα περιμένω, νιος ήμουν και γέρασα- υδροηλεκτρικά δεν κάνετε τίποτα, πυρηνική ενέργεια δεν κάνετε τίποτα, πληρώνει πανάκριβα ο καταναλωτής, από πού θα βρείτε φθηνή ενέργεια; Για πείτε μου. Πώς θα αλλάξεις παραγωγικό μοντέλο, όταν είναι ακριβή η ενέργειά σου;

Και βγαίνει ο Μανιάτης του ΠΑΣΟΚ –το ΠΑΣΟΚ δεν μιλά γι’ αυτό το θέμα- και λέει για το μεγαλύτερο κοίτασμα νοτίως της Κρήτης.

Κοιτάξτε εδώ, συνάδελφοι, το «7», «8» και «9». Και ούρλιαζα με τον Μανιάτη εδώ μέσα για τα πετρέλαια! Και βγαίνει επισήμως πλέον η «EXXON MOBIL» και λέει ότι βρήκε το μεγαλύτερο κοίτασμα στη Μεσόγειο. Αντί να τρέχει ο Πρωθυπουργός στην «EXXON MOBIL», να τρέχουν όλοι οι Υπουργοί πίσω από την εταιρεία να τρυπήσει επιτέλους για να βγάλουμε το φυσικό αέριο, ασχολείστε με ανεμογεννήτριες και φουρφουράκια! Γιατί; Διότι εδώ είναι απευθείας τα λεφτά!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, ναι.

Και για να τελειώνουμε, καθώς με πιέζει ο Πρόεδρος, να σας πω τι είπε ο κ. Σάλλας. Λέει ότι μεταξύ 2008 και 2022 η Ελλάδα έχασε 600 δισεκατομμύρια ευρώ. Για την πράσινη μετάβαση μέχρι το 2050 θα χρειαστούμε 456 δισεκατομμύρια ευρώ!

Τα ακούτε τα νούμερα; Είστε οικονομολόγος, αγαπητέ συνάδελφε. Δεν βγαίνουν τα ρημάδια! Πώς θα τα βγάλετε;

Κι επειδή μιλάμε για ανεμογεννήτριες, ο καταναλωτής πληρώνει στον λογαριασμό του 11% επιπλέον τις ρευματοκλοπές –το είπα προηγουμένως- αλλά και την κάλυψη της αδυναμίας του συστήματος μεταφοράς ενέργειας από ανεμογεννήτριες. Τις στήνετε και πληρώνει ο καταναλωτής!

Το καταθέτω στα Πρακτικά, είναι δημοσίευμα της «ΚΑΘΗΜΕΡΙΝΗΣ».

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εντάξει, μη με διώχνετε κιόλας. Περιμένετε.

**ΠΡΟΕΔΡΕΥΩΝ (Γεώργιος Γεωργαντάς):** Κανονικά, τρία λεπτά δικαιούστε όλοι στη δευτερολογία. Είστε ο μόνος που έχετε μιλήσει τόσα λεπτά. Καλά το πήγαμε στην πρωτολογία.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κλείνω εδώ, κύριε Πρόεδρε. Έκανα τρία λεπτά λιγότερα, οπότε δώστε μου τα τρία λεπτά.

Λέω για τον Πρωθυπουργό το εξής, το οποίο ισχύει απολύτως. Το δικαίωμά του να λέει τη γνώμη του και να λέει ό,τι θέλει δεν θα του το στερήσω εγώ. Δεν συνεπάγεται, όμως, το δικαίωμα αυτό και αυτόματα την υποχρέωση τη δική μας να ανεχόμαστε όταν λέει ψέματα και όταν με θράσος υπερασπίζεται τα ψέματά του. Δεν θα διαστρέφει ό,τι λέει η Ελληνική Λύση, δεν θα το αλλάζει. Κι αν δεν καταλαβαίνει τι λέμε εμείς, δεν φταίμε εμείς γι’ αυτό. Φταίει αυτός που δεν καταλαβαίνει. Εμείς φταίμε για ό,τι λέμε, για ό,τι κάνουμε, για ό,τι πράττουμε και για ό,τι υπερασπιζόμαστε. Κι αυτό που υπερασπιζόμαστε είναι το δίκιο του ελληνικού λαού, όχι της πλουτοκρατίας, όχι των ολιγαρχών, όχι των –με ήτα- «καπιταληστών»!

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο Πρόεδρος της Κοινοβουλευτικής Ομάδας της Νέας Αριστεράς κ. Χαρίτσης.

Παρακαλώ, κύριε Πρόεδρε, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Μιας και ο κύριος Πρωθυπουργός σχολίασε την πρωτολογία μου, δεν μπορώ και εγώ να μην ανταπαντήσω σε αυτά τα οποία είπε.

Κατ’ αρχάς, ο κ. Μητσοτάκης φαίνεται ότι ενοχλήθηκε επειδή τον ταύτισα με την κ. Μελόνι. Δεν ξέρω αν ο κ. Βορίδης ή ο κ. Πλεύρης εδώ ενοχλούνται με αυτή την ταύτιση, αλλά επειδή καλό είναι να είμαστε ακριβείς σ’ αυτά τα οποία λέμε –κι εγώ προσπαθώ να είμαι ακριβής σε αυτά τα οποία λέω- θα σας πω το εξής: Στο «Atlantic Council», στις 24 Σεπτεμβρίου, πριν από ένα μήνα ακριβώς, ο κ. Μητσοτάκης βραβεύεται μαζί, αγκαλιά με την κ. Μελόνι σε εκείνη την εκδήλωση στην Ουάσιγκτον. Λέει ο κ. Μητσοτάκης το εξής: ««Αυτό που πετύχαμε στην Ελλάδα είναι να δείξουμε ότι μπορεί κανείς να κυβερνήσει από το πολιτικό κέντρο, ότι μπορεί να είναι υπέρ της ανάπτυξης, αλλά και δημοσιονομικά υπεύθυνος, ότι μπορεί να είναι –και εδώ να αντηχήσουν τα λόγια της καλής μου φίλης Τζόρτζια Μελόνι- «Ένας αληθινός πατριώτης εστιάζοντας στην ισχυρή άμυνα και την προστασία των συνόρων, ενώ ταυτόχρονα είναι κοινωνικά φιλελεύθερος»».

Αυτά είπε ο κ. Μητσοτάκης. «Πολιτικό κέντρο» η κ. Μελόνι; Και ο κ. Μητσοτάκης προσπαθεί να είναι;

Να δούμε, όμως, την ουσία του πράγματος, γιατί όλη αυτή η συζήτηση έγινε για το μεταναστευτικό. Διαβάζω, λοιπόν, από την έκθεση της επιτροπής κατά των βασανιστηρίων του Συμβουλίου της Ευρώπης: «Τεκμηριώνει καταγγελίες για παράνομες και βίαιες επαναπροωθήσεις, pushbacks αλλοδαπών μέσω του Έβρου και της θάλασσας προς την Τουρκία, καθώς και για κακομεταχείρισή τους σε αστυνομικά τμήματα και σε κέντρα φιλοξενίας στην ηπειρωτική χώρα και στα νησιά του Ανατολικού Αιγαίου. Η έκθεση βασίστηκε σε επίσκεψη κλιμακίου της επιτροπής κατά των βασανιστηρίων στην Ελλάδα τον Νοέμβριο του 2023. Κρίνει τις καταγγελίες για τις επαναπροωθήσεις αξιόπιστες και χωρίς ανακολουθίες και οδηγείται στο συμπέρασμα ότι εξακολουθούν να πραγματοποιούνται βίαιες επαναπροωθήσεις προς την Τουρκία στα χερσαία σύνορα και στη θάλασσα».

Αυτά τα λέει η έκθεση της επιτροπής κατά των βασανιστηρίων του Συμβουλίου της Ευρώπης.

Αυτή είναι, λοιπόν, η θέση η στάση την οποία έχετε επιλέξει στο μεταναστευτικό, κυρίες και κύριοι της Κυβέρνησης. Κι επειδή με ρώτησε ο κ. Μητσοτάκης, «γιατί εσείς έχετε κάποια άλλη θέση, έχετε κάποια άλλη στάση για το μεταναστευτικό;». Του απάντησα, ναι. Είναι η στάση του Ισπανού Πρωθυπουργού του κ. Σάντσεθ; Τι λέει, λοιπόν, ο κ. Σάντσεθ; Λέει ότι χαρακτηρίζει τη μετανάστευση ισχυρό εργαλείο για την προστασία της ευημερίας. Λέει ότι η Ισπανία πρέπει να επιλέξει αν θέλει να είναι μια ανοικτή χώρα με ευημερία ή μια κλειστή, αλλά φτωχή χώρα. Είναι τόσο απλό, λέει ο κ. Σάντσεθ. Ενώ, όπως αναφέρει ο Γκάρντιαν, ο κ. Σάντσεθ περιέγραψε τη μετανάστευση όχι μόνο ζήτημα ανθρωπιάς, αλλά και ως το μόνο ρεαλιστικό μέσο για την ανάπτυξη της οικονομίας και τη διατήρηση του κράτους πρόνοιας, σε μια χώρα όπου το ποσοστό γεννήσεων είναι από τα χαμηλότερα στην Ευρωπαϊκή Ένωση. Σε όλη τη διάρκεια της ιστορίας, η μετανάστευση υπήρξε ένας από τους μεγαλύτερους μοχλούς ανάπτυξης των εθνών, ενώ το μίσος και η ξενοφοβία ήταν και συνεχίζουν να είναι ο μεγαλύτερος καταστροφέας των εθνών. Αυτά λέει ο κ. Σάντσεθ. Αυτή είναι, λοιπόν, η άλλη Ευρώπη, η προοδευτική Ευρώπη στο μεταναστευτικό, με την οποία εμείς συντασσόμαστε.

Είπε, όμως, και κάτι άλλο κ. Μητσοτάκης. Και εδώ, επίσης, θα ζητήσω να μου πείτε αν συμφωνείτε, κύριε Βορίδη και κύριε Πλεύρη.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Εγώ θα μιλήσω για τον Σάντσεθ;

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Όχι, για τον Σάντσεθ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Συμφωνούμε εμείς με τον Σάντσεθ;

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Αλίμονο! Εσείς να συμφωνείτε με τον Σάντσεθ; Δεν θα σας προσέβαλα ποτέ έτσι.

Ο κ. Μητσοτάκης, λοιπόν, από τη μία εναγκαλίζεται την κ. Μελόνι και την ίδια στιγμή μας λέει τη γνωστή ρήση -δεν το είχα ξανακούσει αυτό από τον κ. Μητσοτάκη- του Σάμιουελ Τζόνσον ότι ο πατριωτισμός είναι το τελευταίο καταφύγιο των απατεώνων. Με αυτό συμφωνείτε, κύριε Βορίδη; Συμφωνείτε, κύριε Πλεύρη, με αυτή τη ρήση του κ. Μητσοτάκη, του Αρχηγού σας;

Φαντάζομαι ότι ο κ. Μητσοτάκης τη ρήση αυτή τη λέει, όταν κοιτάζει τον εαυτό του στον καθρέφτη, όταν βλέπει την περικεφαλαία που φορούσε το 2018 στα συλλαλητήρια στην πλατεία Συντάγματος, αγκαλιά με τους χρυσαυγίτες, για το μακεδονικό. Μια στάση, την οποία βεβαίως με μία κυβίστηση 180 μοιρών -τη γνωστή κωλοτούμπα- την άλλαξε το 2019, όταν ήρθε στην Κυβέρνηση και από τότε σέβεται και τιμά τη Συμφωνία των Πρεσπών. Αυτή είναι η απόλυτη υποκρισία. Αυτή είναι η υποκρισία κάποιου, ο οποίος πούλησε εύκολο εθνολαϊκισμό, ψευτοπατριωτισμό, για να ανέλθει στην εξουσία και βεβαίως, τον ξέχασε την επόμενη ημέρα. Αυτός είναι ο πατριωτισμός του κ. Μητσοτάκη.

Επειδή, όμως, σήμερα, πάλι εργαλειοποιεί εθνικά θέματα για λόγους εσωτερικών συσχετισμών στη δεξιά πολυκατοικία, είτε εντός της Νέας Δημοκρατίας είτε με τις δυνάμεις στα δεξιά του, μας καθιστά πάρα πολύ ανήσυχους ο τρόπος με τον οποίο χειρίζεται, ειδικά τα ελληνοτουρκικά, σε αυτή την τόσο κρίσιμη φάση.

Θα έρθω τώρα και σε αυτά τα οποία είπε ο κ. Μητσοτάκης, σε σχέση με το κυρίως θέμα της σημερινής μας συζήτησης, σε σχέση με τον απολογισμό για την αντιπυρική περίοδο.

Το πρώτο και το βασικότερο πρόβλημα κατά τη γνώμη μου, κυρίες και κύριοι συνάδελφοι αυτής της Κυβέρνησης, είναι ότι κάθε φορά δεν αναγνωρίζει ότι υπάρχει πρόβλημα. Ο κ. Μητσοτάκης έσπευσε, όπως κάνουν και οι Υπουργοί του, να μας πει πόσο έγκυρα και καλά έδρασε ο κρατικός μηχανισμός. Πάλι πέταξε το μπαλάκι στους πολίτες, μιλώντας για την ατομική ευθύνη. Έσπευσε να μιλήσει για προγράμματα, όπως το «ΑΙΓΙΣ», στο οποίο του παρουσίασα τα στοιχεία στην πρωτολογία μου ότι μόλις το 23% είναι συμβασιοποιημένα.

Έχω και μια ερώτηση και προς τον κ. Κικίλια. Αν μου επιτρέπετε, κύριε Υπουργέ, στις 24 Απριλίου, όταν κάνατε μια παρουσίαση στο Υπουργείο παρόντος και του κ. Μητσοτάκη, αναφέρατε ότι πριν τον Αύγουστο του 2024 θα έχει ολοκληρωθεί το πρόγραμμα αυτό στο σύνολό του και οι παραλαβές των έργων θα αρχίσουν από το 2025.

Ρωτώ, λοιπόν, συγκεκριμένα, υπάρχει χρονοδιάγραμμα; Ποιο είναι το χρονοδιάγραμμα; Έχει τηρηθεί το χρονοδιάγραμμα του Αυγούστου του 2024; Διότι, αυτά τα οποία ακούσαμε σήμερα από τον κ. Μητσοτάκη, είναι ότι «ελπίζουμε», ότι «θα επιδιώξουμε τη μέγιστη δυνατή ταχύτητα». Όλα τα παραπέμπουμε και πάλι στο μέλλον.

Θέλω να πω -και αυτό είναι το βασικό μου συμπέρασμα- ότι δυστυχώς, όλα τα θέματα ουσίας και σε σχέση με τη δασοπυρόσβεση, θυσιάζονται στο βωμό της επικοινωνιακής διαχείρισης. Όλα γίνονται για ένα πρόσκαιρο πολιτικό όφελος, γιατί βεβαίως είναι πολύ πιο πιασάρικο επικοινωνιακά να δείχνεις ότι ασχολείσαι με την κατάσβεση, να βγαίνουν μπαρουτοκαπνισμένοι αξύριστοι οι Υπουργοί στα τηλεοπτικά πάνελ τις ημέρες της καταστροφής και να μοιράζει μετά και αποζημιώσεις, παρά να κάνεις αυτό που θα έπρεπε να έχεις κάνει πολύ καιρό πριν, να ασχοληθείς αθόρυβα με την πρόληψη.

Αυτή θα έπρεπε να είναι η στόχευση της Κυβέρνησης και με αυτή την κοντόφθαλμη, δυστυχώς, λογική θυσιάζονται αυτά που οι επιστήμονες και οι δικοί μας λένε ότι πρέπει να γίνουν και αυτά ξεκινάνε από την ανάλυση της κατάστασης της πυρκαγιάς, εν προκειμένω, για να εντοπιστεί πού ακριβώς και πώς ακριβώς ξέφυγε η κατάσταση, όπως έγινε στον Βαρνάβα, όπως έγινε στο Ξυλόκαστρο, όπως έγινε στον Έβρο, ως προς το επιχειρησιακό επίπεδο. Όμως -αυτό που λένε και οι επιστήμονες- απαιτείται και η ανάλυση στο υψηλότερο επίπεδο, εκείνο της πολιτικής και των κυβερνητικών επιλογών, εκείνο της στρατηγικής κι εκεί μπαίνει και ο οικονομικός παράγοντας, γιατί η κλιματική κατάρρευση, πέραν όλων των άλλων, έχει και τεράστιες δημοσιονομικές επιπτώσεις, λόγω του κόστους αποκατάστασης των ζημιών.

Όλα αυτά, όμως, τα οποία θα τα βρούμε μπροστά μας στο άμεσο μέλλον, αποτελούν, δυστυχώς, ψιλά γράμματα για την Κυβέρνηση του κ. Μητσοτάκη. Επικοινωνιακή διαχείριση, προκλητικός εξωραϊσμός της πραγματικότητας, ακόμα πιο προκλητική ενίσχυση μεγάλων οικονομικών συμφερόντων. Το λέω αυτό, διότι η συγκεκριμένη Κυβέρνηση είχε την πολύ μεγάλη ευκαιρία, την ιστορική ευκαιρία, με το Ταμείο Ανάκαμψης και Ανθεκτικότητας. Αντί, λοιπόν, να χρησιμοποιήσει αυτή την ευκαιρία, για να χτίσουμε ανθεκτικότητα, να θωρακιστούμε από τις συνέπειες της κλιματικής κρίσης, επέλεξε συνειδητά να το χρησιμοποιήσει, για να μοιράσει φτηνό χρήμα στους μεγάλους επιχειρηματικούς ομίλους. Γι’ αυτό είδαμε πολύ μικρό μόνο μέρος των κονδυλίων να πηγαίνουν στα ζητήματα της πολιτικής προστασίας και ακόμα μικρότερο μέρος αυτών των ισχνών κονδυλίων να απορροφώνται τελικά μέχρι σήμερα. Γι’ αυτό είδαμε να απεντάσσονται απαραίτητα αντιπλημμυρικά έργα για τη θωράκιση της χώρας από έντονα φυσικά φαινόμενα. Μάλιστα, αναφέρθηκε ο κ. Μητσοτάκης πριν στα αντιπλημμυρικά της Θεσσαλίας, μας είπε ότι υπάρχει Οργανισμός για τη Διαχείριση των Υδάτων. Τι να τον κάνουμε τον οργανισμό; Τα έργα γίνονται; Προχωράνε τα έργα; Δεν μας είπε τίποτα για έργα τα οποία προχωράνε.

Η Κυβέρνηση, όμως, πέραν αυτών, έκανε και κάτι άλλο, ακόμα πιο καταστροφικό, σε σχέση με το Ταμείο Ανάκαμψης Ανθεκτικότητας. Κλώτσησε τη μεγάλη ευκαιρία να το χρησιμοποιήσει για τον μεγάλο μετασχηματισμό που έχει ανάγκη η ελληνική οικονομία, να χαράξει εθνική αναπτυξιακή στρατηγική για την πραγματική αλλαγή του παραγωγικού μοντέλου και όχι αυτή την καραμέλα, την οποία ακούμε πολλές φορές και από τους Υπουργούς της Κυβέρνησης. Και λέω πραγματική αλλαγή, γιατί και χθες -μόλις χθες- ακούσαμε τον Υπουργό Ανάπτυξης για άλλη μια φορά να μιλάει για αλλαγή του παραγωγικού μοντέλου. Τι εξήγγειλε ο Υπουργός Ανάπτυξης; Ένα νέο αναπτυξιακό νόμο. Τι έγινε με τον προηγούμενο αναπτυξιακό νόμο της κυβέρνησης Μητσοτάκη -της ίδιας Κυβέρνησης- τον αναπτυξιακό νόμο του 2022; Τίποτα! Πάμε σε νέο αναπτυξιακό νόμο, γιατί απέτυχε ο προηγούμενος και αυτό το παρουσιάζουμε ως αλλαγή του παραγωγικού μοντέλου.

Ακόμα και σε σχέση με αυτά τα οποία ανακοινώθηκαν για τις στρατηγικές επενδύσεις στην παραμεθόριο, επενδύσεις που δήθεν θα αναζωογονήσουν τις ακριτικές περιοχές, καλό είναι να γίνονται επενδύσεις στην παραμεθόριο, όπως στον Έβρο. Βεβαίως, είναι σημαντικό να υπάρχουν κίνητρα, για να γίνουν επενδύσεις σε περιοχές, όπως είναι ο Έβρος.

Επειδή, όμως, ακούσαμε για θέσεις εργασίας, ποιες θέσεις εργασίας θα κρατηθούν εκεί όταν επικρατεί εργασιακός μεσαίωνας στην αγορά εργασίας, όταν δεν έχουν επανέλθει οι συλλογικές συμβάσεις, όταν δεν υπάρχει στήριξη της εργασίας; Πώς θα κρατηθούν οι νέοι στις παραμεθόριες περιοχές, όταν έχει διαλυθεί το δημόσιο σύστημα υγείας; Όταν το ΕΣΥ καταρρέει αυτή τη στιγμή και οδηγούνται οι γιατροί σε μαζική φυγή στο εξωτερικό; Όταν έχει διαλυθεί η δημόσια παιδεία, όταν κλείνουν τα σχολεία στην περιφέρεια; Πώς θα μείνουν αυτοί οι άνθρωποι στον τόπο τους;

Χθες είχα μια συνάντηση εδώ στη Βουλή, στο γραφείο μας, με την ομοσπονδία των ιδιωτικών εκπαιδευτικών, οι οποίοι ζήτησαν συνάντηση από τα πολιτικά κόμματα, γιατί ήθελαν να εκφράσουν την ανησυχία τους για την αθρόα εισβολή ξένων funds στην ιδιωτική εκπαίδευση, που κατά την εκτίμησή τους συνδέεται απόλυτα με την ίδρυση ιδιωτικών πανεπιστημίων και να μας πουν για τον κίνδυνο της άνευ όρων εμπορευματοποίησης της εκπαίδευσης.

Και αυτό το λένε οι εκπαιδευτικοί του ιδιωτικού τομέα, ενώ οι δάσκαλοι του δημοσίου τομέα σήμερα βρίσκονταν εδώ απ’ έξω, έκαναν απεργία και διαδήλωσαν εδώ απ’ έξω για τη διάλυση του δημόσιου σχολείου. Ελπίζω, κύριοι Υπουργοί, να τους ακούσατε.

Δυστυχώς, όμως, κυρίες και κύριοι συνάδελφοι, δεν μπορούμε να περιμένουμε και κάτι πολύ διαφορετικό από τη συγκεκριμένη Κυβέρνηση, ούτε ενίσχυση των δημόσιων υποδομών, ούτε στήριξη του δημόσιου συστήματος υγείας, ούτε αναβάθμιση της δημόσιας παιδείας, ούτε μια ανάπτυξη που θα αφορά τους πολλούς και θα κλείνει την ψαλίδα των ανισοτήτων.

Αυτή η Κυβέρνηση υλοποιεί συγκεκριμένες πολιτικές για ιδιωτικοποιήσεις, για ξεπούλημα της δημόσιας περιουσίας, για φτωχοποίηση της κοινωνικής πλειοψηφίας. Πανηγύριζε πριν από λίγες μέρες εδώ, γιατί παρέδωσε την Αττική Οδό σε ιδιώτες, χωρίς να παρουσιάσει το παραμικρό χρηματοοικονομικό στοιχείο για το όφελος που θα έχει το ελληνικό δημόσιο από αυτή την παραχώρηση.

Είναι μία Κυβέρνηση η οποία στην ενέργεια και στα τρόφιμα δουλεύει για τα καρτέλ και τα ολιγοπώλια, που επιδοτεί την αισχροκέρδεια από τη μία και από την άλλη, για να ρίξει στάχτη στα μάτια, στέλνει επιστολές στην Κομισιόν.

Είναι μια κυβέρνηση που ενάμιση χρόνο μετά το έγκλημα των Τεμπών δεν έχει κάνει τίποτα για την ασφάλεια των μεταφορών.

Κυρίες και κύριοι συνάδελφοι, δεν πρέπει να λέμε και δεν μπορούμε να λέμε ότι η Κυβέρνηση αυτή έχει αποτύχει. Όχι, δεν έχει αποτύχει η Κυβέρνηση γιατί η Κυβέρνηση αυτή υλοποιεί ένα σχέδιο, το οποίο είναι πάρα πολύ καλά μελετημένο.

Είναι μια Κυβέρνηση η οποία εξυπηρετεί συγκεκριμένα συμφέροντα και ταυτόχρονα είναι και μια Κυβέρνηση η οποία ρίχνει νερό στο μύλο της ακροδεξιάς -αναφέρθηκα και πριν στην εργαλειοποίηση στα εθνικά ζητήματα, στην εργαλειοποίηση στο προσφυγικό- για να συγκρατήσει τις διαρροές προς τα δεξιά της.

Είναι μια Κυβέρνηση που χρεώνει τις επόμενες γενιές με υπέρογκες δαπάνες, μια Κυβέρνηση που και στα ζητήματα της πολιτικής προστασίας προτάσσει την ατομική και όχι την κρατική ευθύνη, μια Κυβέρνηση η οποία έχει καταφέρει να μετατρέψει σε εχθρό των πολιτών ακόμα και τις ανανεώσιμες πηγές ενέργειας.

Προσέξτε, το γεγονός ότι δεν έχει ολοκληρώσει ακόμα το ειδικό χωροταξικό για τις ΑΠΕ, το γεγονός ότι χτίζονται έργα χωρίς τη συναίνεση των τοπικών κοινωνιών δημιουργούν μια αποστροφή, ακόμη και σε ζητήματα στα οποία θα έπρεπε να διαμορφώνεται κοινωνική συναίνεση.

Κλείνοντας, να πω ότι εμείς στη Νέα Αριστερά, κυρίες και κύριοι συνάδελφοι, μιλάμε για κλιματική δικαιοσύνη, μιλάμε για πράσινη μετάβαση με όρους δικαιοσύνης και συμπερίληψης και όχι μόνο με όρους αγοράς. Θα επιμείνουμε σε αυτό, γιατί το κόστος για την πράσινη μετάβαση, το κόστος για την απανθρακοποίηση, το κόστος για την απαραίτητη προσαρμογή όσον αφορά τον αγροτικό τομέα δεν μπορεί να το πληρώσει το μεγάλο κομμάτι της κοινωνίας, το οποίο σήμερα δεν μπορεί να βγάλει ούτε τον μήνα. Θα επιμείνουμε ότι οι μεγάλες αλλαγές απαιτούν συναινέσεις και συγκλίσεις, απαιτούν συμμετοχικές διαδικασίες, απαιτούν χτίσιμο εμπιστοσύνης με τις τοπικές κοινωνίες.

Και επειδή αυτά τα οποία λέω, δεν θέλω να μένουν στα λόγια, αλλά θέλω να τα κάνουμε και πράξη, εμείς ως Κοινοβουλευτική Ομάδα της Νέας Αριστεράς πριν από λίγες ημέρες κάναμε ένα πρώτο βήμα. Καταθέσαμε μια πρόταση νόμου η οποία υιοθετεί και στηρίζει ένα σημαντικό αίτημα της κοινωνίας των πολιτών, μεγάλου αριθμού περιβαλλοντικών φορέων και οργανώσεων που δούλεψαν πάνω σε αυτή την πρόταση νόμου, μια πρόταση νόμου που προσπαθεί να ενισχύσει τα εργαλεία συμμετοχής σε όλες τις κρίσιμες αποφάσεις που αφορούν το περιβάλλον, να δώσει φωνή στις τοπικές κοινωνίες, να δώσει χώρο για πρωτοβουλίες στην ίδια την κοινωνία, για να διαμορφώσει η ίδια το περιβάλλον στο οποίο οι συμπολίτες μας θα μεγαλώνουν τα παιδιά τους. Αυτός είναι ο στόχος, περισσότερη συμμετοχικότητα, περισσότερη δημοκρατία.

Περιμένουμε, λοιπόν, σε αυτή την Αίθουσα από όλες τις πολιτικές δυνάμεις οι οποίες αυτοπροσδιορίζονται ως προοδευτικές, ως αριστερές να συναινέσουν και να στηρίξουν αυτήν τη σημαντική, πιστεύω, πρόταση νόμου.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Τον λόγο τώρα έχει ο Πρόεδρος της Κοινοβουλευτικής Ομάδας της Νίκης, ο κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Είδαμε ή καλύτερα ακούσαμε τον κ. Μητσοτάκη σχεδόν ευτυχισμένο για τα όσα κατάφερε το καλοκαίρι, για τους αριθμούς που ευημερούν με τις συγκρίσεις με άλλες χρονιές και απορούμε ότι προφανώς δεν κατάλαβε τι έγινε.

Αν θέλετε, όμως, να δείτε πόσο πέτυχε η πολιτική σας για την προστασία του περιβάλλοντος και την καταπολέμηση των πυρκαγιών, η Αίθουσα της Ολομέλειας της Βουλής δεν είναι ο ενδεδειγμένος χώρος. Τριακόσιοι είμαστε όλοι και όλες. Σας καλώ, κύριε Πρόεδρε του Κοινοβουλίου, να μισθώσετε μερικά λεωφορεία, να τα μοιραστούμε και να επισκεφτούμε τα Βριλήσσια, τη Βαρυμπόμπη, την Εύβοια, τον Νομό Έβρου, τη Ρόδο και το Ξυλόκαστρο. Θα ψάχνουμε με το μάτι μας σε ορίζοντα χιλιομέτρων για να βρούμε πεύκα, να βρούμε κυπαρίσσι, οποιοδήποτε δέντρο και το μόνο που θα αντικρίζουμε θα είναι το απέραντο μαύρο βέβαια. Αυτά πετύχατε! Να ξεκινάει μια πυρκαγιά από τον Βαρνάβα Αττικής και να φτάνει ανενόχλητη στα Βριλήσσια και στο Χαλάνδρι, μέσα στον αστικό ιστό. Να κατακαίγεται το Ξυλόκαστρο και να σας φταίει ο «στρατηγός άνεμος» και οι στενοί δρόμοι. Να ισοπεδώνεται ο Νομός Έβρου από άκρου εις άκρον και έναν χρόνο μετά χιλιάδες πολίτες με επικεφαλής τον μητροπολίτη Διδυμοτείχου με ελληνικές σημαίες στα χέρια να διαδηλώνουν ότι τους ξεχάσατε. Το ίδιο και στην Εύβοια.

Πράγματι έχει δίκιο -σε αυτό μόνο συμφωνούμε- η Αριστερά ότι «αυτοί είστε». Μόνο να κάνετε φιγούρα στα αποκαΐδια ξέρετε, μόνο να αλληλοσυγχαίρεστε, όπως είπα και στην πρωτολογία μου. Οι πολίτες πληρώνουν φόρους για να προστατεύετε τις ζωές και τις περιουσίες τους και εσείς καμαρώνετε ως υπερήφανοι ολετήρες.

Εμπρός, λοιπόν, αντί να μας αραδιάζετε αριθμούς για εκατομμύρια ευρώ που θα διαθέσετε -«κούφια καρύδια» και «ασκιά γιομάτα αγέρα», που θα έλεγε και ο Μακρυγιάννης-, αντί να μας λέτε πόσα πυροσβεστικά αεροπλάνα αγοράσατε, αντί να μας λέτε πόσες φωτιές σβήσατε, πάμε όλοι οι Βουλευτές να μπούμε σε μερικά λεωφορεία μέχρι τη Βαρυμπόμπη, το Χαλάνδρι και την Εύβοια για να δείτε ιδίοις όμμασι τα αποτελέσματά σας.

Όταν, όμως, ο Υπουργός σας έχει στο νου του μέσα στην αντιπυρική περίοδο -νομίμως, δεν λέμε- να αγοράσει πολυτελές διαμέρισμα 1 εκατομμυρίου ευρώ, τι να περιμένουν οι πολίτες; Και καίτε τους Έλληνες και τους προκαλείτε. Δεν συνηθίζω να χρησιμοποιώ τόσο βαριές φράσεις, αλλά το επιτελικό σας κράτος -έφυγε ο Πρωθυπουργός- είναι για τα παλιοσίδερα και η Κυβέρνησή σας για σκραπ. Το ξέρετε και εσείς και σχεδιάζετε, κύριε Μητσοτάκη, να την ανασχηματίσετε, όπως διαβάζουμε.

Τι μας φέρατε, λοιπόν, εδώ σήμερα, δύο μήνες μετά από τα «ανδραγαθήματά» σας; Για να μας πείτε πόσο καλά κάψατε την Ελλάδα για πέμπτη χρονιά; Αρνούμαστε να ακούσουμε τις δικαιολογίες σας.

Αν ακούγατε τις συμβουλές που σας έδωσαν οι Γάλλοι πυροσβέστες που φέρατε, ότι η κατάσβεση χρειάζεται οργανωμένο σύστημα και όχι μόνο εναέρια μέσα, πιθανόν και να σας ακούγαμε, αλλά εσείς βεβαίως τα ξέρετε όλα! Δεν θέλετε άλλωστε να μας ακούτε. Μας θεωρείτε άκρα. Μας είπατε ότι είμαστε -χρησιμοποιήσατε και κάποια ρητά ξένων συγγραφέων- ψευτοπατριώτες. Τα έχουμε ακούσει και πάλι και πάλι και πάλι. Εξάλλου έχουμε δει φωτογραφίες. Κάνατε παρέα στο παρελθόν -υπάρχουν φωτογραφίες Βουλευτών σας- με στελέχη της Χρυσής Αυγής, αλλά εμείς είμαστε τα άκρα!

Δεν είμαστε, αγαπητοί μου, εμείς τα άκρα, εσείς είστε η κυβέρνηση των άκρων, με τις πολιτικές της ακραίας φτώχειας, της ακραίας ακρίβειας, της ακραίας καταστροφής του περιβάλλοντος.

Θα κλείσω, κύριε Πρόεδρε, την αναφορά μου στο σημερινό θέμα για τις πυρκαγιές με τις πρόσφατες πλημμύρες της Αιτωλοακαρνανίας. Δεν θίχθηκε από κανέναν. Το «112» εκεί δεν χτύπησε, όπως διαβάσαμε σε ημερήσια εφημερίδα, με συνέπεια ένας ατυχής συνάνθρωπός μας, ένας νυχτοφύλακας εργοταξίου να εγκλωβιστεί στο κουβούκλιό του και να βρεθεί κρεμασμένος και πνιγμένος πάνω σε μια ελιά, επτά χιλιόμετρα μακριά από τον τόπο εργασίας του. Αυτά τα έγραψε ο Τύπος. Τηλεφώνησε κανένας, ο Πρωθυπουργός, στη γυναίκα αυτού του άτυχου ανθρώπου για να της πει έστω συλλυπητήρια; Ντροπή και μόνο ντροπή! Μόνο στο Λεκανοπέδιο έχετε το μυαλό σας, όπου ηχεί το «112» για ψύλλου πήδημα. Μόνο στις φιέστες του μετρό και στον Ρέμο έχετε το μυαλό σας. Να ξέρετε, κύριε Πρωθυπουργέ, ότι θα φύγετε μια μέρα έτσι ξαφνικά, που λέει και το τραγούδι του φίλου σας, αν συνεχίσετε έτσι.

Με την ευκαιρία, επειδή σήμερα έχουμε προ ημερησίας διατάξεως συζήτηση στη Βουλή και επειδή πλησιάζει η συνάντηση Γεραπετρίτη - Φιντάν, πότε επιτέλους -το έχουμε ζητήσει επανειλημμένως- θα ενημερώσετε τη Βουλή για το ποιες είναι οι αληθινές, αν έχετε, κόκκινες γραμμές σας με τις οποίες προσέρχεστε στον διάλογο, τι συζητάμε; Η κοινή λογική, που σήμερα είναι μεγαλοφυΐα, λέει ότι δεν συζητάς με τον αντίπαλο ο οποίος συνεχώς απειλεί. Ή, όπως λέει ένας πρώην πρωθυπουργός σας, «δεν συζητάς με τον πειρατή».

Τους καναλάρχες τούς ενημέρωσε ο Υπουργός σας των Εξωτερικών. Τους Βουλευτές σας που κάνουν όψιμο αντάρτικο, ενώ πέντε χρόνια σιωπούσαν, τους ενημέρωσε ο Υπουργός σας για να τους κατευνάσει. Εμάς, την Εθνική Αντιπροσωπεία, πότε με το καλό θα μας ενημερώσετε; Τα ερωτήματα είναι αμείλικτα και αδυσώπητα. Βουλευτής σας είπε ότι προσδοκά για το Αιγαίο συμφωνία τύπου Πρεσπών. Μήπως είστε τελικά συριζαίοι μεταμφιεσμένοι σε νεοδημοκράτες, κύριε Μητσοτάκη;

Να έρθω λίγο και στην επιλογική δήλωση που έκανε με όλο επίδειξη, κορδωμένος, «πτωχοαλαζονικά» ο κ. Μητσοτάκης για τον πατριωτισμό, ότι είναι το έσχατο καταφύγιο των απατεώνων.

Απατεωνιά είναι όταν εσείς, η Νέα Δημοκρατία, χωρίς να το έχετε προαναγγείλει ψηφίζετε νομοσχέδια για τον ψευτογάμο των ομοφυλοφίλων και όταν σας προειδοποιούσαμε ότι μετά τον ψευτογάμο θα έρθουν και οι τεκνοθεσίες μάς λέγατε ότι είμαστε ακραίοι και σήμερα διαβάσαμε ότι από το «παράθυρο» μέσω δικαστικής απόφασης πέρασε και η τεκνοθεσία.

Απατεωνιά είναι τα εγκληματικά μνημόνια που υπογράψατε και εσείς της Νέας Δημοκρατίας.

Απατεωνιά είναι, έσχατο καταφύγιο, όταν βυθίζεις τον λαό σου στη φρίκη της φοβερής ακρίβειας, της ανείπωτης φτώχειας, που ρημάζει τα πορτοφόλια του λαού.

Δεν είναι σίγουρα πατριωτισμός όταν στην Κάσο το καλοκαίρι βάζεις την ουρά στα σκέλια γιατί φοβάσαι τους Τούρκους και αποσύρεις το ένδοξο Πολεμικό μας Ναυτικό.

Δεν είναι πατριωτισμός -είναι η έσχατη καταφυγή σας, είναι η απατεωνιά σας- να δίνεις 800 ευρώ εισαγωγικό μισθό στους αστυνομικούς ή στους δασκάλους που σήμερα απεργούσαν και για τις συμπτύξεις σχολικών αιθουσών και για τον μισθό πείνας και για όλα τα συμπαρομαρτούντα προβλήματα που ταλαιπωρούν την έρμη παιδεία από το υπουργείο παιδομαζώματος.

Δεν είναι πατριωτισμός -είναι η έσχατη καταφυγή η δική σας- να έχουμε μεθαύριο τη γιορτή της σημαίας -αν δεν το ξέρετε, 27 Οκτωβρίου γιορτάζουν στα σχολεία τη γιορτή της σημαίας και παραδίδεται στους σημαιοφόρους και στους παραστάτες- και να μην μπορούμε να τη γιορτάσουμε. Με τι μούτρα να γιορτάσουμε αυτή την γιορτή εφόσον από το 2017 έχει καταργηθεί η έπαρση της σημαίας και το ψάλσιμο του Εθνικού Ύμνου από τα σχολεία μας;

(Χειροκροτήματα από την πτέρυγα της Νίκης)

Και όταν υποβάλαμε, αγαπητέ μου κύριε Υπουργέ, επίκαιρη ερώτηση στο Υπουργείο Παιδείας πέρυσι -εδώ είναι και η απάντηση στον κύριο Πρωθυπουργό- και είπαμε στην κ. Μιχαηλίδου «γιατί δεν το επαναφέρετε; Μια φορά τον μήνα γινόταν. Μαζευόμασταν όλο το σχολείο, γινόταν έπαρση της σημαίας και όλοι μαζί ψάλαμε τον Εθνικό Ύμνο» ξέρετε τι απάντησε η Υφυπουργός σας; «Μα, εμείς είμαστε υπέρ ενός νέου πατριωτισμού». Μπορείτε να μας εξηγήσει τι σημαίνει νέος πατριωτισμός; Μεθαύριο είναι η εθνική επέτειος. Ποιος πατριωτισμός ήταν εκείνος που είχε η γενιά του ’40; Ο παλιός ή ο νέος της κ. Μιχαηλίδου και της Κυβέρνησής σας; Ένας είναι ο πατριωτισμός και σίγουρα όχι αυτός που έχετε εσείς. Εσείς είστε με τον νέο πατριωτισμό, τον νεοταξικό, της woke ατζέντας και όλες τις αθλιότητες που συνοδεύουν την πολιτική σας.

Απατεωνιά είναι η πλήρης αποτυχία στο λαθρομεταναστευτικό και να λες ψέματα. Τωρινή είδηση: Στη Ρόδο παραπάνω από επτακόσιοι λαθρομετανάστες περιφέρονται στους δρόμους, ασκόπως κινούνται. Έχουν κατατρομάξει άνθρωποι. Πλήρης αποτυχία και εκεί. Και μιλάτε για πατριωτισμό!

Απατεωνιά είναι να πουλάς πατριωτισμό λέγοντας ότι θα επανεξετάσεις την προδοσία των Πρεσπών όταν γίνεις κυβέρνηση και όταν γίνεσαι κυβέρνηση το ξεχνάς και χειροκροτείς τους Σκοπιανούς και τους αποκαλείς «Βόρεια Μακεδονία» και εγώ δεν ξέρω πώς, προδίδοντας εμάς τους Μακεδόνες, την Ελλάδα.

Αφιλοπατρία είναι όταν αφήνεις τον Ράμα να σε έχει φτύσει κατάμουτρα, έναν χρόνο κρατούσε φυλακισμένο τον νυν Ευρωβουλευτή σας και τώρα τον φέρνετε και στη Θεσσαλονίκη να πει κι εκεί τα εμετικά του, να μιλάει πάλι για «Τσαμουριές» και για όλες τις ονειρώξεις του. Του δίνετε βήμα του Ράμα μέσα στη Θεσσαλονίκη.

Μιλάτε για έσχατο καταφύγιο απατεωνιάς. Έπρεπε να είναι εδώ ο Πρωθυπουργός που μας κατηγορούσε για εργαλειοποίηση της πίστεως. Παραμονές εκλογών τρέχει σε μοναστήρια, τρέχει σε εκκλησιές, πάει στην Τήνο, φοράει κάτι σταυρούς αρχιμανδριτικούς, κάνει τον σταυρό του. Μόλις περάσουν οι εκλογές συνεχίζει την εκκλησιομαχία του!

Για σας και κυρίως για τον κ. Μητσοτάκη ένα μόνο ρητό μού έρχεται στον νου: Ουαί υμίν γραμματείς και Φαρισαίοι υποκριταί!

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Τώρα καλείται στο Βήμα η Πρόεδρος της Κοινοβουλευτικής Ομάδας της Πλεύσης Ελευθερίας η κ. Κωνσταντοπούλου.

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δώστε μου παρακαλώ λίγο χρόνο. Ούτως ή άλλως οι Βουλευτές σας φύγανε. Ούτε ένας δεν παρίσταται. Μόλις ήρθε ένας, ο κ. Πέτσας. Καλώς τον!

Ο κ. Μητσοτάκης πήγε -λέει- στη Σερβία, είχε να ασκήσει καθήκοντα εξωτερικής πολιτικής και μου θύμισε τον κ. Τσίπρα που όταν καιγόταν το Μάτι παρέμενε στη Βοσνία για να τον βραβεύσουν για τη Συμφωνία των Πρεσπών.

Η σημερινή συζήτηση ορίστηκε σε ημερομηνία που επέλεξε ο κ. Μητσοτάκης, δύο μήνες και έντεκα μέρες μετά τα σχετικά αιτήματα που υποβάλαμε από πλευράς Αντιπολίτευσης και η αμηχανία του και οι τρόποι διαφυγής που εφευρίσκει κάθε φορά είναι ενδιαφέροντες. Σίγουρα υπάρχει πάντα και το ελικόπτερο! Είναι όμως εξίσου ενδιαφέρον ότι δεν απάντησε σε τίποτε από εκείνα τα οποία του έθεσα με την παρουσία του. Δεν απάντησε ούτε καν στην απλή ερώτηση: Κάηκε ο τόπος φέτος ή όχι; Ούτε αυτό δεν τόλμησε να απαντήσει ο κ. Μητσοτάκης.

Θα μου επιτρέψετε να ξεκινήσω από την αναφορά που έκανε και έκαναν και άλλοι στον πατριωτισμό, γιατί ως άνθρωπος που έχω πολύ μεγάλη ευαισθησία για την πατρίδα μου, για τη δημοκρατία, για το Σύνταγμά μας, που ταυτίζει πατρίδα και δημοκρατία, για τους αγώνες αυτού του λαού και αυτής της κοινωνίας και της Αριστεράς για την πατρίδα, για την Εθνική Αντίσταση που δεν έκαναν οι χίτες και οι ταγματασφαλίτες, αλλά την έκαναν οι απλοί άνθρωποι, ο απλός λαός που οργανώθηκε και το ΕΑΜ, για την…

Είπατε κάτι, κύριε Πλεύρη;

**ΑΘΑΝΑΣΙΟΣ ΠΛΕΥΡΗΣ:** Δεν είπα κάτι που αφορά στην ομιλία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί ερχόμουν και στη χούντα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε. Δεν πρέπει να απευθύνεστε ονομαστικά προς τους ανθρώπους. Το ξέρετε καλύτερα από μένα.

**ΑΘΑΝΑΣΙΟΣ ΠΛΕΥΡΗΣ:** Για το «ΟΧΙ» έλεγα που είναι μεθαύριο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα έρθω, κύριε Πλεύρη, και στο «ΟΧΙ». Υπάρχουν συγκεκριμένες αναφορές που θα κάνω.

Για τον αντιδικτατορικό αγώνα των ανθρώπων που έδωσαν την ελευθερία τους, τη ζωή τους, τη σωματική τους ακεραιότητα, την υγεία τους ψυχική και σωματική για να υπερασπιστούν την πατρίδα και δημοκρατία, δεν επιτρέπω σε κανέναν κ. Μητσοτάκη αυτές τις ευτελιστικές αναφορές, δεν επιτρέπω σε κανέναν κ. Μητσοτάκη και σε κανέναν κ. Βορίδη φυσικά και σε κανέναν κ. Γεωργιάδη και σε κανέναν κ. Πλεύρη αυτού του είδους τον αντιπερισπασμό την ώρα που είστε υπόλογοι γιατί δεν υπερασπίζεστε την πατρίδα μας, δεν υπερασπίζεστε τα εθνικά μας δίκαια.

Δεν υπερασπίζεστε ούτε καν την εδαφική ακεραιότητα της χώρας και βέβαια δεν υπερασπίζεστε μια εθνική υπόθεση που είναι η διεκδίκηση των οφειλών της Γερμανίας για τα εγκλήματα των ναζί, είναι η διεκδίκηση των εκατοντάδων δισεκατομμυρίων ευρώ που οφείλονται από το γερμανικό κράτος προς την Ελλάδα για τα ολοκαυτώματα από τα οποία είναι διάστικτη η πατρίδα μας, για τις εκτελέσεις των αντιστασιακών και των αγωνιστών, για τις σφαγές μωρών, παιδιών, εγκύων, νέων, μεγαλύτερων, γερόντων, για όλα εκείνα που συγκροτούν τον βαρύτατο φόρο αίματος που πλήρωσε η Ελλάδα για την Εθνική Αντίσταση. Διότι αυτό πληρώσαμε, την αντίσταση, κύριοι. Οι χώρες που επέδειξαν και οι κυβερνήσεις που επέδειξαν οσφυοκαμψία δεν πλήρωσαν φόρο αίματος, η Ελλάδα πλήρωσε, το πλήρωσε το «ΟΧΙ», πλήρωσε την αντίσταση.

Για όλα αυτά λοιπόν, όταν μιλάτε για πατριωτισμό, θα πρέπει να απαντήσετε πώς γίνεται να μην διεκδικείτε αυτή την εθνική απαίτηση, πώς γίνεται για τρίτη φορά να προγραμματίζετε επί των ημερών του κ. Μητσοτάκη ανήμερα ή γύρω από την εθνική μας επέτειο του «ΟΧΙ» να προσκαλεί την ηγεσία του γερμανικού κράτους που αρνείται να καταβάλει αυτές τις οφειλές. Το 2021 είχαμε τη Μέρκελ την 28η Οκτωβρίου, το 2022 τον Σολτς και φέτος τον Σταϊνμάιερ.

Πώς γίνεται φέτος στις 12 Οκτωβρίου, επέτειο των ογδόντα ετών από την απελευθέρωση της Αθήνας από τους ναζί, η Κυβέρνησή σας να μην έστειλε ούτε έναν Υπουργό; Ούτε ένας Υπουργός δεν εκπροσωπούσε την Κυβέρνηση της Νέας Δημοκρατίας, ήρθε ο Γενικός Γραμματέας του Υπουργείου Εσωτερικών. Ούτε ένας Βουλευτής δεν εκπροσώπησε την Κοινοβουλευτική Ομάδα της Νέας Δημοκρατίας, κανείς, ούτε ένας Αντιπρόεδρος της Βουλής δεν εκπροσώπησε το Προεδρείο της Βουλής και ούτε ένα στέλεχός σας δεν εκπροσώπησε το κόμμα σας, κύριοι.

Ποιος πατριωτισμός είναι αυτός που υπαγορεύει αυτή την πράγματι μειοδοτική συμπεριφορά; Σε ποιον κλείνετε το μάτι, όταν αρνείστε να υπενθυμίσετε ότι απελευθερώθηκε η Αθήνα από τους ναζί στις 12 Οκτωβρίου του 1944; Ποιος πατριωτισμός είναι που σας κάνει να προσπαθείτε να κουκουλώσετε την Εθνική Αντίσταση και να ξεχάσετε και τον αντιδικτατορικό αγώνα; Ο πατριωτισμός προφανώς του κ. Βορίδη, του κ. Γεωργιάδη και των λοιπών δημοκρατικών δυνάμεων…

Κύριε Πλεύρη, συγγνώμη σας ξέχασα, σας ξέχασα. Κάτσατε πίσω πίσω μάλλον για να σας ξεχάσω, αλλά…

Αυτή είναι η δική σας αίσθηση του πατριωτισμού. Η δική μας πάλι υποχρέωση είναι προς τα θύματα, είναι προς τους προγόνους μας, είναι προς τους ανθρώπους που υπερασπίστηκαν αυτήν την πατρίδα. Αυτό άλλωστε λέει και το Σύνταγμά μας ότι είναι το υπέρτατο πατριωτικό καθήκον, να υπερασπιζόμαστε πατρίδα και δημοκρατία, είναι προς τους ανθρώπους που αγωνίστηκαν και είναι φυσικά και προς τις νέες γενιές που δεν θα τους κληροδοτήσουμε ούτε το παράδειγμα του δοσιλογισμού ούτε το παράδειγμα της οσφυοκαμψίας ούτε το παράδειγμα του ενδοτισμού, αλλά θα τους κληροδοτήσουμε και θα τους εμπνεύσουμε το παράδειγμα της αντίστασης, του αγώνα, της διεκδίκησης, της σύγκρουσης με τις εξουσίες που δεν αγαπούν τη δημοκρατία, γιατί αυτός είναι ο πατριωτισμός.

Και ξέρετε, η σημαία του Πολυτεχνείου, η ματωμένη σημαία του Πολυτεχνείου είναι η ελληνική σημαία. Ούτε στην επέτειο του Πολυτεχνείου συμμετέχει ποτέ το κόμμα σας. Το θυμίζω, για να θυμίσω τι θα πει πατριωτισμός, δημοκρατικός πατριωτισμός, συνταγματικός πατριωτισμός.

Έρχομαι τώρα στον κ. Μητσοτάκη που μας έδωσε μαθήματα δημοκρατίας. Δεν αναγνώριζε, λέει, τον κ. Παππά ως Πρόεδρο της Κοινοβουλευτικής Ομάδας του ΣΥΡΙΖΑ, γιατί έχει καταδικαστεί από το Ειδικό Δικαστήριο. Βέβαια δεν κάνατε διαδικασία Ειδικού Δικαστηρίου για το Μάτι ούτε κάνατε προανακριτική για το Μάτι, αλλά θυμηθήκαμε το Ειδικό Δικαστήριο.

Εγώ δεν είμαι προφανώς υπερασπίστρια του κ. Παππά, αλλά αναρωτιέμαι για τα μέτρα και τα σταθμά που έχει ο κ. Μητσοτάκης όταν η Κοινοβουλευτική σας Ομάδα έχει μπει τείχος προστασίας στον κ. Καραμανλή και στον ίδιο τον κ. Μητσοτάκη για να μην περάσουν από Ειδικό Δικαστήριο για το έγκλημα των Τεμπών και χειροκροτάτε έξαλλοι και ενθουσιώδεις τον υπόδικο και υπόλογο κ. Καραμανλή που εσείς μπλοκάρετε τον ποινικό του έλεγχο και έχει διαβιβαστεί η δικογραφία ξανά και ξανά για να ελεγχθεί, όταν χειροκροτάτε έξαλλοι τον επίσης υπόλογο και υπαίτιο κ. Μητσοτάκη, που κρύβεται πίσω από την Κοινοβουλευτική Ομάδα και όταν προσπαθείτε να κουκουλώσετε το μεγαλύτερο έγκλημα που έχει διαπραχθεί στη χώρα, το μεγαλύτερο κρατικό έγκλημα και το μεγαλύτερο έγκλημα που διαπράχθηκε, το έγκλημα των Τεμπών!

Ποια είναι τα μέτρα και τα σταθμά του κ. Μητσοτάκη; Ποια είναι τα μέτρα και τα σταθμά του; Δεν μιλάει λέει, δεν αναγνωρίζει τον κ. Παππά, αλλά εναγκαλίζεται με τον κ. Νετανιάχου που είναι υπόδικος για εγκλήματα κατά της ανθρωπότητας και για διεθνή αδικήματα από το Διεθνές Ποινικό Δικαστήριο! Ποιο είναι το μέτρο;

Εν πάση περιπτώσει, τι είναι αυτή η αλλεργία που έχει ο κ. Μητσοτάκης με οτιδήποτε δεν το ορίζει και δεν το υπαγορεύει ο ίδιος; Παρακολουθούσε ο ίδιος, το Πρωθυπουργικό Γραφείο, εν ενεργεία Ευρωβουλευτή τον κ. Ανδρουλάκη και υποψήφιο αρχηγό κόμματος τότε! Και ακούσαμε και την αδελφή του, την κ. Μπακογιάννη -δεν ξέρω αν το ακούσατε, κύριε Ανδρουλάκη, στην προεκλογική περίοδο- που είπε ότι υπάρχει υποψήφιος που θα κάνει πάρτι ο κ. Μητσοτάκης αν βγει.

Δηλαδή πού είναι το όριο και το μέτρο της παρέμβασης; Σε ποιον βαθμό θέλετε όλα να τα ελέγχετε και εσείς να μην ελέγχεστε από κανέναν;

Είχε το θράσος ο κ. Μητσοτάκης να αναφερθεί και στη διαδικασία ορισμού του Συνηγόρου του Πολίτη. Ενοχλεί ο κ. Ποττάκης, όχι γιατί έχει λήξει η θητεία του, εξάλλου οι περισσότερες θητείες έχουν λήξει.

Ενοχλεί ο κ. Ποττάκης, διότι εξέδωσε πόρισμα για τις πυρκαγιές και για το πού διατέθηκαν τα χρήματα στους πυρόπληκτους, τότε που διαγράφατε μέλη σας γιατί λέγανε ότι μοιράζανε με το τσουβάλι χρήματα μετά τις πυρκαγιές στην Ηλεία και μετά τους ξαναπήρατε πίσω.

Ενοχλεί ο κ. Ποττάκης, γιατί ερευνά το έγκλημα της Πύλου και επιχειρήσατε να τον αντικαταστήσετε την παραμονή της απολογίας του αρχηγού του Λιμενικού.

Ενοχλεί ο κ. Ποττάκης, γιατί ερευνά τι γίνεται στα αστυνομικά τμήματα και τόσοι άνθρωποι βρίσκονται «αυτοκτονημένοι» ή πεθαμένοι και άγρια κακοποιημένοι.

Ενοχλεί ο κ. Ποττάκης, διότι προφανώς δεν ελέγχεται. Και επειδή σας ενοχλεί ο κ. Ποττάκης εμείς θα κάνουμε τα πάντα για να μην τον αντικαταστήσετε, γιατί ξέρουμε καλά -και φάνηκε στην υπόθεση των υποκλοπών- από την οικτρή και αισχρή στάση της κ. Αδειλίνη, που επιχείρησε να παράσχει χείρα βοηθείας σε μια εγκληματούσα Κυβέρνηση και να συγκαλύψει τις ποινικές σας ευθύνες, προέκυψε από αυτό ότι αν δεν ελέγχετε άνθρωπο, δεν τον προτείνετε, δεν παίρνετε το ρίσκο.

Άρα το θέμα δεν είναι ο κ. Σωτηρόπουλος ή ο όποιος κ. Σωτηρόπουλος, που τον εμφανίζετε ως δέλεαρ, ότι δεν είναι δήθεν δικός σας, το θέμα είναι ότι παρεμβαίνετε για να αλλάξετε τη σύνθεση μιας ανεξάρτητης αρχής που σας ενοχλεί, όπως παρεμβήκατε για να αλλάξετε τη σύνθεση της Αρχής Διασφάλισης του Απορρήτου των Επικοινωνιών τον Σεπτέμβρη του 2023, την παραμονή που θα συνεδρίαζε για την επιβολή του προστίμου στην ΕΥΠ. Στην ΕΥΠ, που δεν συμμορφώνεται με την απόφαση της δικαιοσύνης και του Συμβουλίου της Επικρατείας να δώσει τα στοιχεία στον παρακολουθούμενο. Έτσι δεν λένε, κύριε Ανδρουλάκη; Έτσι είναι.

Αυτή είναι η πραγματικότητα. Έχετε αλλεργία και στην ανεξαρτησία και της δικαιοσύνης και των ανεξάρτητων αρχών, όπως έχετε αλλεργία και στη δημοκρατία.

Γιατί ωραία τα λόγια που είπατε για τους Σπαρτιάτες, όμως, πρώτον, με δική σας νομοθετική παρέμβαση άλλαξε η αρμοδιότητα του ποινικού δικαστηρίου για τους Σπαρτιάτες και επωφελήθηκαν και αναβλήθηκε η δίκη τους τον Ιούλιο. Μπράβο, κύριε Φλωρίδη και κύριε Μητσοτάκη. Να τα λέμε κι αυτά! Και με δικές σας παρεμβάσεις, του κ. Τασούλα, όλο το τελευταίο διάστημα προσπαθείτε με νύχια και με δόντια να συγκροτήσετε Κοινοβουλευτική Ομάδα καινούργια από τους ανεξαρτητοποιηθέντες Σπαρτιάτες για να έχετε άλλη μία ψήφο στη Διάσκεψη των Προέδρων. Αυτές είναι οι μεθοδεύσεις σας.

Και έχετε φτάσει σε τέτοιο σημείο έλλειψης επαφής με την πραγματικότητα και με τον αντίκτυπο που προκαλούν αυτά που λέτε, ώστε ήρθε εδώ ο κ. Μητσοτάκης και τι είπε; Δεν πίστευα στα αυτιά μου! Δεν πίστευα στ’ αυτιά μου! Θέλετε, λέει, να αναθεωρήσουμε το Σύνταγμα και να καταργήσουμε;

Μόνοι σας θα το αναθεωρήσετε το Σύνταγμα; Για εξηγήστε μου λίγο παρακαλώ. Θέλετε, λέει, να αναθεωρήσουμε το Σύνταγμα και να καταργήσουμε την αυξημένη πλειοψηφία; Πώς θα το κάνετε αυτό; Μήπως σας έδωσε τεχνογνωσία η χούντα της Γκαμπόν, με την οποία κυρώσατε πρωτόκολλο συνεργασίας πριν από λίγο καιρό και δεν είχατε πάρει είδηση ότι έγινε πραξικόπημα στη χώρα αυτή; Πώς θα αναθεωρήσετε μόνοι σας το Σύνταγμα, να αλλάξετε τις ειδικές πλειοψηφίες;

Αυτή είναι όμως η νοοτροπία σας και η αλλεργία σας σε οτιδήποτε ανεξάρτητο και βέβαια και σε οτιδήποτε επιστημονικό, αλλά και σε οτιδήποτε ελεύθερο. Κάτω από τον Πρωθυπουργό -καλά η ΕΥΠ δεν ήταν ποτέ ελεύθερη, αλλά τώρα είναι πρωθυπουργική ΚΥΠ, ΜΥΠ, Μητσοτακική Υπηρεσία Πληροφοριών. Να του το προτείνετε.

(Γέλωτες)

Τώρα βάλατε τη ΕΡΤ κάτω από το Πρωθυπουργικό Γραφείο. Ήρθε, μας είπε πολλά μετεωρολογικά ο Πρωθυπουργός. Είναι λέει η μετεωρολογία, πρέπει να ξέρουμε ακριβώς, ακριβώς, ακριβώς. Μάλλον γι’ αυτό έβαλε και το Αστεροσκοπείο και την ΕΜΥ επίσης κάτω από το Πρωθυπουργικό Γραφείο, να μην τα έχει ούτε αυτά ανεξάρτητα. Βέβαια εγώ που πήγα και είδα κάνετε κι εσείς χειρονομίες, κύριε Τουρνά.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Είναι στο Υπουργείο μας, όχι στο Πρωθυπουργικό Γραφείο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Α, στο Υπουργείο είναι, σ’ εσάς, συγγνώμη. Εσείς είστε ανεξάρτητοι;

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Πάντως δεν είμαστε το Πρωθυπουργικό Γραφείο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας παρακολουθούσαν εσάς;

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Δεν είμαστε Πρωθυπουργικό Γραφείο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι Υπουργοί.

Κυρία Πρόεδρε, στο Σώμα απευθύνεστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βέβαια, στο Σώμα.

Δεν ξέρω, κύριε Κικίλια, γιατί αισθανθήκατε την ανάγκη να το διευκρινίσετε, αλλά εσείς κάτι θα ξέρετε. Εγώ πάλι ξέρω ότι ήσασταν αρκετοί Υπουργοί που σας παρακολουθούσαν και δεν έχετε κάνει τίποτε και αυτό προξενεί πολύ μεγάλη εντύπωση, όπως και η στάση του κ. Χατζηδάκη, ο οποίος ήταν παρακολουθούμενος και από τον Πρωθυπουργό. Και είναι τρομακτικό να έχουμε πρώτο τη τάξει Υπουργό Οικονομικών ένα πρόσωπο που παρακολουθείτο από τον Πρωθυπουργό και δεν κάνει τίποτε.

Έρχομαι τώρα στα θέματα στα οποία αναφέρθηκα εξαντλητικά στην πρωτολογία μου.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ όμως για το εξής. Όπως ξέρετε ο προβλεπόμενος από τον Κανονισμό χρόνος για τη δευτερολογία συμφωνήσαμε ότι είναι στα δεκαπέντε λεπτά. Τα είκοσι τα ξεπέρασε μόνο ο κ. Βελόπουλος, που πήγε είκοσι και μισό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, αλλά μη μου τρώτε τον χρόνο, κύριε Πρόεδρε. Με έχετε διακόψει από τα δεκαεπτά, είμαστε τώρα στα δεκαεννιά.

**ΠΡΟΕΔΡΕΥΩΝ (Γεώργιος Γεωργαντάς):** Η διακοπή μου είναι είκοσι δευτερολέπτων, κυρία Πρόεδρε. Απλά παρακαλώ παρουσιάστε τις σκέψεις σας λίγο πιο συγκεντρωμένες για να ολοκληρώσετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εντάξει, βέβαια, γιατί πιστεύω ότι θέλουν να φύγουν και οι παριστάμενοι εδώ Βουλευτές της Νέας Δημοκρατίας, βιάζονται. Α, είστε ένας, συγγνώμη.

Έρχομαι στα θέματα των πυρκαγιών και σε όσα τρομακτικά είπε ο κ. Μητσοτάκης. Αυτά που θα πω τα αφιερώνω στους εποχικούς πυροσβέστες που μας παρακολουθούν από εκεί. Δυόμισι χιλιάδες είναι οι εποχικοί πυροσβέστες που από το 2019 και το 2020 έχουν ειδικευθεί. Είναι αυτοί οι οποίοι αποκλειστικά οδηγούν τα βασικά περιπολικά.

Παρατείνατε, έμαθα σήμερα, την αντιπυρική περίοδο με έναν τρόπο. Είπατε για άλλες δεκαπέντε μέρες παράταση κάποιων ρυθμίσεων. Όμως έχετε τέσσερις χιλιάδες κενά στην Πυροσβεστική Υπηρεσία. Δεν προσλαμβάνετε τους δυόμισι χιλιάδες εποχικούς πυροσβέστες. Δεν έχετε τρόπο ούτε για το ποιος θα οδηγήσει τώρα τα πυροσβεστικά περιπολικά. Για το ΕΚΑΒ βρήκατε τη λύση, θα οδηγούν πυροσβέστες, και στρατιωτικοί, και σπουδαστές και δημοτικοί υπάλληλοι.

Τα πυροσβεστικά ποιος θα τα οδηγεί; Για να δούμε αν θα φέρετε νοσηλευτές μάλλον. Α, δεν έχετε νοσηλευτές, διότι υπάρχουν κενές οργανικές θέσεις παντού, και την ίδια ώρα μας λέτε ότι φέρνετε ρυθμίσεις για το ΑΣΕΠ και τον δημόσιο τομέα, όταν είναι πανθομολογούμενο, πρώτον ότι έχετε τσακίσει το δημόσιο και τη δημόσια λειτουργία και δεύτερον ότι είστε οι άρχοντες του ρουσφετιού, με πρωταγωνιστή τον Πρωθυπουργό και την Κυβέρνησή σας και προεξάρχουσα υπόθεση την υπόθεση των Τεμπών, που δεν μας είπατε τελικά ποιανού ρουσφέτι ήταν ο σταθμάρχης. Όταν έρθει ο κ. Μητσοτάκης θα τον ρωτήσω ξανά.

Οι μόνιμοι σας, κύριε Κικίλια, πυροσβέστες, είχαν πέρσι δύο εκατομμύρια ημέρες χρεωστούμενη άδεια, άδειες και ρεπό δύο εκατομμύρια ημέρες, διότι το προσωπικό δεν επαρκεί, διότι τους τσακίζετε στην υπεργασία και πάλι δεν επαρκούν. Σκοτώθηκαν δύο άνθρωποι, εξουθενωμένοι, στην Θάσο και στον Ασπρόπυργο. Τριάντα επτά ώρες ο εποχικός πυροσβέστης δούλευε που σκοτώθηκε στη Θάσο και ανάλογα ο μόνιμος στον Ασπρόπυργο.

Αυτοσχεδιάζετε κάθε φορά με αποκορύφωμα... Εγώ τα βλέπω, μου τα λένε οι άνθρωποι που τα ζουν, αλλά τα βλέπω και κάθε φορά που πηγαίνω σε μέτωπο πυρκαγιάς. Πήγα στην Εύβοια και ήταν από όλη την Ελλάδα πυροσβέστες που δεν ξέρανε τη μορφολογία. Στην Αθήνα, στην Αττική προχθές -και εννοώ τον Αύγουστο που για εσάς είναι προχθές, γιατί τώρα κάνουμε τη συζήτηση- κατεβάζατε πυροσβέστες και πυροσβεστικά οχήματα από τη βόρεια Ελλάδα, από τη Θεσσαλονίκη, από την Αλεξανδρούπολη, από τα Γιάννενα. Μα, θέλει δώδεκα ώρες το όχημα αυτό για να φτάσει από πάνω κάτω, εκτός του ότι δεν γνωρίζουν την περιοχή αυτοί, τους οποίους μετακινείτε σαν να είναι πιόνια σας.

Στις πλημμύρες στον Παλαμά, πήγα και βρήκα εξουθενωμένους πυροσβέστες που τους είχατε πάρει από τη Δαδιά και τους φέρατε άυπνους να αντιμετωπίσουν τις πλημμύρες. Στη Ρόδο, οι άνθρωποι επιστρέφοντας, κοιμούνταν πάνω στα τραπέζια και στο κατάστρωμα.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, μέχρι τα είκοσι πέντε λεπτά παρακαλώ θα έχετε τη δυνατότητα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Αντιπρόεδρε.

Ούτε μάσκες δεν τους δίνετε. Μάσκες παίρνουν οι ίδιοι. Τους δίνετε μια μάσκα της πλάκας, γάντια ένα ζευγάρι και μπότες έχουν να πάρουν άλλοι δύο χρόνια και άλλοι τρία χρόνια. Διαθέσατε υποτίθεται κονδύλια για την Εύβοια. Διαθέσατε 63.000 ευρώ μετά τις πυρκαγιές και καταφέρατε να απορροφήσετε τις 32.000 ευρώ. Αυτό είναι το έργο σας.

Με αυτά και με αυτά, νομίζω ότι αποδεικνύετε ότι δεν έχετε καμμία πολιτική βούληση, παρά μόνο για να φάτε, παρά μόνο για να διασπαθίσετε κονδύλια από το Ταμείο Ανάκαμψης, να τα διαθέσετε σε ημέτερους να τρωγοπίνετε και άμα καμμιά φορά το έργο ματαιωθεί ή καταστραφεί, όπως λέτε ότι έγινε με την τηλεδιοίκηση στην Λάρισα, να το αναθέσετε ξανά -λεφτά υπάρχουν- και να μπλοκάρεται κάθε έρευνα την οποία δρομολογεί η ανεξάρτητη δικαιοσύνη, η ανεξάρτητη ευρωπαϊκή δικαιοσύνη ή όποιος εν γένει ανεξάρτητος.

Θα κλείσω και θα συνεχίσω, μην νομίζετε ότι τελειώσαμε. Έχουμε εξάλλου την χαρά να ξέρουμε ότι η ιστορία δεν τελειώνει. Και υπάρχει και το αύριο και το μεθαύριο. Ο κ. Μητσοτάκης νομίζει ότι διέφυγε σήμερα, αλλά υπάρχει και το αύριο και το μεθαύριο.

Θα κλείσω, λέγοντας σας ότι τον Συνήγορο του Πολίτη -που θέλετε τόσο πολύ να τον συνταξιοδοτήσετε γιατί σας ενοχλεί- θα τον υποδεχθώ αύριο στην Βουλή στις 14.30΄ για να συνεχίσουμε την ενημέρωση που ξεκινήσαμε την προηγούμενη εβδομάδα για το έργο του. Θα περιμένω να τον καλέσει η Επιτροπή Θεσμών και Διαφάνειας της Βουλής, όπως και τον πρόεδρο της ΑΔΑΕ, κ. Ράμμο, που δεν έχουν κληθεί εδώ και τρία χρόνια; Ενώ ο Κανονισμός της Βουλής λέει κάθε χρόνο ακρόαση.

Γενικά θα φέρνουμε στην Βουλή, όχι μόνο όποιον σας ενοχλεί, όχι μόνο όποιον θέλετε να αντικαταστήσετε, αλλά κυρίως τους πολίτες και την φωνή της κοινωνίας αυτής της χώρας που τόσο μα τόσο πολύ σας ενοχλεί.

Όμως, αυτοί είμαστε εμείς, αυτή είναι η Πλεύση Ελευθερίας, αυτό θα πει αντιπολίτευση και γι’ αυτό ο κ. Μητσοτάκης έφυγε.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, ολοκληρώθηκε η συζήτηση, σύμφωνα με την ειδική ημερήσια διάταξη.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 18.15΄ λύεται η συνεδρίαση για την προσεχή Παρασκευή 25 Οκτωβρίου 2024 και ώρα 9.00΄, με αντικείμενο εργασιών του Σώματος, κοινοβουλευτικό έλεγχο: συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**